
CUVÂNT ÎNAINTE 


Textele din prezentul volum ţintesc să ajungă la cugetele şi 
inimile celor ce s-au consacrat creşterii, instruirii şi educaţiei copiilor şi 
tinerilor. 

Deşi sunt entități distincte, scrierile grupate în această carte se 
armonizează într-un ansamblu de idei, organizat în jurul conceptului de 
educație, cu referiri la educația şcolară, familială şi socială, precum şi la 
modul cum se obiectivează ea în profilul intelectual-moral şi 
comportamental al copiilor şi al adolescenților. 

Lumina educaţiei reuneşte textele cu conținut educativ ce au 
fost dezvoltate în precedentele volume: Preocupări pedagogice, Flori 
târzii, Parfum de spini, Educator adevărat, Toamnă la Copou. 

Am operat selecția respectivelor texte şi le-am adunat în 
volumul de faţă în dorinţa de a veni în sprijinul părinților, al educatorilor 
şi al celor ce se ocupă de politicile şcolare şi educaționale. 

Cartea Lumina educației nu este un manual şcolar sau un curs 
de pedagogie. Nici nu s-a dorit acest lucru. Este o transpunere în 
manieră literară a unor probleme ce vizează educaţia în familie şi şcoală, 
profesia didactică, educaţia generală, adică acele domenii ale educației 
care se interferează în procesul de edificare a personalității umane. 

Textele rezultate din unele studii şi cercetări psihopedagogice 
au un conținut mai abstract dar concluziile din finalul lor sunt accesibile 
şi utile. Totodată ele pot sugera direcţii de investigare metodică- 
ştiinţifică pentru colegii care au asemenea preocupări. 

Dorinţa autorului este ca noua sa carte să ajungă la cât mai 
mulți truditori din sfera activității didactice, să aibă ecou în sufletele şi 
mințile lor, să-i îndemne la optimizarea prestaţiilor lor didactico- 
educative. 

Cei peste 40 ani de activitate la catedră şi de conducere, 
experiența dobândită în domeniul cercetării psihopedagogice mi-au 
oferit posibilitatea cunoaşterii în extensie a fenomenului educaţional şi 


formularea unor concluzii pertinente, pe care le-am expus în textele din 
prezentul volum. 

Ca dascăl ce am beneficiat de o pregătire inițială de învățător la 
Şcoala Normală din Şendriceni a ilustrului profesor şi ctitor de şcoală, 
C.N. Iancu, sunt legat sufleteşte de profesia de educator şi pe care am 
omagiat-o în toate scrierile mele. Concluzia majoră la care am ajuns este 
că nu poţi fi educator adevărat, cu har adică, dacă nu iubeşti copiii şi nu 
îți onorezi profesia cu pasiune şi devotament. Abaterile de la această 
cerință fundamentală a condiției de educator sunt semnalate, în termeni 
categorici, în multe din textele adunate în volumul de față. 

Cred, cu tărie, că educaţia este unul dintre puţinele domenii ale 
activității umane în care improvizaţiile şi surogatele nu au ce căuta. 
Fiind vorba de formarea oamenilor, de pregătirea lor pentru viaţă şi 
profesie, rebuturile trebuie excluse cu desăvârşire. 

Ca orice autor de carte, nutresc speranţa că Lumina educaţiei va 
găsi calea spre inimile dascălilor tineri şi mai puţini tineri, ale părinților, 
că aceştia vor descoperi în paginile ei răspunsuri la multe dintre 
propriile întrebări şi frământări, că vor reţine şi vor folosi în activitatea 
lor măcar o mică parte din noianul de gânduri şi fapte pe care le 
cuprinde. 

Mulţi cititori se vor întreba, probabil, de ce am intitulat acest 
volum Lumina educaţiei? 

Pentru că numai ea, educaţia, îl scoate pe om din întunericul 
necunoaşterii şi din atavica animalitate, îl socializează şi îl umanizează. 
Heraclit considera educaţia drept al doilea soare pentru cei care o au. 


ŞCOALA ŞI EDUCAȚIA ŞCOLARĂ 


ŞCOALA ŞI FORMAREA 


ATITUDINII POZITIVE FAȚĂ DE 
ÎNVĂȚĂTURĂ LA ELEVI 


Asemenea  şlefuitorului de diamante, 
educatorul modelează cu migală şi măiestrie 


multiplele fațete ale personalităţii copilului. 


Copiii nu se nasc cu o atitudine pozitivă sau negativă gata 
formată. Atitudinea pozitivă sau negativă faţă de învăţătură este 
rezultatul influențelor educative exercitate asupra lor de la naştere şi 
până la maturitate. 

Ea (atitudinea pozitivă) nu este numai opera familiei sau numai 
a şcolii. Este rezultatul activității comune a şcolii şi familiei. 

În cele ce urmează ne vom referi la câteva din mijloacele prin 
care învățătorul şi profesorul contribuie la educarea atitudinii pozitive 
față de învățătură la elevi. 

Se ştie că copiii manifestă o atracţie firească pentru şcoală. Cu 
mult timp înainte de a deveni elev, copilul începe să se gândească cu 
drag la şcoală. 

Sarcina noastră, a educatorilor, este de a întreţine şi intensifica 
această atracţie a copilului față de şcoală, pentru că ea reprezintă 
premisa afectivă, terenul fertil pe care se dezvoltă treptat atitudinea 
pozitivă faţă de învățătură. 

Atitudinea copilului față de şcoală şi față de îndatoririle şcolare 
depinde şi de felul cum este organizată şi pregătită primirea copilului în 
şcoală, prima zi de şcoală. Părinţii şi învățătorii trebuie să facă din prima 


* Vasile Fetescu, Preocupări pedagogice, Editura Spiru Haret, laşi, 1995. 

zi de şcoală o sărbătoare pe care copilul o aşteaptă cu emoție şi bucurie. 
În acest scop, şcoala trebuie să îmbrace o haină cu adevărat 
sărbătorească. Dacă în prima zi de şcoală copiii sunt primiţi cu flori, 
cântece şi voioşie, aceasta lasă asupra lor o impresie de neuitat şi le 
sporeşte atracţia faţă de şcoală. 

Încă din prima zi de şcoală, copiii primesc anumite sarcini, 
primele lor sarcini şcolare. Învățătorii trebuie să vegheze atent asupra 
felului cum copiii îşi îndeplinesc aceste îndatoriri, care trebuie să fie 
neapărat însoţite de satisfacția reuşitei, deoarece succesele obținute 
determină o mobilizare superioară a forțelor, iar această mobilizare 
superioară duce la obţinerea de noi succese. 

Fără succes e greu de admis că individul poate fi convins şi 
determinat să depună eforturi, să persevereze, să se angajeze pe o 
anumită linie. Succesul reprezintă sursa unor importante satisfacţii, 
prilej de avânt, motiv de entuziasm, răspuns unor aşteptări, semnal al 
prezentului şi o carte de vizită indicând posibilitățile individului. 
Succesul reprezintă un fel de recompensă pentru eforturile făcute şi o 
treaptă spre noi realizări. Nimic nu poate convinge mai uşor, nu poate 
atrage mai mult şi nu poate determina o apropiere mai mare a elevilor 
de profesori decât reuşita pe care acesta (profesorul) a favorizat-o şi 
apreciat-o. Fără a ajuta copilul să obțină succese, fără a i le provoca, 
fără a-i crea situaţii care să-i ajute acestuia să-şi aprecieze realizările, 
să le guste, să le înțeleagă, e greu de presupus că vom putea mobiliza 
toate forţele sale şi îl vom determina să dea tot ceea ce poate. 

Succesul în activitatea de învăţare are triplă semnificație: 

a) indicator al unor aptitudini; 

b) element motivațional; 

c) expresie a atitudinii față de învățătură. 

Alt mijloc este transmiterea unor cunoştinţe accesibile, pe 
deplin înţelese de către elevi (respectarea cerințelor principiului 
accesibilității). Inaccesibilitatea îi împinge pe elevi la învăţarea 
mecanică, cu consecințele ei dăunătoare. Învățătura, în loc să-i dea 
satisfacţii elevului, se transformă într-o activitate chinuitoare, care-i 
provoacă repulsie. 


! D. Salade, Succesul şi semnificaţia lui pedagogică, în Revista de 


pedagogie nr. 4/1968. 
10 


Prestigiul şi autoritatea ştiinţifică a profesorului — 

mijloc determinant pentru formarea atitudinii pozitive 

Se ştie că cei mai iubiți şi mai Stimaţi dascăli şi la care toți 
larg orizont de cultură şi o temeinică pregătire de specialitate. Neobosiţi 
căutători ai noului, ei îşi îmbogăţesc necontenit lecțiile, făcând din 
fiecare oră un izvor de cunoaştere, o acumulare de înţelepciune şi de 
valori spirituale. 

Activitatea  instructiv-educativă impune învățătorului şi 
profesorului o pregătire continuă, o curiozitate permanentă, o atitudine 
creatoare faţă de munca didactică, pentru că un învățător, un profesor, 
este pentru clasa lui un model, un exemplu de urmat. 

Învățătorul şi profesorul trebuie să asigure participarea afectivă 
a elevilor la lecții, să-i facă să trăiască faptele, întâmplările, să guste 
frumusețile pe care le conțin lecțiile. 

În aceste condiţii, între profesor şi clasă se stabileşte un circuit 
afectiv, un flux emoţional în ambele sensuri care favorizează însuşirea 
cunoştinţelor şi sporeşte interesul elevilor pentru obiectul respectiv. 

Educatorul trebuie să fie pătruns de un înalt spirit de echitate. 
Aprecierea corectă, obiectivă a muncii elevilor are un rol dinamogen, 
face să sporească interesul, atracţia elevilor pentru munca şcolară. 
Elevul să considere nota drept rezultat al autoaprecierii (nu mi-aş fi pus 
altă notă). 

Iată câteva exemple din care rezultă rolul stimulator ale notei: 

„„Când primesc o notă bună, obiectul respectiv mi se pare mai 
frumos şi mai atrăgător. După aceea eu muncesc cu şi mai multă 
sârguință pentru a obține note şi mai mari”. 

„Când primesc o notă bună mă bucur, iar după aceea am mai 
mare dragoste față de obiectul respectiv”. 

Observăm că notele bune au efecte multiple: 

a) stimulează pe elevi la o activitate superioară la obiectul 
respectiv şi la alte obiecte; 

b) dezvoltă dragostea față de disciplina respectivă şi faţă de 
învățătură în general; 

c) stimulează apariţia şi dezvoltarea încrederii în forţele proprii. 

Dar nu numai notele bune au un efect dinamogen. Chiar şi 
notele rele au un rol mobilizator, stimulator dacă sunt puse pe merit. lată 
şi câteva exemple: 

„Când iau o notă rea mi-e un fel de ură chiar față de mine. 
Apoi, pentru a-mi îndrepta nota, muncesc cu mai multă râvnă”. 

„„Când primesc o notă slabă mi-e ruşine să mai dau ochii cu 
colegii, să mă mai întâlnesc cu profesorul şi caut să o refac”. 

„Când primesc o notă rea nu mă sunt deloc bine şi parcă sunt 
cuprins de o teamă, sunt stăpânit de o emoție. Câteodată e bine să iei 
câte o notă rea pentru că în felul acesta te apuci de treabă”. 

De o mare importanță pentru formarea atitudinii pozitive față de 
un obiect sau altul o are atitudinea față de muncă a învățătorului sau a 
profesorului. Dacă învățătorul sau profesorul munceşte cu pasiune, cu 
elan, dacă munceşte creator, transmite aceste caracteristici muncii 
elevilor, iar dacă munceşte fără pasiune şi fără perspectivă şi elevii vor 
munci la fel. Atitudinea față de învățătură a elevilor reflectă atitudinea 
învățătorului (profesorului) faţă de muncă, preocupările sale în acest 
sens. 

Dar munca de educator presupune şi o dragoste sinceră, 
statornică şi măsurată faţă de copii, dragoste care are o influență 
covârşitoare asupra atitudinii față de muncă a elevilor. 

Adevăratul educator munceşte cu dragostea şi răbdarea 
grădinarului care zdruncină ereditatea şi perfecționează speciile, cu 
priceperea şi viziunea sculptorului care, dintr-o bucată amorfă de piatră, 
făureşte  neîntrecute frumuseți, cu  perseverența şi  iscusința 
exploratorului care-şi consacră întreaga viață pentru realizarea ţelurilor 
pe care şi le-a propus. 

Simpatia, respectul faţă de profesor se răsfrâng asupra 
obiectului. Elevul, chiar dacă nu manifestă atracție față de un anumit 
obiect, începe să-l îndrăgească, să-i acorde atenție ca urmare a simpatiei 
şi respectului faţă de profesor. La început el învaţă din dorinţa de a nu-l 
supăra pe profesorul pe care-l respectă. Învăţând lecţie cu lecţie, începe 
treptat să-i placă şi obiectul, înțelege tot ceea ce se predă, învaţă cu 
uşurinţă, iar primele succese îl stimulează pe mai departe. 

Fenomenul are loc însă şi invers. Antipatia faţă de profesor se 
transmite asupra obiectului, determinând la elevi o atitudine negativă 
față de disciplina respectivă. Sunt cunoscute cazurile când unii elevi 
încetează să mai înveţe cu sârguinţă la un obiect datorită antipatiei față 
de profesor. 

Respectul, dragostea față de învăţător (profesor) sunt puternici 
factori stimulativi şi de aceea trebuie cultivate cu grijă. Pentru aceasta, 
educatorul trebuie să aibă o atitudine cinstită, corectă faţă de copii, să 

fie apropiat, fără să fie afectat, teatral, ci natural, firesc. Trebuie să aibă 
o atitudine mai mult sau mai puțin egală, constantă, să râdă din toată 
inima, nu fals, să se supere cu adevărat, dacă situaţiile cer, să se bucure 
sincer şi să fie pătruns de un înalt spirit de dreptate. Popularitatea ieftină, 
obținută cu ajutorul concesiilor şi compromisurilor nu numai că nu 
stimulează pe elevi la învățătură, dar subminează autoritatea celorlalte 
cadre didactice şi este dăunătoare atmosferei de colectiv. 

Atitudinea pozitivă a elevilor faţă de învățătură este favorizată, 
stimulată şi de folosirea unor metode adecvate şi variate care uşurează 
înțelegerea şi asimilarea cunoştinţelor. Din acest punct de vedere 
„metoda pedagogică are în învăţământ funcția pârghiei în mecanică”. 
Metodele variate şi adecvate menţin interesul, în timp ce stereotipul, 
şablonul obosesc, adorm interesul, frânează curiozitatea. 

Învățătorul (profesorul) trebuie să manifeste o exigență 
corespunzătoare, constantă, permanentă față de munca elevului. Dacă 
exigenţa profesorului este superficială şi formală, dacă controlul este 
aparent şi fictiv, învăţarea elevului devine şi ea formală şi mecanică. 

Un alt mijloc pentru formarea atitudinii pozitive este înarmarea 
elevului cu metode şi procedee raționale de învățare. Mulţi elevi vor să 
înveţe dar nu pot pentru că nu ştiu cum să înveţe. În această situaţie, 
remediul este înarmarea elevului încă din primele clase cu tehnica 
învățării, a studiului individual. 

Un rol important în consolidarea atitudinii pozitive îl are idealul 
de viață, prezența unor perspective clare, precis conturate. Prezenţa 
idealului îi dă elevului ţel şi avânt, îi dă forţa necesară pentru a birui 
greutățile. Elevii care îşi au conturat țelul, care îşi au conturată mai mult 
sau mai puţin viitoarea profesiune, manifestă o atitudine pozitivă faţă de 
învățătură, muncesc cu mai multă străduință, cu tenacitate. 

Atitudinea elevilor față de învățătură depinde şi de motivele de 
care sunt animați aceştia. Motivele învățării generează atitudinea 
pozitivă. La rândul ei, atitudinea pozitivă îmbogăţeşte, adânceşte şi 
generează noi motive. Motivația apare ca efect şi cauză a atitudinii 
pozitive faţă de învățătură. 

De o foarte mare importanţă în formarea atitudinii pozitive este 
atmosfera generală de muncă ce domneşte în şcoală, precizia şi 
rigurozitatea cu care se desfăşoară programul zilnic, nivelul şi unitatea 
exigenţelor colectivului didactic, sfera preocupărilor în afară de clasă şi 
în afară de şcoală. 

Mijloacele care contribuie la formarea atitudinii pozitive sunt 
foarte multe. Nu ne-am propus şi nici n-am fi putut să le evidenţiem pe 
toate în prezentul text. Ne-am referit îndeosebi la problemele generale, 
am enumerat doar acele căi, valabile pentru toate disciplinele. 

Învăţătorii şi profesorii, toţi educatorii trebuie să înţeleagă că 
înarmarea elevilor cu cunoştinţe nu este un scop în sine, ci doar un 
mijloc pentru formarea şi dezvoltarea capacităţilor lor intelectuale şi 
morale. 

În acest sens, ni se par deosebit de actuale cuvintele lui E. 
Lavisse: Spiritul se educă nu îndopându-l cu numeroase şi vagi 
cunoştinţe, ci dându-i un mic număr de idei luminoase şi bine legate 
între ele, cu care şi prin care să înveţe a reflecta, a raționa şi a judeca. 

O ȘCOALĂ A MUNCII 


x99 


Şcoala normală „Al. Vlahuţă” de la Şendriceni este situată la 
aproximativ 4 kilometri de oraşul Dorohoi, în partea de nord-vest a 
acestuia, pe un platou, un fel de terasă tăiată, parcă, în dealul care 
străjuieşte valea aluvionară a pârâului Buhai. Împreună cu celălalt deal, 
dinspre soare-răsare, de peste râul Buhai, adăpostesc aşezământul 
împotriva vânturilor şi furtunilor, şi alcătuiesc un cadru natural de o rară 
frumuseţe. 

Impunătoarea clădire a şcolii, construită pe fosta moşie a Obştii 
agricole  „Cănănău” din  Şendriceni, cumpărată de Ministerul 
Învăţământului şi destinată acestei şcoli, avea sălile de clasă la parter, 
dormitoarele la etaj, iar numeroasele construcții anexe se înşirau, ca 
prinse într-o horă, jur împrejurul clădirii principale. 

Ceea ce dădea farmec şi tihnă acestor binecuvântate locuri erau 
împrejurimile: imensul parc, cu ale cărui frumuseți ne încântam 
privirile, iar verdeaţa şi răcoarea lui ne aeriseau plămânii şi ne oxigenau 
creierul; iazul, în a cărui apă se oglindeau sălciile pletoase şi bisericuța 
de pe malul dinspre miază-zi; pădurea, care îmbrăca panta abruptă a 
dealului dinspre apus şi se întindea până spre Ghilia şi Lozna. Parcul, 
iazul cu insula şi păduricea au fost leagănul visurilor noastre 
adolescentine, ne-au ascultat spovedaniile şi ne-au alinat sufletele, ne-au 
redat liniştea în momentele grele şi ne-au vegheat lectura şi timidele 
încercări literare. 

Intrarea pe domeniul aşezământului de la Şendriceni era 
străjuită de o monumentală poartă, durată şi sculptată în stil 
maramureşean, care provoca admirație şi impunea respect pentru 
instituția în care te introducea. Imediat ce treceai de poarta-emblemă, în 
stânga se afla cişmeaua cu apă limpede şi rece, care ne potolea setea, ne 


* Vasile Fetescu, Educator adevărat, Editura PIM, laşi, 2004. 

răcorea şi ne da noi forţe pentru hârjoane şi Jocuri, pentru muncă. Da, 
pentru muncă! 

Şcoala Normală de la Şendriceni era o şcoală a muncii: muncă 
intelectuală, menită să-i ajute pe învățăcei să se întoarcă învăţători în 
satele lor, şi muncă fizică, de toate felurile, pentru autoîntreținere şi 
pentru transpunerea în fapt a principiului educației prin muncă şi pentru 
muncă. „...cultul muncii şi al pasiunii pentru ea a devenit pentru elevii şi 
profesorii Şcolii normale o veritabilă călăuză în activitatea lor, pe toate 
dimensiunile vieţii şcolare şi extraşcolare”! afirmă autorii profilului de 
personalitate creionat profesorului emerit Constantin N. Iancu, 
întemeietorul şcolii. 

Cultul muncii, despre care vorbesc autorii profilului sus 
pomenit, era o realitate, un principiu dominant în viaţa şi activitatea 
Şcolii normale, o normă educativă acțională. Şi era posibil acest lucru 
pentru că elevii normalişti veneau din lumea satelor, în care educația 
prin muncă era pe primul plan. Activităţile prestate la şcoală erau, de 
fapt, o continuare şi o diversificare a muncilor efectuate în familie. De 
aceea, munca din cadrul şcolii nu prezenta dificultăți de familiarizare 
pentru elevi şi nu era considerată o corvoadă. 

În planul de organizare a activităţii şcolii erau prevăzute mai 
multe servicii pentru elevi, care vizau autoservirea. Astfel: 

- serviciul la bucătărie; 

- căratul apei cu sacaua; 

- serviciul pe clasă; 

- serviciul pentru predarea şi aducerea lenjeriei de la spălătorie; 

- plantonul de noapte pe coridoarele dormitoarelor; 

- tăiatul şi aprovizionarea cu lemne a claselor şi dormitoarelor şi 
altele. 

Pe lângă acestea, erau muncile sezoniere la grădina de legume a 
şcolii, întreținerea şi recoltarea culturilor de pe cele cca. 30 de hectare 
ale şcolii, întreținerea curăţeniei parcului şi curții. Orele de lucru manual 
se țineau în atelierul de tâmplărie şi erau agreate de noi, elevii, conştienţi 
fiind că, la rândul nostru, îi vom învăţa pe copii să execute diferite 
lucrări. 

Timpul consumat cu diversele munci şi servicii reprezenta o 
parte semnificativă din orele libere sau din cele destinate studiului 


! Grig. Davideanu, Leon Timofte, în volumul Școala Normală de la 
Şendriceni, Ed. Litera, Bucureşti, 1978, p. 68. 

individual, meditaţiei cum îl mai numeam noi. Îmi face plăcere să 
precizez că meditaţia (pregătirea lecţiilor) era lucrul cel mai serios din 
tot ceea ce făceam noi la Şcoala Normală. Aceasta se desfăşura în sălile 
de clasă, era supravegheată de către un şef de meditaţie, recrutat dintre 
elevii claselor din cursul superior, care se impunea cu o autoritate 
absolută, asigurând un climat de studiu în deplină linişte. Nu se vorbea 
nici în şoaptă, nu se auzea nici foiletarea cărților sau caietelor, ci doar 
bâzâitul muştelor. În ultimul sfert de oră al meditației, elevilor le era 
permis să comunice în şoaptă, să se consulte reciproc, să coopereze la 
rezolvarea unor probleme. Venerabilul nostru director, prof. C. N. Iancu, 
făcea controlul meditației, la ore diferite, deschidea uşa fără nici un 
zgomot, făcea un tur al sălii cu un mers de pisică şi pleca la fel cum a 
venit. Nu permitea să fie salutat prin ridicarea în picioare spre a nu fi 
deranjaţi de la învăţare. 

Pentru a recupera timpul de studiu consumat cu diverse obligaţii 
de muncă, trebuia să procedăm la o mai atentă gospodărire a orelor 
rămase pentru meditaţie sau la scurtarea somnului cu o oră sau chiar mai 
mult, în perioadele încărcate ale anului şcolar (teze trimestriale, teze de 
sinteză, examene). 

Se ştie că la vârsta adolescenţei somnul este deosebit de plăcut 
şi necesar. Din această cauză posibilitatea de a ne trezi singuri, în zorii 
dimineţii, când somnul este cel mai dulce, era exclusă. Cei ce doreau să 
fie treziţi înainte de a suna deşteptarea trebuia să-l plătească pe elevul 
care făcea de planton în ultimul schimb, ca să facă acest lucru. Când 
reuşeam să ne dezmeticim din somnul profund, ne echipam în grabă şi 
ieşeam în îndrăgitul parc unde, în concertul matinal al păsărelelor şi sub 
mângâierea binefăcătoare a razelor călduţe ale soarelui, ce se strecurau 
printre coroanele dese ale copacilor, repetam cu glas tare lecţiile. Cu 
mintea limpede, în aerul tare al dimineţii, randamentul studiului era 
incomparabil mai mare. 

Cu puţine excepții, elevii Şcolii normale la care eram elev 
aveau o atitudine pozitivă față de învățătură. Ca fii de țărani, veniţi la 
Şendriceni să se facă învățători, aveau o motivație simplă şi clară. Cine 
nu era sârguincios, nu depunea eforturi pentru a învăța la nivelul 
cerințelor, cu alte cuvinte cine nu trăgea de carte, era obligat să se 
întoarcă în sat şi să tragă de sapă. 

Şcoala Normală, concepută şi statuată ca o şcoală a muncii, 
pregătea pe viitorii învățători nu numai ca oameni ai cărții, ca 
intelectuali ai satelor, dar şi ca viitori gospodari — exemple pentru sătenii 

în mijlocul cărora trăiau. lată cum evoca Mihail Sadoveanu, în amintirile 
despre Domnu” Trandafir, această latură a personalității învățătorului 
său: Într-o bună zi, iată că intră pe poarta ogrăzii doi străini. Băieții din 
clasă erau cu monitorii. Domnu’, în grădină, priveghea la descărcarea 
unui car cu fân. Era foarte gospodăros şi-i plăcea să se facă fiecare 
lucru cu rânduială. (s.n.) . 


3 


În cei 27 de ani cât am slujit Şcoala Normală „Vasile Lupu” din 
Iaşi ca profesor, din care aproape 10 ani şi ca director, am încercat să 
imprim în pregătirea viitorilor învățători şi educatoare câte ceva din 
spiritul şi atmosfera care guvernau viața şi munca în Şcoala Normală de 
la Şendriceni. Zadarnic. Treptat, şi tot mai accentuat după 1989, munca 
a căzut în dizgrație, a fost ridicat la rang de virtute chiulul, îmbrăţişat 
deopotrivă de elevi şi de unii profesori. Interesul lor pentru şcoală a 
scăzut dramatic, preocuparea dominantă fiind descoperirea unor căi 
facile de emigrare sau de pătrundere în lumea afacerilor. Un catren 
intitulat „La remorcă” exprimă, cu amărăciune, această stare de lucruri 
din învățământ: 

De când economia ţării e-n derivă, 

Dăscălia nu mai este atractivă. 

Mulţi din cei ce, totuşi, o îmbrățișează, 

La discotecă, politică sau bar o remorchează. 

Tot mai puține cadre didactice îşi dedică întreaga capacitate 
educației generațiilor de copii şi adolescenți. Şi nu fără urmări: nivelul 
alarmant de scăzut al pregătirii absolvenților de gimnaziu, carenţe 
majore în educația moral-civică a elevilor, creşterea continuă a 
analfabetismului prin neşcolarizare şi prin abandon şcolar, înlăturarea 
muncii din arsenalul mijloacelor educative etc. 

Şi dacă relele din învățământul românesc vor continua să se 
înmulțească, unde se va ajunge? 


! Mihail Sadoveanu, Domnu” Trandafir, în volumul Prietenul de la catedră, 
Editura Tineretului, Bucureşti, 1962, p. 11. 

ÎNVĂȚAREA” 


Moto: Școala cea mai bună este aceea în 
care înveţi, înainte de toate, a învăţa. 
N. lorga 


Apreciată de către filozoful grec Epictet drept aur care are preț 
oriunde, iar de către dramaturgul indian Bharabhuti o perlă, o avere 
mare, pe care rudele n-o pot împărţi între ele, nici hoţii nu o pot fura, şi 
care nu se împuţinează prin dăruire, învăţătura, formală sau informală, 
este un proces neîntrerupt care însoţeşte întreaga viață a omului. 

În sensul cel mai larg, învăţarea constă în acumularea de 
experienţă din activitatea proprie şi a altora. În înţeles livresc, învăţarea 
înseamnă asimilarea de cunoştinţe, abilități şi comportamente şi 
folosirea lor în scopul realizării altor achiziții şi în rezolvarea 
problemelor de viață. Nu pentru şcoală învăţăm, ci pentru viață — 
spunea Seneca. 

Învăţarea capătă altă dimensiune şi se realizează treptat la 
nivele tot mai înalte după încheierea completă a alfabetizării, realizată la 
începutul şcolarității. Sub îndrumarea dascălilor, procesul învățării 
progresează şi se lărgeşte în funcție de aria curriculară a treptelor de 
învățământ parcurse. 

Învăţătorilor, cei care sunt specializați în realizarea procesului 
didactic la clasele primare, le revin sarcinile cele mai grele în lungul, 
complexul şi dificilul drum al învățării: alfabetizarea copiilor, 
transmiterea noțiunilor elementare funcționale şi operaționale, 
dezvoltarea motivaţiei pentru cunoaştere şi formarea comportamentului 
adecvat pentru viaţa şcolară şi socială. 

Evoluţia copiilor pe treptele de şcolarizare următoare ciclului 
primar depinde de pregătirea, competenţa, conştiinţa profesională şi 
dăruirea cu care lucrează învățătorii. Şansele elevilor de a parcurge cu 


* Vasile Fetescu, Toamnă la Copou, Editura PIM, laşi, 2005. 

rezultate bune învățământul gimnazial şi liceal depind de calitățile 
moral-profesionale ale învăţătorilor. 

Aceste considerații se doresc a fi mesaje către instituţiile care 
pregătesc învățătorii şi către cei ce gândesc şi decid politica şcolară. 

În procesul învățării, explicaţiile şi demonstrațiile sunt cu atât 
mai necesare cu cât vârsta elevilor este mai mică iar gândirea lor este 
mai puternic dependentă de planul concret. Unii învățători uitând 
această particularitate de vârstă a gândirii micilor şcolari, consideră 
multe lucruri ştiute şi înţelese de copii, nesocotind explicațiile. Mai 
păstrez încă în memorie un fapt care susține afirmația de mai sus. Eram 
prin clasa a II-a sau a III-a primară şi la o lecţie de citire se preda un text 
în care era vorba despre iarnă. Un grup de copii, însoţiţi de un adult pe 
care îl chema Bănică, se deplasa peste un câmp. Un copil căzuse într-o 
groapă ce nu putea fi văzută pentru că era acoperită de zăpadă. La 
indicaţiile însoţitorului de a proceda într-un anume fel pentru a putea fi 
ajutat să iasă la suprafață, copilul îi răspunse: 

- Nu pot, nea Bănică! 

Multă vreme cuvântul nea nu l-am înţeles pentru că învățătorul 
nu ne-a explicat că este o prescurtare a apelativului nene (şi acesta destul 
de puţin utilizat în comunitatea în care trăiam). Pentru noi erau familiare 
formulele de adresare: bădie, moşule, unchiule, domnule. 

Tot datorită explicațiilor şi exerciţiilor aplicative insuficiente, 
precum şi uşurinţei cu care educatorii trec peste unele cunoştinţe aparent 
uşoare, matematica devine pentru mulți dintre elevi o disciplină aridă, 
grea, inaccesibilă. 

Cred că matematica nu ar mai fi atât de puţin agreată şi 
considerată dificilă de către elevi, dacă cei ce o predau nu ar comite 
unele erori metodice: 

a) nu explică suficient noile cunoştinţe, nu fac destule exerciţii 
aplicative şi nu stabilesc corelaţii cu noțiunile însuşite anterior; 

b) presupun că unele cunoştinţe esenţiale sunt cunoscute şi 
înțelese de elevi (deşi nu este aşa), şi, în consecință, nu insistă asupra 
lor; 

c) noile cunoştinţe, cu o mare valoare integrativă, sunt predate 
în mare viteză, voind parcă să le arate elevilor cât sunt ei de ştiutori şi de 
grozavi; 

d) explicaţia, demonstrația, exercițiile aplicative şi corelațiile nu 
constituie întotdeauna axul central al învățării în toate orele de 
matematică; 

e) în fine, nu se acordă o importanță majoră înţelegerii 
noțiunilor, ca fapt esenţial în procesul de asimilare a cunoştinţelor. 

A înţelege ceva (un algoritm, un fenomen, un eveniment, o 
situație etc.) înseamnă a avea o idee clară despre obiectul sau fenomenul 
respectiv, a pătrunde în esenţa lui, a descoperi ansamblul sau sistemul de 
elemente din care el face parte şi a putea opera cu cunoştinţele 
respective. 

Credem, cu tărie, că secretul succesului în însuşirea şi 
îndrăgirea matematicii este înțelegerea, începând cu cele mai simple 
noţiuni dobândite încă din grădiniță. Orice act de învăţare este o 
construcție intelectuală care trebuie să fie aşezată pe o temelie solidă, 
constituită din cunoştinţele anterioare (aşa numitul fond aperceptiv). 
Încercarea de a clădi noi cunoştinţe pe un fundament şubred este sortită 
eşecului. 

Coloanele de susținere ale actului învățării sunt aptitudinile 
intelectuale, pe de o parte, şi motivaţia puternică, pe de altă parte. Între 
acestea şi randamentul învăţării există un raport direct proporțional. 
Persoanele dotate cu capacităţi intelectuale şi impulsionate de mobiluri 
puternice asimilează cunoştinţele cu uşurinţă, într-un timp scurt şi cu 
randament maxim. Cu totul altfel stau lucrurile cu elevii care vor să 
înveţe, se străduiesc dar rezultatele sunt nesatisfăcătoare. Acestora le 
lipsesc instrumentele necesare actului învăţării şi nu pot da mai mult, 
oricât ne-am strădui. E ca şi cum am pretinde unei persoane, fără voce şi 
auz muzical să interpreteze o arie dintr-o operă, pe scena unui teatru 
liric. Despre copiii aflați în această nefericită situație, părinții spun că 
nu-i ajută mintea iar dascălii îi includ în categoria retardaților mintal şi-i 
îndrumă spre învățământul special. 

Experiența didactică dobândită în lecții gândite acasă şi 
construite împreună cu elevii în clasă, îi oferă educatorului prilejul de a 
citi în ochii şi pe chipurile acestora dacă înaintările în hăţişurile 
cunoaşterii urmează o cale comună pentru profesor şi elevi, dacă aceste 
înaintări se realizează sincronizat. 

Scânteierile din ochi şi luminile de pe feţele îmbujorate ale 
copiilor sunt semne că învățarea este însoțită de înțelegere şi de bucuria 
cunoaşterii, că efortul intelectual este acompaniat de suportul motivant- 
afectiv, că în acest incandescent proces de redescoperire a cunoştinţelor 
se asigură o învăţare autentică şi temeinică. 

Dar ce te faci atunci când, în loc de lumini şi zâmbete, 
descoperi pe feţele şi în ochii unor elevi nedumerire, neputinţă, 

dezamăgire? Dascălii cu dragoste față de copii şi cu conştiinţă 
profesională se opresc, fac o rapidă evaluare a drumului parcurs, îşi trag 
sufletul şi, cu atenţie sporită şi răbdare, o iau de la capăt. Nu este nici 
pedagogic, nici uman să treci în lecţii peste lucruri neînțelese, pentru că 
acei copii care nu au reuşit să priceapă unele subtilități în clasă, cu atât 
mai puțin vor putea să le înțeleagă singuri, acasă. 

Este imperios necesară lămurirea şi înțelegerea noţiunilor din 
lecţia curentă şi integrarea lor în sistemul din care ele fac parte, pentru 
ca viitoarele cunoştinţe, ce reprezintă pasul următor în procesul 
cunoaşterii, să se aşeze pe o temelie solidă. Altfel, apar fisuri în edificiul 
cunoaşterii, care se tot adâncesc, iar elevii aflați în această situație se 
îndepărtează de disciplina respectivă, care le provoacă repulsie şi teamă. 
În învăţare, un eşec generează un alt eşec, după cum progresele realizate 
se constituie în premise pentru alte reuşite. 

MOBILURILE ÎNVĂȚĂRII" 


Era iarnă. O lampă de cinci focuri cu petrol, cu sticla afumată, 
pâlpâia gata, gata să-şi dea duhul. În încăperea joasă, neîncăpătoare, 
toate cele opt persoane care alcătuiau familia se adunaseră la căldură şi, 
aşteptând să-şi potolească foamea, mai schimbau o vorbă şi plănuiau 
treburile pentru a doua zi. 

Mie, prâslea al familiei, timpul dintre întoarcerea de la şcoală şi 
înserare nu-mi ajunsese pentru tras cu sania şi pentru joacă, iar lecțiile 
rămăseseră nefăcute. 

Eram în clasa I şi aveam de transcris un text dintr-o lecţie al 
cărei titlu nu mi-l mai amintesc. La lumina chioară a lămpii, pe un capăt 
de laiţă şi stând în genunchi m-am apucat de scris. Când am ajuns la 
propoziţia Moşul era mai țanțoş ca un cocoș, am scris cuvintele mai şi 
țanțoş legate între ele. Dându-mi seama de greşeala făcută am exclamat: 
vai, am legat pe mai cu țanțoş! Sora mai mare, Hareta, care se afla lângă 
mine cu o foarfecă în mână a intervenit prompt: lasă că le dezleg eu, cu 
foarfeca! Toţi cei de faţă au râs, iar acest episod, cu nota sa hazlie a 
intrat în memoria colectivă a familiei, fiind deseori pomenit. 

Ca şcolar la început de drum, scriam şi învăţam cu tragere de 
inimă, eram atent şi participam la lecţii, iar din partea învățătoarei 
primeam laude, nu şi premii, care erau destinate copiilor ai căror părinţi 
se situau pe un palier social sau economic mai înalt. Rămân, totuşi, 
recunoscător acelor dascăli ai mei care, în cei şase ani cât am învăţat la 
şcoala din sat (patru clase primare şi două clase supraprimare), dându-și 
seama că din copilul care eram atunci s-ar putea alege ceva, au insistat 
pe lângă părinți să mă dea la învățătură mai departe. 

Când m-am prezentat la concursul de admitere la Şcoala 
Normală „Al. Vlahuță” de la Şendriceni-Dorohoi nu făcusem nici un fel 
de pregătire specială prealabilă. Eram destul de măricel, aveam 13 ani şi 


* Vasile Fetescu, Educator adevărat, Editura PIM, laşi, 2004. 
23 


puteam să compar învăţătura cu muncile agricole. Opţiunea pentru a 
merge la şcoală mai departe a venit fără ezitări. 

Am pornit cu dorința şi hotărârea de a reuşi, urmând să 
dovedesc pe parcursul anilor de şcoală ceea ce sunt în stare. Am devenit 
bursier în urma unui concurs şi mi-am menținut acest statut până la 
absolvire, iar în cursul superior (clasele a V-a — a VIII-a) m-am situat pe 
locurile doi şi trei în ierarhia clasei. Învăţam cu sârguință şi temeinic, 
înțelegeam că acest lucru este în folosul meu, că mi se deschid noi 
orizonturi după absolvirea şcolii, că numai astfel îmi pot împlini idealul 
profesional, acela de a deveni învăţător. 

Dar, de ce învaţă oamenii, fie ei copii, tineri sau adulți? Care 
sunt mobilurile, imboldurile, impulsurile, într-un cuvânt motivele care îi 
determină să acumuleze cunoştinţe şi abilități, comportamente şi 
atitudini? 

Când scriam mai sus că în clasele primare îmi făceam temele şi 
învățam cu tragere de inimă ca să mă bucur de laudele învățătoarei, 
numeam, de fapt, două mobiluri (motive) ale activității mele: interesul, 
atracția față de învățătură, acesta fiind un motiv intrinsec, şi dorința de a 
fi lăudat, un motiv extrinsec (ce venea din afară). 

La şcolarii din clasele I-IV predomină motivele din a doua 
categorie, exterioare: dorinţa de a primi note bune, de a fi premiant, de a 
fi lăudat de învățător şi părinți, de a se afirma în faţa celorlalți copii cu 
care se află în competiţie, de a obţine recompense din partea părinților, 
de a evita pedepsele etc. 

Învăţătorii care au aprofundat capitolul din Psihologie destinat 
motivației cultivă învățăceilor lor motive stabile, puternice şi 
diversificate. Elevii lor vin la şcoală deschişi la suflet, fără reţineri, cu 
plăcere, îşi pregătesc temeinic temele, participă activ şi cu mult interes 
la lecții. Clasa de elevi a unui bun învățător oferă, în timpul lecţiilor 
imaginea unui stup de albine. Fiecare copil munceşte sârguincios, iar la 
fiecare întrebare se ridică o pădure de mâini agitându-se, care exprimă 
dorinţa fiecărui copil de a răspunde. 

Mobilurile sau motivele potențează energetic şi afectiv 
activitatea de învățare (ca de altfel orice activitate umană) şi se 
dobândesc prin educaţie. Îmi vine în minte un exemplu. 

O mamă îşi duce, cu emoție, fetița la şcoală în ziua inaugurală a 
clasei I. La despărțire a copleşit-o cu sfaturi şi îndemnuri, iar când a 
luat-o acasă i-a cerut să-i povestească amănunțit tot ce-a făcut pe 
parcursul celor patru ore. Printre altele, învăţătoarea le-a prezentat 

copiilor abecedarul şi aritmetica şi le-a făcut recomandări cum să le 
folosească şi cum să le păstreze. 

A doua zi, în graba pregătirilor pentru plecarea la şcoală, mama 
i-a cerut fetiţei să explice imaginile de pe coperţile cărților. Era o 
verificare a modului cum şi-a însuşit noua şcolăriță „prima lecţie”, prilej 
cu care i-a strecurat şi un îndemn: la şcoală trebuie să mergi totdeauna 
cu lecţiile bine ştiute, să nu te faci de râs. În felul acesta a fost pusă 
prima cărămidă la edificarea unui mobil al învățăturii. Pornită pe un 
drum bun încă din clasa I, fetița în cauză a avut un parcurs şcolar 
ireproşabil, dovedind o atitudine pozitivă față de învățătură pe toată 
durata şcolarității. 

Demn de reținut este faptul că nimeni nu se naşte cu dragoste 
sau repulsie față de şcoală. Mobilurile învăţării se formează, se 
dobândesc la fel ca orice achiziție umană. 

Înclin să cred că angajarea tuturor copiilor în activitatea de 
dobândire a cunoştinţelor, încurajarea şi stimularea lor printr-o gamă 
variată de mijloace, crearea unei ambianţe de încredere şi de muncă 
reprezintă cheia succesului în prestația învățătorului. 

Sunt şi copii cu o dotare intelectuală mai modestă, care 
progresează lent în învăţare şi care necesită un tratament special, o 
atenţie sporită. Învățătorul îi descoperă pe aceştia încă din primele zile 
ale clasei I, lucru uşor de realizat. Reacţia imediată a unor dascăli este 
de a scăpa de ei, fie lămurind părinții să-i mai ţină un an acasă, să se 
maturizeze intelectual, fie pasându-i altui coleg, în cazul că se face o 
echilibrare numerică a colectivelor de elevi sau, şi mai grav, îi 
neglijează şi-i lasă repetenți. Oricare ar fi procedeul folosit, este 
incorect. Nu-i consider învățători de elită pe cei care obțin rezultate 
foarte bune, lucrând numai cu copii aleşi. 

Regretatul învățător emerit Gh. Sireteanu în îndelungata sa 
carieră de dascăl nu a lăsat nici un elev repetent. Se apleca cu înţelegere 
şi răbdare asupra fiecărui copil care întâmpina dificultăţi în învăţare, îşi 
sacrifica după-amiezile pentru a lucra cu aceştia, îi ajuta să progreseze 
fiecare în ritmul său, încurajându-i şi dându-le, astfel, aripi pentru 
învăţătură în treptele următoare. Copiii care au avut privilegiul de a 
învăța cu acest mare învățător şi mare OM îi păstrează o neştearsă şi 
veşnică recunoştinţă. 

Altfel stau lucrurile cu motivele învățării la elevii de gimnaziu 
şi de liceu. O dată cu creşterea capacității de înțelegere a marilor 
probleme ale vieţii pe măsura lărgirii orizontului de cunoaştere, 

adolescenții şi tinerii învață sub imperativul altor mobiluri, ghidaţi de 
idealuri gnoseologice şi profesionale care corespund structurii intime a 
personalității fiecăruia. Apar, astfel, interesele pentru aprofundarea unor 
domenii de cunoaştere sau de activitate, orientarea spre o profesie sau 
alta, preocuparea pentru elaborarea traseului de viaţă şi profesional, care 
devin motive deosebit de puternice. 

Aşadar, la vârsta preadolescenţei şi adolescenţei predomină 
motivele intrinseci ale învățării care țin de conştiinţa, de convingerile, de 
idealurile fiecăruia. Devenind elev normalist, ştiam cu precizie de unde 
am plecat şi unde trebuie să ajung, precum şi ce trebuie să fac pentru 
a-mi îndeplini țelul propus. În condiţiile date nu se impuneau intervenţii 
coercitive din partea părinţilor sau ale altor factori. Atitudinea față de 
şcoală şi faţă de învățătură fusese trasată, din interior, încă de la 
concursul de admitere. O dovadă în acest sens este şi faptul că în cei opt 
ani, cât am fost elev la Şendriceni, părinții nu au fost nevoiți să ceară 
lămuriri despre situația mea la învățătură şi din această cauză nici nu au 
ştiut cum arată un catalog. 

Aceeaşi atitudine față de învăţătură aveau toți colegii mei (cu 
mici excepţii), fii de ţărani, veniți de pe meleagurile Moldovei, 
Bucovinei şi Basarabiei la Şendriceni, să se facă învăţători. Nici 
condițiile precare de viaţă pe care ni le oferea şcoala, nici urmările 
dezastruoase ale războiului şi ale secetei care i-a urmat, nu ne-au abătut 
de la realizarea ţelului propus. 

INFORMATIV ŞI FORMATIV 


Într-o splendidă zi de septembrie, când razele calde ale soarelui 
se prefirau printre crengile copacilor încărcate încă de podoaba 
frunzelor, când lumina începea să capete culoarea mierii, iar bătrânul 
Copou tânjea după animația şi tinereţea de care este invadat în perioada 
cursurilor universitare, mă plimbam cu amicul şi colegul meu de breaslă, 
Mihai Anisie, bucurându-ne de vremea frumoasă, de aerul curat, şi 
discutam ca de fiecare dată, despre cele ce se mai întâmplă în ţară şi în 
lume, despre familie şi multe altele. 

Nu lipsesc din obişnuitele noastre şuete nici problemele 
învățământului şi educației, care, în tranziția originală şi nesfârşită din 
țara noastră, trec prin prefaceri dramatice. Reforma învățământului în 
tranziția românească — spune amicul meu — s-a făcut şi se mai face după 
inspirația fiecărui demnitar care se perindă la portofoliul ministerului de 
resort, operând schimbări de dragul schimbărilor, ca într-o întrecere 
socialistă de altădată. Nu reuşeşte să-şi facă efectul o inovație, introdusă 
de un ministru, pentru că vine altul şi face schimbarea schimbării. 

În urma unei asemenea „dezbateri” mi-a încolțit ideea acestui 
eseu care îşi propune câteva precizări şi delimitări terminologice în 
beneficiul celor ce fac primii paşi în cariera didactică. 

Tinerii absolvenți de şcoli normale şi de facultăți, care 
îmbrăţişează profesia de educatori, se află la începutul unui drum 
fascinant şi promițător dar presărat cu dificultăți neprevăzute. Ei se află 
în situaţia turistului care, atras de mirificul înălțimilor, se avântă să 
escaladeze pieptişul unui munte, greu accesibil, fără să dispună de 
echipamentul şi ustensilele trebuitoare. Pregătirea de specialitate 
dobândită în anii de studii şi entuziasmul debutantului nu sunt suficiente 
pentru a face față multiplelor şi complexelor solicitări. 


* Vasile Fetescu, Educator adevărat, Editura PIM, laşi, 2004. 

Disciplinele psihopedagogice, metodica specialităţii şi practica 
pedagogică, aflate în mare suferință în facultățile cu profil didactic, nu 
oferă studenților, viitori profesori, cunoştinţele şi abilitățile necesare 
unui viitor dascăl. Tratate cu superficialitate şi dezinteres de studenţi, 
(apreciaţi, totuşi, cu note maxime de către profesori), disciplinele 
destinate pregătirii psihopedagogice a viitoarelor cadre didactice rămân 
cenuşăresele învățământului românesc. 

Aşa se face că tinerii profesori păşesc în şcoli având o imagine 
incompletă, uneori deformată despre activitatea pe care urmează să o 
desfăşoare. Cei mai mulți dintre ei consideră că pregătirea de 
specialitate, pentru care au obținut note mari la examenul de licență, le 
poate asigura reuşita în activitatea la catedră, adică de a-i învăţa pe elevi 
matematică, fizică, istorie, chimie etc., la nivelul prevederilor 
programelor şcolare. 

Dacă profesorii reuşesc să-i ajute pe elevi să-şi însuşească, la un 
nivel corespunzător, cunoştinţele cerute de programele de învățământ, 
este un lucru foarte bun, dar incomplet. Prin aceasta ei realizează doar 
latura instructivă, informativă a procesului de învățământ. Or, educația 
şcolară, în înţeles larg, include, pe lângă componenta informativă, şi 
latura formativ-educativă, apreciată ca fiind foarte importantă. Mihail 
Sadoveanu, în amintirile despre învățătorul său, Domnu” Trandafir, 
surprinde cu fineţe cel de al doilea aspect, despre care am pomenit mai 
sus: Tu bagi de seamă că nu-ţi vorbesc de gramatică şi aritmetică. Și 
nici nu-ți voi vorbi. Acestea se făceau bine; băieții învățau după puterile 
lor; dar sunt nişte lucruri aşa de neînsemnate când le pui faţă în faţă cu 
învăţătura cealaltă, sufletească, pe care ne-o da Domnu’! Şi ne-o da 
această învăţătură, nu pentru că trebuia şi pentru că i se plătea, dar 
pentru că avea un prisos de bunătate în el şi pentru că în acest suflet era 
ceva din credința şi curăţenia unui apostol.| 

Învățătura cealaltă, sufletească, pe care o oferea cu generozitate 
elevilor săi Domnu” Trandafir, şi pe care o preţuia atât de mult copilul 
Sadoveanu, era educaţia ce o primeau copiii de la dascălul lor, căruia îi 
scânteiau ochii când le vorbea despre faptele de vitejie ale strămoşilor 
insuflându-le, astfel, dragostea față de trecutul neamului, îi învăța 
rugăciuni, cântece şi alte multe lucruri care le-au rămas în suflete ca 


! Mihail Sadoveanu, Domnu” Trandafir, în volumul Prietenul de la catedră, 
Ed. Tineretului, Bucureşti, 1962, p. 10-11. 

nişte seminţe bune ce au rodit mai târziu, le citea poveşti şi basme, îi 
iubea ca şi cum ar fi fost copiii lui. 

Informarea şi formarea, sau în termeni uzuali instruirea şi 
educarea, sunt componentele fundamentale ale procesului didactic, ale 
actului educaţional, în sens larg. Între aceste două componente există un 
raport determinativ reciproc. Învăţarea, acumularea de cunoştinţe 
(informarea, deci) determină dezvoltarea proceselor şi capacităţilor 
intelectuale şi motivaționale antrenate în acest act, şi invers, un nivel 
mai ridicat al intelectului va facilita şi spori randamentul elevilor în 
activitatea de învățare, de informare. 

Dacă pentru activitatea de instruire a elevilor există criterii şi 
instrumente de evaluare, în domeniul formării, al educaţiei, lucrurile nu 
se prezintă la fel. Neexistând programe analitice pentru componenta 
formativ-educativă şi nici standarde de cuantificare, dascălii procedează 
fiecare după cum le dictează propria conştiinţă. 

Aspectele formative ale procesului de învățământ nu trebuie 
restrânse doar la educația intelectuală. Ele trebuie extinse la toate 
laturile personalităţii: morală, estetică, fizică. Obiectele de studiu includ 
nelimitate valenţe educative care, valorificate cu pricepere, cu meşteşug, 
pot contribui la înflorirea personalităţii copiilor. Deosebit de actuale 
rămân cuvintele lui Plutarh: Sufletul copilului nu este un vas pentru 
umplut cu cunoştinţe, ci un cămin ce trebuie încălzit. 

Analiza mai amănunțită a educației şcolare evidențiază faptul că 
între componenta informativă şi cea formativă nu se poate face o 
delimitare strictă, că ele se întrepătrund şi se condiționează una pe 
cealaltă. 

Am căzut de acord cu amicul meu că o clarificare, pentru tinerii 
dascăli, a conceptelor vehiculate pe parcursul acestei scrieri, poate fi un 
câştig pentru calitatea şi eficienţa actului educațional. 

A ÎNVĂŢA 


Când am deschis ochii pentru prima oară cred că am început să 
învăţ că exist. Plânsul nu l-am învățat. Cu el m-am născut şi mi-am 
anunţat venirea pe lume. 

Am descoperit, apoi, doi ochi adânci şi un glas duios de care 
m-am îndrăgostit pentru toată viaţa. 

Deşi credeam că mi se cuvine tot ceea ce doream, am înţeles, 
încetul cu încetul, că trebuie să mă mulțumesc cu ce mi se oferea. 

Cu ajutorul celor din jur, am învățat să mă joc, să merg, să 
mănânc singur, să vorbesc etc. Toţi copiii trec prin aceste momente de 
învăţare. Dar încă din aceşti primi ani de viață apar deosebiri în procesul 
de acumulare a experienței. 

Când aveam puţini ani de viață şi minte tot atât de puțină, 
părinții m-au învățat să muncesc, lucru ce mi-a fost de folos toată viaţa. 
Alți copii s-au deprins să nu facă nici un efort, să ocolească munca. 
Aceştia au învăţat să fie leneşi pentru totdeauna. Ca să supraviețuiască, 
au trăit ca nişte paraziți sau au recurs la minciună, la înşelătorie, furt. 

După o viață împovărată de muncă, de dificultăți am ajuns la 
concluzia că totul se învaţă, însăşi viaţa, existenţa, de la naştere şi până 
la sfârşit este o permanentă şi complexă temă de învăţare. Cine este mai 
dotat şi mai sârguincios, dobândeşte mai uşor şi mai mult din lecţia 
vieții şi se adaptează mereu noilor, multelor şi variatelor solicitări. 
Acesta poate fi un învingător. 

Unii nu reuşesc această performanţă şi se declară învinşi. Ca în 
orice luptă, există învingători şi învinşi. Totul depinde de cât ai învăţat, 
de cât eşti de pregătit pentru luptă. 

Învăţarea nu trebuie limitată la ceea ce îţi oferă şcoala în cei 
opt, doisprezece sau mai mulți ani de studii. Viaţa de zi cu zi te obligă să 


* Vasile Fetescu, Parfum de spini, Editura PIM, laşi, 2003. 

înveţi alte şi alte lucruri. Pentru aceasta ai nevoie doar de receptivitate şi 
voinţă. 

Experienţa de viață este un nesecat izvor de învățăminte, fie că 
este vorba de propria experiență sau de a altora. 

Învăţarea permanentă şi utilizarea înțeleaptă a celor acumulate, 
constituie secretul reuşitei în viaţă. Vai de cei ce nu învaţă nici măcar 
din propriile greşeli şi eşecuri! 

REACȚIA AFECTIVĂ A ELEVILOR 
FAȚĂ DE NOTE 


Problema notei şcolare a preocupat şi continuă să preocupe atât 
pe cei care o folosesc în activitatea lor zilnică, cât şi pe cercetătorii din 
domeniul pedagogiei şi psihologiei. 

Abordarea frecventă şi multilaterală a problemelor legate de 
notarea elevilor atestă, pe de o parte, importanța teoretică şi practică a 
problemei, iar pe de altă parte, continua ei actualitate. 

În presa şi literatura pedagogică au apărut numeroase materiale! 
care tratează diferitele aspecte ale problemei notării contribuind la 
lămurirea şi precizarea unor probleme deosebit de importante printre 
care: semnificația notei, funcțiile notei, criteriile notării etc. 

Problema care rămâne încă deschisă este relativitatea notei 
datorită absenței unor criterii obiective, precise de notare, direcție în 
care trebuie să se îndrepte eforturile pedagogilor, ale cercetătorilor, cu 
atât mai mult cu cât, aşa cum apreciază şi alte materiale, „în prezent nu 


* Lucrare publicată în Revista de pedagogie nr. 10/1967. 
!V. Pavelcu, Problema notei şcolare, laşi,1939. 

- H. Pieron, Docimologie et examens, P.U.F.,1937. 

- A. Hasgan, Problema notei şcolare în Probleme instructiv-educative, 
E.S.D.P., Bucureşti,1959. 

- Ion Vlad, Unele probleme pedagogice în legătură cu notarea 
elevilor, în Revista de pedagogie nr.8/1965. 

- Maria Voicu, Semnificaţia notelor pentru elevii mici în Gazeta 
învățământului nr.757/29 mai, 1964. 

- N. Caraiani, Cântarul didactic să fie ireproşabil, în Scînteia 
nr.6623/19 mai 1965. 

- Dorin Damaschin, Implicaţiile psihologice ale notării, în Gazeta 
învățământului nr. 883 din 27 ianuarie, 1967. 

dispunem de cercetări sistematice, fundamentate psihologic şi adaptate 
la specificul materiilor de învăţământ, cu privire la apreciere şi 
notare...Se simte necesitatea unor cercetări care să stabilească ce este 
esențial, ca valoare formativă, la fiecare materie de învăţământ, ce 
trebuie să fie în primul rând apreciat şi notat.* 

În lucrările de specialitate se fac unele referiri la această 
problemă. „Nota poate fi un puternic stimulent în munca elevului, un 
mijloc de îndreptare a lui, un izvor de fericire, o temelie pe care se pot 
clădi deprinderi bune, încredere în forţele proprii, în oameni, în dreptate 
etc. Tot nota poate fi însă un izvor de descurajare, un îndemn la fraudă, 
la egoism, la trândăvie, la lipsă de respect faţă de profesor, lipsă de 
ataşament faţă de şcoală etc.”? 

Într-adevăr, notele cu care apreciem elevii, uneori insuficient 
cântărite, puse fără prea mult discernământ, au adânci implicaţii 
afective, declanşează resorturi sufleteşti nebănuite şi determină o gamă 
variată de atitudini la elevi. De aceea cunoaşterea de către educator a 
felului cum se răsfrâng în conştiinţa elevilor notele primite şi atitudinile 
pe care le determină, ni se pare o problemă deosebit de importantă, 
deoarece nota este nu numai o unitate de măsură a cantității şi calității 
cunoştinţelor şi deprinderilor elevilor, ci şi un instrument de educare, de 
disciplinare. 

O particularitate psihică a copiilor şi tinerilor este receptivitatea 
deosebită față de aprecierile adulţilor. De aceea, a nu ne interesa de 
ecourile sufleteşti provocate de notele pe care le punem şi de atitudinile 
pe care acestea le determină înseamnă a face o treabă doar pe jumătate, 
însemnă a neglija, a minimaliza caracterul educativ-formativ al notei. 

Dar ce se înțelege prin reacţie afectivă, în ce constă ea? 
Cuvântul reacție înseamnă... „răspuns la o acțiune venită din afară, 
atitudine, manifestare”.3 Când vorbim de reacţia afectivă faţă de note ne 
referim la modul în care se răsfrâng în conştiinţa elevilor notele pe care 
le primesc, la stările sufleteşti pe care acestea le provoacă, la atitudinile 
pe care le adoptă elevii ca urmare a notelor primite faţă de obiectul 
respectiv, faţă de învățătură în general, față de profesori. 


! Dorin Damaschin, Implicaţiile psihologice ale notării, Gaz. înv. nr. 883/27 
ian., 1967. 

“A. Hasgan, op. cit., p.10 

2 Dicționarul limbii române moderne, E.A.R.S.R., 1958, p. 698. 

Cunoaşterea de către educatori a individualității fiecărui elev, a 
modului cum reacționează față de aprecierile profesorilor, a atitudinii pe 
care o adoptă ca urmare a acestor aprecieri ni se pare o chestiune 
deosebit de importantă, fapt care ne-a determinat să o abordăm în 
lucrarea de față. 

O dificultate întâmpinată în cercetarea acestei probleme a fost 
alegerea metodelor de lucru. Se pune întrebarea cum se poate afla ce 
simte copilul atunci când primeşte o notă bună sau slabă şi cum 
munceşte după aceea? 

Pentru o mai bună informare s-au folosit: observaţia, 
chestionarul scris, ancheta orală, cercetarea documentelor şcolare şi a 
lucrărilor elevilor. 

Astfel, la un rând de clase, începând de la clasa a V-a şi până la 
clasa a XI-a s-a dat următorul chestionar: 

1. Ce simți când primeşti o notă bună şi cum munceşti după aceea ? 

2. Ce simţi când primeşti o notă slabă şi cum munceşti după aceea ? 

3. Ai avut vreodată impresia că ai fost nedreptăţit la notare? Cum ai 
muncit după aceea? 

Pentru a imprima răspunsurilor o notă mai mare de sinceritate, 
li s-a spus elevilor că cei ce doresc pot să nu semneze chestionarul. 

După răspunsurile pe care le-au dat la chestionarul scris şi la 
ancheta orală, elevii au fost grupaţi în cinci categorii: 

a) Elevi pe care notele bune îi mobilizează la o activitate 
superioară, nota venind ca un imbold, ca un stimulent în 
munca de viitor; 

b) Elevi pe care notele bune îi liniştesc, le diminuează activitatea, 
nota bună având rol inhibitor; 

c) Elevi pe care notele slabe îi mobilizează, îi îndârjesc, nota 
slabă având rol dinamizant; 

d) Elevi pe care notele slabe îi descurajează, îi demobilizează; 

e) Elevi care au impresia că au fost nedreptățiți la notare 
(dezvoltarea spiritului critic şi a capacităţii de autoapreciere). 

În tabelul următor se poate urmări modul cum reacţionează 
afectiv elevii diferitelor clase față de note precum şi dezvoltarea 
spiritului critic. Situaţia a fost întocmită pe clase, în cifre absolute şi în 
procente. 

O primă constatare care se poate face este aceea că, atât notele 
bune, cât şi cele slabe au un rol mobilizator în unele cazuri şi inhibitor în 
alte cazuri. „O notă bună dată pe merit ridică în general tonusul psihic, 

mobilizează energia, având o influență dinamogenică. În ceea ce 
priveşte nota proastă, pe un fond psihic diferit, reacțiile faţă de ea pot fi 
cu totul diferite; pe elevul cu un temperament puternic, echilibrat, nota 
proastă îl poate stimula la o muncă perseverentă, în timp ce pe elevul cu 
un temperament slab ea îl poate demobiliza şi descuraja creându-i o 
stare de depresiune, în unele cazuri îndepărtându-l chiar de disciplina 
respectivă şi de profesor”. 

Dacă urmărim procentajele elevilor pe care notele bune îi 
mobilizează la o activitate superioară, constatăm că ele variază între 
100% la clasa a V-a şi 59% la clasa a XI-a. Care este explicația acestui 
fenomen? La clasele mai mici (clasa a V-a, a VI-a şi chiar a VII-a) unul 
din principalele motive ale învăţării este nota. Elevii din aceste clase 
doresc să ia note bune pentru a bucura pe părinţi, pentru a fi lăudați de 
profesori, pentru a ocupa un loc cât mai aproape de vârful piramidei în 
ierarhia colectivului clasei etc. 


TABEL 
cuprinzând rezultatele anchetei cu privire la reacția 
afectivă a elevilor față de note* 


Elevi pe care | Elevi pe care ; : i 
notele buneir notele Bunei Elevi pe care Elevi pe care Elevi care au 
Nr. de ăi. ` SE notele slabe îi | notele slabe îi | impresia că au 
Clasa . Imobilizează la| liniştesc, le sA ARI pai A 
elevi zE eP < |mobilizează, îi |descurajează, îilfost nedreptățiti 
o activitate diminuează AOSA d EA e 
SEL Y fai îndârjesc | demobilizează la notare 
superioară activitatea 
Cifre | e Cifre | o Cifre | e Cifre | + Cifre | o 
abs. 4 abs. h abs. E abs. Á abs. f 
V 38 38 100 - - 35 92 3 8,0 1 2,6 
VI 32 24 75 8 25 29 90,6 3 9,4 1 3 
VII 26 24 92 2 8 24 92 2 8 8 31 
VIII 27 23 85 4 15 22 81,5 5 18,5 7 26 
IX 36 28 78 8 22 22 6l 14 39 22 6l 
X 43 34 79 9 21 38 88,4 5 11,6 30 | 46,5 
XI 29 17 59 12 41 24 82,7 5 17,3 18 62 
Total | 231 188 | 814 | 483 18,6 | 194 84 37 16 87 37,6 


* Cercetarea cuprinde un număr relativ mic de elevi şi din 
aceeaşi şcoală. De aceea rezultatele trebuie privite cu rezerva necesară, 
neputând fi considerate ca general - valabile. 

Gazeta 


Pentru marea majoritate dintre ei, fiecare notă bună este un 
stimulent, un îndemn pentru o muncă mai susținută în viitor. 

La clasele mai mari (a IX-a, a X-a, a XI-a), pe primul loc în 
ierarhia motivelor învăţării trec motivele de natură socială şi morală, 
nota rămânând pe planul al doilea. Pentru elevii din aceste clase, 
principalele motive ale învățării sunt: atingerea ţelului propus (de a 
deveni ceva: inginer, profesor, medic etc.), dorinţa de a deveni un om 
util societăţii, de a se remarca în colectivul clasei etc. 

Analizând relatările şi răspunsurile elevilor din prima categorie 
(cei pe care notele bune îi stimulează), rezultă că notele bune au efecte 
multiple asupra lor. Astfel: 

a) Nota bună constituie un stimulent pentru o activitate superioară, 
tonifică activitatea de însușire a cunoştinţelor nu numai la obiectul 
respectiv dar şi la alte obiecte şi uşurează însuşirea cunoştinţelor. 

Câteva din răspunsurile elevilor sunt edificatoare în această 
privinţă: 

„„Când primesc o notă bună, obiectul respectiv mi se pare mai 
frumos şi mai atrăgător. După aceea eu învăţ cu şi mai multă sârguință 
pentru a obţine o notă mai mare” (clasa a V-a). 

„„Când iau o notă bună, simt că mă trece un fior de căldură şi 
bucurie, iar după aceea muncesc cu mai multă dragoste” (clasa a V-a). 

„Nota bună îmi provoacă un sentiment de satisfacție pentru că 
munca mi-a fost răsplătită, iar după aceea învăţ cu foarte multă uşurinţă 
la obiectul respectiv. Este de ajuns să citesc o singură dată lecţia şi îmi 
pot sistematiza noțiunile” (clasa a XI-a). 

b) Elevilor timizi, neîncrezători în forțele lor, nota bună le 
stimulează încrederea în forțele proprii. 

Şi aici câteva răspunsuri pentru exemplificare: 

„Când iau o notă bună, mă simt parcă mai optimist, mai 
încrezător în forțele proprii, mai sigur că voi reuşi în cele ce-mi doresc” 
(clasa a IX-a). 

„Ori de câte ori primesc o notă bună sunt mulțumit şi sporeşte şi 
dragostea şi interesul față de învățătură. După nota respectivă mă simt 
mai încrezător în forțele mele, mai vioi, mai plin de optimism. Nota 
bună constituie un stimulent în muncă” (clasa a X-a). 

La clasele mai mari, a X-a şi a XI-a îndeosebi, când apar 
preferințe pentru anumite obiecte, notele provoacă reacţii diferite în 
funcție de obiectul respectiv. 

„Când iau note bune la obiectele care-mi plac, acestea sunt pentru 
mine un îndemn spre a învăţa cu şi mai multă sârguință. Atunci însă 
când iau o notă bună la un obiect pe care-l socotesc mai puțin important, 
încep să învăţ mai superficial la obiectul respectiv. Îmi dau totuşi seama 
că aceasta este o concepţie nejustă” (clasa a X-a). 

Analizând procentajele elevilor pe care notele bune îi liniştesc, 
le diminuează activitatea, se constată o creştere a acestora pe măsura 
înaintării în vârstă (0% la clasa a V-a; 41% la clasa a XI-a). 

Fenomenul se explică prin aceea că unii elevi nu sunt stimulați 
de motive superioare, durabile ale învățării, nu manifestă o atitudine 
pozitivă faţă de munca şcolară. 

În general se poate spune că notele bune au un rol inhibitor la 
acei elevi care nu au deprinderea de a învăţa temeinic, sistematic, care 
învaţă cu intermitență, pentru nota 5. 

Din analiza răspunsurilor la chestionar, a relatărilor verbale şi 
din cercetarea cataloagelor se constată că la unii elevi notele bune au 
efecte contrare celor relatate mai sus. 

Astfel, în unele cazuri, ca urmare a scăderii eficienţei muncii 
educative, nota bună diminuează sau chiar frânează activitatea. Elevii 
din această categorie, după ce primesc o notă bună, acordă mai puţină 
atenție obiectului respectiv, se „liniştesc”, nu mai au emoții prea mari. 

„Când primesc o notă bună mă simt parcă mai uşurat, în sensul că 
la obiectul respectiv nu mai am emoţii prea mari. După aceea nu încetez 
de a învăţa la acel obiect, însă sincer să spun, nu cu aceeaşi voință ca 
înainte” (clasa a XI-a). 

Mai grave sunt situațiile în care nota bună duce la frânarea 
activității sau la o muncă intermitentă. 

„„Când primesc o notă bună sunt bucuros, iar după aceea nu mai 
învăţ la obiectul respectiv” (clasa a VI-a) sau: 

„Uneori se întâmplă că, după ce primesc o notă bună, nu mai învăţ 
până când am impresia că trebuie să mă asculte iarăşi” (clasa a XI-a). 

Urmărind categoria elevilor pe care notele slabe îi îndârjesc, 
observăm că, pentru marea majoritate (85%), nota slabă constituie o 
trezire la realitate, un stimulent pentru o activitate mai susținută în 
viitor. 

Caracterul stimulativ al notelor slabe este determinat de mai 
multe cauze, aşa cum rezultă şi din relatările elevilor: 

a) Pe unii elevi notele slabe îi îndârjesc, pentru că acestea îi 
pun într-o stare de inferioritate faţă de colegi şi într-o situaţie jenantă 
faţă de profesori. 

„Când primesc o notă slabă, mi-e ruşine să mai dau ochii cu 
profesorul respectiv, să mă mai întâlnesc cu colegii şi cu părinţii, şi caut 
să o refac” (clasa a VII-a). 

b) Pe alții, notele slabe îi determină la activitate mai susținută 
datorită fricii de pedeapsă din partea părinţilor sau din respect pentru 
aceştia. 

„Când primesc o notă slabă, simt o frică de ce mă aşteaptă acasă şi 
caut să muncesc conştiincios” (clasa a VI-a). 

„Dacă iau o notă slabă, simt că-mi nedreptăţesc părinții şi de aceea 
muncesc în continuare pentru a o corecta” (cl. a VI-a). 

c) În alte cazuri, nota slabă are un caracter stimulativ, datorită 
revoltei pe care o provoacă faţă de propria persoană. 

„Când primesc o notă rea, mi-e un fel de ură chiar față de mine. 
Apoi, pentru a-mi îndrepta nota, muncesc cu mai multă râvnă” (clasa a 
VI-a). 

„„Când primesc o notă slabă, mă înciudez pe mine însumi şi învăţ şi 
mai mult” (clasa a VII-a). 

d) Alteori, notele slabe îi stimulează pe elevi la învățătură 
datorită fricii de corijență sau repetenţie pe care le-o provoacă. 

„Când primesc o notă slabă, îmi bate inima mai puternic. Încep să 
mă gândesc la o corijenţă. Şi pentru că se revoltă conştiinţa, mă apuc şi 
învăţ pentru a-mi corecta nota” (clasa a XI-a). 

„„Când primesc o notă rea nu mă simt deloc bine şi parcă sunt 
cuprins de o teamă, sunt stăpânit de o emoție. Câteodată e mai bine când 
iei câte o notă rea pentru că în felul acesta te apuci de treabă” (clasa a 
XI-a). 

Un fenomen curios la prima vedere îl constituie creşterea, pe 
măsura înaintării în vârstă, a procentajului elevilor care dezarmează, se 
descurajează atunci când iau note slabe. Am fi tentaţi să credem că e mai 
normală situația inversă, să se descurajeze elevii mici mai mult decât cei 
mari. Explicaţia acestui fenomen se află în particularitățile psihice ale 
elevilor la această vârstă. La vârsta adolescenţei, la hotarul dintre 
copilărie şi tinereţe, când personalitatea elevului este mai mult sau mai 
puțin conturată, când el manifestă o sensibilitate deosebită şi trăieşte 
intens situațiile neplăcute, jenante, primirea unei note slabe influențează 

în mod negativ activitatea şi atitudinea lui viitoare (se descurajează, 
dezarmează). 

Notele slabe au efecte negative multiple asupra elevilor, 
provocând atitudini negative diferite. Astfel: 

a) În unele cazuri duc la scăderea interesului, a atracției 
elevilor față de obiect şi față de învăţătură în general, îi fac să se 
descurajeze, să dezarmeze. 

„Când iau o notă slabă, dispreţuiesc obiectul respectiv şi nu mai 
învăţ decât în momentul când sunt ameninţat” (clasa a IX-a). 

„Eu, dacă iau o notă slabă, mă descurajez şi nu mai învăţ la 
obiectul respectiv” (clasa a VIII-a). 

b) Alți elevi, după ce primesc o notă slabă, învață numai siliți 
de părinţi, sau dacă sunt ameninţaţi să rămână corijenţi. 

„Notele slabe fac să mă simt prost prin faptul că mă gândesc că-mi 
strică media şi apoi, că pot să rămân corijent sau chiar repetent. După 
aceea muncesc fără tragere de inimă, fără curaj, cum s-ar spune învăţ ca 
şi cum aş fi obligat de cineva ce stă lângă mine cu un băț” (clasa a IX-a). 

O evoluţie interesantă prezintă procentajele elevilor care au 
avut impresia că au fost nedreptățiţi la notare (cresc de la 2,6% la clasa a 
V-a până la 62% la clasa a XI-a). Această creştere indică dezvoltarea 
spiritului critic şi a capacității de autoapreciere. La clasele V-VI şi într-o 
oarecare măsură şi la clasa a VII-a, procentajul elevilor care au impresia 
că au fost nedreptățiți la notare este scăzut pentru că ei mai păstrează 
încă încrederea desăvârşită pe care o aveau în învăţător şi pe care o 
acordă în continuare profesorului. În afară de aceasta, la vârsta 
preadolescenței, spiritul critic şi capacitatea de autoapreciere sunt puţin 
dezvoltate. 

La clasele mari, ca urmare a experienţei acumulate în viața de 
şcolar, spiritul critic este mai dezvoltat, iar elevii de această vârstă sunt 
mai receptivi la cea mai mică tentativă de nedreptate. Datorită 
sensibilităţii excesive, unii adolescenți se consideră nedreptățiți chiar şi 
atunci când nu sunt. 

Cele mai frecvente forme de nedreptăţire, care apar în 
răspunsurile şi relatările elevilor sunt: 

a) Aprecierea cu o notă mai mică sau mai mare decât 
consideră ei că merită. 

„Am avut impresia că am fost nedreptăţit la notare. Uneori mi s-a 
pus notă prea mică, alteori prea mare. După ce mi se punea notă mică, 

munceam mai puțin, deoarece eram supărat pe profesor că m-a 
nedreptăţit” (clasa a X-a). 

b) Note puse în funcție de felul cum este cotat elevul de către 
profesor, de notele precedente la obiectul respectiv sau de notele la 
celelalte obiecte şi nu în funcţie de răspunsul dat la lecţie (efectul halo). 

„Sunt unii profesori care, dacă ai luat o notă slabă, sau te ştiu de 
elev slab, chiar dacă răspunzi bine, cu mai mult de 6 nu te notează” 
(clasa a XI-a). 

„La unele obiecte, dacă am luat o notă slabă, profesorul, când mă 
ascultă din nou, ia în considerare nota precedentă, punându-mă într-o 
situație dificilă” (clasa a X-a). 

c) Uneori nedreptatea apare ca o impresie de moment, care 
dispare în urma unei analize obiective a situaţiei, sau în urma explicării 
notei de către profesor. 

„Câteodată am avut impresia că am fost nedreptăţit la anumite 
obiecte. De multe ori, când profesorii îmi arătau de ce am fost notat 
astfel, îmi dădeam seama că nu am dreptate. Se mai întâmplă însă că nu 
ți se explică acest lucru”. (clasa a X-a). 

Impresia de nedreptate pe care o încearcă unii elevi atunci când 
sunt notaţi, provoacă atitudini şi reacții diferite. 

a) Astfel, unii elevi, care se consideră nedreptățiți, doresc să 
demonstreze profesorului că stăpânesc materia obiectului respectiv şi se 
apucă mai serios de învăţat. 

„Uneori am avut impresia că am fost nedreptăţit la notare, nu mi 
s-a pus nota pe care o meritam. La acel obiect îmi concentrez atenția, 
învățând lecţiile regulat, pentru a arăta profesorului că posed materia 
obiectului respectiv; alteori mă antrenez în acte de indisciplină, pentru 
a-mi răzbuna nedreptatea făcută” (clasa a X-a). 

b) Alți elevi, datorită impresiei de nedreptate, se descurajează, 
capătă apatie faţă de obiectul respectiv. 

„Mi se întâmplă de multe ori să fiu nedreptăţit şi-mi pare foarte rău 
când se întâmplă aceasta. Mă face să nu mai muncesc şi mă 
descurajează. După aceea, mă apucă dezgustul şi nu mai învăţ ca înainte 
la acel obiect”. (clasa a IX-a). 

c) O atitudine corectă în asemenea situaţii, manifestă acei elevi 
care dovedesc o înţelegere superioară a semnificației notei: 

„La o oră de chimie mi s-a părut că mi s-a dat o notă prea mică. 
N-am zis nimic. Mi-am spus: eu tot atâta ştiu, fie că-mi pune 9 sau 8”. 
(clasa a X-a). 

Studiul problemei reacției afective a elevilor faţă de note ne-a 
condus la câteva concluzii: 

- Nota poate fi un stimulent, un îndemn pentru mai mult şi mai 
bine, dacă este folosită judicios. În cazurile în care notele sunt puse în 
mod arbitrar, fără discernământ, au un rol inhibitor, 

- Nota constituie un important mijloc pentru stimularea 
dragostei, a interesului elevilor faţă de obiect sau faţă de învățătură în 
general, dacă educatorii dovedesc pricepere şi măiestrie în folosirea ei. 

„Notele şcolare nu trebuie să fie simple cifre ca cele folosite în 
operaţiile matematice. Profesorul trebuie să dea viaţă notei, să o facă 
să pătrundă şi să fermenteze în conştiinţa elevilor, să-i răscolească şi 
să-i mobilizeze”. 

- Să dezvoltăm la elevi motive superioare, durabile ale învăţării. 
Nota să nu fie singurul mobil, singurul stimulent pentru munca de 
învăţare. 

- Învățătura fiind o activitate care se alimentează din propriile 
resurse, elevii trebuie ajutaţi să învingă primele dificultăţi, să capete 
note bune pentru a trăi bucuria succesului, bucurie care să-i mobilizeze 
la o activitate superioară. 

- Notarea trebuie făcută în limitele unei exigenţe normale, fireşti, 
în aşa fel, încât să nu zdruncine încrederea elevilor în posibilitățile lor, 
să nu-i demobilizeze, să nu-i înspăimânte. Pe de altă parte, şi 
indulgenţa excesivă este dăunătoare. 

- Pentru ca nota să devină cu adevărat un mijloc pentru educarea 
dragostei, a interesului elevilor faţă de obiect, profesorul trebuie să fie 
un bun cunoscător al problemelor notării şi să fie pătruns de un înalt 
spirit de echitate. El nu trebuie să se lase influențat de notele de la 
celelalte obiecte şi nici de notele precedente la obiectul respectiv. 

- Mânuirea cu precizie a notei presupune nu numai cunoaşterea 
amplă şi multilaterală a problemelor notării, dar şi o cunoaştere 
amănunțită şi profundă a elevilor. Educatorul trebuie să cunoască atât 
particularitățile de vârstă, cât mai ales particularitățile psihice 
individuale ale elevilor, pentru a putea ţine seama în notare de 
specificul individual, de efectul pe care nota îl are asupra fiecărui elev. 

„În funcție de psihologia fiecărui copil, nota trebuie dozată cu 
grijă de părinte, nu cu imparțialitatea rece a unui farmacist”.2 Un rol 


! A. Hazgan, op. cit., p.16 
? A. Hazgan, op. cit., p. 25. 

important în cunoaşterea şi respectarea de către profesor a 
particularităţilor psihice individuale ale elevilor, în actul notării, îl are 
profesorul diriginte. Cunoscând foarte bine clasa şi pe fiecare elev în 
parte, dirigintele are datoria de a interveni atunci când constată că unul 
sau altul dintre profesori nu cunoaşte şi nu ţine seama de 
particularităţile individuale ale elevilor. 

- Nota trebuie comunicată elevului şi explicată. Trebuie 
comunicată pentru că ea reprezintă echivalentul, plata muncii de 
pregătire a elevului şi este normal ca el să cunoască imediat cum i-a 
fost răsplătită munca. Totodată nota trebuie explicată pentru a preveni 
impresia de nedreptate pe care o poate provoca asupra elevului dacă nu 
i se arată ce a fost bun şi ce a lipsit din răspunsul său. (S-au arătat mai 
sus consecințele negative pe care le poate provoca impresia de 
nedreptate asupra activității ulterioare a elevului). 

Explicarea notei mai este dictată şi de faptul că nota se reflectă 
nu numai în conştiinţa elevului ascultat şi notat, dar şi în ale celorlalți 
elevi, contribuind la dezvoltarea spiritului critic, a capacităţii de 
apreciere şi autoapreciere. 

Educatorul trebuie să cântărească cu mai multă exactitate nota 
pentru a satisface exigenţele balanţelor ultrasensibile ale sufletelor 
elevilor şi să nu uite nici o clipă una din principalele cerinţe ale muncii 
noastre: „cântarul didactic trebuie să fie ireproşabil”" 


IN. Caraiani, Cântarul didactic trebuie să fie ireproşabil, Scînteia, nr. 6623 
din 19 mai, 1965. 

PRIORITĂŢI" 


Autorul rândurilor de mai jos s-a aflat, timp de mai bine de un 
sfert de veac, fie la cârma, fie în echipa de văslași, care a făcut ca 
Şcoala Normală „Vasile Lupu” din Iaşi să navigheze în vremurile tulburi 
ale ultimei jumătăți a secolului trecut. 

Intenţia noastră este de a evidenția doar câteva dintre prioritățile 
care ne-au călăuzit activitatea. 

Şcoala Normală ocupă un loc aparte în galaxia învățământului 
românesc, date fiind finalitățile sale: formarea şi perfecționarea 
învăţătorilor şi educatoarelor — a acelor cadre didactice care pun bazele 
formării intelectual-morale a viitorilor adulți. 

Iată de ce selectarea atentă, după criterii riguroase a cadrelor 
didactice (profesorii, precum şi învățătorii de la şcolile de aplicaţie) a 
constituit o preocupare de prim ordin, răspunzând, astfel, întrebării: cui 
încredințăm formarea viitorilor formatori? 

Este de la sine înțeles că în Şcolile Normale, precum şi în 
Colegiile Universitare care pregătesc învăţători şi institutori, prestațiile 
didactico-educative trebuie să fie de o calitate ireproşabilă, să constituie 
modele pentru cei ce, la rândul lor, vor educa pe alţii. 

Acceptând adevărul axiomatic că nu poți face educaţie altora, 
dacă tu însuţi nu eşti bine educat, subscriem şi la recunoaşterea unui alt 
adevăr, de necontestat, că prestigiul unei şcoli este dat de competența şi 
dăruirea cadrelor didactice care o slujesc, de nivelul pregătirii 
absolvenţilor pe care îi dă. 

Sub aceste aspecte, Şcoala Normală „Vasile Lupu” s-a situat la 
cote ridicate, ceea ce a făcut ca să figureze între şcolile ieşene de elită, 
devenind emblematic faptul de a fi absolvent sau de a fi predat la 
această şcoală. 

Pe acelaşi plan cu grija şi exigenţele pentru alegerea cadrelor 
didactice s-a situat şi preocuparea pentru selectarea elevilor, a viitorilor 
formatori în învățământul preşcolar şi primar. 


* Vasile Fetescu, Flori târzii, Editura Cutia Pandorei, Vaslui, 2002. 

Candidații la concursul de admitere în Şcoala Normală sunt 
supuşi unor probe eliminatorii de aptitudini, iar concurenţa mare face ca 
în şcoală să fie admişi candidaţii cu un ridicat nivel de cunoştinţe şi cu 
capacităţi intelectuale corespunzătoare. Această selecție constituind 
premisa pentru pregătirea unor buni învățători şi educatoare. 

Referindu-ne tot la această prioritate (a selecției materialului 
uman ce urmează să fie pregătit pentru a deveni învățători şi educatoare) 
apare, în mod firesc, întrebarea: ce fel de criterii de selecție operează în 
şcolile particulare (postliceale, fundaţii, colegii etc.), care pregătesc 
învățători, educatoare sau chiar institutori? Nici unul! Reclamele 
difuzate prin presa scrisă, radio, televiziune etc. fac oferte de primire a 
absolvenţilor de liceu, cu și fără Diplomă de bacalaureat, fără concurs 
de admitere, fără probe de aptitudini, fără măcar un examen medical, 
care să ateste sănătatea fizică şi mentală a candidaților. Singurele criterii 
sunt taxele de înscriere şi de şcolarizare, deloc neglijabile, pe care 
trebuie să le achite aspiranțţii la diploma de învățător-educator sau 
institutor, transformându-se, astfel, o activitate de importanță maximă 
pentru națiune, în S.R.L.-uri care comercializează diplome. 

Stimaţi guvernanțţi, care aprobaţi asemenea practici, dar vă 
trimiteţi proprii copii şi nepoți să înveţe la şcoli de elită din străinătate, 
gândiţi-vă şi la bieţii părinți români, care sunt nevoiți să-şi dea copiii pe 
mâna unor învăţători şi educatoare cu o pregătire precară şi cu o 
deontologie profesională îndoielnică. 

Crearea unei  ambianțe educative propice, educația 
deontologică şi spiritul normalist s-au constituit în alte priorități 
didactico-educative ale colectivului didactic al Şcolii Normale „Vasile 
Lupu”. 

Preocupările pe această linie au vizat: educarea viitorilor dascăli 
în spiritul dragostei şi respectului faţă de copii şi faţă de profesia aleasă, 
al responsabilități şi disciplinei, al dorinţei de autoperfecţionare pentru 
dobândirea tactului şi măiestriei pedagogice, al cultului muncii şi 
spiritului cooperant. 

În fine, cei ce răspund de destinele învăţământului românesc 
trebuie să vegheze, cu responsabilitate şi spirit patriotic, la condițiile 
materiale ale şcolilor şi slujitorilor ei, la optimizarea permanentă a 
procesului educațional, ştiut fiind că de calitatea şi eficienţa acestuia 
depinde viitorul țării. 

DISCIPLINA ÎN ŞCOALĂ" 


Condiţie fundamentală pentru buna desfăşurare a activităţii 
informativ-formative, disciplina şcolară constă, în esenţă, în 
circumscrierea întregii activități în sistemul de instrucțiuni, norme şi 
regulamente existent. Pentru a-i sublinia importanţa, părintele didacticii, 
J.A. Comenius susținea, pe bună dreptate, că „şcoala fără disciplină este 
ca o moară fără apă”. 

Într-o şcoală, la fel ca într-un organism uman sănătos, toate 
sectoarele şi compartimentele trebuie să funcționeze şi să se asambleze 
ca piesele unui ceasornic. Orice dereglare sau stagnare într-un sector sau 
altul afectează activitatea întregului sistem. Cel ce trebuie să vegheze şi 
să asigure funcționarea acestui „mecanism” microsocial este directorul 
şcolii, de ale cărui capacități organizatorice şi calități manageriale 
depinde bunul mers al unităţii respective. Disciplina în şcoală este o 
problemă cu multe variabile şi cam cu tot atâtea necunoscute. Realizarea 
ei trebuie abordată ca un ansamblu, ca un tot, fără artificii şi fără 
compromisuri. 

În şcoală disciplina parcurge un traseu descendent. Pleacă de la 
înălțimea cabinetului directorial, spre cancelaria profesorilor şi coboară 
la nivelul claselor de elevi, unde se instalează, ajungând până la fiecare 
şcolar în parte. 

În zadar li se va cere elevilor, de exemplu, să fie punctuali la 
intrarea în clasă, dacă unii profesori ajung la ore cu întârziere de 10-15 
minute. Sunt şi dascăli care se află deja la uşa claselor la care au ore în 
momentul când clopoțelul anunţă terminarea recreaţiei şi ies din clasă în 
timp ce se sună de recreaţie, dând elevilor posibilitatea să se bucure de 
minutele de odihnă. 

Dacă într-o şcoală normele şi regulile de organizare şi 
desfăşurare a activității sunt încălcate fără să fie luate măsuri de 


* Vasile Fetescu, Educator adevărat, Editura PIM, laşi, 2004. 

sancționare, dacă hotărârile consiliului didactic şi ale consiliului de 
administraţie nu sunt puse în aplicare, în unitatea respectivă nu se poate 
vorbi de ordine şi disciplină. 

După instaurarea democraţiei de tranziție în varianta carpato- 
danubiană, care în concepția multor români este tot una cu anarhia, în 
şcoli domneşte debandada şi libertinajul, adică indisciplina în forma ei 
pură, după modelul structurilor administrative şi politice de la toate 
nivelele. 

Cel mai important, mai complex şi mai sensibil aspect al 
disciplinei şcolare vizează atitudinea şi comportamentul elevilor la 
lecţii. 

Disciplina elevilor la orele de curs este dependentă de 
autoritatea profesorului (învățătorului), de gradul de antrenare a lor în 
activitățile de învăţare, de modul cum educatorul ştie să se impună şi să 
transforme lecţia într-o activitate de învăţare colectivă efectivă. În 
condiții de gălăgie şi dezordine, dispare atenția la lecţie, fiind blocate 
căile de receptare a mesajelor informative transmise de profesori. 
Vorbind unor elevi neatenți e ca şi cum te-ai adresa unor obiecte 
neînsuflețite. 

Autoritatea de care trebuie să se bucure educatorul pentru a se 
impune în fața claselor de elevi nu este înnăscută, nu este transmisă 
genetic, nici nu este obiect de studiu în şcoala normală sau în facultate. 
Ea se dobândeşte, fiind un corolar al temeinicii pregătiri de cultură 
generală şi de specialitate, al calităţilor intelectual-morale şi al 
experienței dobândite în practica didactică. De o reală autoritate, de un 
înalt prestigiu se bucură educatorii care şi-au însuşit şi respectă codul de 
norme al deontologiei didactice. 

Personal detest autoritatea impusă prin forță sau prin mijloace 
coercitive degradante pentru elevi. Jan Amos Comenius afirma în 
această privință: „Dorim să lipsească bătaia şi revărsarea mâniei într-o 
acțiune aşa de sfântă cum este cultivarea sufletelor”. 

Autoritatea, capacitatea de a stăpâni şi conduce competent 
activitatea de învăţare a unei clase de elevi sunt lucruri esenţiale în 
educația şcolară. Din păcate, nu toţi cei ce dobândesc diploma şi 
calitatea de educatori posedă această abilitate. Mi-a fost dat să cunosc 
situații greu de imaginat, unele chiar dramatice. O tânără profesoară, 


! J, A. Comenius, Arta didactică, Ed. Didactică şi Pedagogică, Bucureşti, 
1975, p. 38. 

fără chemare pentru acest domeniu de activitate, nu reuşea să se impună 
în fața claselor de elevi, din care cauză în orele ei era un adevărat 
vacarm, o dezordine totală. Ca să nu plece elevii din clasă aşeza o bancă 
în dreptul uşii şi punea „paznici” la geamuri pentru a nu fi escaladate de 
copiii care doreau să iasă la aer. 

Un profesor de desen proaspăt absolvent, cu multă sensibilitate 
artistică dar fără aptitudini didactice, nu reuşea să se impună în faţa 
elevilor. În orele lui era gălăgie şi dezordine de nedescris. Câţiva părinți, 
preocupați de felul cum învaţă şi se comportă odraslele lor au venit cu 
propunerea să asigure ei, prin rotaţie, disciplina la orele profesorului 
respectiv. 

Educatorii aflați în asemenea situații îşi ies deseori din fire, ţipă 
cu disperare la elevi şi chiar îi lovesc. Se instalează, astfel, o stare 
conflictuală între copii şi profesori, cu urmări nefaste în plan instructiv- 
educativ. Demostene Botez, amintindu-şi de învățătorul său Lăzărescu 
(fără prenume, pentru că, după propria mărturisire, nu l-a ştiut 
niciodată), ajunge la o constatare extrem de realistă şi de pertinentă: 

Copiii au un diabolic spirit de observaţie. Nimic nu le 
scapă...nu uită mai târziu, nici până la adânci bătrâneţi, nedreptățile, 
brutalitățile sau cuvintele de ocară ale profesorilor. Poate fiindcă ei, în 
inferioritate, nu le puteau răspunde şi năduful sapă adânc în ei, creând 
o animozitate nestinsă.| 

Când educatorul se bucură de aprecierea şi stima elevilor, 
micile neajunsuri care apar în mod inerent în starea disciplinară a 
oricărui colectiv şcolar se pot rezolva uşor, elegant şi pedagogic. O 
vorbă, un gest, o privire pot face ca lucrurile să reintre în normal. Un 
astfel de procedeu era folosit de învățătorul lui Mihail Sadoveanu, 
Domnu” Trandafir şi evocat de scriitor în povestirea cu acelaşi titlu. 

Domnu’ nostru... se supăra rar şi nu spunea decât două vorbe. 
Asta-i era mânia cea mai mare: 

- Măi, domnule! 

Nouă ne venea să intrăm în pământ când ne zicea: Măi, 
domnule! şi se uita urât la noi? 


! Demostene Botez, Ei ne-au dat lumină, în volumul Prietenul de la 
catedră, Editura Tineretului, Bucureşti, 1962, p. 33. 

? Mihail Sadoveanu, Domnu’ Trandafir, în volumul Prietenul de la catedră, 
Editura Tineretului, Bucureşti, 1962, p. 13. 

Experiența de viaţă a demonstrat că un lucru început rău se 
termină şi mai rău. Observaţia este valabilă şi pentru practica didactică. 
De aceea se impune ca în partea pregătitoare a fiecărei lecţii să se 
asigure captarea atenţiei elevilor, crearea disponibilităţii acestora pentru 
receptarea şi stocarea cunoştinţelor ce urmează a fi dobândite. Aşadar, 
lecţia trebuie să înceapă numai după ce ne-am convins că toţi elevii şi-au 
deschis larg ușile şi ferestrele minții şi sunt gata să înceapă învăţarea. 

Dacă pe parcursul lecţiei elevii dau semne că şi-au pierdut 
răbdarea sau au obosit, se recomandă introducerea unor scurte secvenţe 
relaxante, menite să reconecteze intelectul elevilor la tensiunea 
emoțional-spirituală a activităţii de învăţare. 

Există învățători care folosesc, în exces, ca modalități de 
atragere a atenției elevilor expresiile: fiți atenți!, faceți linişte!, care, 
treptat, îşi pierd rolul stimulativ-imperativ, fiind percepute de copii ca 
nişte ticuri verbale. În alte cazuri, pentru a acoperi discuţiile ce au loc 
între elevi, învățătorul vorbeşte din ce în ce mai tare, ca să se facă auzit, 
elevii, la rândul lor, vorbesc mai tare ca să se audă între ei, astfel că în 
clasă se produce o gălăgie generalizată, o atmosferă de nesuportat, 
improprie învăţării. 

Sunt mai eficiente, în asemenea situații, modelarea vocii şi 
modificarea intensității vorbirii învățătorului, obligându-i pe elevi să-şi 
ascută auzul, să facă eforturi pentru a percepe toate cuvintele şi 
fonemele, pentru a pătrunde înţelesul celor comunicate de învățător. 

Dascălii cu experienţă ştiu că elevii sunt cu atât mai atenți şi 
mai disciplinați la lecţii, cu cât sunt mai intens solicitați în procesul de 
dobândire a cunoştinţelor, nerămânându-le timp să se plictisească sau 
pentru alte ocupaţii. 

Disciplina şcolară pregăteşte tineretul pentru disciplina muncii 
profesionale şi pentru disciplina socială. În atitudinea elevilor faţă de 
învățătură şi față de munca fizică, în comportamentul lor şcolar, se 
prefigurează viitorul adult cu răspunderi în plan profesional şi social. 

AMBIENTUL ŞCOLAR" 


Moto: 
„La om totul trebuie să fie frumos: şi fața, şi 
îmbrăcămintea, şi sufletul, şi gândurile”. 
(A.P. Cehov) 


Formarea generației tinere sub multiplele ei aspecte în 
instituțiile de învățământ se realizează prin acțiunea concertată a 
întregului personal didactic, didactic ajutător, administrativ şi de 
îngrijire, precum şi prin tot ceea ce alcătuieşte mediul fizic şi moral în 
care se desfăşoară procesul educativ: arhitectura şi funcționalul 
construcției şi mobilierului, aspectul şi gospodărirea exteriorului şi 
împrejurimilor şcolii, curăţenia, ordinea şi disciplina, estetica 
interiorului, ținuta vestimentară a cadrelor didactice, a elevilor şi 
personalului auxiliar, natura relaţiilor dintre educatori şi educați, modul 
de comunicare dintre aceştia, adică prin tot ceea ce numim cu o 
sintagmă puţin uzuală, ambientul şcolar în ansamblul său. 

A pleda pentru importanţa unei ambianţe educative funcționale, 
afective şi estetice, înseamnă a susține o cauză de mult şi definitiv 
câştigată. Problema care trebuie să devină un deziderat onorant şi un țel 
permanent pentru conducerea oricărei instituții educative este 
optimizarea neîncetată a ambianţei educaționale. 

Amintirile mă poartă, pe aripile lor, în urmă cu câteva zeci de 
ani, pe când locuiam şi munceam în oraşul Bârlad. La o şcoală de 7 ani 
din cartierul Podeni, destul de aproape de centrul oraşului situată cam la 
o sută de metri de Podul Pescăriei, am cunoscut, poate, cel mai grăitor 
exemplu de urât în ambianța şcolară. 


* Vasile Fetescu, Educator adevărat, Editura PIM, laşi, 2004. 

Clădirea avea mari dificultăți cu paralelismul planurilor 
orizontale şi cu verticalitatea pereţilor. Podelele aveau găuri umplute cu 
ciment, sobele de teracotă erau crăpate, ferestrele nu se mai închideau 
bine din cauza înclinării, aveau cercevelele putrede şi se mențineau 
închise pentru că erau bătute în cuie. În fiecare vacanță de vară, în 
cadrul lucrărilor de pregătire a şcolii pentru noul an de învățământ, se 
mai adăuga un strat de var peste cel de pe pereții coşcoviți, se aduceau 
câteva tone de lemne putrede şi de două ori mai multe tone de lignit 
praf, nefolosibil la foc, dar care contribuia la creşterea mormanului de 
cărbune din curte, pe care se jucau copiii şi îşi murdăreau hainele şi 
încălțările. 

Curăţenia localului era făcută de Moş Marcu, îngrijitorul şcolii, 
un bărbat îmbătrânit înainte de vreme din cauza vieţii mizere, a 
fumatului şi a băuturii, care se hrănea mai mult cu resturile de mâncare 
lăsate de copii în bănci sau aruncate în coşurile pentru gunoi din clase. 

Acest personaj pitoresc, Moş Marcu, poseda o tehnică specială 
pentru curățirea sălilor de clasă şi a holului. După ce trăgea cu mătura 
gunoaiele, peste praful rămas arunca cu găleata păcura, pe care o 
întindea cu un feleştioc pe toată suprafața podelelor. Făcea, astfel, un 
lucru cum nu se putea mai rău. Când copiii alergau, praful îmbibat cu 
miros de păcură şi amestecat cu fumul ce ieşea abundent din sobele 
crăpate, făceau aerul irespirabil. 

Curtea şcolii nu se deosebea cu nimic de maidanul de pe malul 
Cacainei, un pârâiaş murdar şi rău mirositor care traversa oraşul pe 
latura sa estică, în apropierea şcolii. Fără trotuare, fără copaci şi straturi 
de flori, fără iarbă, curtea se umplea de noroi în perioadele ploioase, 
noroi ce era cărat în şcoală de încălțările copiilor şi pe care îngrijitorul îl 
rădea cu sapa de pe cimentul coridorului. La toate acestea dacă adăugăm 
şi starea jalnică a băncilor, e uşor de presupus că în asemenea condiţii nu 
se putea vorbi de educaţie pentru ordine, pentru curăţenie, pentru 
frumos. 

În ultimii ani treburile m-au purtat prin câteva localităţi rurale în 
care şcolile au îmbrăcat haine noi, fie că au fost refăcute din temelii, fie 
că sunt construcții noi, realizate cu fonduri primite din exterior. Acestea 
reprezintă o oază de frumos în peisajul rustic moldav. Cu o arhitectură 
ingenioasă şi funcțională, cu mobilier ergonomic şi tehnică modernă, 
adecvată noilor cerințe, cu săli şi terenuri pentru desfăşurarea orelor de 
educație fizică şi pentru practicarea diferitelor sporturi, cu spații verzi şi 

plantaţii de arbori şi arbuşti, aceste şcoli oferă condiţii optime pentru 
desfăşurarea unui învățământ de calitate. 

Din păcate însă mai sunt multe şcoli din sate care dau semne 
evidente de bătrânețe, încadrate cu dascăli necalificaţi, cu mobilier 
deteriorat, fără sursă de apă curentă şi cu grupuri sanitare primitive. Şi 
spre aceste şcoli ar trebui să se îndrepte atenția dregătorilor 
administrativi şi politici, locali şi judeţeni, pentru că şi acolo învăță 
copiii noştri, copiii țării. 

DIPLOME DE PREMIU 


Pe când mă aflam la conducerea unuia dintre cunoscutele licee 
ieşene, în urmă cu mai multe zeci de ani, şcoala era slujită de dascăli cu 
vocaţie şi cu meritat renume, care au dus faima acestei instituții mult 
peste granițele judeţului. Se aflau printre aceştia Nicolae Colibaba, 
Benone Constantinescu, Mihai Constandache, Ion Manolache, Lucia- 
Adela Pop, Vasile Puşcaşu, Emil Şfichi, Ludmila Carasievici, care au 
ridicat şi menţinut, la cote înalte de calitate şi exigenţă, prestația 
didactică iar ca urmare, aproape toți absolvenții erau admişi în 
învățământul superior. 

Liceul „Costache Negruzzi” se bucura de apreciere din partea 
conducerii locale, judeţene şi a ministerului de resort, precum şi din 
partea elevilor şi a părinţilor acestora. Adolescenţii care reuşeau la 
concursul de admitere îşi făceau, apoi, un titlu de mândrie din statutul de 
elev negruzzist. 

Datorită bunului nume pe care îl avea liceul, afluența 
candidaților la concursul de admitere era mare, fiind preferat de 
absolvenţii şcolilor generale din oraş dar, mai ales, de cei din judeţ, 
pentru a beneficia de internat. Numărul mare de candidaţi la concurs 
oferea posibilitatea unei riguroase selecții a viitorilor elevi - premisă 
pentru un învățământ de calitate. 

Mi-a rămas în memorie un episod, oarecum ieşit din comun, 
petrecut la un concurs de admitere prin anii 1964-1965. După încheierea 
examenului şi afişarea rezultatelor a intrat în cabinetul directorului un 
cetățean, cu înfăţişare de trăitor al satului, sfios şi cu evidente semne de 
supărare, care mi-a pus pe birou un teanc de Diplome de premiu, 
spunând: Faceţi ce ştiţi cu ele! Băiatul meu, premiant opt ani în şir, nu a 
reuşit. Ce valoare mai au aceste hârtii? 


* Vasile Fetescu, Parfum de spini, Editura PIM, laşi, 2003. 
52 


Puțin surprins de atitudinea omului, i-am sugerat să le ofere 
celor care i-au acordat băiatului său diplomele, pentru că noi, comisia de 
concurs, am folosit alte criterii de selecție, nu diplomele dobândite de 
candidați în învățământul general. 

Părintele în cauză, al cărui necaz era de înţeles, a fost şocat de 
discrepanţa dintre felul în care copilul lui a fost cotat timp de opt ani, şi 
modul în care a fost apreciat la concurs. 

Situaţia, departe de a fi fost singulară, era delicată şi de 
neînțeles pentru bietul tată căruia Diplomele de premiu îi dăduseră multe 
speranţe de reuşită pentru fiul său. Să fi fost acest copil un fel de chior în 
țara orbilor la şcoala în care a învățat? 

Întâmplarea relatată în rândurile de mai sus este, în esenţă, 
similară cu aceea care se constată la concursurile pentru titularizarea 
cadrelor didactice pe posturile şi catedrele vacante şi în suplinire. 

Absolvenți de facultăți cu note maxime la examenele anuale şi 
la cel de licență au obţinut note incredibil de mici, mult sub cinci, la 
probele de concurs. Înseamnă că există nişte carențe pe care 
incompetența şi corupția le maschează şi care ies la iveală la cele mai 
mici manifestări de exigență şi obiectivitate. 

Probabil că asemenea fenomene se vor amplifica în condițiile 
proliferării învățământului privat şi ale creşterii necontrolate a 
numărului de locuri cu plată la învățământul de stat. Fiind obligaţi să 
achite taxe de şcolarizare foarte mari, studenţii consideră că diploma de 
licenţă li se cuvine, în orice condiţii, pentru că... plătesc. 

„„„Sunt doar câteva aspecte, cu urmări imprevizibile pe termen 
lung. Firesc, apare întrebarea: oare chiar nu se poate face nimic pentru 
înlăturarea acestor neajunsuri? Sau poate nici nu se doreşte. 

A FI DIRECTOR” 


Adeseori mi-am pus întrebarea de ce mulți învățători de la 
şcolile primare şi foarte mulţi profesori de la şcolile generale şi licee se 
dau în vânt după funcția de director. Ca om cu o îndelungată experiență 
în domeniu, am fost convins că această dregătorie şcolară aduce, celui 
ce o deţine, mai multe ponoase decât foloase. În capul directorului se 
sparg toate oalele. El este ţinta învinuirilor şi reproşurilor pentru tot ceea 
ce fac (rău) sau nu fac (ce trebuie) salariaţii, începând de la portar şi 
până la prima doamnă a şcolii (soţia sau amanta directorului). 

A trebuit să treacă multă vreme până să-mi dau seama că acesta 
este un mod, cel puţin naiv, de a privi lucrurile, că de fapt fiecare şcoală, 
fie ea mare sau mică, poate deveni o mină de aur pentru un director 
întreprinzător, cu idei şi cu inițiative profitabile. 

Prima calitate de care trebuie să dea dovadă un director 
descurcăreţ este abilitatea de a-şi crea relații, de a intra în grațiile şefilor 
administrativi şi politici sensibilizându-i față de problemele unităţii pe 
care o conduce. După această operație de cointeresare a celor de care 
depinde stabilitatea scaunului său, directorul s-a asigurat de fonduri, de 
mobilier şi aparatură performantă, de protecție împotriva invidioşilor şi 
a celor care râvnesc la înalta sa calitate de lider, şi începe să culeagă 
roadele strădaniilor sale. 

Declarându-se adept convins al principiului că în economia de 
piaţă nimic nu este pe gratis, înțelege că angajarea personalului auxiliar, 
a suplinitorilor, repartizarea orelor suplimentare, închirierea unor spaţii, 
încheierea contractelor cu diverse firme pentru aprovizionarea cantinei 
sau pentru prestări de servicii, toate acestea pot aduce oarece profit dacă 
ştii să le exploatezi în folos personal. 

În cazul că şcoala are şi internat, apar şi alte oportunități. 
Aprovizionarea propriei familii cu toate cele necesare se poate rezolva 
excelent şi fără costuri, lenjeria familiei, inclusiv cea intimă este spălată 


* Vasile Fetescu, Educator adevărat, Editura PIM, laşi, 2004. 

la serviciul specializat al internatului, iar personalul de îngrijire îşi 
extinde, şi el, aria de obligații asupra gospodăriei șefului. 

Dacă şcoala intră în reparații capitale, planificate pe durata mai 
multor ani, concomitent încep şi lucrările de construcții la vila de 
vacanţă a directorului, lucrări care se încheie într-un timp record. 

Şi la şcolile rurale funcția de director este râvnită de mulți 
pretendenți, între care se duce o aprigă luptă. La acest nivel intervine şi 
războiul orgoliilor, mai ales al soțiilor, care îşi dispută calitatea de primă 
doamnă. 

A fi director la o şcoală în mediul rural înseamnă să fii băgat în 
seamă de administrația şi de liderii politici locali, să ţi se adreseze toată 
lumea cu domn’ director, să te alegi cu ceva la numirea suplinitorilor 
care de cele mai multe ori se face în funcție de mărimea cotizației, să ai 
mai puţine ore în obligaţia de catedră şi mai multe ore suplimentare (pe 
care le faci dacă ai timp), să angajezi personal de serviciu cu salariul la 
şcoală şi cu munca în gospodăria personală, să-ți creezi o rampă de 
lansare pentru demnitatea de primar, pentru care se bat 20-30 de 
candidaţi (ştiu ei de ce), sau măcar pentru calitatea de consilier, care este 
extrem de bine plătită. 

Într-o carte publicată cu mulţi ani în urmă’, făceam o adevărată 
pledoarie pentru alegerea directorilor în funcție de calitățile lor moral- 
profesionale, pentru a fi lideri autentici, recunoscuți şi stimați de elevi şi 
de cadrele didactice. 

Şi acum mai nutresc convingerea că şcoala, pentru a răspunde 
comandamentelor sociale pentru care a fost creată, trebuie să aibă în 
fruntea ei oameni competenți, destoinici şi devotați idealurilor educative 
ale vremii. Dar, se pare că în această perioadă de tranziţie îndelungată şi 
bulversată, singurul criteriu după care sunt aleşi şi promovați directorii 
de şcoli este culoarea politică. Cei care procedează astfel, greşesc 
fundamental. Şcoala se poate transforma într-o tribună de confruntări 
doctrinare, în loc să fie o instituție de înălțare spirituală şi morală a 
copiilor şi tinerilor. În plus, pot ajunge în fruntea şcolilor persoane fără 
aptitudini organizatorice şi fără autoritate. O şcoală condusă de un 
director incompetent ajunge, inevitabil, în derivă, iar oamenii politici ar 
trebui să ştie că astfel de situaţii trebuie evitate, cu orice preţ. 


! Vasile Fetescu, Directorul — pedagog cu multiple şi alese calități în 
volumul Preocupări pedagogice, Editura Spiru Haret, laşi, 1995. 

DIRECTORUL ŞI CLIMATUL DIN ŞCOALA: 


Se spune, pe bună dreptate, că directorul este elementul motor 
în şcoală, că de pregătirea şi calitățile sale moral-intelectuale depinde 
bunul mers al unităţii pe care o conduce. 

Practica instructiv-educativă a dovedit că stilul de muncă al 
unei şcoli izvorăşte din stilul de muncă al conducerii ei. „Școala este 
oglinda directorului. În ea poți vedea şi cât de bun organizator este el, şi 
cât de gospodar, şi cât de pedagog, şi cât de bun tovarăş de muncă”. 

Una din principalele preocupări ale directorului trebuie să fie 
crearea unui climat favorabil pentru muncă în şcoala pe care o conduce. 

Problema climatului, a atmosferei favorabile unei activități 
rodnice în şcoală este de o foarte mare importanţă şi poate de aceea este 
şi foarte mult controversată în rândul specialiştilor şi al directorilor. Este 
controversată pentru că, fără a absolutiza, sunt foarte puţine cazuri în 
care optica directorilor coincide în această problemă, iar cei mai mulți o 
înțeleg diferit sau chiar eronat. 

În cele ce urmează ne propunem să lămurim înţelesul expresiei 
„Climat favorabil”, să-i subliniem importanţa şi să arătăm mijloacele sau 
căile prin care directorul poate şi trebuie să creeze în şcoală o atmosferă 
propice muncii. 

Când vorbim de climat favorabil în cadrul colectivului didactic, 
avem în vedere relațiile de colaborare şi întrajutorare, de stimă şi 
încredere reciprocă între membrii colectivului didactic, o atmosferă 
efervescentă de căutări şi împliniri. Atmosfera calmă, bazată pe 
colaborare sinceră şi întrajutorare, pe încredere şi stimă reciprocă are o 
acțiune tonică, dinamizantă asupra colectivului didactic. 

Când învățătorii şi profesorii vin la şcoală cu bună dispoziție, 
stare afectivă pe care şi-o mențin pe toată durata activității, randamentul 
muncii lor este mai mare şi aceasta are o influență pozitivă asupra stării 
de sănătate. Putem spune deci, fără exagerare, că atmosfera din şcoală 
îşi pune amprenta nu numai asupra randamentului muncii, dar şi asupra 


* Vasile Fetescu, Preocupări pedagogice, Editura Spiru Haret, laşi, 1995. 
! Directorul - organizatorul muncii din şcoală - Gazeta învățământului nr. 
768 din 18 septembrie, 1964. 

sănătății cadrelor didactice. O atmosferă stresantă, grea, iritantă, 
obositoare duce nemijlocit la scăderea randamentului cadrelor didactice, 
la crearea unor stări astenice, anxioase. 

lată de ce considerăm că ambianța favorabilă, atmosfera de 
colaborare în cadrul colectivului didactic este condiția determinantă 
pentru obţinerea unor rezultate bune şi foarte bune în şcoală, şi nu este 
greu de argumentat. În şcoala în care căutările laborioase, creatoare sunt 
înlocuite cu invidii, discuţii neprincipiale, insulte şi reclamaţii reciproce, 
nu se pot obține rezultate bune, iar efectele unei asemenea stări de 
lucruri asupra elevilor şi părinţilor sunt deplorabile. 

Atmosfera din cadrul colectivului didactic se  răsfrânge 
favorabil sau nefavorabil asupra colectivului de elevi. Aceasta se 
întâmplă mai ales când unele cadre didactice împărtăşesc elevilor sau 
părinților neînțelegerile şi conflictele care au loc între profesori. 

Încercăm în cele ce urmează să punem în evidență principalele 
căi sau mijloace prin care directorul, cu autoritatea şi calităţile sale 
intelectual-morale, poate instaura în colectivul pe care-l conduce o 
atmosferă sănătoasă, propice unei munci instructiv-educative rodnice. 
Desigur că aceste mijloace sunt foarte numeroase şi de o importanță 
deosebită, iar ierarhizarea lor ni se pare foarte dificilă. 

Din convorbirile cu mai mulți directori a reieşit că e greu de 
spus care dintre mijloacele pe care le au la îndemână pentru crearea unui 
climat favorabil muncii în şcoală se situează pe primul plan, care pe al 
doilea etc. A reieşit de asemenea că numai folosirea de către director cu 
pricepere şi tact a ansamblului de mijloace poate duce la rezultatele 
dorite pe această linie. 

- Crearea climatului favorabil muncii este rezultatul 
preocupărilor permanente, al eforturilor îndelungate depuse de către 
toți factorii de răspundere din şcoală. 

De aceea este absolut necesar ca în primul rând între aceşti 
factori (director, director adjunct, liderul sindical, consiliul de 
administraţie) să existe o deplină înţelegere şi colaborare. 

- Experiența a dovedit că cele mai multe disensiuni şi 
nemulțumiri în cadrul colectivului didactic sunt generate de modul 
defectuos în care se face repartizarea sarcinilor, a claselor şi de modul 
în care se întocmeşte orarul. Stă în puterea fiecărui director ca să 
gândească mai bine la repartizarea sarcinilor, la repartiția orelor, să 
vegheze mai atent la întocmirea orarului. 

În repartizarea sarcinilor, directorul trebuie să țină seama de 
calitățile moral-intelectuale ale cadrelor didactice, de aptitudinile şi 
dorințele acestora, de vârsta şi starea sănătăţii, de experienţa 
acumulată şi rezultatele obținute. În această privinţă, ca şi în întreaga 
sa activitate, directorul trebuie să dea dovadă de un înalt spirit de 
echitate şi de obiectivitate. 

- Pentru a putea crea o atmosferă favorabilă muncii, directorul 
trebuie să cunoască foarte bine cadrele didactice, să le cunoască 
lipsurile şi calităţile, greutăţile şi necazurile (greutăţi familiale, starea 
sănătății) pentru a putea proceda diferențiat, adecvat, în funcţie de 
aceste situaţii. 

- Buna organizare a muncii, desfăşurarea activităţii după un 
program judicios şi riguros respectat, atitudinea disciplinată a tuturor 
cadrelor didactice contribuie, de asemenea, la crearea climatului 
favorabil. Directorul trebuie să formuleze cerinţe unitare, să manifeste 
o exigență egală față de toate cadrele didactice, să nu fie tolerant, 
îngăduitor cu unii şi intransigent cu alții. Obiectivitatea, spiritul de 
dreptate trebuie să se manifeste plenar în toate aprecierile şi 
caracterizările pe care le face cu privire la activitatea cadrelor 
didactice. Bun director este acela care, fără a fi tolerant, îngăduitor, 
ştie să-şi apropie oamenii, să şi-i atragă. 

- Atitudinea deschisă, sinceră, plină de răbdare şi tact trebuie 
să caracterizeze raporturile directorului cu toți membrii colectivului 
didactic. Se ştie că nimănui nu-i face plăcere să asculte aprecieri sau 
afirmații nefavorabile despre persoana sau activitatea sa. Şi totuşi, în 
relațiile de muncă suntem nevoiţi să facem asemenea aprecieri. Pentru 
a nu jigni şi a nu irita oamenii, aceste lucruri trebuie spuse cu 
sinceritate, cu tact, trădând pregnant bunele intenții. 

Uneori suntem tentaţi, cu prilejul analizei lecţiilor sau cu 
prilejul analizei activității, să scoatem în evidenţă îndeosebi lipsurile. 
Considerăm că este o orientare greşită. Este bine să vedem în 
activitatea oamenilor nu numai ceea ce este rău, nu numai lipsurile, dar 
şi ceea ce este bun, realizările lor. Procedând în felul acesta, oamenii 
capătă încredere în obiectivitatea directorului, în bunele sale intenţii şi 
îl preţuiesc mai mult. 

- Directorul trebuie să acționeze cu calm. Un director bun nu se 
agită permanent, nu irită oamenii, evită conflictele şi îşi menţine calmul 
Chiar în momentele de mare tensiune. 

Agitaţia excesivă, tonul ridicat, soluţiile şi măsurile pripite 
creează o atmosferă încordată, obositoare, atmosferă care se răsfrânge 
negativ şi asupra elevilor. Nu rareori putem auzi asemenea mărturisiri: 
„Domnul profesor a venit nervos şi a pus numai 2 şi 3”. 

- Putem crea un climat favorabil orientând colectivul didactic 
spre preocupări majore, preocupări intelectuale elevate, care vizează 
optimizarea activității instructiv-educative. Când cerem cadrelor 
didactice să confecţioneze material didactic original, să se întreacă în 
informarea cu noutăți de specialitate, să aibă elevii cei mai bine 
pregătiți, nu mai rămâne loc şi timp pentru discuţii neprincipiale, 
pentru insinuări şi insulte, pentru reclamaţii şi procese de intenții. 
Exemplul personal al directorului în această privință are un rol 
stimulator pentru celelalte cadre didactice. Directorul trebuie să dea 
dovadă de probitate morală şi profesională, de autoritate şi competență 
în organizarea şi orientarea activităţii colectivului. Numai astfel va 
putea lua măsuri pentru preîntâmpinarea şi combaterea manifestărilor 
dăunătoare atmosferei favorabile muncii. 

- În viaţa fiecărui colectiv didactic există anumite evenimente, 
date importante care ţin de tradiţii. Asemenea sărbători pot fi începutul 
şi Sfârşitul anului şcolar, ziua şcolii, sărbătorirea zilei de 8 Martie etc. 
Directorul trebuie să folosească aceste prilejuri pentru a organiza 
momente de destindere, dându-le cadrelor didactice posibilitatea să se 
cunoască mai bine, contribuind prin aceasta la sudarea colectivului. 

- Directorul şi, alături de el, toate cadrele didactice trebuie să 
lupte necontenit pentru creşterea prestigiului unităţii respective. Se ştie 
că prestigiul unei şcoli este creat de prestigiul dascălilor care o slujesc, 
de calitatea muncii şi de rezultatele care le obţin. 

„Bun conducător este acela care ştie să-şi antreneze 
colaboratorii în muncă, să obțină cât mai mult de la colegi, de la elevi 
şi de la părinţi, să creeze condiții ca fiecare profesor să-şi poată 
manifesta iniţiativa sa, să se poată afirma, să se simtă că este util 
instituției din care face parte şi totuşi în şcoală să existe disciplină şi 


ordine” 1 


! Traian Pop, Personalitatea directorului, Revista de pedagogie nr. 5/1971, 
p. 26. 

DIRECTORUL - PEDAGOG 
CU MULTIPLE ŞI ALESE CALITĂȚI 


Despre rolul şi sarcinile directorului de şcoală, despre 
problemele conducerii şi organizării şcolii s-a scris relativ mult în presa 
şi literatura pedagogică.” În legătură însă cu calităţile, respectiv 
însuşirile etico-profesionale pe care trebuie să le posede persoanele 
investite cu conducerea şcolilor s-a scris mai puţin, ceea ce ne-a 
determinat, de altfel, să abordăm această problemă în rândurile ce 
urmează. 

Directorul, pentru a îndeplini rolul de conducător al activității 
din şcoală, trebuie să posede multiple şi alese calități moral- 


* Vasile Fetescu, Preocupări pedagogice, Editura Spiru Haret, laşi, 1995. 

* 1. Vasile Țârcovnicu, Vasile Popeangă, Pedagogie generală, manual 
pentru liceele pedagogice, E.D.P., Bucureşti, 1979. 

2. Ion Popescu, Victor I. Iliescu, Conducerea şcolii, E.D.P., Bucureşti, 
1969. 

3. O. Şafran, Din experiența unui director de şcoală, E.D.P., Bucureşti, 
1957. 

4. Directorul, organizatorul activităţii din şcoală, Gazeta învăţământului nr. 
768 din 18.09/1964. 

5. V. Popeangă, Despre activitatea directorului privind îndrumarea şi 
controlul procesului de învățământ, Revista de pedagogie nr. 7/1965. 

6. A. Neculau, Directorul şcolii şi eficiența învățământului, „Flacăra 
Iaşului” nr. 7447 din 28 august 1970. 

7. I. Radu, Despre sistemul muncii de îndrumare şi control al şcolilor, 
Revista de pedagogie nr. 7-8/1964. 

8. Vasile Mihăilescu, Directorul şcoalelor secundare, Vălenii de Munte, 
1911. 

9. V. Rachino, Însemnările unei directoare, E.D.P., Bucureşti, 1952. 

profesionale, trebuie să posede acele aptitudini specifice muncii de 
conducere. Aşa stând lucrurile, se naşte întrebarea: oare nu toate cadrele 
didactice sunt apte pentru a îndeplini funcţia de director? Răspunsul este 
categoric, nu. 

Munca de conducere a şcolii implică, pe lângă calitățile 
generale, necesare oricărui cadru didactic, şi o serie de calități specifice 
absolut necesare unui bun conducător. Este vorba de o întreagă suită de 
însuşiri care se află în strânsă corelaţie, care se condiţionează reciproc. 

O clasificare şi ierarhizare a calităţilor directorului ni se pare 
deosebit de dificilă, cu atât mai mult cu cât părerile pedagogilor în 
aceste probleme sunt foarte diferite. Câte calităţi trebuie să posede un 
învăţător sau profesor pentru a fi bun director? Care dintre aceste calități 
se situează pe primul plan, care pe al doilea, care pe al treilea etc.? Este 
greu de spus. 

Interesante în acest sens ni se par rezultatele anchetei publicată 
în „Flacăra Iaşului” în numărul său din 28 august a.c. 

Capacitatea de cuprindere în câmpul preocupărilor sale a tuturor 
problemelor, de a separa esenţialul de detaliu, de a prevedea direcțiile 
desfăşurării evenimentelor sau activităţilor, ni se pare a fi calitatea cea 
mai importantă a unui bun director. În fiecare zi, în fiecare ceas, în faţa 
directorului stau nenumărate probleme care se cer a fi rezolvate. Din 
această multitudine de probleme, el trebuie să selecteze pe acelea care 
au o importanță nu numai de moment, dar de rezolvarea cărora depinde 
desfăşurarea ulterioară a activității. În tot ceea ce face, directorul trebuie 
să vadă înainte, să întrevadă urmările măsurilor şi acţiunilor pe care le 
întreprinde. Cine se pierde în amănunte, cine vrea să rezolve singur 
toate problemele este copleșit întotdeauna şi nu-şi vede capul de treburi. 

După cum cartograful, pentru a putea întocmi planul unei 
localități, trebuie să o privească mai întâi în ansamblu, de la înălțime, tot 
aşa directorul, pentru a cuprinde munca şcolii în complexitatea ei, 
trebuie ca, de la înălțimea pregătirii şi răspunderii pe care le posedă, să 
aibă o vedere de ansamblu, o concepţie unitară, bine conturată asupra 
muncii de conducere a şcolii. Această vedere de ansamblu îl va ajuta să 
ajungă la detalii, la activitatea practică de organizare şi conducere a 
şcolii. 

Directorul care ar încerca să pornească în conducerea şcolii de 
la detalii spre ansamblu, s-ar pierde în noianul amănuntelor şi ar ajunge 
în situația ridicolă a aceluia care nu vede pădurea din cauza copacilor. 

Directorul trebuie să posede autoritate profesională şi morală. 
Autoritatea directorului nu trebuie să se bazeze numai pe actul 
administrativ de numire în această funcție, ci pe calitățile sale morale şi 
intelectuale, pe încrederea şi respectul cadrelor didactice, elevilor şi 
părinților, respect şi încredere care sunt un corolar al calităţilor sale 
etico-profesionale. De aceea, directorul trebuie să fie un om cu vederi 
largi, cu un vast orizont de cultură generală şi de specialitate, să fie un 
neobosit căutător al noului, să lupte împotriva şablonului, a rutinei, a 
inerție, să fie la curent cu problemele noi în domeniul specialități şi al 
pedagogiei. Directorul trebuie să fie cel mai informat om din şcoală. 

Ca om de cultură, temeinic ancorat în actualitate, directorul 
trebuie să sesizeze care sunt cerințele societății față de formarea 
intelectual-morală a tinerei generaţii şi să orienteze activitatea 
colectivului pe care-l conduce în aceste direcții. 

Activitatea complexă şi multilaterală a şcolii cere ca directorul 
să posede aptitudini organizatorice, spirit de inițiativă şi independenţă, 
operativitate în rezolvarea problemelor, tact şi răbdare în munca cu 
elevii şi cadrele didactice. 

Prin natura sa, activitatea directorului este strâns legată de cea a 
colectivului didactic, a elevilor, a personalului administrativ şi ajutător. 
Un bun director trebuie să aibă o serie de însuşiri specifice muncii cu 
oamenii printre care: să fie cinstit, corect, să fie pătruns de un înalt spirit 
de echitate, să fie exigent faţă de sine şi faţă de cei cu care lucrează, să 
fie receptiv la doleanţele şi sugestiile colegilor de muncă, amabil şi calm 
în raporturile cu oamenii. 

PREGĂTIREA CULTURAL-ARTISTICĂ A 
NORMALIȘŞTILOR" 


Cu plăcere şi cu nedisimulată emoție evoc momente, aspecte şi 
evenimente pe care le-am trăit şi care mi-au îmbogăţit viaţa şi activitatea 
în cei opt ani de învăţătură la Şcoala Normală „Al. Vlahuţă” de la 
Şendriceni-Dorohoi, ani de referință în devenirea mea ca om şi ca 
dascăl, şi care mi-au influenţat benefic întregul parcurs al vieții. 

Varietatea reliefului şi  neîntrecutele frumuseți ale 
împrejurimilor şcolii ne tonificau voința şi capacitatea de a rezista 
condițiilor vitrege în care trăiam şi învățam: căldura extrem de puţină în 
sălile de clasă şi în dormitoare, în iernile lungi şi grele; apa curentă, de 
foarte bună calitate, captată şi distribuită prin cădere, printr-un sistem 
primitiv şi ineficient nu satisfăcea, nici pe departe, nevoile consumului 
zilnic. O bună parte din apa necesară la bucătărie, spălătorie şi alte 
utilităţi o căram de la cişmea cu sacaua noi, elevii. Curentul electric, 
oferit doar câteva ore seara, produs de un grup electrogen propriu, pe 
care îl porneau prin impuls de mişcare elevii, era nesatisfăcător. Baia 
corporală se făcea în mare viteză din cauza rezervei mici de apă caldă 
(uneori eram nevoiţi să ne deplasăm la baia publică a oraşului Dorohoi). 
Hrana insuficientă, de calitate îndoielnică, oferită după un meniu sărac şi 
invariabil, era preparată de persoane cu puţin interes şi lipsite de 
pricepere în arta culinară. În plus, a trebuit să suportăm şi urmările 
războiului şi ale secetei. 

În pofida acestor neajunsuri, animați în permanență de dorinţa 
nestrămutată de a deveni învăţători, studiam cu îndârjire, ne formam ca 
viitori profesionişti ai învățământului primar şi, totodată, ca inițiatori şi 
organizatori ai vieții cultural-artistice de la sate. Pentru acest din urmă 


* Vasile Fetescu, Educator adevărat, Editura PIM, laşi, 2004. 

obiectiv, desfăşuram o gamă largă de activităţi care ne atrăgeau, dar care 
ne consumau o bună parte din timpul destinat pregătirii lecţiilor. 

Corul şcolii, pe şase voci, aborda spre interpretare bucăţi corale 
de mare complexitate şi rafinament (unele destinate formațiilor corale de 
profesionişti), care necesitau un mare număr de repetiţii mai întâi pe 
voci şi apoi în ansamblu. Unele repetiții şi chiar reprezentații erau 
dirijate de elevi talentaţi, din clasele mari. 

O parte dintre membrii formaţiei corale făceau parte din corul 
bisericii pentru susținerea slujbelor la care participam, cu regularitate 
noi, normaliştii, ca şi enoriaşii din parohia Şendriceni. 

Corul şcolii, împreună cu celelalte formaţii artistice, prezenta 
spectacole în școală cu prilejul diferitelor sărbători, pe scenele căminelor 
culturale din localitățile judeţului, precum şi pe scena teatrului din 
Dorohoi. La aceste spectacole sala era arhiplină, formaţiile şcolii noastre 
bucurându-se de meritate aprecieri din partea dorohoienilor. 

Pentru că fiecare elev normalist era un potențial dirijor al unei 
formaţii corale, el era pregătit în acest sens. Pe lângă faptul că activa în 
corul şcolii, era obligat să pregătească cu elevii şcolii de aplicație 
cântecele potrivite pentru vârsta lor şi să prezinte mici programe artistice 
în fața practicanţilor, la finele trimestrului. 

Cu o parte a ansamblului coral şi cu efective reduse din celelalte 
formaţii artistice, ne deplasam în localitățile judeţului la cercurile 
culturale ale învăţătorilor, unde elevi din clasa a VIII-a participau la 
dezbateri, susțineau conferințe, iar formaţiile artistice prezentau 
programul pregătit pentru această ocazie. În felul acesta, viitorii 
învăţători se familiarizau cu viitoarea profesie, cu activităţile culturale 
pe care le vor desfăşura. 

Formaţia de dansuri populare, din care făceam şi eu parte, 
cuprindea un mare număr de membri şi avea un repertoriu bogat ce 
includea jocuri specifice Moldovei, ca şi Bucovinei. Aproape toți elevii 
aveau în zestrea lor vestimentară costume naționale, folosite în zilele de 
sărbători şi la festivitățile prilejuite de date importante din viaţa şcolii. 

Un eveniment cultural de mare amploare, care solicita toate 
energiile şi priceperea organizatorilor era serbarea din preajma vacanței 
de iarnă, destinată, cu precădere, datinilor şi obiceiurilor de Crăciun şi 
Anul Nou. Pregătirile pentru acest eveniment începeau cu mult înainte şi 
se făceau cu toată seriozitatea, cu pasiune chiar. 

Veniţi la Şendriceni din toate colțurile Moldovei, Bucovinei şi 
Basarabiei, elevii doreau să adauge programului acestei serbări măcar o 

părticică din specificul datinilor şi obiceiurilor din zona din care erau. Se 
perindau prin fața spectatorilor formații de căluți, de capre, de urşi, 
grupuri de irozi, de colindători şi urători, care de care mai iscusit 
pregătite şi interpretate. 

Cu nostalgie şi cu durere în suflet îmi amintesc cum prietenul şi 
colegul de bancă pe toată durata şcolii, Jenică Iordache, întruchipa Anul 
Nou, el fiind un adolescent mic de stat, slăbuţ şi simpatic, pe care îl lua 
în braţe gârbovitul An Vechi. Acest frate de suflet al meu s-a prăpădit, 
însă, acum mai bine de un sfert de veac. 

Dificultatea cea mai mare pentru organizatorii serbării era 
procurarea costumelor şi a recuzitei. Multe dintre acestea erau aduse de 
către „artişti” din satele lor, dând farmec şi culoare rolurilor interpretate. 

Ca viitori intelectuali, elevii normalişti făceau din lectură o 
activitate de maximă importanță, folosind în acest scop serviciile 
bibliotecii şi procurarea de cărți pentru încropirea unei biblioteci 
personale. Colegii mei, Mihai Munteanu şi Dumitru Tudose au avut 
privilegiul de a gestiona, timp de mai mulţi ani, fondul de carte al 
bibliotecii, fapt pentru care erau invidiați şi curtați de cei cărora 
pasiunea cititului le intrase în sânge. Mărturisesc că cea mai mare parte 
din achizițiile culturale le-am dobândit în cei opt ani de şcoală la 
Şendriceni. Citeam aproape în orice condiţii. În clasă, în orele de 
meditaţie când liniştea era deplină, dar şi în pauze, când fiecare dintre 
băieți avea preferințele lui: unii cântau la vioară, alții doar chinuiau 
strunele şi scoteau sunete ce zgâriau auzul, alţii îşi exersau vocile sau 
descifrau notele unei bucăți muzicale pe care o aveam de pregătit pentru 
ora de muzică vocală, alţii susțineau pe viorişti bătând tactul în pupitre, 
alții se hârjoneau sau jucau leapşa. Puterea de concentrare a atenției era 
aşa de mare asupra acelor citite, încât nu auzeam şi nu vedeam nimic din 
ceea ce se petrecea în jurul meu. Dar cele mai plăcute şi mai gustate 
clipe de lectură erau cele petrecute în parcul umbros şi răcoros unde, 
concertele păsărelelor care îl populau, dădeau farmec şi imbold acestei 
captivante ocupații. 

Pot spune că plăcerea, pasiunea pentru citit am căpătat-o 
datorită unei conjuncturi fericite. În sat, pe aceeași uliţă cu mine locuia 
un coleg de şcoală normală cu vreo doi ani mai mic, pe nume Neculai 
Cântec (odihnească-l Domnul în pace pentru că s-a prăpădit în plină 
tinereţe), ce avea la dispoziţie o bibliotecă mărişoară rămasă de la fratele 
său, învăţător, care murise pe frontul de Răsărit. Acest băiat pentru care 

lectura era o adevărată pasiune, îmi împrumuta şi mie cărţile preferate, 
pe care le devoram în timpul vacanţelor. 

Alături de celelalte formaţii artistice despre care am pomenit, 
exista şi un taraf de muzică populară, susținut de talentaţi instrumentiști, 
taraf ce se primenea mereu, pe măsură ce unii membri părăseau grupul o 
dată cu absolvirea. În perioada de afirmare a generaţiei mele, sufletul 
tarafului era Ghiţă Severincu, coleg de clasă şi premiant I în toți anii. 
Era un aprig mânuitor al arcuşului, un bun dirijor şi organizator al 
formaţiei. Prin nu mai ştiu ce concurs de împrejurări m-am pomenit şi 
eu în acel taraf, pentru a ţine hangul, folosind vioara pe post de cobză, 
deşi nu străluceam în acest domeniu. 

Intrase în tradiția acestei formaţii instrumentale ca de ziua 
directorului nostru, C.N. Iancu, să cânte sub geamurile locuinţei lui cele 
mai frumoase melodii. 

De asemenea, la anumite sărbători cântam în sala de mese pe 
toată durata servirii prânzului de către cele două serii de elevi. Totodată, 
suita de melodii populare, interpretată de taraf, reprezenta unul dintre 
cele mai gustate şi apreciate puncte din programele serbărilor susținute 
în şcoală sau la căminele culturale din comunele judeţului. 

Muzica vocală şi instrumentală erau obiecte de studiu cu o mare 
valoare formativă în pregătirea viitorilor învățători, a acelora care 
trebuiau să întemeieze la sate formaţii corale, chiar şi instrumentale, să 
le dezvolte copiilor din ciclul primar interesul şi aptitudinile pentru arta 
sunetelor, dragostea pentru neîntrecutele frumuseți ale folclorului 
muzical. Elevii şcolilor normale aveau la dispoziţie opt ani ca să-şi 
dezvolte abilităţile muzicale vocale şi instrumentale, pentru a deveni 
pricepuţi organizatori de coruri şcolare sau ale căminelor culturale. 

Oare cei care preconizează pregătirea învăţătorilor prin colegii 
universitare cu durata de trei ani s-au gândit că această modalitate este 
inacceptabilă, avându-se în vedere complexitatea pregătirii învăţătorilor 
şi educatoarelor? 

Şcolile normale reprezintă o structură consolidată şi verificată 
în timp, privind calitatea pregătirii cadrelor didactice pentru 
învățământul preşcolar şi primar. A renunța la această modalitate în 
favoarea alteia, prezumtiv mai bună, înseamnă a da vrabia din mână pe 
cioara de pe gard. Ar fi o greşeală monumentală, pe care istoria 
învățământului o va condamna, cu certitudine. 

EVOCĂRI DE LA ŞENDRICENI" 


Multe amintiri care au străbătut negura anilor ce s-au scurs şi-au 
găsit locul în eseurile cuprinse în prezentul volum. Ele pun în lumină 
aspecte relevante privind modul cum erau pregătiți normaliştii de la 
Şendriceni pentru profesia de învățător. 

Viaţa de zi cu zi timp de opt ani într-o familie cu câteva sute de 
suflete, aşa cum era cea a Şcolii Normale din Şendriceni, cuprindea şi 
zone mai puțin expuse vederii şefilor, aspecte şi manifestări hazlii care 
dădeau farmec şi culoare existenţei noastre gri şi izolate. 

Plecările în oraş erau strict controlate printr-un sistem riguros 
de evidenţă, şi numai cu bilet de voie semnat de director. Învoirile 
generale se dădeau o dată pe lună, dar dacă aveai de rezolvat o problemă 
urgentă, de genul întâlnirii cu fata iubită, recurgeai la un şiretlic. Încălțat 
cu Ciupici şi cu o gheată ruptă în mână, care a mai fost folosită şi de alți 
elevi în acelaşi scop, te aşezai în şirul celor ce solicitau învoire, aliniați 
în holul principal al şcolii şi obțineai semnătura mult dorită. 

Abia după aceea începea febra pregătirilor vestimentare care 
cuprindea întreaga clasă. O îmbrăcăminte frumoasă, impecabilă, care să 
facă impresie, nu era un lucru uşor de realizat. În timp ce specialistul 
clasei îl bărbierea şi tundea pe cel grăbit să ajungă la întâlnire, ceilalți 
colegi căutau costumul de haine cel mai elegant, la care asortau cămaşa 
şi cravata, ghetele cele mai bune, lustruite cu cremă Gladys, pălăria şi 
pardesiul le asortau cu ghetele, iar briantina şi apa de colonie, folosite 
fără zgârcenie, încheiau gama pregătirilor. 

Astfel, gătit ca un mire în faţa altarului, fericitul îndrăgostit 
pleca în mare grabă, pe potecile cele mai scurte, ca să nu întârzie la mult 
visata întâlnire. Colegii urmau să ducă tratative cu pedagogul şi cu şeful 
de meditaţie să nu bage de seamă ora nocturnă la care respectivul învoit 
se întorcea din oraş. Ca să se achite faţă de colegii care l-au ajutat să 

arate ca scos din cutie, cel în cauză era obligat să povestească, în 
amănunt filmul întâlnirii, fără înflorituri. 

Pentru elevii din ultimele clase evadările nocturne din internat, 
cu sau fără ştirea pedagogului erau o practică destul de frecventă. 
Plecările aveau loc înainte de baricadarea uşilor care dădeau în exterior 
şi revenirea după ora 6, când uşile se deschideau din nou. 

e 

Dacă aveai, cu adevărat, o problemă de sănătate, sau dacă voiai 
să chiuleşti o oră sau mai multe, mergeai la infirmerie, la madam 
Georgescu, infirmiera, ce semăna cu un butoiaş ştrangulat la mijloc, 
prevăzut cu două picioare scurte, şi care avea cunoştinţe de medicină 
cam câte aveam eu despre zborurile cosmice. Pe loc îți administra o 
doză zdravănă de purgativ, acesta fiind singurul leac pe care madam 
Georgescu îl dădea, fără excepție pentru orice suferință, considerându-l, 
probabil, un fel de panaceu universal. La drept vorbind nu prea se 
merita să înghiți o lingură de sare amară pentru a evita primirea unei 
note proaste, dar aşa gândeam noi, cu mintea de atunci. 

Fiind o comunitate închisă şi izolată, posibilităţile noastre de 
comunicare cu exteriorul erau extrem de reduse. În afară de rechizitele 
şcolare, pe care le cumpăram de la un micromagazin amenajat într-o 
clădire anexă, şi gestionat de un elev mai mare, nu ne puteam procura 
nici un fel de alte bunuri trebuitoare decât din Dorohoi. Tutunul îl 
aducea Miluţă Pavel, un coleg cu un an mai mare, de la prăvălia din 
satul Ghilia, contra unui comision exprimat într-un număr de ţigări. 

Când era învoire generală, cei mai teribilişti dintre noi intrau şi 
într-o crâşmă murdară şi puturoasă, în care, la mese şubrede şi slinoase, 
beam nişte vin oţetit şi îndoit cu apă care ne provoca dureri de cap, 
tratabile doar cu miraculosul purgativ al madamei Georgescu. 
Întotdeauna eram obsedaţi de teama de a nu depăşi ora până la care era 
învoirea. 

Năravul fumatului l-am deprins extrem de uşor. După ce am 
fumat câteva țigări, pentru a le încerca gustul, am devenit dependent de 
nicotină şi numai după mulți ani, şi cu mari eforturi de voință, m-am 
debarasat de această patimă. Mult mai târziu mi-am dat seama că eram 
nişte copii proşti care ne afumam plămânii şi inspiram, odată cu fumul, 
mirosul pestilențial al unui closet fără apă curentă şi fără scurgere. 

În anotimpurile calde şi pe vreme bună mergeam pe dealul din 
spatele spălătoriei, urcând prin pădure o pantă abruptă care ne punea 
mari probleme la urcat, dar şi mai mari la coborâre. Acolo, în vârful 

dealului fumam în aer liber, admiram peisajul care ni se înfățişa privirii, 
citeam, sau chiar ațipeam, mângâiaţi de razele blânde ale soarelui. 

Când timpul nu era prielnic pentru asemenea evadări în decorul 
natural mai îndepărtat, foloseam plimbările prin parc, pe malul lacului 
sau odihna binefăcătoare în insulă, unde meditam şi visam cu ochii 
deschişi. Erau poate cele mai frumoase clipe de linişte sufletească, de 
triere şi ordonare a gândurilor, de făurire a proiectelor, de libertate 
deplină a fanteziei, stimulată de corul alterat de falseturi al broaştelor şi 
de cântecele melodioase ale păsărelelor adăpostite în sălciile 
plângătoare. 

KKK 

Terenul nostru de sport era situat pe şesul pârâului Buhai, având 
pe el iarbă cât păr în barba spânului, în schimb, existau spini, bălării şi 
denivelări din belşug. Acolo ne dezbâmam unghiile de la picioare 
alergând după o minge roasă şi mereu dezumflată. 

La meciurile oficiale, cu arbitru dotat cu fluier, apărea o 
problemă greu de rezolvat: lipsa echipamentului adecvat şi, atunci, 
recurgeam la paliative. Pentru că chiloţii nu erau, pentru noi, fiii de 
țărani un accesoriu vestimentar uzual la acea vreme, pentru a fi echipați 
corespunzător, retezam izmenele de deasupra genunchiului, prindeam 
prohabul cu două agrafe, încălțam tenişii personali sau de împrumut şi 
încingeam nişte meciuri de pomină. Eu nu eram nici foarte amator, nici 
prea priceput într-ale fotbalului dar, când nu se găsea altul mai bun, 
eram cooptat pe post de bec, asemănător cu al lui Cristi Chivu. 

KKK 

Evenimentul care a întrerupt mersul normal al vieții şi activității 
noastre la Şendriceni a fost evacuarea şcolii, plecarea în refugiu. O 
adevărată catastrofă socială care a zdruncinat din temelii viața şi munca 
oamenilor, a curmat destine, a schimbat cursul istoriei. 

Îmi amintesc vag pregătirile febrile pentru plecare, 
dezorientarea, haosul şi incertitudinea care domneau. Eu nu am plecat cu 
şcoala în acel exod. A trebuit să o însoțesc pe sora mea Aglaia, 
învăţătoare, care avea doi copii mici şi pleca cu Inspectoratul şcolar 
judeţean Botoşani, cu un tren de marfă cu destinația Argeş. Aveam 15 
ani neîmpliniți, receptam şi înţelegeam evenimentele cu mintea de copil 
şi nu reuşeam să cuprind adevărata dimensiune a dezastrului în mijlocul 
căruia mă aflam. 

La Bucureşti, unde trenul nostru trebuia să fie dirijat spre 
Piteşti, în Gara de Nord domnea debandada şi deruta generală şi arăta ca 

un adevărat viespar. Când garnitura în care mă aflam părăsea gara, cu 
direcția Piteşti, urletele sirenelor ne însoțeau şi parcă ne grăbeau să 
ieşim din raza cumplitului bombardament ce s-a produs în urma noastră. 
Era ziua de 4 aprilie 1944 când a avut loc cel mai mare bombardament 
asupra capitalei şi a Gării de Nord. A fost şansa noastră, pentru că 
nimeni nu poate şti ce s-ar fi întâmplat dacă nu plecam cu doar câteva 
minute înainte de producerea deflagrației. 

Comandamentul pentru refugiaţi de la Piteşti ne-a repartizat în 
comuna Hinţeşti, la vreo 5 kilometri de oraş, un sat mare, cu gospodării 
frumoase şi am locuit într-o cămăruţă la Costică Voicu, o familie cu care 
ne-am acomodat repede şi ne-am înțeles bine. Ca toţi locuitorii aşezării, 
familia Voicu avea livezi de pruni, făcea mii de litri de ţuică, pe care o 
comercializa şi realiza venituri frumoase. Un fapt care m-a frapat era 
modul cum se scotea țuica din budană, pe vrană, cu ajutorul unui oi 
legat cu sfoară, cu capacitate de 50 sau 100 de mililitri, numit ciocan. 
Gâga Rada, mama gospodarului, mă îmbia uneori şi pe mine cu câte o 
măsură de licoare cu parfum de prune pe care ea o aprecia şi o degusta 
cam des, fiind mai tot timpul cu nasul roşu, ofertă pe care eu o refuzam. 
Eram prea tânăr pentru a mă deda la asemenea tentaţii. 

În această zonă, toată lumea purta greutăţile pe cap, inclusiv 
găleata cu apă, aşezate pe un colac, numit comănac, confecționat din 
cârpe, destul de gros şi moale, pentru a asigura stabilitate obiectelor 
purtate şi pentru a atenua durerea provocată de presiunea ce se exercita 
asupra calotei craniene. Foarte repede am învăţat şi eu să duc găleata cu 
apă pe cap, treabă deloc uşoară pentru un neinițiat. Trebuie să ai un mers 
lin, cu paşi măsuraţi, cu mlădieri ale trupului astfel ca să previi 
balansarea găleții şi revărsarea apei peste margini. 

Când am aflat că şcoala şi colegii mei se află la Craiova, 
găzduiți la Liceul „Gheorghe Chițu”, am plecat acolo. A fost o adevărată 
aventură. Trenurile supraaglomerate, cu călători pe scări, pe tampoane şi 
pe acoperişuri, circulau haotic. Mi-am găsit cu greu un loc pe acoperişul 
unui vagon, unde am fost buzunărit şi jefuit de puținul bagaj pe care îl 
aveam, ajungând la destinaţie după vreo două zile. După multe căutări 
am găsit, liceul „Gheorghe Chițu”, unde normaliştii de la Şendriceni 
erau cazați într-o mansardă şi făceau cursuri după-amiază la Liceul 
Clasic. În mansarda de la „Gheorghe Chițu” era aglomeraţie, mare 
înghesuială şi mizerie. Chiar a doua zi m-am trezit plin de păduchi şi de 
râie, de care am scăpat cu mare greutate. 

Când a trebuit să revenim în Moldova, eu m-am întors la Piteşti 
ca să o ajut pe sora mea, cu bagajele şi copiii să ajungă la Botoşani. 
Până la laşi am călătorit cu trenul, dar de aici linia de cale ferată era 
distrusă în luptele ce s-au dat în acea zonă. Împreună cu colegul Ionică 
Onofrei, am plecat pe Jos, urmărind calea ferată până în satul meu, situat 
la 5 kilometri de gara Vorniceni. Călătoria a durat vreo trei zile, 
mergând pe un frig de februarie-martie, şi dormind pe la casele unor 
săteni cu mila lui Dumnezeu. 

Clasa a III-a, începută la Craiova, am terminat-o la şcoala 
noastră dragă, în condiţii extrem de grele, determinate de războiul 
devastator. 

KKK 

Pe toată durata anilor de şcoală, dar mai ales când copiii erau în 
cursul inferior, părinții îşi vizitau odraslele în zilele de duminică sau alte 
sărbători, pentru a-i vedea, pentru a se informa despre mersul lor la 
învățătură şi pentru a le mai aduce câte ceva de mâncare. Aceste vizite 
erau aşteptate cu înfrigurare şi constituiau un eveniment fericit pentru 
fiecare dintre noi, ca şi primirea unei scrisori. 

De aceea, situațiile respective erau speculate pentru glume de 
felul: Vasile Fetescu, ţi-a venit de-acasă! sau Mihai Munteanu, ai o 
scrisoare la domnu’ pedagog! Cel anunțat tresălta de bucurie şi se 
dezumfla când îşi dădea seama că fusese victima unei păcăleli. 

Evenimentele, faptele, împrejurările evocate în aceste pagini, 
apar acum într-o cu totul altă lumină, după ce s-au filtrat prin straturile 
temporale, care le-au erodat şi distorsionat, căpătând un parfum 
nostalgic şi provocând trăiri afective estompate. 

SPIRITUL NORMALIST 


Ca absolvent al unei şcoli normale în care autorul acestor 
rânduri s-a format timp de opt ani, ca profesor de ştiinţe ale educației în 
învățământul pedagogic mai mult de patru decenii, ca observator şi 
cercetător al fenomenului educațional, toate acestea ne-au ajutat să 
descifrăm semnificaţia a ceea ce, în mod inspirat, a fost denumit „spirit 
normalist”. 

Fără a avea pretenţia de a da o definiție completă acestei 
sintagme, considerăm că „spiritul normalist” reprezintă o însumare de 
caracteristici dominante şi distinctive ale personalităţii elevilor şi 
cadrelor didactice din şcoala normală, care se obiectivează în două 
planuri: 

a) în plan afectiv-spiritual, concretizat în eforturile reunite ale 
cadrelor didactice şi ale elevilor de a crea o ambianță educativă 
favorabilă formării personalității viitorilor învățători şi educatoare. În 
această atmosferă propice se realizează pregătirea, cu maximă 
responsabilitate a elevilor pentru viitoarea profesie, făurirea profilului 
moral-intelectual al învățătorului — cetățean, profil în care la loc de 
frunte stau conştiinţa profesională şi dragostea statornică şi sinceră faţă 
de profesie şi față de copii. 

b) în plan psiho-comportamental, constituit din însuşiri psihice, 
atitudini şi comportamente pozitive, comune majorităţii elevilor şi 
cadrelor didactice care îşi desfăşoară activitatea în şcoala normală şi prin 
care se deosebesc de elevii şi cadrele didactice din şcolile de alt profil. 
Aş enumera aici doar câteva, fără a urmări realizarea unei stricte ierarhii 
valorice: 

- solidaritatea de grup manifestată prin sprijin reciproc, 
colaborare sinceră, eforturi conjugate pentru atingerea unor obiective 
generale comune, afecțiune colegială (care pentru cei mai mulți se 


* Vasile Fetescu, Preocupări pedagogice, Editura Spiru Haret, laşi, 1995. 

perpetuează toată viaţa), cultul muncii, dragoste şi devotament faţă de 
profesie, capacitate empatică, demnitate şi orgoliu profesional, relații 
interpersonale bazate pe armonie şi respect reciproc etc.; 

- preocuparea permanentă a elevilor şi cadrelor didactice pentru 
valorificarea tradițiilor, pentru creşterea prestigiului instituţiei în care îşi 
desfăşoară activitatea; 

- intoleranță faţă de indisciplină, mediocritate, suficiență, rutină, 
intrigi, procese de intenții şi nu numai. 

În final, o ultimă consideraţie: 

„Spiritul normalist” se formează într-o perioadă îndelungată de timp şi 
se perpetuează de-a lungul generațiilor, ca un arc peste timp, cu efecte 
educative benefice, nu numai în procesul de pregătire a viitorilor 
învăţători şi educatoare, dar şi după absolvire, pe parcursul întregii 
activități profesionale. El se manifestă pregnant în cadrul reuniunilor de 
toate felurile, în prestațiile la catedră şi în afara acestora, constituindu-se 
într-o zestre intelectual-morală, într-o „emblemă” care aureolează tagma 
învăţătorilor şi educatoarelor. 

FAMILIA 


În societatea actuală şi din totdeauna este acreditată ideea că un 
om fără familie este un om neîmplinit. Unii tineri nu îşi întemeiază o 
familie pentru că, spun ei, nu au vocație de familişti. Alţii, optând din 
tinereţe pentru burlăcie, nici nu îşi propun să se căsătorească. În fine, 
alții rămân să trăiască singuri după ce şi-au pierdut tovarăşul de viaţă şi 
nu mai au curajul să-şi constituie altă familie. 

Familia este o instituție constituită şi guvernată după legi scrise, 
dar mai ales nescrise. În organizarea vieţii de familie operează 
experienţa dobândită în familiile de provenienţă, tradiţiile, obiceiurile şi 
practicile din mediul social în care se integrează noul cuplu, puterea 
sentimentelor care îi unesc pe protagonişti, nivelul de educaţie şi de 
civilizație la care se situează, standardul şi idealul de viață ce şi l-au 
stabilit. 

Trăinicia familiei este asigurată şi de apariția copiilor, care 
focalizează dragostea, grija permanentă şi preocupările părinților. 
Absența copiilor într-un cuplu pune sub semnul întrebării stabilitatea 
familiei respective. Recurgerea la surogate (adopţii sau alte forme) 
poate constitui o soluţie, dar nu este cea ideală — proprii copii. 

Familia este o microlume şi un microunivers. În familie, prin 
copii, se asigură perpetuarea spiţei, a numelui marii familii. Orice cuplu 
îşi doreşte urmaşi care să-i ducă mai departe numele şi faima. Familia 
fără copii este ca un pom fără roade. 

Cele mai trainice familii sunt cele întemeiate pe dragoste şi care 
au urmaşi. Respectul şi înţelegerea între parteneri asigură un climat de 
linişte şi armonie. 

În familie, femeia cumpănită la vorbă şi iute la treabă este 
sufletul casei, iar bărbatul harnic şi fără vicii, măsurat la mânie şi cu 
dragoste față de familie este stâlpul ei. 


* Vasile Fetescu, Toamnă la Copou, Editura PIM, laşi, 2005. 

Consumul de alcool, lenea, dezordinea, nervozitatea excesivă, 
zgârcenia ori risipa, gelozia, lipsa de comunicare ori cicăleala, absența 
respectului şi înțelegerii faţă de partenerul de viaţă, violența verbală şi 
fizică, toate acestea şi multe altele pot deveni surse ale discordiei şi ale 
transformării vieţii de familie într-un iad. În familiile cu asemenea tare 
caracteriale şi comportamentale scandalurile şi bătăile se țin lanţ, 
soldându-se deseori cu leziuni corporale sau chiar cu crime. Presa scrisă 
şi vorbită abundă în informaţii despre astfel de nedorite situaţii. 

Mentalitatea feudală că bărbatul reprezintă autoritatea absolută, 
că este stăpânul cu drepturi nelimitate asupra consoartei şi copiilor se 
mai întâlneşte şi în zilele noastre în familiile cu un nivel scăzut de 
educație şi cultură şi cu vicii, în care se aplică proverbele: Femeia 
nebătută e ca moara neferecată sau Bătaia-i ruptă din rai. 

În momentul crucial al vieţii, când se hotărăşte întemeierea 
familiei ar trebui ca tinerii să-şi aleagă partenerul ascultând nu numai de 
glasul inimii ci şi de al rațiunii, pentru că ceea ce în perioada 
romantismului premarital pare a fi dragoste nemăsurată şi eternă, se 
dovedeşte a fi în multe cazuri, un abur orbitor, care se risipeşte în scurtă 
vreme după căsătorie. 

Când familia se construieşte numai după raţiuni economice 
există pericolul ca unul dintre parteneri să ajungă la înţelepciunea 
proverbului: Mai bine pâine neagră cu dragoste curată, decât albă ca 
zăpada şi plină de sudalmă. 

Raiul sau iadul din viața de familie şi-l fac cei ce şi-au unit 
destinele. Înţelepciunea şi  cumpătarea în toate ar trebui 
să-i conducă pe oameni la înțelegerea că viața fiecăruia dintre noi este 
unică şi extrem de scurtă în comparație cu veşnicia. Dacă o transformăm 
într-un calvar, săvârşim o uriaşă greşeală. 

Pentru a-şi păstra liniştea şi sănătatea sufletească, omul trebuie 
să se bucure de ceea ce are şi să nu îşi înnegureze sufletul pentru că nu 
are cât au alții. Niciodată oamenii nu vor putea fi la fel de înstăriți 
pentru că fiecare este o entitate unică, pentru că s-au născut într-o altă 
zodie şi fiecare îşi are steaua lui călăuzitoare, ursita lui. În plus orice om 
are o zestre genetică specifică şi este produsul mediului social în care s-a 
născut şi s-a pregătit pentru viaţă. Chiar gemenii univitelini, care au 
aceeaşi moştenire ereditară, evoluează diferit în viaţa socială şi familială 
dacă au crescut şi s-au maturizat în medii diferite. 

Familiile numeroase, alcătuite din două, trei generații au 
trăsături fizice şi chiar psihice asemănătoare, descendenţii fiind 

recunoscuţi după înfăţişarea părinților şi bunicilor. Cu toate că provin 
din aceeaşi rădăcină genetică, evoluția lor socială, economică şi 
familială este diferită. Unii reuşesc să urce mult pe treptele ierarhiei 
economice şi sociale, în timp ce alţii nu. 

Omul cuminte caută cu osârdie statornicirea armoniei în viața 
de familie, evită sau temperează cu tact momentele tensionate şi îşi 
ocroteşte copiii de suferinţe psihice. Atmosfera din viaţa de familie îşi 
pune amprenta asupra calității şi randamentului activităţii profesionale. 
Când mergi la serviciu absolvit de griji şi tensiuni familiale te poți 
concentra asupra muncii şi obţii rezultatele dorite. Tonusul fizic şi psihic 
scade semnificativ în cazul existenței unor probleme familiale, care 
distrag atenţia şi diminuează energia necesară unei munci de calitate. 

Constituirea familiei trebuie să fie rezultatul unei mature 
chibzuinţe şi a unei hotărâri bine cumpănite. Pripeala şi raţiunile strict 
economice pot periclita respectul şi înţelegerea care trebuie să se 
statornicească în viața oricărei familii. 

Ca mediu formativ de provenienţă, în familie se pun bazele 
bunei creşteri a copiilor, ale educaţiei elementare iniţiale, care se are în 
vedere atunci când cineva este apreciat dacă are sau nu are cei şapte ani 
de acasă. Încă din primii ani ai copilăriei se formează elemente ale 
deprinderilor de comportament civilizat, vorbirea corectă, formulele de 
adresare politicoasă, se însuşesc regulile elementare de igienă personală, 
de subordonare față de cerinţele şi interdicțiile adulţilor, capacitatea de 
reprimare a dorințelor exagerate şi de frânare a manifestărilor 
capricioase. 

Dar, pentru a face educaţie propriilor copii, părinţii înşişi 
trebuie să fie bine educați. Numai animați de dragostea de copii, de 
responsabilitatea morală şi socială pe care o au, conştienţi de puterea 
exemplului pe care îl oferă, părinții îşi pot îndeplini această grea şi 
onorantă îndatorire. 

EDUCAȚIA FAMILIALĂ” 


Familia este considerată ca fiind prima şcoală a copilului iar 
părinţii primii săi educatori. De felul cum este educat copilul în familie, 
în primii ani de viaţă, depinde atitudinea lui față de muncă şi față de 
învăţătură, depinde profilul său moral ca om şi cetățean. Educaţia ce se 
realizează în mediul social de provenienţă îşi pune amprenta asupra 
tuturor laturilor personalității omului. „Familia reprezintă punctul de 
plecare, etapa inițială în educaţia copiilor, etapă care are înrâurire asupra 
întregii dezvoltări ulterioare a copilului. Poporul a sintetizat importanța 
acestei etape în educația omului prin următorul enunţ: se cunoaşte până 
la bătrâneţe cine are şi cine nu are cei şapte ani de acasă”. 

Familia este aceea care pune bazele educaţiei copilului, ea 
trasează liniile directoare ale evoluţiei lui viitoare. Pentru aceasta, 
părinţii trebuie să ofere copiilor lor un bun exemplu, un model de cinste, 
de muncă şi de corectitudine. Pentru că, după cum afirma J. Games, nu-i 
înveţi pe alții ceea ce vrei, nu-i înveți ceea ce ştii, îi înveţi ceea ce eşti. 

Nu trebuie să fii specialist în probleme de pedagogie a familiei 
pentru a face o bună educație propriilor copi. Se întâlnesc situaţii în 
care persoane cu înaltă pregătire în domeniul ştiinţelor educaţiei 
săvârşesc grave erori în creşterea şi educația odraslelor lor, după cum 
multe persoane mai puțin instruite îşi cresc bine copiii şi le dau o 
educație corespunzătoare, pe baza exemplului pe care li-l oferă, a 
bunului simț pedagogic şi a învățămintelor dobândite în familiile din 
care provin. 

Familia trebuie să asigure copiilor, pe lângă condițiile materiale 
necesare creşterii şi dezvoltării normale a acestora, şi o ambianță 
afectivă, caracterizată prin calm, căldură sufletească, înțelegere şi 
dragoste măsurată. O atmosferă familială în care domneşte calmul, 

înțelegerea, respectul şi încrederea reciprocă este benefică pentru 
creşterea şi dezvoltarea fizică şi psihică a copiilor. 

Părinţii care se ceartă în prezența copiilor, îşi aruncă reciproc 
acuze Şi injurii sau recurg la violențe fizice, nu îşi dau seama ce traume 
psihice provoacă micilor fiinţe nevinovate, câte imagini de coşmar se 
fixează în memoria acestora. Situația devine de-a dreptul dramatică 
atunci când copiii, incapabili de a se apăra, sunt supuşi unor agresiuni 
verbale şi fizice. 

Într-un studiu de sociologie rurală intitulat „Altă creştere”, 
eminentul geograf Simion Mehedinţi afirma: Copii mulți — copii buni. 
Sintagma astfel formulată exprimă un incontestabil adevăr. 

În familiile numeroase din lumea satelor copiii erau crescuți cu 
mari dificultăţi, datorită constrângerilor economice, dar educaţia lor se 
făcea mai uşor. Dragostea părinților era dispersată, nu focalizată ca în 
cazul copilului unic, organizarea strictă a vieţii şi muncii contribuia la 
formarea spiritului de solidaritate şi cooperare iar influenţa copiilor mai 
mari asupra celor mai mici era, în majoritatea cazurilor, pozitivă. 
Antrenarea tuturor copiilor, de la cel mai mare până la cel mai mic în 
activitățile gospodăreşti, rezolvarea problemelor majore de viaţă ale 
familiei cu implicarea tuturor membrilor ei, jocurile şi glumele, 
sărbătorile şi distracțiile, colorau şi îmbogăţeau viaţa spirituală în 
familie şi contribuiau la sudarea legăturilor sufleteşti, a dragostei 
frățeşti. 

Pentru a fi un mediu educativ favorabil, în viața de familie 
trebuie să domnească disciplina, munca, ordinea, cinstea, corectitudinea, 
să existe un cod de norme şi reguli căruia să i se supună toți membrii 
grupului familial. 


KKK 


Împovărată de griji, de muncă şi de lipsuri, biata mama avea 
puține clipe de linişte, de tihnă sufletească. Trebuia să îmbrace şi să 
hrănească mulţi copii, să-i spele şi să-i cârpească, să toarcă şi să ţese 
pentru că toată lenjeria de corp şi îmbrăcămintea erau făcute din pânză şi 
stofe lucrate în casă. 

Fiind mulți copii, obiectele de îmbrăcăminte nu erau 
abandonate după ce nu se mai potriveau celui pentru care au fost făcute. 
Acestea erau cârpite şi trecute la fraţii tot mai mici şi purtate până ce, cu 
petic peste petic, nu li se mai cunoştea forma şi culoarea inițiale. 

În grija mamei erau treburile casnice şi strunirea copiilor, în 
vreme ce tata, însoțit de fraţii mai mari, trudea la muncile câmpului. În 
relaţiile cu noi, copiii, mama manifesta o atitudine fermă şi 
intransigentă. Nu admitea nici cea mai mică abatere de la regulile şi 
cerințele ei. Nu-mi amintesc ca vreunul dintre frați să fi îndrăznit să 
încalce vreo poruncă, sau să o înfrunte cu vorba. Era ca un comandant în 
fruntea unei oşti bine instruite şi disciplinate, iar tata o aproba şi o 
susținea întru-totul. Nici nu s-ar fi putut altfel. 

În toate gospodăriile sătești, de primăvara timpuriu şi până 
toamna, târziu, mâncarea era preparată la o sobă primitivă, construită 
într-un loc mai ferit din curte şi protejată împotriva arşiţei şi ploilor de 
un acoperiş improvizat, evitându-se, astfel, căldura excesivă în odaia de 
locuit şi invazia roiurilor de muşte. 

La această bucătărie de vară mama pregătea mâncarea folosind 
pentru foc strujenii rămaşi de la hrana vitelor, bețe şi cioate de floarea 
soarelui, hripca rezultată de la tăiatul viei şi chiar paiele care au servit ca 
aşternut la animale. Pentru menţinerea şi înteţirea focului în sobă, se 
folosea de un băț din lemn de corn, uşor şi îndemânatic. Acest băț era 
pentru mama un instrument indispensabil şi multifuncțional. Cu el 
arunca după câinii, pisicile şi găinile care dădeau iama prin oale, 
străchini şi alte ustensile folosite la gătit, cu el lua în primire vitele când 
veneau de la cireadă, cu el intervenea pentru a tempera hârjoana sau 
certurile dintre noi, copiii, când acestea luau proporții, şi tot cu el miluia 
pe acela dintre noi care, trimis după apă sau după de-ale focului, uita să 
se mai întoarcă. 

Datorită utilității lui, băţul de la hornoaică era păstrat cu mare 
grijă iar dacă ardea sau se rupea era înlocuit imediat. 

3 

O frumoasă tradiție statornicită odinioară în satul meu era aceea 
ca fetele de 15-16 ani să fie scoase la horă, să iasă în lume, lumea 
satului. Evenimentul marca intrarea fetelor în atenția flăcăilor care 
începeau să se gândească la alegerea viitoarelor mirese. De regulă, 
mamele acestor tinere erau prezente pe toloacă, locul din centrul satului 
unde se organiza hora, şi urmăreau cu emoţii băieții care au pus ochii pe 
fiicele lor. 

Surorile mele primeau permisiunea să meargă la joc (aşa era 
numită la noi în sat petrecerea pentru tineri), dar cu porunca straşnică să 
se întoarcă acasă înainte de asfințirea soarelui. Dacă se întâmpla, cumva, 

să întârzie chiar şi numai câteva minute, mama o lua pe vinovată în 
primire de la poartă, cu acelaşi băț despre care am vorbit mai sus. 

Cu gândul la ceea ce se întâmplă astăzi cu adolescentele care îşi 
petrec nopțile în cafenele, baruri, discoteci sau case cu iz de dezmăţ, 
unde băieţii şi fetele fumează, consumă băuturi alcoolice de-a valma şi 
se dedau la fel de fel de orgii, apreciez că țăranul de altădată proceda 
înțelept, era stăpân pe copiii lui, pe care îi creştea în cultul pentru muncă 
şi al credinței, şi clădea veşnicia , despre care Blaga spune că s-a născut 
la sat. Iar eu cred că avea dreptate. 

O viaţă de familie închegată şi armonioasă se constituia într-un 
model pentru familiile pe care şi le întemeiau, la rândul lor, copiii. 
Tinerii care din diferite motive au crescut şi s-au maturizat în instituții 
de ocrotire pentru minori, întâmpină dificultăți atunci când ajung să-şi 
întemeieze o familie. Ei nu dispun de un model de viaţă familială, pe 
care să-l urmeze în acest complex şi dificil demers. Creşterea şi 
educarea copiilor aflați în dificultate în unități mici de ocrotire de tip 
familial, cu asistenţi maternali, competenţi şi sufletişti, este, cred, o 
soluţie acceptabilă din acest punct de vedere. 

Tinerii care au beneficiat de o bună educaţie în familie au mai 
multe şanse de a se realiza în plan profesional şi familial, atunci când îşi 
iau zborul spre orizonturile încărcate de dificultăţi şi de neprevăzut ale 
vieții. 

PĂRINȚI, CUNOAŞTEŢI ATITUDINEA COPILULUI 
DUMNEAVOASTRĂ FAŢĂ DE ÎNVĂȚĂTURA! pr 


Am adresat această întrebare câtorva părinți ai căror copii au 
rezultate bune şi foarte bune la învățătură, cu scopul de a vedea dacă îi 
preocupă numai rezultatele la învățătură ale copilului sau şi atitudinea 
acestuia față de muncă. 

Întrebându-i dacă sunt mulțumiți de felul cum învață copiii lor, 
cei mai mulți au răspuns afirmativ, iar tonul lor trăda evidentă 
mulțumire şi chiar oarecare mândrie. Ne-a interesat să aflăm ce-i 
determină pe interlocutorii noştri să fie mulțumiți. 

Unii părinți au declarat că sunt mulțumiți de notele pe care le 
primesc copiii, de aprecierile pe care le fac învățătorii şi profesorii cu 
privire la aceşti elevi. 

Am rugat pe câţiva părinți să ne relateze cum muncesc copiii 
acasă, cum îşi pregătesc lecțiile. 

L.P., părinte al unui elev din clasa a IV-a, ne-a spus: „Fetița 
mea învaţă foarte bine, dovedeşte conştiinciozitate şi sârguinţă în tot ce 
face. Îşi pregăteşte toate lecţiile cu acelaşi interes, din proprie iniţiativă. 
Nu-mi aduc aminte să-i fi spus eu vreodată să-şi facă temele. Dragoste 
pentru învăţătură a manifestat încă din clasa I. Este adevărat că înainte 
de a merge la şcoală, precum şi în primii ani ai şcolarităţii, ne-am ocupat 
de ea, urmărindu-i progresele şi sprijinind-o atunci când întâlnea greutăţi 
ce-i depăşeau forțele”. 

Din cele relatate ne-am dat seama că interlocutorul nostru are de 
ce să fie mulțumit, întrucât fetița sa învață cu interes, cu dragoste, 
manifestând o atitudine emoțional-pozitivă faţă de învăţătură. 

Un alt interlocutor vorbeşte cu mulțumire şi convingere despre 
felul cum învaţă băiatul, elev în clasa a VII-a” „Băiatul meu îmi aduce 
de vreo doi ani încoace numai note de 9 şi 10, dar, mărturisesc că nu a 

fost întotdeauna la fel de sârguincios. Când era mic ne dădea mult de 
lucru, acum însă suntem foarte mulţumiţi”. 

- Cum vă explicaţi acest progres, această transformare? 

„„Când a început să priceapă mai bine lucrurile, i-am explicat cu 
răbdare, pe înţelesul lui, de ce trebuie să înveţe, foloasele învățăturii, 
perspectivele ce i se deschid dacă învaţă cu sârguință. Bineînţeles că 
modificarea nu s-a produs brusc, ci încetul cu încetul. Acum învaţă din 
convingerea că învățătura este o îndatorire față de sine şi faţă de noi, 
părinţii, că numai astfel va putea să devină medic, țelul său şi al nostru”. 

Şi cel de-al doilea interlocutor are de ce să fie mulțumit. Băiatul 
învaţă din convingere, este conştient de necesitatea însuşirii 
cunoştinţelor, manifestă o atitudine conștient-pozitivă faţă de învăţătură. 

Această formă a atitudinii pozitive față de învățătură este 
superioară celei emoțţional-pozitive, deoarece interesul, atracția pentru 
învăţătură pot să se stingă, să dispară la un moment dat, în timp ce 
convingerea, conştiinţa necesității de a învăța rămân mobiluri 
permanente pentru munca de învăţare. 

În sfârşit, al treilea interlocutor ne-a declarat: „Şi eu sunt 
mulţumit de felul cum învaţă băiatul meu. Când a început clasa a V-a, 
am avut emoții, ne-a fost teamă că nu va mai avea note bune ca în 
clasele I - IV. Mărturisesc că dificultățile copilului ne-au mobilizat şi pe 
noi, părinţii, la o preocupare mai mare. Soţia mea, fiind casnică, se 
ocupă în mod special de copil, nu-l slăbeşte nici o clipă, stă numai lângă 
el cât timp îşi pregăteşte lecţiile. Seara, când mă întorc de la treburi, îl 
controlez şi eu, încă o dată. Am observat că dacă nu-l supraveghem şi 
nu-l controlăm permanent, îşi face lecțiile de mântuială sau chiar le 
neglijează. Acesta este singurul lucru care ne nelinişteşte puțin... însă 
suntem mulțumiți că roadele eforturilor noastre, ale părinţilor, se văd, 
băiatul ne aduce numai note bune”. 

Din relatarea ultimului interlocutor reținem că fiul său nu se 
apucă de efectuarea temelor din proprie inițiativă, ci numai la îndemnul 
altora, că în timp ce îşi pregăteşte lecţiile are nevoie de o supraveghere 
riguroasă şi permanentă, de dădăceală. Absența controlului şi a 
supravegherii se reflectă imediat în rezultatele la învăţătură. 

Se poate spune că interlocutorul nostru nu are motive să fie 
mulțumit. Din contra, ar trebui să fie îngrijorat pentru că atitudinea 
fiului său față de învățătură este doar în aparență pozitivă (dacă o 
apreciem după notele obţinute). În realitate este vorba de o atitudine 

negativă, ca urmare a absenței oricăror motive ale învățării, în afară de 
dădăceala din partea părinţilor. 

Am prezentat în rândurile de mai sus trei moduri de a învăţa, 
trei forme de atitudini față de învățătură, din care decurg câteva 
concluzii: 

- Nu în toate cazurile notele bune reflectă şi o atitudine corectă 
faţă de munca de învăţare. De acea părinţii trebuie să se preocupe nu 
numai de rezultatele la învăţătură ale copilului, ci mai ales de felul cum 
munceşte, de locul pe care-l ocupă învăţătura în preocupările sale, de 
atitudinea lui faţă de învăţătură. O notă slabă se poate corecta uşor, în 
timp ce atitudinea faţă de învăţătură se modifică mult mai greu, uneori 
prin eforturi mari şi îndelungate. 

- Este necesar ca părinţii să cunoască şi să urmărească cu 
atenţie felul cum munceşte copilul, cum îşi pregăteşte lecţiile. Trebuie 
însă evitată dădăceală excesivă care înăbuşă inițiativa şi independenţa 
copilului. 

- O atitudine corectă faţă de învăţătură garantează pregătirea 
temeinică pentru viaţă a viitorului cetățean. După felul cum munceşte 
copilul pe băncile şcolii ne putem da seama cum va munci mai târziu, în 
viață, la locul de muncă. 

FAMILIA ŞI ATITUDINEA ELEVILOR FAȚĂ DE 
ÎNVĂȚĂTURĂ 


Cine sădeşte un pom şi-l îngrijeşte, 
va fi răsplătit de roadele acestuia. 


Cine creşte şi formează un OM, 
înfăptuieşte o operă de înalt umanism, 
iar răsplata vine rareori sau niciodată. 


Este important ca şcoala să dea elevilor cunoştinţe pentru că ele 
îi vor ajuta să se orienteze şi să facă față problemelor complexe pe care 
le pune viaţa, practica. Dar este şi mai important să le formeze 
deprinderea de a învăţa, dragostea, interesul pentru ştiinţă, spiritul de 
investigaţie, care îi vor ajuta să-şi însuşească noile cuceriri ale ştiinţei şi 
tehnicii, tezaurul culturii universale, să țină pasul cu progresul vertiginos 
înregistrat în toate domeniile. 

Mihail Sadoveanu surprinde cu finețe acest raport între cele 
două laturi ale procesului de învățământ în amintirile despre învățătorul 
său, Domnu” Trandafir: Tu bagi de seamă că nu-ţi vorbesc de gramatică 
şi de aritmetică. Și nici nu-ţi voi vorbi. Acestea se făceau bine; băieţii 
învățau după puterile lor; dar sunt nişte lucruri aşa de neînsemnate 
când le pun în faţă cu învățătura cealaltă, sufletească, pe care ne-o da 
Domnu. 

Una din cele mai importante sarcini educative ale şcolii este 
formarea, cultivarea la tânăra generație a unei atitudini pozitive, 
conştiente față de învățătură. Atitudinea pozitivă față de învățătură este 
condiția însuşirii temeinice a cunoştinţelor prevăzute de programele 


"Vasile Fetescu, Preocupări pedagogice, Editura Spiru Haret, Iaşi, 1995. 
1 M. Sadoveanu, Domnu Trandafir, vol. Prietenul de la catedră, Ed. 
Tineretului, 1962, pp. 10-11. 

şcolare şi, în acelaşi timp, garanția continuării acestei activităţi şi după 
absolvirea şcolii, ştiut fiind că procesul de formare a omului nu se 
încheie o dată cu absolvirea şcolii sau a facultăţii. De aceea, încă de pe 
băncile şcolii, tineretul trebuie deprins să înveţe din convingere, din 
proprie inițiativă, independent. 

Dacă elevul în şcoală nu învaţă să creeze singur ceva, atunci şi 
în viaţă totdeauna numai va imita, va copia + — spune L. N. Tolstoi. 

Educarea atitudinii pozitive față de învățătură la elevi este o 
sarcină de prim ordin, deoarece de atitudinea pe care o are elevul faţă de 
munca şcolară depind rezultatele lui la învăţătură, depinde pregătirea lui 
pentru activitatea viitoare, depinde faptul dacă el va continua sau nu 
să-şi îmbogăţească cunoştinţele şi după ce învăţătura încetează de a mai 
fi impusă şi controlată de alții. 

Educarea atitudinii pozitive față de învăţătură la elevi stă în 
centrul preocupărilor educatorilor şi ale cercetătorilor, fapt remarcat şi 
de oaspeții de peste hotare care ne-au vizitat țara. Astfel, în 1964, 
Wolfgang Kurth, redactor şef al gazetei „Deutsche Lehrerzeitung” din 
R. D. Germană, scria, cu prilejul vizitei în țara noastră: „Ţin să remarc 
râvna şi priceperea pe care le arată profesorii şi învățătorii pe linia 
stimulării dragostei elevilor față de învățătură şi a susținerii efortului lor 
de a-şi ridica necontenit nivelul cunoştinţelor... Plec înapoi în R. D. 
Germană îmbogățit nu numai cu impresii de neuitat, ci şi cu roadele 
experienței înaintate a şcolii româneşti în domeniul dezvoltării dragostei 
elevilor pentru învăţătură şi muncă şi al cercetărilor creatoare 
desfăşurate de cadrele didactice pentru perfecționarea procesului 
instructiv-educativ”.2 

Analiza mai atentă a cauzelor rezultatelor slabe şi mediocre la 
învățătură ne duce la concluzia că acestea se datorează, în majoritatea 
cazurilor, atitudinii necorespunzătoare a elevilor faţă de munca şcolară. 

x 


Cuvântul atitudine indică „felul de a fi sau de a se comporta al 
cuiva (exprimând o anumită concepţie)”.* 

Tot prin atitudine se înțelege şi „poziția față de un eveniment 
sau aspect al realității, condiționată istoric şi social. Are un caracter mai 


mult sau mai puțin afectiv şi se manifestă în conduita omului”.t 


! Istoria pedagogiei, vol. I, p. 190, E.D.P., 1960. 
? Gazeta învățământului nr. 767 din 11 sept. 1964, p. 8. 
? Dicţionarul limbii române moderne, Ed. Academiei, 1958, p. 52. 

Referindu-ne la munca şcolară, atitudinea exprimă poziția 
elevului față de învățătură, modul cum se achită de îndatoririle şcolare. 
Dacă elevul învaţă cu interes,cu dragoste sau este pătruns de necesitatea 
însuşirii cunoştinţelor, dacă este sârguincios şi posedă deprinderi şi 
obişnuinţe de a munci independent, dacă învață sistematic, perseverent 
şi participă activ la lecții, dacă obţine rezultate bune ca urmare a 
eforturilor depuse, spunem că elevul are o atitudine corespunzătoare, 
pozitivă, față de învăţătură. 

Precizăm însă că nu întotdeauna, aşa cum vom vedea mai 
departe, rezultatele bune la învăţătură exprimă şi o atitudine 
corespunzătoare. 

Atitudinea pozitivă față de învățătură îmbracă mai multe forme 
şi se manifestă în chip diferit. 

O primă formă a atitudinii pozitive este atitudinea emoțional- 
pozitivă determinată de motivații interioare, afective. În acest caz, 
copilul sau adolescentul manifestă interes, atracţie, dragoste pentru 
învățătură. Pentru el munca de învăţare este prilej de satisfacţii şi de 
aceea învaţă cu plăcere. Această formă a atitudinii pozitive este mai 
frecvent întâlnită la şcolarii mici şi mai puțin la şcolarii mijlocii şi mari. 
La cei din urmă întâlnim deseori atitudinea pozitivă manifestată sub 
forma interesului față de anumite discipline de studiu, cunoscută sub 
numele de „specializare timpurie”. În asemenea cazuri, elevii învaţă cu 
deosebită plăcere la obiectele care corespund intereselor şi preocupărilor 
lor, neglijându-le uneori pe celelalte. 

Altă formă a atitudinii pozitive față de învățătură este atitudinea 
conştient-pozitivă. În acest caz, adolescentul sau tânărul învaţă 
conştiincios, sârguincios, fiind pătruns de necesitatea  însuşirii 
cunoştinţelor în vederea pregătirii sale pentru muncă, pentru viaţă. 

Atitudinea conştientă îi dă elevului forța necesară pentru a 
învinge dificultățile ivite în procesul asimilării mai susținute a 
cunoştinţelor. 

Edmondo de Amicis, în volumul „Cuore”, ne oferă un exemplu 
concludent în această direcție: 

„Toți au fost miraţi. Cine ar fi zis una ca asta (că Stardi va 
lua medalia, n.n.) în luna octombrie, când tatăl lui Stardi, aducându-l la 
şcoală, spusese profesorului: 


i Dicţionarul enciclopedic român,vol. I., Ed. Politică, Bucureşti, 1962. 

- „Te rog, domnule profesor, să ai multă răbdare cu fiul meu 
căci este foarte greu de cap”. În zilele dintâi băieții îl porecliseră „cap 
de dovleac”. Dar el era dintre aceia care-şi zic: „sau mor, sau 
izbutesc” - şi se puse straşnic pe învățătură. Învăţa şi zi şi noapte: 
acasă, la şcoală, pe stradă, învăța mereu. Era răbdător ca un bou şi 
încăpățânat ca un măgar, aşa că, nepăsător la glumele îndrăzneţe ale 
camarazilor săi, împărțind la pumni şi dând chiar cu piciorul în cei 
care-l necăjeau, acel cap de dovleac ne întrecuse pe toți... Când a venit 
la şcoală nu înţelegea o boabă de aritmetică; compoziţiile îi erau un şir 
de nerozii, nu putea să-şi aducă aminte deloc vreo epocă sau dată; 
acum dezleagă probleme şi ştie lecţia ca pe apă. Când îl vezi mic şi 
îndesat, cu capul mare şi înghesuit între umeri, când îi observi mâinile 
scurte şi groase şi îi auzi glasul lui cel aspru, pricepi îndată că trebuie 
să aibă o voinţă de fier. 

Cât a trebuit să muncească bietul Stardi ca să ajungă la 
izbândă! Profesorul, deşi cam supărăcios, azi dimineaţă când a împărţit 
medaliile, totuşi i-a spus: 

- „Bravo, Stardi! Bravo băiete! Cine stăruie izbândeşte! "1 

Pe de altă parte, munca făcută fără tragere de inimă, care nu-i 
oferă copilului nici un fel de satisfacţii, şi pe care el o face numai pentru 
că cei mari o cer, nu-l atrage, devine pentru el o corvoadă, o povară. De 
aceea, elevul pus în această situaţie îşi îndeplineşte sarcinile şcolare de 
mântuială, fără interes şi fără preocupare pentru calitate. 

În sfârşit, o altă formă este atitudinea aparent-pozitivă. În acest 
caz nu întâlnim nici motivarea emoțional-afectivă şi nici determinarea 
conştientă. Rezultatele bune la învăţătură, care ne fac să-l considerăm pe 
elev ca având o atitudine corespunzătoare față de munca şcolară, sunt 
urmarea tutelării permanente din partea adulților (educator şi în special 
părinții). Nu rareori, în discuțiile cu părinții, aceştia declară: „Dacă nu 
m-aş ţine de el, nu ar pune mâna pe carte”, sau „Trebuie să stau lângă el 
cât îşi face lecțiile, altfel îşi găseşte tot felul de treburi”. 

Se mai întâlnesc şi alte cazuri: elevul învaţă bine pentru că îi 
este frică de pedeapsă sau pentru că doreşte să fie recompensat de 
părinți. Dacă am aprecia atitudinea elevului numai prin prisma 
rezultatelor la învățătură, ar trebui să-l considerăm cu o atitudine 
pozitivă. Dacă însă avem în vedere şi motivele învăţării, care duc la 
aceste rezultate, ne dăm seama că elevul are o atitudine pozitivă numai 


! Edmondo de Amicis, vol. Cuore, Ed. Cartea Românească, 1947 pp. 72-73. 

în aparenţă. Se poate spune că atitudinea aparent-pozitivă întruneşte 
elemente ale atitudinii pozitive (rezultate bune) şi elemente ale atitudinii 
negative (absența unor motive de natură emoțională sau conştientă), 
situându-se, astfel, la limita dintre ele. 

Interesul pentru învățătură stă la baza atitudinii emoțional- 
pozitive. El constituie acel mobil interior care-l face pe copil să înveţe 
cu plăcere, cu dragoste. Prezența interesului face ca învățătura să fie mai 
uşoară, mai atrăgătoare, provocând copiilor satisfacţii. Cunoştinţele 
însuşite în prezenţă interesului sunt mai bine înţelese, mai temeinice, 
mai trainice, transformându-se într-un bun spiritual al şcolarului. 

Pe de altă parte, cunoştinţele însuşite fără interes şi fără 
prezența factorului conştient sunt de cele mai multe ori formale, 
nefolositoare, dispar repede. Elevii care nu manifestă interes pentru 
însuşirea cunoştinţelor învață mult mai greu, având nevoie de eforturi 
mai mari şi de timp mai mult pentru pregătirea lecţiilor. 

Interesul poate fi considerat deci o parte, o componentă a 
atitudinii pozitive şi nu poate fi identificat cu ea. Între interesul pentru 
învățătură şi atitudinea pozitivă față de aceasta există acelaşi raport ca 
între parte şi întreg. 

Opusă atitudinii pozitive este atitudinea negativă față de 
învățătură, manifestată prin dezinteres, delăsare, indiferență față de 
notele slabe, prin rezultate nesatisfăcătoare sau mediocre, indisciplină în 
timpul lecţiilor. Ca şi atitudinea pozitivă, atitudinea negativă îmbracă şi 
ea mai multe forme. 

O primă formă este atitudinea negativă absolută sau totală 
manifestată în dezinteres, uneori chiar repulsie faţă de munca şcolară, 
indiferență faţă de notele slabe, pasivitate, lipsă totală de preocupare 
pentru îndeplinirea sarcinilor şcolare, lipsa oricăror deprinderi de 
muncă, indisciplină în timpul orelor de curs etc. Că este aşa ne-o 
dovedeşte faptul că asemenea copii, când sunt puşi să înveţe, cade cerul 
pe ei, preferând să facă orice numai să nu-şi facă temele. 

Altă formă a atitudinii negative ar putea fi numită atitudine 
negativă relativă sau parțială. Elevii din această categorie îşi pregătesc 
lecţiile superficial, de mântuială, fără interes şi fără preocupare pentru 
calitate (pentru nota cinci). De aceea, rezultatele lor la învățătură sunt 
mediocre sau chiar slabe. În alte cazuri, atitudinea negativă se manifestă 
numai faţă de anumite obiecte pentru care elevul nu simte atracţie şi la 
care obține rezultate slabe, în timp ce la alte obiecte învață bine sau 
chiar foarte bine. În asemenea cazuri, lipsa de interes față de anumite 

obiecte se datorează fie lacunelor în cunoştinţele anterioare, care îl 
împiedică să înţeleagă şi să simtă frumuseţea obiectului, fie antipatiei pe 
care o are față de profesor. 

Este foarte concludent răspunsul unei eleve din clasa a VIII-a la 
întrebarea: „Din ce cauză am rezultate mediocre la învăţătură?” „Pentru 
că am fost întotdeauna mulțumită cu nota 6 sau chiar cu 5 şi nu învățam 
pentru mai mult”. 

Caracterul dăunător al acestei forme a atitudinii negative constă 
în faptul că elevii din această categorie îşi însuşesc doar parțial 
cunoştinţele din programe, frânturi de cunoştinţe nelegate între ele, 
neaprofundate şi nesistematizate, pe care nu le pot folosi la nevoie. 

Altă formă a atitudinii negative poate fi numită forma deghizată 
sau mascată. O numim aşa pentru că, în unele cazuri, sub masca 
rezultatelor bune sau relativ bune, se ascund trăsături ale atitudinii 
negative față de învățătură. Elevii din această categorie manifestă 
tendinţa de a obţine note mari cu orice preț. Din păcate, această tendință 
este alimentată uneori de părinți, care pretind copiilor numai note mari, 
iar dacă rezultatele la învățătură ale acestora nu sunt pe măsura 
dorințelor lor, singurii vinovaţi sunt învățătorii sau profesorii, cărora le 
aduc acuzaţii şi fac tot felul de aprecieri defavorabile la adresa lor în faţa 
copiilor. În acest caz, elevul învaţă nu pentru a-şi îmbogăți cunoştinţele, 
ci pentru a căpăta note mari, pentru a se remarca printre colegi, pentru a 
satisface orgoliul părinților. 

Nu întotdeauna însă copiii pot satisface dorința părinților de a le 
aduce numai note mari şi, pentru a evita cearta sau chiar bătaia, recurg la 
minciună, alteori la fraudă. Astfel, când iau note care nu sunt pe placul 
părinţilor, asemenea copii spun că nu au fost ascultați, sau că au luat 
nota 9 sau 10, deşi în realitate au fost notați cu 6 sau 7. Alteori această 
pretenţie absurdă a unor părinți îi împinge pe copii la fraudă (suflat, 
copiat etc.). lată un exemplu: 

Dând o lucrare de control la matematică la o clasă a VII-a, 
profesorul constată la sfârşitul orei lipsa unei lucrări. Intrigat, insistă 
până ce descoperă pe vinovat şi, curios, cercetează lucrarea pentru a-şi 
da seama ce l-a determinat pe elev să o ascundă. Constatând că lucrarea 
nu era deloc rea, îl întreabă: 

- „De ce nu ai dat lucrarea, că doar e bună?” 

- „Pentru că nu este de zece şi mama mă bate dacă mă duc acasă 
cu note mai mici”. 

Dacă am avea în vedere numai rezultatele la învățătură, fără să 
luăm în considerare şi motivele învăţării, elevii din această categorie ar 
putea fi considerați cu o atitudine pozitivă. Având însă în vedere 
caracterul negativ al motivelor, al scopurilor pe care le urmăresc, ei se 
încadrează în rândul elevilor cu o atitudine negativă. 

x 

Cauzele atitudinii negative față de învățătură la elevi sunt 
multiple iar ierarhizarea lor ni se pare deosebit de dificilă. De obicei 
atitudinea negativă este rezultatul unui complex de cauze şi de aceea 
înlăturarea uneia nu este totdeauna suficientă pentru modificarea 
atitudinii. Trebuie descoperită cauza principală care, înlăturată, 
asemenea unei reacții în lanț,permite înlăturarea cauzelor intermediare 
(subordonate), fapt care duce la formarea unei atitudini noi, pozitive. 

a) - Lipsa de preocupare a familiei pentru cultivarea, de 
timpuriu, la copil a interesului pentru activitatea intelectuală, pentru 
munca şcolară, după ce copilul a devenit şcolar. 

Premisele pentru atitudinea pozitivă față de învățătură se 
formează începând din primii ani de viață prin ambianța în care trăieşte 
copilul, prin preocupările intelectuale ale părinților şi ale celorlalte 
persoane adulte din familie. 

De obicei, părinții care nu au preocupări intelectuale şi nu se 
ocupă de pregătirea copilului pentru şcoală neglijează această îndatorire 
şi după ce copilul a devenit şcolar. Acestor părinţi le este indiferent dacă 
copilul învață bine sau nu, dacă îşi pregăteşte lecțiile după indicațiile 
învățătorului sau la întâmplare, dacă obține rezultate bune sau rele, sau 
dacă are o conduită necorespunzătoare. Ca urmare, copilul vine la şcoală 
dezordonat, cu lecțiile nepregătite, este indisciplinat şi obține rezultate 
slabe. În acest caz, atitudinea negativă a copilului față de învățătură 
reflectă atitudinea negativă a părinților față de şcoală şi față de 
îndatoririle lui şcolare. 

b) - Absența unui program precis, a unei vieți de familie bine 
organizate. Activitatea copilului atât la şcoală, cât şi în familie, trebuie 
să se desfăşoare după un program stabil, rațional întocmit, cu cerințe 
constante şi unitare, care să fie respectat întocmai. Copilul care nu are în 
familie un asemenea regim de viață îşi desfăşoară activitatea la 
întâmplare, îşi pregăteşte lecțiile la ore nepotrivite pentru activitatea 
intelectuală, nu-şi formează deprinderi de muncă ordonată şi sistematică 
şi de aceea întâmpină tot mai mari greutăți în îndeplinirea sarcinilor 
şcolare. Datorită acestui fapt, elevul învață din ce în ce mai prost, iar 

pregătirea temelor nu numai că nu-i provoacă plăcere, dar devine o 
povară. 

c) - În unele cazuri, indiferența, nepăsarea copilului față de 
învăţătură se datorează faptului că el nu are deprinderea de a munci. 
Nefiind deprins să muncească, să învingă greutățile, primele dificultăți 
îl descurajează, iar mai apoi îl dezgustă. 

Neînvăţând lecție de lecție, în cunoştinţe se formează tot mai 
multe goluri care îl împiedică să înțeleagă cunoştinţele care urmează, 
generând alte insuccese. Copilul rămâne în urmă la învățătură, nu mai 
înțelege cunoştinţele ce urmează, renunţă la efort, se resemnează, dă 
dovadă de apatie, indiferență, descurajare. În acest caz, rămânerea în 
urmă la învăţătură generează atitudinea negativă faţă de aceasta. Dar 
raportul este şi invers: atitudinea negativă are ca urmare rămânerea în 
urmă la învăţătură. 

Privită sub acest raport, atitudinea negativă este şi efect şi cauză 
a rămânerii în urmă la învățătură. 

d) - Alteori, atitudinea negativă faţă de învăţătură a copilului se 
datorează supraîncărcării lui cu teme suplimentare. Unii părinți ai 
copiilor din clasa I, din dorința de a-i învăța cât mai repede să citească şi 
să scrie, îi împovărează cu teme suplimentare, cu obligaţii de prisos. 

Astfel, ei pun pe copil să facă temele mai întâi în ciornă, apoi să 
le treacă pe curat; dacă învățătorul îi dă pentru acasă să rezolve două 
coloane de exerciţii, părinții îl obligă să facă patru; dacă are de copiat 
trei propoziţii, părinţii îl pun să copieze încă alte trei. Şi toate acestea în 
dauna timpului liber, a sănătății, în dauna dragostei, a interesului 
copilului pentru învăţătură. 

Activitatea de învăţare, organizată în felul acesta, ridică în faţa 
copilului dificultăți cărora nu le poate face faţă. Munca de învățare 
încetează de a-i mai da satisfacţii, începe să-i displacă, ba chiar să-i 
provoace repulsie şi copilul, în loc să înveţe mai bine, învaţă tot mai 
prost. 

e) - Alți părinți, exagerând dificultățile pe care le prezintă 
activitatea şcolară pentru începători, îndată ce copilul lor intră în 
şcoală îi interzic să se mai joace, considerând jocul o activitate 
neserioasă, nepotrivită pentru un şcolar. Chiar dacă copilul şi-a făcut 
lecţiile în bune condiții, ei îl obligă să le repete, să facă lectură 
suplimentară ore în şir, aşa încât copilul „saturat” de lecţii ajunge să le 
facă fără tragere de inimă, fără interes. Mai mult decât atât, copilului 
începe să-i displacă activitatea de învăţare, să o urască pentru că datorită 

ei nu are posibilitatea să se joace, să se bucure alături de ceilalți copii de 
plăcerile jocului. Această mentalitate este pusă în evidență chiar de 
afirmaţiile pe care le fac unii părinți înainte de intrarea copilului în 
şcoală: 

„Lasă-l să se joace acum, că după ce intră la şcoală, s-a terminat 
cu joaca”. 

Educatorul trebuie să explice acestor părinţi că jocul nu trebuie 
să ocupe ultimul loc în viaţa şcolarului de toate vârstele, mai ales a 
şcolarului mic. 

f) - La apariţia atitudinii negative mai contribuie şi absența unui 
control riguros şi a unei exigenţe corespunzătoare din partea părinţilor. 
Mulţi copii nu învaţă sistematic sau învață superficial datorită faptului 
că părinții nu exercită un control permanent asupra activităţii lor, nu 
manifestă exigența necesară. Unii părinți nu numai că nu manifestă 
exigență faţă de activitatea copilului, dar se solidarizează cu el, caută 
să-l scuze în faţa învățătorului (profesorului) pentru a-i acoperi lipsurile, 
oferind în felul acesta un prost exemplu copilului, care va munci mai 
puțin, mai neglijent pentru că ştie că are cine să-i ia apărarea, cine să-i 
facă „dreptate”. Părinţii trebuie să vegheze ca elevul să-şi facă temele la 
orele indicate în programul zilnic, să controleze dacă şi-a scris toate 
temele şi dacă sunt făcute în întregime; să nu-i îngăduie să lase teme 
nefăcute şi lecții neînvăţate sau învățate superficial. 

Copiii vor fi deprinşi cu munca sistematică dacă părinţii 
exercită un control permanent asupra activității acestora, dacă le vor 
cere ca, chiar din prima zi de şcoală, să-şi îndeplinească cu 
conştiinciozitate şi în întregime sarcinile de şcolar. 

g) - Unii părinţi, în dorința de a crea copiilor condiţii mai bune 
decât cele pe care le-au avut ei în copilărie, le satisfac toate dorinţele - 
chiar şi pe cele neexprimate - şi-i scutesc de orice obligații de muncă în 
familie. „Destul am muncit eu şi am suferit, cel puţin copilul meu să nu 
ducă lipsă de nimic şi să nu muncească din greu” - spun ei. Şi cât regretă 
atunci când, dintr-un motiv sau altul, nu pot satisface pretenţiile sporite 
ale copiilor. 

Este bine când copilului i se asigură tot ceea ce are nevoie 
pentru dezvoltarea sa normală, dar e rău când nu se păstrează măsura în 
această privinţă; este şi mai rău când copilul ajunge la concluzia că lui i 
se cuvine totul, că el nu are nici un fel de obligații - nici măcar aceea de 
a învăţa - când copilul ajunge la vârsta şcolară şi nu are deprinderi 
elementare de muncă, ba mai mult, este capricios, încăpățânat şi leneş. 

Copilul trebuie să înțeleagă că ceea ce îmbracă, ceea ce consumă 
provine din muncă şi în primul rând din munca părinţilor. 

Toate acestea trebuie explicate pe înţelesul copiilor, repetate ori 
de câte ori se 1veşte prilejul. Această înţelegere stă la baza atitudinii 
copilului faţă de ceea ce i se pune la dispoziție de către părinți, față de 
cei ce le produc, față de muncă şi față de învățătură. 

Experiența a dovedit că cei mai mulți dintre elevii cu o atitudine 
negativă față de învățătură manifestă aceeaşi atitudine şi față de muncă 
în general. Datoria părinţilor este de a forma copiilor, încă din primii ani 
de viață, dragostea față de muncă, deprinderea de a efectua diferite 
munci - premise pentru formarea atitudinii pozitive față de învăţătură. 

h) - Unii elevi neglijează sarcinile şcolare şi manifestă 
delăsare, dezinteres pentru învăţătură, datorită faptului că pasiunea 
pentru o anumită activitate (sport, calculator, internet, vizionarea 
întregului program de la televizor etc.) le absoarbe şi timpul destinat 
învățării. 

x 

Copilul nu vine pe lume cu o atitudine pozitivă sau negativă 
față de muncă şi față de învățătură, gata formată. Atitudinea copilului 
față de muncă şi de învăţătură este rezultatul influențelor educative 
exercitate asupra lui. 

Educarea atitudinii pozitive față de învățătură la elevi este o 
sarcină complexă şi de lungă durată, care se poate realiza numai prin 
eforturi comune ale familiei şi şcolii. 

Preocuparea pentru educarea atitudinii pozitive față de 
învăţătură la copii trebuie să înceapă de foarte timpuriu, din primii ani 
de viaţă şi să se continue de către familie şi şcoală până ce aceştia ajung 
la maturitate. 

Familia este aceea care pune bazele educaţiei copilului, care 
trasează liniile directoare ale dezvoltării lui ulterioare. 

Dintotdeauna, familia a avut un important rol educativ, ea fiind 
prima şcoală a copilului, iar părinții primii săi educatori. 

Una din principalele funcții ale familiei este cea educativă. 
Familia reprezintă punctul de plecare, etapa inițială în educaţia copiilor, 
etapă care are o înrâurire asupra întregii dezvoltări ulterioare a copilului. 

În familie, copilul îşi formează primele impresii, primele 
reprezentări despre lumea înconjurătoare. Datorită faptului că primele 
cunoştinţe ale copilului despre viaţă apar pe „loc gol”, ele sunt foarte 
trainice şi se păstrează vreme îndelungată. lată de ce părinții şi adulții 

care locuiesc cu copilul trebuie să manifeste o grijă permanentă pentru a 
nu transmite copiilor cunoştinţe greşite, deoarece pe baza acestora se 
formează convingerile, deprinderile, obişnuințele şi caracterul copilului. 

Părinții, adulții în general, constituie pentru copil criteriul 
principal al aprecierilor morale, al aprecierilor estetice. De aceea, în 
argumentele lor, întâlnim deseori expresiile: „E bine pentru că aşa a 
spus tata”, „E frumos pentru că aşa a spus mama”. 

Părinţii sunt aceia cărora le revine marea răspundere pentru 
creşterea şi educaţia copiilor, pentru formarea lor ca viitori cetăţeni. 

Creşterea şi educaţia copiilor - scria A. S. Makarenko - 
reprezintă un lucru însemnat, serios, de foarte mare răspundere şi se 
înțelege de la sine că este o treabă foarte grea. Aici nu poți scăpa cu un 
truc ieftin. Dacă ai făcut un copil înseamnă că te-ai angajat pe mulți ani 
înainte să-i oferi întreaga încordare a gândirii dumitale, toată atenţia şi 
toată viaţa. 

Trebuie să fii nu numai tatăl şi îndrumătorul copiilor dumitale, 
dar şi organizatorul propriei dumitale vieţi, pentru că nu poți fi 
educator în afara activităţii dumitale de cetățean şi în afara 
personalităţii dumitale! 

De felul cum este educat copilul în familie în primii ani de viață 
depinde atitudinea lui față de muncă şi față de învățătură, depinde 
profilul său moral. 

Bazele atitudinii pozitive față de învăţătură la copil se pun de 
către familie încă din primii ani de viață, o dată cu primele impresii 
despre mediul înconjurător, o dată cu primele cuvinte. 

Nu se poate vorbi de formarea şi de prezenţa unei atitudini 
pozitive față de învăţătură la copil, în sensul strict al cuvântului, înainte 
de intrarea lui în şcoală, deoarece activitatea sa dominantă până la şapte 
ani este jocul. În familie şi în grădiniță se creează premisele pentru 
formarea atitudinii pozitive faţă de învăţătură, se pun bazele acesteia. 

La crearea premiselor pentru formarea atitudinii pozitive faţă de 
învăţătură la copil contribuie mai întâi preocupările intelectuale ale 
părinţilor: dacă în familie se citeşte şi se discută cele citite, dacă se 
merge la cinema, teatru şi se dau explicaţii copiilor în legătură cu 
acestea, dacă în casă pătrund cărți, reviste, ziare şi sunt citite şi 
comentate, dacă se realizează în viața de familie o ambianță intelectuală 


1 A. S. Makarenko, Cartea pentru părinţi, Ed. de stat pentru literatură 
ştiinţifică şi didactică, 1951, p. 19. 

(culturală), aceasta reprezintă o importantă contribuţie la formarea 
intereselor culturale la copil, la crearea premiselor pentru atitudinea 
pozitivă faţă de învățătură. 

Atmosfera din familie, ambianța afectivă în care trăieşte copilul 
contribuie, de asemenea, la crearea acestor premise. 

O atmosferă calmă, senină, caldă este stimulativă pentru 
activitatea copilului, în timp ce o ambianţă încordată, apăsătoare, are un 
rol depresiv, inhibitor. O deosebită importanţă pentru educarea atitudinii 
pozitive faţă de muncă şi față de învățătură o are locul pe care îl ocupă 
munca în familie. Tot atât de importante sunt relaţiile dintre membrii 
familiei: dacă se bazează pe înţelegere, stimă şi ajutor reciproc sau, din 
contra, lipsesc toate aceste atribute. 

Relaţiile dintre membrii familiei, dintre aceştia şi alte persoane, 
atitudinea lor în relațiile sociale influențează pe copil. Părinții trebuie să 
constituie un exemplu, un model de atitudine cinstită față de muncă, față 
de îndatoririle social-obşteşti, să constituie o pildă de sinceritate şi 
modestie — să posede deci calitățile morale pe care urmăresc să le 
formeze copiilor. Nu-i înveți pe alții ceea ce vrei, nu-i înveţi ceea ce ştii, 
îi înveţi ceea ce eşti afirmă J. Games. 

Stilul de viaţă, atmosfera de muncă din familie, ambianța 
intelectuală creează premisele atitudinii pozitive faţă de muncă şi ale 
atitudinii pozitive față de învățătură, când copilul devine şcolar. 

O preocupare foarte timpurie a familie trebuie să fie apropierea 
copilului de carte, familiarizarea acestuia cu fapte, întâmplări şi eroi din 
lumea cărților destinate micilor cititori şi ascultători. Stimularea 
interesului copilului față de carte depinde în cea mai mare măsură de 
locul pe care îl ocupă cartea în familie, de prețuirea ce i se acordă de 
către părinţi şi celelalte persoane adulte. Dacă părinții citesc şi 
împărtăşesc celorlalți membri ai familiei cele citite, dacă copilului i se 
cumpără cărți şi i se citesc, dacă biblioteca sau etajera cu cărți este un 
loc „sacru” de care toți se apropie cu grijă şi admiraţie, dacă fiecare 
carte este rânduită şi păstrată cu grijă, considerația şi interesul copilului 
pentru carte se formează de timpuriu şi se manifestă în atitudinea față de 
cărțile proprii. Este bine ca, în cadrul bibliotecii sau etajerei cu cărți, să 
se rezerve un raft sau un spaţiu cât de mic pentru cărţile copilului. 
Aceasta face să sporească respectul şi grija copilului față de cărțile lui, 
să ajungă la concluzia că acestea nu sunt cu nimic mai prejos decât 
cărțile adulţilor. 

Pătrunderea unei cărți în casă trebuie să constituie un eveniment 
pentru întreaga familie. Discuţiile, aprecierile asupra cărții trebuie să se 
facă în prezenţa copilului şi pe înţelesul lui, stimulându-i interesul şi 
dorinţa de a o citi cât mai repede. 

De mare importanţă este alegerea timpului pentru lectura unei 
cărți, a unei povestiri. Dacă copilul este obosit sau preocupat de alte 
activități cu putere de atracție mai mare, interesul lui pentru lectură este 
scăzut, nu-şi concentrează atenția şi imaginația şi de aceea nu trăieşte 
afectiv întâmplările din povestire. Atracția, dragostea pentru carte 
trebuie cultivate cu răbdare, cu tact, cu perseverenţă. Uneori copilul nu 
„8ustă” o povestire pentru că nu a pătruns-o dintr-o singură lectură. De 
aceea, unele fragmente sau chiar povestirea în ansamblu trebuie reluate. 
Povestirile înregistrate pe discuri, casete sau CD-uri permit cu uşurinţă 
acest lucru. 

Lectura sau povestirea trebuie făcută expresiv, nuanțat, colorat, 
astfel încât copilul să „vadă” şi să „trăiască” aievea faptele şi 
întâmplările, trezindu-i în acelaşi timp regretul că nu ştie să citească, 
precum şi dorința arzătoare de a învăţa cât mai curând. 

Copiii crescuţi într-o asemenea ambianță aşteaptă cu nerăbdare 
să meargă la şcoală pentru a învăţa să citească, fiind convinşi de 
utilitatea şi necesitatea însuşirii tehnicii citirii şi manifestă o atitudine 
pozitivă faţă de şcoală şi față de învăţătură. Unii copii, deşi au frecventat 
învățământul preşcolar, deşi doresc sincer să înveţe, nu manifestă 
nerăbdare de a merge la şcoală, pentru că au o imagine vagă, uneori 
deformată despre şcoală şi despre sarcinile vieţii de şcolar. Astfel, o 
fetiță de 7 ani care ştia multe lucruri despre lumea înconjurătoare şi 
aştepta să meargă la şcoală, în preajma zilei de 15 septembrie declară că 
nu mai vrea să meargă la şcoală „pentru că nu ştie să scrie şi să citească 
şi o să se facă de râs”. 

Atitudinea copilului față de şcoală şi față de îndatoririle şcolare 
depinde şi de felul cum este organizată şi pregătită intrarea copilului în 
şcoală de către părinţi. 

Se ştie că intrarea în şcoală este un eveniment important în viaţa 
copilului, pe care el îl aşteaptă cu nerăbdare şi dragoste. Copilul este 
atras la început mai ales de latura exterioară a vieţii de şcolar. Şi, 
într-adevăr, nu-i puţin lucru ca, la 7 ani să ai ghiozdan, cărți adevărate, 
caiete, penar şi toate celelalte obiecte şcolăreşti. 

Ziua în care i se procură copilului cele necesare pentru 
activitatea sa viitoare, de şcolar, îi rămâne întipărită multă vreme în 
memorie, datorită bucuriei pe care o trăieşte. 

„Îmi amintesc - povestea un părinte - că băieţelul meu s-a 
bucurat aşa de mult când i-am cumpărat uniformă şi ghiozdan, încât 
toată ziua nu s-a mai putut despărți de ele, iar seara a adormit cu 
ghiozdanul în spate”. La aceasta se mai adaugă şi dorinţa de a învăţa să 
citească şi să scrie pentru a putea dezlega singur „tainele” semnelor din 
cărțile cu poveşti, din reviste şi ziare. 

Dar nu numai atât. Situaţia nouă de şcolar face ca el să crească 
nu numai în ochii celorlalți copii, dar şi în fața membrilor maturi ai 
familiei. O dată cu intrarea în şcoală, începe să se modifice atitudinea 
părinților față de copil, fiind tratat ca membru egal în drepturi, care 
prestează o muncă şi este apreciat prin prisma rezultatelor obținute. 

O contribuție importantă la îmbogățirea cunoştinţelor copiilor 
despre lumea înconjurătoare, la stimularea intereselor lor de cunoaştere 
o aduc excursiile şi plimbările în natură, vizitele la muzee şi expoziţii, 
piesele de teatru şi filmele pentru copii etc. Peste tot însă, fie că este 
vorba de vizite la muzee sau expoziţii, de excursii sau filme, copiii au 
nevoie de prezenţa adulților pentru a le da explicaţii corecte, pe înţelesul 
lor. 

Părinţii şi celelalte persoane adulte din familie sunt nevoiţi să 
facă faţă nesfârşitelor întrebări „de ce?” pe care le pun copiii de vârsta 
preşcolară. Astfel, ei întreabă: „De ce ninge?”, „Cine a făcut soarele?”, 
„De ce nu cade luna de pe cer?”, „De ce bate vântul?”, „Cine creşte 
păsărelele?” etc., etc. Părinţii trebuie să manifeste răbdare şi să dea 
explicații corecte şi pe înţelesul copiilor pentru a le stimula interesul de 
cunoaştere şi pentru a nu le forma idei greşite despre cauzele unor 
fenomene. Copiii care sunt bruscați cu răspunsurile „Mai lasă-mă în 
pace şi nu mai pune atâtea întrebări prosteşti”, încep să creadă că a 
întreba şi dorința de a şti sunt ceva rău, ceva interzis. 

x 

La intrarea în şcoală, copilul manifestă atracție, interes pentru 
noua sa viață. Această atracție reprezintă baza, premisa afectivă, 
terenul fertil pe care se va dezvolta atitudinea pozitivă de mai târziu. 
Datoria părinților şi a educatorilor este de a întreține, alimenta şi 
dezvolta, pe baza unor noi motive, această premisă afectivă, de a o 
transforma la început în atitudine emoțional-pozitivă, iar mai târziu în 
atitudine conştientă față de învățătură. 

Din păcate însă, atracţia pentru şcoală, dorinţa copilului de a 
deveni şcolar este frânată de către unii părinți. În loc să facă ceea ce le 
stă în putinţă pentru a stimula dorinţa copilului de a merge la şcoală, ei îl 
amenință cu şcoala, transformând-o dintr-un element de atracție, într-o 
sperietoare. 

Cu mult înainte de intrarea în şcoală, dar mai ales după aceasta, 
părinţii trebuie să cultive copilului respectul față de şcoală şi față de 
învăţător. 

Cât de convingător este în acest sens îndemnul pe care îl 
primeşte Edmondo de Amicis din partea tatălui său: 

...Respectă şi iubeşte profesorul tău, copile! lubeşte-l pentru că 
tatăl tău îl iubeşte şi-l respectă; iubeşte-l pentru că îşi consacră viaţa 
pentru binele atâtor copii, care-l vor uita; iubeşte-l pentru că îţi 
luminează inima... Pronunţă cu smerenie numele de „„profesor”, căci, 
după numele de „tată ”, acesta este cel mai nobil, cel mai dulce, pe care 
un om îl poate da unui alt om. 

Copilul va respecta şcoala dacă cei din jur o respectă, dacă în 
familie nu se fac, în prezenţa copilului, observaţii critice la adresa şcolii 
şi a învățătorului. Uneori, asemenea aprecieri se fac în prezența 
musafirilor care sunt luaţi drept martori ai „nedreptăţilor” ce se fac 
copilului. E. Fischbein, în lucrarea Noi şi copiii noştri, descrie foarte 
sugestiv un asemenea caz: 

- Spune şi dumneata, se adresează gazda unuia dintre musafirii 
adunați în jurul mesei. Aşa se examinează ? Din două-trei întrebări, 
gata, îi trânteşte un doi! Se poate ? Am şi vorbit cu inspectorul Stamati, 
să treacă să-l mai scuture puțin. Gândeşte-te şi dumneata! Un om care 
nu e în stare să menţină disciplina. Ce autoritate are el în fața elevilor? 

Tânărul Bogdan, elev în clasa a VII-a, se grăbi să confirme: 
„Aşa e! Ştiţi că odată s-a încurcat la o problemă? Nu-i ieşea rezultatul 
şi nu mai ştia de unde s-o ia. E un profesor slab, v-o spun eu! Se 
compară el cu Micşunescu? Tot de fizică... E grozav! L-am avut anul 
trecut, dar numai un trimestru. Domnule, ăsta profesor! Ce metode! Și 
ce carte ştie! În primul rând, nu te examinează, pe băieţii care-i ştie el, 
vreau să zic. Pe mine nu m-a examinat niciodată. Și totuşi băieţii 
învățau, toți învățau cu drag. Notele le trecea în catalog după impresia 
generală. Niciodată nu se enervează. Calm, calm, domnule! Calm 
pedagogic! Ei, bine, vă spun drept, Calomfirescu, cel de anul ăsta e...e 


! Edmondo de Amicis, Cuore, Ed. Cartea românească, 1947, pp. 74-75. 

un nimic pe lângă el, e un fleac, e un zero... Să vedeţi ce aere îşi dă, cum 
face pe grozavul, cum se înfurie, cum te trimite la loc când i s-a năzărit 
lui că nu le vezi... că nu le ştii adică... Şi discuţia continuă pe acelaşi 
ton, mama şi fiul, întrecându-se în a face observații critice la adresa 
capacității, competenţei, tactului şi metodelor profesorului, aşa încât, 
odată cu prestigiul profesorului Calomfirescu se năruie în ochii elevului 
şi prestigiul şcolii şi al învăţământului. 

Alteori părinţii formulează cerinţe şi dau indicaţii contrare celor 
date de învăţător. Când copilul încearcă să pună mai presus indicațiile 
învățătorului decât ale părinților, aceştia îl bruschează: 

- „Învățătorul poate să spună ce vrea, tu să faci ce-ţi spun eu. 
Ce, el te îmbracă, el îţi dă să mănânci, el se îngrijeşte de sănătatea ta ?” 

În felul acesta, copilul este derutat, nu-şi poate îndeplini în bune 
condiţii obligațiile şcolare şi obține rezultate slabe. 

Formarea atitudinii pozitive față de învățătură la vârsta şcolară 
mică, pe baza premiselor existente la intrarea copilului în şcoală, este 
sarcina comună a şcolii şi familiei. Atât şcoala, cât şi familia trebuie să 
facă din prima zi de şcoală o sărbătoare, pe care copilul o aşteaptă cu 
bucurie şi emoție. Ziua în care copilul păşeşte pentru prima dată pragul 
şcolii trebuie să fie o sărbătoare pentru întreaga familie, iar şcoala să 
îmbrace o haină cu adevărat sărbătorească. 

Dacă în prima zi de şcoală copiii sunt primiţi cu flori, cântece şi 
urări de bun venit, aceasta lasă asupra lor o impresie de neuitat şi le 
sporeşte atracția pentru şcoală. Cu câtă obidă îşi aminteşte Ioachim 
Botez de şcoala şi dascălii săi: 

Casa în care am păşit la învăţătura buchiilor era o magherniţă 
posomorâtă, cu ferestrele către miazănoapte, de unde niciodată nu 
venea în clasă bucuria dimineţilor, ce desfată păsărelele în colivie; cu o 
ogradă strâmtă, umbrită de câţiva copaci fără roadă şi ursuzi ca 
dascălii pe care aveam să-i cunosc apoi vreme îndelungată! 

Un alt mijloc prin care părinţii pot cultiva respectul, dragostea 
şi prețuirea față de şcoală este grija pentru ţinuta copilului. Aspectul 
exterior al elevului are o mare însemnătate nu numai pentru educarea 
spiritului de ordine şi disciplină, dar şi pentru educarea atitudinii 
pozitive faţă de îndatoririle şcolare. 


! Ioachim Botez, Schițe şi însemnări din şcoala de ieri şi de azi, E.L.A., 
ediţia a V-a, 1955, p. 31. 

Încă din prima zi de şcoală copiii primesc anumite sarcini, 
primele lor obligaţii şcolare. Părinţii trebuie să vegheze atent asupra 
felului cum copilul îşi îndeplineşte aceste îndatoriri, care trebuie să fie 
însoțite de satisfacția reuşitei, deoarece învățarea este o activitate care se 
alimentează energetic din propriile sale resurse. Succesele obţinute 
determină o mobilizare superioară a forțelor intelectuale iar această 
mobilizare superioară generează noi succese. 

Treptat, pe măsură ce copilul acumulează experiență în 
activitatea şcolară, e bine ca părinții să sporească exigența față de acesta, 
să-l determine să-şi facă lecţiile corect, îngrijit, în întregime şi cu 
regularitate. 

Temele făcute neglijent, în grabă, incomplet sau cu greşeli, să 
fie refăcute, avându-se grijă ca aceasta să nu capete în mintea copilului 
caracter de pedeapsă, ci să-i apară ca o cerință firească determinată de 
munca nesatisfăcătoare, depusă de el. 

Nu e bine nici să se exagereze în manifestarea exigenţei faţă de 
copil. Se ştie că, în primele zile de şcoală şi chiar mai târziu, copilul 
întâmpină greutăți în formarea deprinderilor de scriere datorită faptului 
că muşchii mici ai mâinii sunt slab dezvoltați iar posibilitățile de 
coordonare a mişcărilor sunt foarte reduse. 

Unii părinți orgolioşi manifestă o exigenţă excesivă faţă de 
modul cum scrie copilul, rup foile din caietul acestuia pentru cea mai 
mică greşeală, obligându-l în felul acesta să scrie de câte 4-5 ori tema, 
fără să se gândească la dificultăţile pe care le prezintă scrierea pentru 
începători, fie ei copii sau adulți. Ceea ce nouă, adulților, ni se pare 
foarte uşor, datorită faptului că acest proces s-a automatizat, este de-a 
dreptul chinuitor pentru ei. Şerban Nedelcu, în romanul său 
„Învăţătorii”, surprinde cu fineţe acest aspect la cursul de alfabetizare: 

...O femeie ținea condeiul cu toate degetele şi se chinuia în 
zadar să facă litera „i”, începând-o de la dreapta spre stânga. 

- Nu aşa! Ține condeiul numai cu trei degete şi începe litera de 
la stânga spre dreapta, o sfătui Adina. 

Femeia a prins condeiul aşa cum o îndemnase învăţătoarea dar 
continuă să repete mişcările de mai înainte. Adina îi luă mâna într-a sa 
şi i-o mişcă pe tăbliță scriind litera de câteva ori. 

- Ai văzut ? Acum fă şi dumneata tot aşa. Femeia încercă din 
nou dar nu izbuti. Semnul scris de ea nu semăna nici măcar pe departe 
cu „i”. Era ca o jumătate de za strâmbă, săpată adânc în placa 
zgăriată. Vecinul de bancă o întrebă: 


103 


- Ce-ai făcut acolo? 

- Să fie al morţii de necaz! Te pomeneşti că mie-mi seamănă 
Ionel, de nu-l trage inima la învăţătură! 

Adina îi prinse din nou mâna şi o ajută să facă de mai multe ori 
litera. O puse apoi să scrie singură şi, observând că de data aceasta a 
deprins mânuirea condeiului, o lăudă: 

- E...Aşa! Foarte bine! 

- Să fie al năbădăilor de condei, că e mai greu decât sapa. Ştii 
că mă doare mâna?! 

Şcolarul mic învaţă cu drag, cu tragere de inimă dacă munca de 
învățare este însoțită de satisfacţii, dacă sarcinile şcolare ce se dau 
copilului sunt pe măsura puterilor lui. Bucuria cunoaşterii, nevoia de a 
dobândi noi cunoştinţe, „setea” de cunoaştere apar în procesul învățării, 
al muncii copilului corect organizate atât la şcoală, cât şi acasă. 

Pentru a deprinde pe copil cu munca sistematică şi ordonată 
este necesar ca el să-şi facă temele întotdeauna la anumite ore, să le facă 
cu atenţie, fără grabă şi la toate obiectele. Timpul rezervat lecţiilor în 
cadrul regimului zilnic să fie suficient şi să urmeze după ce s-a asigurat 
copilului un timp de odihnă. 

Deoarece pregătirea lecţiilor reprezintă activitatea cea mai 
importantă în cadrul obligaţiilor şcolare ale copilului, părinţii trebuie 
să-i acorde şi ei atenţia cuvenită. De altfel, atitudinea copilului faţă de 
pregătirea lecţiilor reflectă atitudinea familiei față de această activitate. 
Unii părinți, minimalizând importanța acestei activități, întrerup copilul 
de la efectuarea temelor pentru activități minore, care se pot face mai 
târziu sau de către alte persoane. 

Pentru unii copii efectuarea temelor înseamnă doar obligația de 
a scrie ceea ce le-a indicat învățătorul, neglijând temele orale. Părinții 
trebuie să intervină prompt pentru înlăturarea acestei practici care 
generează neglijenţă în pregătirea temelor. 

Unii copii încep să manifeste dezinteres, delăsare în munca de 
învăţare pentru că din primele săptămâni şi luni de şcoală au întâlnit 
dificultăți cărora nu le-au putut face faţă, pentru că nu li s-a acordat la 
timp ajutorul de care au avut nevoie. 

În primele clase ale ciclului primar, când copilul nu stăpâneşte 
încă deprinderile necesare activității de învăţare, părinţii trebuie să 
supravegheze atent munca acestuia, să-i acorde un ajutor adecvat, dat la 


! Şerban Nedelcu, Învăţătorii, vol. II, E.L.A., 1964, p. 9%. 

timp, înainte ca copilul să dezarmeze, dar nu înainte ca acesta să facă 
eforturile necesare. 

Eşecurile repetate îl dezamăgesc pe copil, îl fac să-şi piardă 
încrederea în forțele proprii. Consecințele nu sunt mai puţin grave nici în 
cazul în care ajutorul din partea părinților survine fără să fie necesar, 
când se substituie eforturilor copilului. 

Dând copilului posibilitatea să-şi mobilizeze forțele pentru a 
învinge dificultățile, succesul obținut constituie un stimulent pentru o 
activitate susținută în viitor. Bucuria succesului este cu atât mai mare, cu 
cât sarcina care i-a stat în faţă a fost mai grea şi a fost îndeplinită prin 
efort propriu. 

Discutam cu elevul E.P. premiantul întâi la faza pe ţară a 
olimpiadei de matematică din anul 1965 şi, dorind să aflu care sunt 
condiţiile favorizante ale rezultatelor sale excepționale, l-am întrebat: 

- Cum se face că ai atins o asemenea performanţă ? 

- Îmi place în mod deosebit matematica. 

- Probabil că te ajută tata, matematician cu autoritate - presupun 
eu. 

- Dacă mă ajută prea mult, nu mai am nici o satisfacție şi de 
aceea apelez la ajutorul lui numai în cazuri extreme. 

Fiecare dificultate depăşită cu succes prin mobilizarea forțelor 
proprii constituie un nou exercițiu de voință, un nou pas pe drumul 
formării deprinderilor şi obişnuinţelor de muncă independentă. 

Munca educativă este încununată de succes atunci când copilul 
se apucă să-şi facă lecţiile nu numai îndemnat de părinţi, ci din proprie 
inițiativă, în baza unor deprinderi bine consolidate, a obişnuinței de a 
munci sistematic. Ceea ce îl mobilizează pe copil, în acest caz, să-şi 
pregătească temele din proprie iniţiativă, este fie dragostea, atracția 
pentru învăţătură, bucuria provocată de succesele obținute, fie conştiinţa 
necesităţii însuşirii cunoştinţelor. 

Rezultatele la învățătură ale copilului şi atitudinea sa față de 
munca şcolară depind în mare măsură de faptul dacă el foloseşte în 
activitatea sa metode şi procedee raționale de muncă. Încă din primele 
luni de şcoală copilul trebuie înarmat cu „tehnica” învăţării, adică 
trebuie învățat cum să înveţe. 

Dacă copilul nu stăpâneşte metode şi procedee raţionale de 
muncă, nu posedă instrumente care să-i uşureze asimilarea cunoştinţelor, 
recurge la memorarea mecanică, iar învățarea devine pentru el o 
activitate chinuitoare pe care caută să o evite. 

Învăţarea mecanică era pe bună dreptate numită de Ion Creangă 
„un cumplit meşteşug de tâmpenie”, pentru că, departe de a duce la 
însuşirea utilă a cunoştinţelor, chinuia şi învolbura mințile fragede ale 
copiilor. lată de ce este bine ca părinții să cunoască ei înşişi „tehnica” 
învăţării şi să-i ajute pe copii să-şi însuşească cunoştinţele în mod 
raţional, logic, nu mecanic. 

Atitudinea elevului față de învățătură şi rezultatele obținute de 
el în munca şcolară depind şi de faptul dacă el stăpâneşte deprinderea de 
a munci, dacă posedă capacitatea de a depune efort. 

Copiii învaţă să muncească jucându-se. De la joc la muncă şi de 
la muncă la învățătură - aceasta este calea normală, firească a educației 
copilului. Fiind deprins să îndeplinească sarcinile gospodăreşti ce 1 se 
încredinţează, depunând efort voluntar pentru respectarea cerințelor 
adulţilor, copilului nu-i va fi greu nici la şcoală să-şi pregătească lecţiile 
în întregime şi corect, să asculte cu atenţie explicațiile învățătorului, să 
respecte regulile comportamentului disciplinat. 

Este necesar ca părinţii să formeze copiilor atitudinea pozitivă 
față de muncă încă din fragedă copilărie, să-i deprindă cu efectuarea 
unor munci simple, să le formeze priceperea de a depune efort pentru că 
acestea constituie premisele atitudinii pozitive față de învățătură — atunci 
când copiii devin şcolari. 

În munca familiei pentru educarea atitudinii pozitive faţă de 
învățătură la copil, trebuie evitate artificiile, improvizaţiile. Greşesc 
părinţii care, pentru a-i determina pe copii să înveţe, le oferă bani, le fac 
diferite cadouri, le promit diverse recompense. În asemenea cazuri 
există pericolul ca copilul să înveţe nu pentru a acumula cunoştinţe, ci 
pentru a obţine recompensa promisă. Copilul începe să creadă că, 
învățând bine, luând numai note mari, face un serviciu părinților, 
serviciu care trebuie recompensat, plătit. Dacă părinții din diferite 
motive nu se ţin de promisiune, copilul îi „„pedepseşte” prin refuzul de a 
învăţa, prin note slabe. 

O preocupare permanentă a părinților trebuie să fie îngrijirea 
sănătății copilului. Când sunt sănătoşi, cu un organism normal dezvoltat, 
robust, copiilor le vine mai uşor să înveţe. Sănătatea, dezvoltarea fizică 
normală sunt premise fiziologice ale atitudinii pozitive față de 
învățătură. 

Scurte concluzii 

Creşterea şi educaţia copiilor este o muncă complexă, 
îndelungată şi de foarte mare răspundere. Aceasta nu este o problemă 
personală a fiecărui părinte, ci o îndatorire socială. Copilul nu aparține 
numai părinţilor şi de aceea ei nu au dreptul să se comporte față de el 
aşa cum vor, cum le dictează sentimentele sau stările de moment. Este 
dăunător din punct de vedere educativ dacă părinţii copleşesc pe copil 
cu dragoste exagerată, după cum tot atât de dăunător este dacă îşi 
varsă necazurile asupra lui, transformându-l într-un „,paratrăsnet” al 
proastei lor dispoziţii. Părinţii trebuie să aibă faţă de copii o atitudine 
egală, constantă, măsurată, fără exagerări într-un sens sau altul căci, 
aşa cum spunea un prozator al nostru, „bunătatea fără socoteală e 
uneori mai dăunătoare decât crima "1 

Educaţia copilului începe din prima zi de viaţă şi se continuă 
până la deplina maturitate şi chiar mai târziu. Aristotel era de părere că 
educaţia copilului începe încă înainte de naştere asigurându-i-se 
copilului un corp sănătos printr-o căsătorie potrivită, cât şi prin grija 
pe care trebuie s-o avem față de viitoarea mamă. 

Educaţia copilului este un proces continuu, îndelungat şi 
complex, fără „pauze” şi fără „„vacanțe”. Adulții exercită asupra 
copiilor o influenţă permanentă, chiar şi atunci când nu sunt de faţă. 

„Să nu credeţi — spunea A.S. Makarenko — că educați copilul 
numai atunci când vorbiţi cu el, când îl povăţuiţi sau îi porunciţi. Îl 
educați în fiecare moment al vieţii voastre, chiar şi atunci când nu 
sunteţi acasă. Felul cum vă îmbrăcaţi, cum vorbiţi cu alți oameni şi 
despre alți oameni, cum vă bucurați sau vă întristați, cum vă purtaţi cu 
prietenii şi cu duşmanii, cum râdeţi, cum citiți ziarul, toate acestea au 
pentru copil o mare însemnătate. Copilul vede sau simte cea mai mică 
schimbare de ton: orice subtilitate a gândurilor voastre ajunge la 
dânsul pe căi nevăzute, pe care voi nici nu le observați. Dacă însă vă 
purtaţi acasă brutal, lăudăros sau vă ţineţi de beţii sau, şi mai rău, dacă 
o jigniți pe mama, nu trebuie să vă mai gândiţi la educaţie, că şi educați 
copiii, dar îi educați prost şi nici cel mai bun sfat şi nici cea mai bună 
metodă nu vă vor mai ajuta ”.? 

Succesul muncii educative a familiei depinde de unitatea de 
vederi şi de acțiune a membrilor ei, de profilul moral al acestora, de 


! Panait Istrati, Kira-Kiralina, E.L.A., 1957, p. 101. 
? A.S. Makarenko, Opere pedagogice alese, vol. I, E.D.P., 1960, p. 27. 

preocupările şi aspiraţiile lor, de continuitatea şi consecvenţa în 
acțiunile educative. 

Atitudinea elevului fată de muncă şi faţă de învățătură este 
rezultatul influențelor educative exercitate asupra lui. Dacă asupra 
copilului au acționat influenţe pozitive în mod sistematic, continuu şi 
organizat, dacă părinţii şi şcoala s-au preocupat nu numai de suma 
cunoştinţelor pe care şi le însuşeşte elevul, dar şi de atitudinea lui faţă 
de munca şcolară, atunci el îşi va forma o atitudinea pozitivă față de 
învăţătură. Căci, în ultimă instanță, nu contează atât suma 
cunoştinţelor, cât modul în care sunt însuşite şi scopul urmărit prin 
aceasta. Faptul că elevul învaţă bine, sau chiar foarte bine, nu are prea 
mare valoare, dacă aptitudinile şi cunoştinţele sale nu sunt puse în 
slujba unui caracter bun, dacă nu servesc unor scopuri utile, unor 
atitudini valoroase din punct de vedere social. 

Deosebit de actuale ni se par cuvintele lui Plutarh: „Sufletul 
copilului nu e un vas pentru umplut cu cunoştinţe, ci un cămin ce trebuie 
încălzit”. 

PĂRINȚI ŞI COPII 


Când m-am decis să scriu acest text, am fost tentat să-l intitulez 
Dragostea parentală şi dragostea filială, pentru că, de fapt, despre 
aceste două aspecte ale relațiilor dintre părinți şi copii doresc să-mi 
exprim opiniile, să le analizez şi să le dezvolt. Am renunţat la el pentru 
că mi s-a părut prea lung. 

Suprema fericire a unei tinere familii, întemeiată pe nobilele 
sentimente de dragoste şi stimă reciprocă, este venirea pe lume a 
primului copil, mai ales când acesta este dorit şi îndelung aşteptat. 
Atunci, proiecte şi nădejdi, care de care mai captivante şi mai optimiste, 
sunt țesute de către fericiţii părinți deasupra leagănului firavei fiinţe, 
care le aduce lumină şi bucurii în suflete cu primul zâmbet, cu cele 
dintâi gânguriri şi cuvinte rostite stâlcit, cu primii paşi. 

Părinţii sunt încântați când îşi văd odrasla făcând şotioare şi 
spunând minciunele, fără să-şi dea seama că acestea pot lăsa urme în 
caracterul şi comportamentul acesteia. Dorind să-şi procure clipe de 
delectare, părinţii îl provoacă şi îl încurajează pe copil să se lanseze în 
asemenea manifestări nevinovate. Pe nesimţite însă, urmările încep să se 
arate în scurtă vreme. 

Copilul învaţă că are libertate şi putere de seducţie, că poate să 
facă şi să pretindă orice doreşte, că toată lumea îi stă la dispoziţie şi este 
gata să-i satisfacă orice capriciu. 

Dragostea nemăsurată, manifestată obsesiv şi sufocant faţă de 
copil de către unii părinți, le adoarme rațiunea şi poate genera unele 
greşeli aparent minore dar cu consecințe mari în plan educativ. 

Dacă la o vârstă oarecare 

Copilul nu manifestă respect şi ascultare, 
Nimeni altul nu este vinovat; 

Culegi ceea ce ai semănat. 


* Vasile Fetescu, Toamnă la Copou, Editura PIM, Iaşi, 2004. 

Pot fi evitate asemenea stări de lucruri dacă de la cea mai 
fragedă vârstă copilul este ajutat să înțeleagă că unele dorinţe ale sale 
pot fi satisfăcute iar altele nu, că unele manifestări şi atitudini sunt 
permise, în timp ce altele nu. Este vorba de formarea treptată a aşa 
numitului sistem de frâne şi a capacității de selecție în formularea 
pretențiilor şi dorințelor. 

Cu nostalgie îmi aduc aminte că pe când eram dascăl la Bârlad, 
oraşul care avea o singură stradă mare pentru promenadă, unde în zilele 
de sărbătoare ieşea aproape toată lumea bună la plimbare, acolo eram şi 
eu nelipsit, împreună cu soția şi cu cei doi copii de trei şi patru ani. 

Cum pe acea stradă era amplasată şi elita comerțului bârlădean, 
copiii, mergând ţinându-se de mânuţe înaintea noastră, se opreau în fața 
vitrinelor frumos decorate, îşi împărtăşeau unul altuia ce şi-ar dori să 
aibă din ceea ce vedeau, iar când ajungeam şi noi, întrebau: tata, ne 
cumperi şi nouă...? Răspunsul de cele mai multe ori era negativ iar 
motivul: nu avem bani. Era trista realitate pe care nu o ascundeam celor 
mici (în vremea aceea adunam materiale pentru construcția casei). 
Copiii se împăcau cu ideea că nu pot intra în posesia obiectului râvnit şi 
mai întrebau: dacă ai avea bani ne-ai cumpăra? Îi asiguram că da, şi ei se 
declarau mulțumiți. 

Cu mici excepţii, părinţii îşi cresc copiii cu multă dragoste, îi 
ocrotesc de pericole şi de boli şi-i preţuiesc ca pe nişte odoare. Nu se 
dau în lături de la nici un efort pentru a le asigura un viitor profesional 
cât mai bun, alimentându-şi mulţumirea sufletească şi propria fericire 
din bunăstarea şi fericirea copiilor şi a nepoților. 

Părinţii se amăgesc cu speranța că şi copiii lor nutresc aceeaşi 
dragoste, devotament şi dăruire față de ei. Mulţi părinți, din păcate prea 
mulți, constată cu durere că investiţiile materiale şi sufleteşti făcute în 
copii, nu le-au satisfăcut speranțele, că norocul de a se bucura de 
fericirea copiilor i-a ocolit. Nerecunoștința cea mai odioasă, dar cea 
mai comună şi cea mai veche este aceea a copiilor faţă de părinţi, 
apreciază moralistul francez Vouvenarques. Rănile sufleteşti cele mai 
adânci şi mai dureroase ale părinţilor sunt cele provocate de copii, de cei 
în care ei şi-au pus toate speranțele. 

Un amic al meu din tinereţe, care a rămas singur de mai mulți 
ani, şi-a crescut băiatul cu multă grijă şi mari eforturi. 
L-a susținut financiar să termine o facultate şi l-a ajutat să obţină o 
slujbă onorabilă şi bine plătită. După căsătorie, băiatul a continuat să 
locuiască împreună cu soția şi copilul lor în două din cele trei camere ale 

apartamentului tatălui său. Bătrânul s-a retras în camera cea mai izolată 
ŞI se gospodăreşte după ştiinţa şi puterile lui. Tinerii, tot mai dornici de a 
deveni singurii beneficiari ai locuinței, îi cer bătrânului să se mute într-o 
garsonieră, să iasă, adică, din casa lui, de care îl leagă amintirile şi truda 
de o viață. Ba mai mult, fiica amicului meu, care locuieşte într-un 
apartament de lux în centrul oraşului, s-a oferit să-i faciliteze obținerea 
unui loc într-un cămin de bătrâni... 

De frica singurătăţii şi impulsionată de dragostea faţă de cele 
două fiice, o mamă le-a cedat casa spațioasă, după ce acestea s-au 
căsătorit, iar pentru ea şi-a amenajat o odăiță în capătul grajdului. Cu 
eforturi duse până la sacrificii le-a crescut şi copiii, iar acum, grav 
bolnavă, aşteaptă ca cei pe care i-a legănat, crescut şi înzestrat, să-i 
treacă pragul... 

O mamă bună prețuieşte cât o sută de profesori, este de părere 
J. Fr. Herbart, filozof, psiholog şi pedagog german. Tot despre mamă, 
N.A. Ostrovski, scriitor rus, afirmă că este o ființă minunată faţă de care 
vom rămâne întotdeauna datori. 

În contrast cu ultima opinie, citată mai sus, în lume, dar şi la noi 
în ţară, în rândul tineretului mai ales, începe să fie acreditată ideea că 
numai părinții au îndatoriri față de copii, în timp ce ei, copiii, nu au 
obligații faţă de cei ce le-au dat viaţă şi i-au crescut. Dacă toţi copiii şi 
nepoţii ar oferi părinţilor şi bunicilor măcar o parte din ceea ce aceştia 
au investit în ei, am întâlni numai bătrâni fericiți. 

Aducerea pe lume a unui copil presupune un mare risc şi 
asumarea unei uriaşe răspunderi, angajându-te pentru mulţi ani să-ţi 
închini capacitatea şi energiile creşterii şi pregătirii unui om util 
societăţii şi familiei. Nu toți indivizii apți să procreeze înţeleg menirea 
omului ca membru al familiei şi al comunității. Referindu-se la acest 
aspect, Garabet Ibrăileanu aprecia că procrearea este singurul lucru pe 
care îl face omul fără nici un sentiment de responsabilitate, deşi este 
acela pe care ar trebui să-l facă terorizat de sentimentul 
responsabilităţii. 

Dacă toți oamenii ar fi conştienţi de toate îndatoririle familiale 
şi sociale, ar fi mai puţini copii abandonaţi în spitale şi în centre de 
plasament, ar scădea numărul de copii ai străzii, nu am mai afla despre 
atâtea cazuri de copii bătuți şi schilodiți de părinţi, despre multele cazuri 
de pruncucideri, am întâlni numai familii cu copii mulţi, frumoşi şi bine 
educați. 

Copiii sunt aurul fiecărei căsnicii fericite şi chitul unora 
nefericite, afirmă Peter Sirius şi, tot ei, copiii, sunt cei mai mari şi mai 
adorabili mincinoşi...şi, în acelaşi timp, cei mai cinstiţi şi cei mai 
sinceri din lume, apreciază scriitorul rus A. I. Cuprin. 

Bucuria de a-şi vedea copiii sănătoşi şi cu familii întemeiate 
este ca un balsam pentru sufletele însingurate şi triste ale bătrânilor 
părinți. 

În finalul acestor rânduri, adresez părinţilor şi bunicilor câteva 
îndemnuri izvorâte din experienţa şi inima unui părinte şi psihopedagog: 

- iubiți-vă copiii şi nepoții fără să-i sufocaţi;, ocrotiți-i şi 
vegheaţi permanent la sănătatea şi la buna lor creştere. Nu uitaţi că 
dragostea fără măsură este dăunătoare educației, dacă nu este împletită 
cu o minimă exigență! 

- două sunt greşelile fundamentale, cu urmări imprevizibile în 
educaţia familială: toleranța excesivă şi lipsa de autoritate; 

- procedaţi în aşa fel, încât să nu vă pierdeţi autoritatea pentru 
că în caz contrar trebuie să jucaţi după cum vă cântă copiii şi nepoții; 

- păstraţi în minte, ca o flacără nestinsă, ideea că buna creştere 
se vede, înainte de toate, în respectul şi grija copiilor faţă de părinţi şi 
bunici. Este, cred, cea mai frumoasă şi mai prețioasă floare ce trebuie 
sădită în caracterul copiilor şi nepoților dumneavoastră. 

PĂRIN ŢII POT DEVENI DUŞMANI AI 
PROPRIILOR COPII 


Afirmația de mai sus poate apare ca şocantă şi inacceptabilă 
pentru marea majoritate a părinților care simt nevoia să-şi iubească 
progeniturile (lucru absolut firesc), şi care sunt gata de oricâte sacrificii 
pentru binele acestora. 

Dragostea părintească şi ambianța familială favorabilă 
reprezintă coordonatele principale pentru construcția personalităţii 
viitorului adult. În unele familii, însă, se produc grave erori. 

Pentru a dobândi dragostea copiilor, pe care părinţii o resimt ca 
o trebuință afectivă, aceştia (părinţii) le oferă, în schimb, o tutelare 
sufocantă, le satisfac, la cote maxime, toate dorinţele şi capriciile, 
manifestă toleranță față de modul în care copiii îşi îndeplinesc obligaţiile 
familiale şi şcolare, acceptă adesea un comportament libertin şi chiar un 
limbaj ireverențios. 

Privită din acest unghi, dragostea părinţilor faţă de copii este o 
expresie a egoismului, evidenţiat de faptul că lor (părinților) le face 
plăcere: 

- să scutească pe copii de orice efort, de orice confruntare cu 
activități şi situații dificile; 

- să satisfacă nu numai trebuințele materiale şi afective absolut 
necesare, dar şi pretenţiile exagerate, uneori aberante, ale copiilor; 

- să tolereze şi să ierte greşelile, necuviinţele, ieşirile 
comportamentale inadmisibile ale copiilor; 

- să le ceară iertare şi să compenseze, material şi afectiv, orice 
manifestare mai aspră sau mai rece față de copii. 

În astfel de cazuri, părinţii sunt cei care joacă după cum le 
cântă copiii, şi nu invers. 


* Vasile Fetescu, Flori târzii, Editura Cutia Pandorei, Vaslui, 2002. 

Crescuţi în astfel de condiții, copiii nu sunt pregătiți pentru a 
intra în vâltoarea vieții, pentru a se adapta şi a face faţă dificultăţilor 
inerente cu care se confruntă orice tânăr în activitatea profesională şi în 
viaţa socială. 

Vinovaţi pentru asemenea situații sunt părinții care, orbiţi de 
dragostea filială, nu şi-au pregătit copiii pentru viaţă, transformându-se, 
fără să-şi dea seama, în duşmani ai propriilor copiii. 

SEMNE DE ÎNTREBARE" 


Mă plimbam într-o frumoasa zi de sfârşit de septembrie pe o 
stradă liniştită din Iaşi, cu gândurile alergând sprinţar de la o preocupare 
la alta. La un moment dat, mi-am dat seama că mă aflam în urma a doi 
adolescenţi, un băiat şi o fată, care mergeau în aceeaşi direcţie, la câțiva 
paşi înainte, discutând ca între prieteni sau buni colegi. 

Se îndreptau spre un binecunoscut liceu, ţinându-se de mână, ca 
nişte copii care merg la grădiniță sau la şcoală. Când eram pe punctul de 
a-i depăşi, atenția mi-a fost atrasă, involuntar, de 
S spusele băiatului, care se confesa drăgălaşei codane. 
3 \ Incerc să redau, cât mai fidel, ceea ce povestea băiatul 
cu alură de elev de clasa a X-a sau a XI-a. 

... Am fost sâmbătă la un bairam (iar ceea ce 
povestesc se întâmpla marți, săptămâna următoare) şi 
distracţia a fost pe cinste. M-am cam matolit şi nu 
mi-am dat seama cât de repede a trecut timpul. Când 
petrecerea era în toi, am realizat că se făcuse ora 
două, după miezul nopții, iar eu trebuia să fiu acasă la 
ora 11.30, aşa stabilise babacu’. 

Brusc, mi-am mai revenit puţin din beţie, m-am aruncat într-un 
taxi şi când am ajuns acasă taică-meu mă aştepta cu cureaua pregătită. 
Fără să accepte explicaţii sau scuze, mi-a făcut curu vânăt, încât nici 
acum nu pot sta pe ambele buci. Aşteptam ca mama Să-mi sară în 
ajutor, dar n-a făcut-o. 

Am reprodus, cu mici aproximaţii, modul direct, necenzurat, de 
exprimare a băiatului pentru a ilustra unele dintre cele mai nevinovate 
expresii care se folosesc frecvent în discuţiile din grupurile mixte de 
adolescenți. 


* Vasile Fetescu, Parfum de spini, Editura PIM, laşi, 2003. 

Din păcate, mi-a fost dat să aud în asemenea grupuri cuvinte şi 
expresii în faţa cărora s-ar împurpura şi inocenta foaie de hârtie pentru 
scris. 

Iată acum şi întrebările: 

- cum trebuie apreciată atitudinea fermă a tatălui în 
situația prezentată? 

- dumneavoastră cum ați proceda în cazuri 
asemănătoare? 

- ce părere aveți despre neintervenția mamei în conflictul 
dintre tată şi fiu? 

- considerați că stabilirea unor repere orare şi a unor 
constrângeri în viața copiilor şi a adolescenților le îngrădesc 
libertatea de manifestare şi spiritul de independență? 

Nu mi-am propus să fac aprecieri privind atitudinea părților în 
episodul prezentat. Rândurile de mai sus semnalează doar o întâmplare 
care a generat mai multe întrebări şi se doresc a fi un îndemn la reflecţie. 

GREŞELI 


Errare humanum est sau, cum am spune pre limba lui lenăchiţă 
Văcărescu, a greşi este omeneşte. Aserţiunea lui Seneca este preluată de 
mulți ca o încercare ieftină de justificare a erorilor. 

Dar există greşeli şi greşeli. Una este să greşeşti drumul spre 
casă, când te întorci afumat de la cârciumă şi alta e să-ți clădeşti 
afacerea pe himere. După cum nu e totuna dacă ai greşit o dată, din 
neştiință, cu a persevera în greşeală, cu bună ştiinţă. 

Urmări grave pot avea greşelile săvârşite în conservarea 
sănătăţii, în afaceri şi în educaţia copiilor. Asupra acestora din urmă 
vom zăbovi. 

Cea dintâi greşeală a părinților (cel mai adesea a celor care au 
un singur copil) este sufocarea acestuia cu o dragoste nemăsurată. 
Intensitatea acesteia creşte direct proporțional cu dorința egoistă a 
părinților de a obţine măcar o picătură de dragoste din partea copilului. 
Întrebarea obsedantă pe cine iubeşti? survine ca o trebuință afectivă din 
partea părinților. 

Cucerirea acestei mici redute pentru obținerea dovezilor de 
iubire se face prin săvârşirea unei suite de greşeli: asaltarea cu daruri, 
acceptarea unor manifestări nepotrivite, considerate drăgălășenii 
nevinovate sau chiar dovezi de genialitate precoce, toleranță nelimitată. 

Nevinovăţiile infantile se transformă treptat în capricii, lene, 
dezordine, lipsă de respect față de părinți, neruşinare, încăpățânare, toate 
făcând din îngeraş un mic dictator care îşi terorizează părinții şi bunicii. 

Lipsiţi de autoritate, aceştia îşi acceptă dezarmaţi statutul de 
sclavi şi se subordonează, fără rezerve micului tiran, jucând după cum 
acesta le cântă. Când încep să-şi dea seama că în loc de înger au crescut 
la sân un şarpe veninos, este prea târziu. 


* Vasile Fetescu, Educator adevărat, Editura PIM, laşi, 2004. 

Sumele de bani de care are nevoie frumosul dendy cresc 
exponențial, odată cu înaintarea în vârstă. Ele (sumele) trebuie să 
acopere costurile ţigărilor (de cea mai bună calitate), ale băuturilor fine, 
ale metreselor (din înalta societate), ale benzinei (pentru limuzina de 
ultimul tip), ale petrecerilor (care se țin lanț). 

Când părinții şi bunicii nu mai fac față acestor cheltuieli, trăiesc 
o adevărată dramă, iar odorul trece la executarea lor silită. Sunt 
amanetate şi apoi vândute pe sume derizorii, mai întâi obiectele de 
valoare, apoi sunt înstrăinate proprietăţile, părinții fiind condamnați, 
astfel, la sărăcie şi resemnare. 

Dacă de la o vârstă oarecare 

Copiii nu manifestă respect şi ascultare, 
Nimeni altul nu este vinovat... 

Culegi ceea ce ai semănat. 

Aspectele prezentate ar putea să pară îngroșate, dar ele se 
întâlnesc din nefericire şi în medii comune, în forme nude. Copii care îşi 
deposedează unicul părinte rămas în viață de casa pe care a făcut-o cu 
sacrificii, ca mai apoi să-l abandoneze într-un azil; părinţi torturați de 
copii pentru a le lua mica pensie ca să-şi procure băutură; bătrâni 
neputincioşi părăsiţi de copii, care îşi petrec ultimele zile de viaţă în boli 
şi lipsuri, trăind din mila vecinilor... 

Când neputincioşi şi lipsiţi de bucurii, 
Părinţii au mai multă nevoie de copii, 
Fără milă ei sunt abandonați 
Şi la singurătate condamnaţi. 

Sprijinul la bătrânețe adesea invocat, atunci când este vorba de 
copii, se dovedeşte în multe cazuri o iluzie. În realitate unii copii devin 
poveri greu de dus pentru bieții părinţi ajunşi la vârsta senectuţii. 

Dragostea față de copii este cel mai firesc şi nobil sentiment 
uman fără de care aceştia nu se pot dezvolta şi împlini ca personalităţi 
complete. Păstrarea măsurii în iubirea pentru copii şi îmbinarea ei cu o 
minimă exigență poate crea acel echilibru necesar pentru o educație 
armonioasă. Se impune, de asemenea, atenție şi prudenţă la ce şi cât i se 
oferă copilului, precum şi la ceea ce i se cere. Este periculos să i se ofere 
copilului prea mult, fără să 1 se ceară nimic. 

Experiența de viață a dovedit că greşelile se răzbună. Ele se 
repercutează, ca un bumerang, împotriva celor ce le-au săvârşit. 

PREȚUL LENEI 


Lenea, ca trăsătură negativă de caracter, se dobândeşte, se 
învaţă la fel ca oricare deprindere comportamentală, încă din primii ani 
de viaţă. Omul nu se naşte harnic sau leneş, el devine harnic sau leneş ca 
urmare a educației primite. 

În condiţiile unui climat educativ favorabil, în cadrul căruia 
exemplul celor din Jur şi sistemul de cerințe au un rol determinant, 
copilul va asimila treptat calitățile definitorii ale unui om harnic. 
Statornicirea şi amplificarea continuă a elementelor constitutive ale 
hărniciei vor conduce la transformarea acestei însuşiri într-o trăsătură 
stabilă de personalitate, cu influențe benefice asupra activității 
individului în întreaga sa viață. 

Din păcate, însă, nu toți copiii sunt educați în spiritul 
activismului, al hărniciei, din multiple cauze. O ierarhizare a acestora 
este o întreprindere dificilă datorită multitudinii lor, pe de o parte, şi 
întrepătrunderii cu fel de fel de factori aleatori şi perturbatori, pe de altă 
parte. 

Încercăm, totuşi, să desprindem din hăţișul interferenţelor care 
se produc în procesul educativ, câteva dominante. Lucrurile se complică 
şi apar greşeli în educaţie mai ales în familiile cu un singur copil şi cu 
resurse materiale deosebite, care îşi permit să angajeze tot felul de 
personal ajutător pentru întreaga gamă a activităţilor gospodăreşti. În 
asemenea cazuri copilul este scutit de orice obligaţii de a participa la 
treburile casnice, inclusiv la cele de elementară autoservire: spălat, 
îmbrăcat, strângerea patului, aşezarea în ordine a cărţilor şi jucăriilor 
etc. Lui nu-i rămâne decât să comande celor care îl slujesc, să-şi 
manifeste, fără oprelişti, capriciile, să trândăvească şi să viseze. 

Când copilul începe şcoala, părinții apelează la tot felul de 
meditatori a căror plată reprezintă prețul lenei, al inactivităţii, 


* Vasile Fetescu, Parfum de spini, Editura PIM, laşi, 2003. 

dezinteresului, disprețului pentru muncă. Procedându-se astfel, lenea se 
adânceşte, se cronicizează, punându-și amprenta asupra întregii vieți a 
copilului. 

Acest mod de a trata educația copilului trădează intenţia 
familiilor respective de a-şi vedea odraslele cu diplomă de bacalaureat, 
licenţă sau chiar doctorat, pentru a le lansa, apoi, în politică sau în 
afaceri de anvergură. 

Nu mai surprinde pe nimeni faptul că fiul cutărui magnat 
financiar este consilier al ministrului X, că este şeful unui departament, 
că a devenit parlamentar sau înalt demnitar. 

Cam aşa stau lucrurile cu familiile care s-au îmbogăţit peste 
noapte şi afişează ostentativ opulenţa, care manifestă fățiş disprețul față 
de muncă. 

Din nefericire molima meditaţiilor se extinde şi asupra 
familiilor cu venituri modeste, în unele cazuri şi la cele cu o situaţie 
materială precară numai şi numai pentru că în clasa copilului lor toți 
colegii au preparatori. Se creează astfel o industrie a meditaţiilor, o 
modă pe care o lansează mai ales familiile care, în loc să le ceară 
copiilor să muncească, le pun meditatori, plătindu-le astfel lenea, 
dezinteresul, trândăvia. 

Această mentalitate transformată în practică cvasigenerală are 
repercusiuni grave asupra bugetului familiilor cu venituri modeste, şi 
consecințe dăunătoare din punct de vedere educativ. Copiii nu sunt 
pregătiți pentru a lupta cu dificultăţile, cedează cu uşurinţă în fața 
obstacolelor, acceptând statutul de învinşi, iar în bătălia cu marile 
probleme ale vieţii, lenea şi nepăsarea din copilărie sunt plătite cu 
eşecuri în activitatea profesională şi socială. 

Păstrez în memorie o întâmplare petrecută cu mulți ani în urmă, 
pe când mă aflam la conducerea Liceului „Costache Negruzzi” din Iaşi, 
care beneficia în acea vreme de o prestigioasă echipă de dascăli. 
Exigenţele profesorilor vizând pregătirea elevilor erau pe măsura 
bunului nume de care se bucura şcoala. 

La finele unui an şcolar, printre elevii corigenți se afla şi fiul 
unui membru al Comitetului de părinți pe şcoală, un om inimos care ne 
ajuta în multe probleme. Fără nici o umbră de reproş la adresa 
profesorului care i-a lăsat băiatul corigent la matematică ne-am 
despărţit, după festivitatea de încheiere a anului şcolar, în condiţii 
amicale. 

În luna septembrie, după examenele de corigență când m-am 
revăzut cu colaboratorul meu în cadrul Comitetului de părinți, l-am 
felicitat pentru reuşita fiului său, şi din pură curiozitate, am încercat să 
aflu cine i-a pregătit băiatul pentru examen. Spicuiesc în cele ce 
urmează câteva aspecte relatate de el: 

Băiețaşul meu (era în clasa a X-a, n.n.) şi-a închipuit probabil 
că, după ce un an întreg a avut numai de învăţat şi nu a făcut-o cum se 
cuvenea, îi voi pune preparator. Nici nu mi-a trecut prin gând aşa ceva. 
Nu l-am bătut. L-am anunţat numai că de luni, prima zi de luni după 
încheierea anului şcolar, vom începe construirea unui nou beci, el 
trebuind să sape groapa şi să care pământul rezultat în apropierea 
porţii, la cca. 20m distanță. Programul său de lucru fiind, fără abateri, 
studiul în orele de dimineaţă, săpat şi cărat pământul, după-amiază. 

Aşa au trecut cele aproape două luni şi jumătate cu muncă 
fizică şi învățătură. Băiatul mai slăbise iar soţia ofta şi încerca să mă 
îmbuneze. Nu am cedat. După examen i-am spus fiului meu că trebuie să 
acoperim groapa pentru că un prieten arhitect mi-a atras atenţia că 
locul ales pentru noul beci nu este bun. Astfel că, până la începerea 
noului an şcolar, proaspătul promovat în clasa a XI-a a cărat înapoi 
aproape tot pământul dislocat. 

De altfel, nici nu aveam nevoie de un nou beci, a fost doar un 
experiment şi o lecţie de îmbinare a muncii fizice cu învăţarea. Şi a dat 
rezultate după cum bine s-a văzut. 

Faptul relatat mi-a sugerat o întrebare: câți părinţi au puterea să 
sancționeze într-un mod atât de original şi eficient indolenţa şi lenea 
copilului lor? L-am felicitat pe acest părinte ferm şi înţelept, care şi-a 
călcat pe inimă, iar rezultatele demersului său s-au văzut la examenul de 
corigenţă şi în anii şcolari următori. Băiatul a terminat cu rezultate bune 
liceul, a absolvit şi o facultate, exprimându-și, nu o dată, recunoştinţa 
față de părinți şi față de şcoala care l-au format. 

În finalul acestor însemnări adresez un îndemn părinţilor: 
puneţi-i pe copii să muncească, să depună eforturi şi să persevereze 
pentru depăşirea dificultăţilor ivite în procesul învățării. Nu vă grăbiţi să 
le plătiți lenea, pentru că le faceţi un mare deserviciu şi săvârşiți o gravă 
eroare educativă. Nu uitaţi! Cunoştinţele acumulate prin efort propriu 
sunt mai trainice, mai funcționale şi se tezaurizează în zestrea 
intelectuală a omului. 

MUNCA 


Moto: „Sfânta muncă e aceea, 
Ce răsplată-n ea-şi găseşte...” 
Al. Vlahuţă 


În îndelungata şi zbuciumata dăinuire a poporului român, 
munca trudnică a fost aceea care 1-a asigurat supraviețuirea şi statornicia 
pe aceste meleaguri bântuite de furtunile învârtejite ale istoriei. 

Truditorii pământului, care îşi lucrau țarina cu dragoste şi 
sudoare, au învățat din experiența milenară că numai prin muncă se 
poate asigura rodnicia pământului, că viața nu dă muritorilor nimic fără 
muncă (Horaţiu) şi că omul e făcut pentru muncă după cum pasărea e 
pentru zbor (proverb). 

Convins de valoarea economică şi educativă a muncii, țăranul 
îşi deprindea odraslele cu forme uşoare de activitate încă din copilăria 
timpurie, pregătindu-le astfel pentru viaţă şi ferindu-le de tarele 
trândăviei, intuind că, aşa cum spunea Voltaire, munca îndepărtează de 
noi trei mari rele: urâtul, viciul şi sărăcia. Şi mai înţelegea un lucru 
esențial: că munca este izvorul prosperității, aşa cum afirmă H. Seidel. 

În anii din urmă, mai precis după demolarea structurilor statului 
socialist şi instaurarea democrației de emanație românească (ceva ce 
seamănă mai mult a anarhie), s-au deteriorat şi devalorizat grav 
atitudinea şi concepţia despre muncă. 

Munca-i grea, obositoare, 
Ea aduce bunăstare. 

Dar din '90 încoace, 
Multora nu le mai place. 

Fuga de muncă, disprețul față de această inestimabilă însuşire 
umană, au provocat declinul economic şi moral al României 
postdecembriste (alături de celelalte rele: corupția, evaziunea fiscală, 


* Vasile Fetescu, Toamnă la Copou, Editura PIM, laşi, 2005. 

hoția, nesocotirea legilor, inflația, fiscalitatea împovărătoare, economia 
subterană, devalizarea băncilor, sărăcia etc.). 

Oamenii care muncesc pe bani puţini, şi care abia îşi asigură 
supraviețuirea, dezavuează politica de protecție socială a Guvernului, 
care se laudă cu sumele tot mai mari acordate nevoiaşilor (cei mai mulți 
dintre ei fiind săraci din cauza trândăviei şi a viciilor), încurajând astfel 
nemunca şi creşterea poverii sociale, în loc să se asigure locuri de 
muncă pentru toți cetățenii țării. 

Dispariţia interesului pentru muncă şi a dorinţei de a munci sunt 
cele mai mari pierderi în plan social şi moral ale tranziţiei. 

Mulţi tineri care la absolvirea ciclului de învățământ obligatoriu 
primesc ajutorul de şomaj şi apoi alocația de sprijin, fără să fi muncit 
măcar o zi, se învaţă cu bani nemunciţi, cu lenea şi distracțiile, nu mai 
vor să muncească, se dedau la fel de fel de fapte antisociale (furturi, 
tâlhării, escrocherii, bătăi între găştile de cartier, violuri), devenind 
clienții poliției şi puşcăriilor, transformându-se în paraziți sociali. 

Însăşi ideea de muncă este denaturată în societatea românească 
actuală. Un exemplu de-a dreptul uluitor oferă presa, şi nu un ziar 
oarecare, ci o publicație cu pretenţie de lider în mass-media, 
Evenimentul zilei. 

Într-un grupaj intitulat Un milion de copii sunt exploataţi prin 
muncă, publicat în nr. 3724 din 7 mai 2004, se spunea printre altele: O 
anchetă realizată anul trecut de Institutul Naţional de Statistică arată 
că cei mai mulți copii fac, mai curând, diverse munci în gospodărie 
decât plătite. Astfel, 75% din copiii în cauză muncesc cel puţin 5 ore pe 
zi pentru părinți (S.n.) (curăţenia casei, gătitul, hrănitul animalelor, 
îngrijirea fraţilor mai mici, mulsul animalelor, curățirea adăpostului 
animalelor... ). 

Includerea activităților citate mai sus între formele de 
exploatare infantilă este o gravă eroare pentru că discreditează educaţia 
prin muncă în familie şi induce o opinie greşită despre muncă. 

Nici nu se poate pomeni de exploatare când un copil participă, 
după puterile lui, la unele activități gospodăreşti ale familiei. Fiind 
antrenat în astfel de treburi, copilul se deprinde cu ordinea şi curăţenia, 
îşi dezvoltă dragostea şi grija faţă de animalele din gospodărie, trăind 
totodată sentimentul de satisfacție că poate contribui şi el la bunul mers 
al vieţii de familie. Şi să nu uităm că munca este cea mai bună 
educatoare a caracterului după exprimarea lui S. Smilles şi, în acelaşi 
timp izvorul oricărei moralităţi, aşa cum susţine J. B. Payer. 

Dacă nu este deprins cu munca în copilărie, când va învăţa el să 
muncească? La maturitate, când personalitatea este închegată şi 
stabilizată? Activismul, spiritul gospodăresc, hărnicia, solidaritatea 
familială, respectul şi dragostea față de părinți, toate acestea se învață 
prin exemple şi exersare încă din fragedă copilărie. 

Să înţelegem, din articolul citat, că pentru participarea copilului 
la unele treburi în familie trebuie să fie plătit? O astfel de opinie, 
prezentată într-o publicaţie de mare tiraj este dăunătoare şi derutantă 
pentru copii şi adolescenți. 

Modul în care este prezentată problematica exploatării copiilor 
în articolul suspomenit, m-a dus cu gândul la un text dintr-o carte de 
citire pentru clasa a III-a sau a IV-a, cu un mare impact educativ. În 
bucata de lectură era vorba despre un copil de 7 — 8 ani care accepta să 
îndeplinească mici treburi casnice doar în schimbul unei recompense 
băneşti. Într-una din zile, văzând că maică-sa întârzie să-i plătească 
serviciile făcute, când s-au aşezat la masă i-a pus sub farfurie lista cu 
treburile efectuate şi nerecompensate: 


- pentru scuturat preşurile din hol = 10.000 
- pentru măturat trotuarul = 10.000 
- pentru curățat cartofi = 5.000 
- pentru udat florile = 3.000 


Total = 30.000 
După ce i-a achitat datoria, a doua zi mama a pus sub farfuria 
băiatului un bileţel cu următorul conținut: 
- pentru grija şi dragostea pe care 


ți le port de când te-ai născut = nimic 
- pentru ajutorul pe care ţi-l acord 

la efectuarea temelor = nimic 
- pentru nopțile nedormite petrecute 

la patul tău când erai bolnav = nimic 
- pentru buna creştere şi pentru îngrijirile 

de fiecare zi pe care ţi le acord = nimic 


Total = nimic 
Faptul că, după citirea biletului, băiatul s-a îmbujorat la faţă şi a 
pus capul în jos, mama a înţeles că procedeul ei a găsit ecou în sufletul 
copilului şi că nu va mai pretinde bani pentru treburile la care participă. 


* Sumele au fost actualizate la valoarea leului din 2004. 

CULTUL MUNCII 


S-au spus şi s-au scris multe despre ceea ce reprezintă munca în 
viața individului şi a societății. De aceea nu voi adânci aceste aspecte. 

Rândurile care urmează sunt doar câteva considerații asupra 
modului cum era privită munca în lumea satului de odinioară. 

Ca fiu de ţăran cu mulți copii şi cu mijloace de trai modeste, am 
participat efectiv la muncile de pe ogoare şi la treburile gospodăreşti ale 
familiei încă din primii ani ai vieții. 

Satul alcătuia o comunitate, un fel de familie mai mare, în care 
toți locuitorii se cunoşteau, se influențau şi se ajutau între ei, îşi 
întemeiau gospodăriile după modele transmise din generație în 
generație, îşi creşteau copiii („câți dă Dumnezeu”) după reguli şi practici 
statornicite prin tradiție, se distrau şi petreceau sărbătorile după 
obiceiurile moştenite de la înaintaşi, îşi respectau bătrânii şi îi 
conduceau pe ultimul drum când aceştia îşi încheiau socotelile pe 
această lume etc. 

Rațiunea existenţei ţăranului era munca câmpului şi munca în 
gospodărie, la care participau toți membrii familiei, de la cel mai mic 
până la cel mai vârstnic, toţi fiind pătrunşi de cultul pentru muncă. 

Hărnicia, priceperea în organizarea şi efectuarea muncilor 
agricole şi gospodăreşti, cinstea etc. erau criterii valorice operante în 
alegerea ginerilor sau nurorilor (,,...este din familie de oameni harnici, 
cuminţi, gospodari, săritori” etc.). 

Familia rurală îşi pregătea copiii pentru muncă de la cea mai 
fragedă vârstă. Când copilul începea să se ţină suficient de bine pe 
propriile picioare şi înţelegea cerinţele părinților, i se punea în mână o 
vărguță şi 1 se încredințau câțiva boboci, pe care trebuia să-i păzească 
(avea, de acum, o sarcină, o răspundere, după puterile lui). Pe măsură ce 
copilul creştea, lua în primire păscutul mieilor, apoi al oilor sau vitelor, 


* Vasile Fetescu, Parfum de spini, Editura PIM, laşi, 2003. 

până când se dovedea vrednic să mânuiască sapa, secera, coasa sau 
plugul. 

În felul acesta, copilul era integrat treptat în munca şi 
preocupările familiei, fiind pregătit pentru timpul când va ajunge 
„gospodar la casa lui”, munca devenind, prin exemplu şi exerciţiu, un 
mijloc educativ de maximă importanță. 

Îmi amintesc de perioadele aglomerate ale muncilor agricole 
(praşila, seceratul, culesul etc.), când zorile zilei le întâmpinam pe ogor 
şi întunericul înserării ne găsea tot acolo, încât casa şi ograda le vedeam 
la lumina zilei doar duminica şi de sărbători. 

Şi totuşi munca nu era privită ca o povară, iar familia se 
dovedea o veritabilă şcoală a muncii. Întunecata şi devastatoarea 
perioadă a agriculturii socialiste a adus satului românesc daune 
incomensurabile, dintre care cea mai mare este surparea principalului 
edificiu moral: cultul pentru muncă. 

CULTUL PÂINII 


Respectul şi prețuirea pentru roadele muncii pământului le-am 
cunoscut în familia mea, trăitoare într-un sat moldav de pe meleagul 
Botoşanilor, familie în care domneau câteva valori morale fundamentale 
printre care: cultul pentru muncă, cultul pentru pâine, cultul pentru 
cinste şi corectitudine etc. 

Oamenii satului lucrau cu dăruire pământul şi-l iubeau, aşa cum 
îşi iubeau copiii, animalele, locul pe care au văzut lumina zilei şi unde 
au crescut. 

Trudind pe ogoare puţin rodnice, cu unelte rudimentare, dar cu 
sudoare din belşug, țăranii smulgeau anevoie roadele pământului, pe 
care le strângeau şi le drămuiau cu zgârcenie, pentru a asigura cele 
necesare multelor guri ce le aveau de hrănit. 

Fiecare bob, fiecare spic sau ştiulete avea încorporat în el 
transpiraţie şi de aceea era adunat cu grija şi migala culegătorului de 
mărgăritare. Nu-mi amintesc să fi văzut vreun sătean, adult sau vârstnic, 
care să treacă nepăsător pe lângă un mănunchi de spice, un ştiulete sau 
un cocean, un cartof sau o sfeclă, aflate pe drum, fără să le ridice. 

După ce îşi potolea foamea („cu ce da Dumnezeu”), ceea ce mai 
rămânea din bucate şi chiar firimiturile erau strânse cu grijă şi date 
animalelor şi păsărilor. Aruncarea, irosirea unei bucățele de mămăligă 
sau pâine era socotit un păcat. 

Pâinea, „pâinea cea de toate zilele”, era mămăliga, care avea 
pentru familia de țăran nu numai culoarea dar şi valoarea metalului 
galben. Mare cât o roată de cotigă, mămăliga tăiată cu sfoara în calupuri 
era componenta de bază a hranei zilnice. 

Păstrez în memoria afectivă imagini şi întâmplări mai puţin 
plăcute despre felul în care ne hrăneam noi, cei care alcătuiam o familie 
numeroasă. Sunt aspecte pe care nu le-am uitat şi nici nu doresc să le uit. 


* Vasile Fetescu, Parfum de spini, Editura PIM, laşi, 2003. 

Numai la marile sărbători şi la alte câteva evenimente de peste 
an, în familia noastră se mâncau plăcinte, cozonac, alivenci, vărzări. 
Colacii câştigaţi cu uratul la Anul Nou îi înşiram pe sfoară, după o 
atentă inventariere, şi-i păstram pentru a-i mânca după sărbători, când îi 
savuram cu îmbucături mici pentru a prelungi, cât mai mult plăcerea 
gastronomică. Aceeaşi trăire o încercam şi atunci când părinții aduceau 
de la oraş două, trei pâini, din care fiecare copil primea câte o frântură 
pentru a se înfrupta din gustul pâinii de târg. 

Şi după ce mi-am întemeiat propria familie, pâinea a continuat 
să fie un bun prețuit şi respectat. De aceea risipa, disprețul față de pâine, 
întâlnite la fiecare pas, îmi provoacă un sentiment de mâhnire şi de 
revoltă. Numai cine nu a muncit şi nu ştie câtă trudă şi transpiraţie sunt 
încorporate în fiecare fărâmă de pâine poate să o arunce în pubelele 
pentru gunoi sau, pur şi simplu, pe stradă. 

Cei care săvârşesc asemenea fapte reprobabile, disprețuiesc o 
componentă vitală a existenţei noastre, disprețuiesc o lume, lumea 
truditorilor care produc pâinea. Şi e păcat! 

LECŢIE 


Obişnuiam să trec, din când 
în când, pe la biserica „Sf. Împărați 
Constantin şi Elena” ca să mă 
întrețin, câteva minute, cu 
preacuviosul părinte-paroh, 
Gheorghe Popovici, fie-i țărâna 
uşoară, să-i ascult vorbele înțelepte, 
spuse cu un glas molcom, sau să-i 
cer sfatul şi ajutorul în problemele 
multe şi grele cu care ne 
împovărează, cu dărnicie, viaţa de 
acum şi mai de demult. 

Într-una din aceste vizite 
mi-a fost dat să asist la un fapt care m-a impresionat plăcut şi m-a dus cu 
gândul la menirea Bisericii, a credinţei în puterea Divină pentru educația 
moral-civică a românilor. 

Nefiind zi pentru oficierea slujbei religioase, biserica era goală, 
dar deschisă pentru cei care-i păşeau pragul să se roage, să aprindă o 
lumânare, să se împace cu sine sau cu Dumnezeu. 

La un moment dat, a intrat în Sfântul Lăcaş o femeie îmbrăcată 
modest dar curat, însoțită de doi băieți cam de zece şi, respectiv, 
doisprezece ani, la fel de curăţei. După exemplul mamei, au sărutat, cu 
smerenie, mâna preotului, apoi au îngenunchiat şi s-au închinat în fața 
icoanelor aşezate în acest scop. Timp de câteva minute, vizitatorii nu au 
scos nici un cuvânt, totul petrecându-se într-o tăcere deplină, mama 
dirijându-şi copiii doar din priviri. După ce femeia a introdus o monedă 
în cutia pentru danii, a ieşit împreună cu băieții făcând semnul crucii şi 


* Vasile Fetescu, Flori târzii, Editura Cutia Pandorei, Vaslui, 2002. 

schițând, din cap, o uşoară plecăciune către noi, care urmăream cu 
deplină aprobare acest fapt plin de semnificaţii. 

Din păcate, în acele vremuri, prea puţini părinţi îşi duceau 
odraslele la Biserică pentru a le apropia de Credinţă şi de valorile 
morale. 

Mama, despre care am relatat, a înţeles că îndepărtarea de 
biserică, de credinţă în Dumnezeu înseamnă, de fapt, apropierea de cele 
rele. 

După plecarea femeii cu cei doi copii, am căzut de acord cu 
părintele Popovici că am asistat la o autentică lecţie practică de educaţie 
moral-religioasă. 

PREGATIREA VIITORILOR ÎNVĂȚĂTORI 
PENTRU VIAȚA DE FAMILIE 


Severitatea excesivă în educaţie este 
dăunătoare; dragostea exagerată şi 


toleranța nelimitată, însă, au urmări 
catastrofale. 


În contextul pregătirii generale şi de specialitate a viitorilor 
învăţători în vederea integrării lor socio-profesionale, un loc important 
trebuie să-l ocupe şi pregătirea pentru viața de familie, pentru „„meseria” 
de părinte, deoarece o bună educaţie pentru viaţa de familie este o bună 
educație generală. 

Viaţa de familie întemeiată pe dragoste şi respect reciproc, pe 
înțelegere şi armonie are influențe benefice asupra stării de sănătate şi 
duratei vieţii. Totodată, nu se poate vorbi de trăirea plenară a vieţii de 
familie în lipsa raporturilor părinţi-copii. 

Pentru elevii şcolii normale, pregătirea pentru viaţa de familie 
ne apare ca o imperioasă necesitate impusă de viitoarea lor profesiune 
de educatori ai copiilor, ai tineretului sătesc, ai părinților elevilor. 
Tuturor acestora ei vor trebui să le adreseze îndemnuri şi să le ofere un 
adevărat model de viață familială. 

Dar nu numai atât. Viața de familie a educatorului, climatul 
familial în care trăieşte îşi pun amprenta asupra calităţii muncii, asupra 
relaţiilor lui sociale, mărindu-i sau diminuându-i prestigiul. Relaţiile 
existente între soți, între părinți şi copii influențează pozitiv sau negativ 
activitatea socio-profesională a celor doi parteneri, precum şi rezultatele 
şcolare ale copiilor. Pornind de la aceste considerente de ordin socio- 


* Studiu publicat în Revista de pedagogie nr. 8/1986. 

pedagogic, în cadrul cercetărilor noastre am elaborat un chestionar şi un 
test pe care le-am aplicat elevilor din clasele terminale ale Şcolii 
Normale „Vasile Lupu” din laşi — băieţi şi fete în vârstă de 18-19 ani — 
cu scopul de a cunoaşte nivelul pregătirii lor pentru viaţa de familie şi, 
totodată, de a vedea cum privesc ei unele aspecte fundamentale ale 
acestei probleme. 

Iată conținutul chestionarului: 

1. Care este vârsta pe care o consideri ca fiind cea mai potrivită 
pentru întemeierea unei familii? 

2. Ce profesie ai dori să aibă soțul (soţia)? 

3. Ce părere ai despre rolul şi numărul copiilor în viaţa unei 
familii? 

4. Ce părere ai despre îndatoririle gospodăreşti ale membrilor 
cuplului familial? 

Aflându-se în pragul absolvirii şcolii, când băieţii, dar mai ales 
fetele, încep să-şi pună tot mai frecvent şi mai serios problema 
întemeierii unei familii, a alegerii tovarăşului de viaţă, am aplicat 
viitorilor absolvenți un test compus dintr-un set de nouă calități 
(însuşiri), aşezate într-o ordine aleatoare, cerându-le să le ierarhizeze 
după importanţa ce le-o acordă, şi pe care doresc să le posede viitorul 
soț sau viitoarea soţie, să pună deci în dreptul fiecărei calități numărul 
de ordine corespunzător: noblețe sufletească; devotament față de 
familie; hărnicie; inteligență; ţinută îngrijită, eleganţă; fire veselă, 
distractivă; frumuseţe fizică; stare materială bună; modestie. 

Rezultatele chestionarului şi ale testului au fost prelucrate cu 
membrii cercului de iniţiere în cercetarea psihopedagogică şi înscrise în 
tabele, datele fiind exprimate în cifre absolute şi în procente. 
Răspunsurile la întrebările din chestionar ne-au oferit date deosebit de 
interesante. 

În legătură cu vârsta cea mai potrivită pentru căsătorie, datele 
sunt cuprinse în tabelul 1: 

Tabelul nr.1 


Clasa a XII-a A (băieţi)  |Clasa a XII-a B(fete) Clasa a XII-a C(fete) 
Vârsta Nr. 42 Nr. 36 Nr. 29 

Nr. elevi % Nr. elevi % Nr. elevi % 
20-22 ani 1 2,38 11 30,55 6 20,69 
21-23 ani 4 925 12 33,34 10 34,49 
22-24 ani 12 28,57 10 27,18 10 34,49 
23-25 ani 20 47,63 2 5,56 2 6,89 

24-26 ani 3 7,14 1 2,77 - - 
25-27 ani 2 4,16 - - 1 3,44 

Rezultă că cei mai mulți dintre băieți (37 din 42) consideră că 
vârsta ideală pentru întemeierea familiei este între 22 şi 27 ani, fapt ce 
evidențiază o corectă reflectare în conştiinţa tinerilor a experienței 
sociale în acest domeniu. Acelaşi aspect pozitiv se observă dacă 
analizăm şi opțiunea fetelor care consideră că această vârstă se situează 
între 20 şi 24 de ani (59 de fete din 65 optează pentru această vârstă). 

Întrebarea referitoare la opţiunea pentru profesiunea tovarăşului 
de viaţă a relevat de asemenea faptul că marea majoritate a băieţilor şi 
fetelor ar dori să se căsătorească cu persoane având aceeaşi profesiune 
(cadre didactice), aşa cum rezultă din tabelul 2. 

Tabelul nr. 2 


Clasa a XII-a A |Clasaa XII-a B |Clasa a XII-a C Total 
Profesiuni dorite 42 elevi 36 elevi 29 elevi 107 elevi 
Nr. % Nr. % Nr. % Nr. % 
Cadre didactice 37 88,09 32 88,89 22 75,86 91 85,05 
Alte profesiuni 3 7,15 3 8,34 5 17,25 11 10,28 
Fra fest 2 | 472 1 22 | 2 6,89 5 4,67 
indiferente 


Dorinţa de a avea ca parteneri de viață şi de muncă persoane cu 
aceeaşi profesiune este argumentată astfel: 

„...pentru a avea amândoi acelaşi loc de muncă şi pentru a ne 
ajuta”; 

„Lucrând în acelaşi domeniu de activitate şi având preocupări 
comune, ne vom înţelege mai bine, ne va fi mai uşor”; 

„Având aceeaşi profesie cu a mea mă va înţelege şi ajuta în 
multe probleme, ținând cont că avem acelaşi nivel de pregătire”; 

„vreau să aibă aceeaşi profesie cu mine şi consider că 
profesia de învăţător este o profesie demnă”. 

A treia întrebare, „Ce părere ai despre rostul şi numărul copiilor 
în viaţa de familie ?”, ne-a furnizat date interesante, pe care le-am 
înscris în tabelul nr. 3. 


Tabelul nr.3 
Opţiunea asupra |Clasa a XII-a A |Clasa a XII-a B |Clasa a XII-a C Total 
numărului de 42 elevi 36 elevi 29 elevi 107 elevi 
copii Nr. % Nr. % Nr. % Nr. % 

1-2 copii 3 7,14 12 33,34 11 37,93 26 24,29 
2-3 copii 24 57,14 13 36,11 10 34,48 47 43,92 
3-4 copii 14 33,34 6 16,67 2 6,89 22 20,56 
Nedecişi 1 2,38 5 13,88 5 17,25 11 10,28 
Nu doresc - - - - 1 3,45 | 0,94 


133 


Din datele înscrise în tabel putem reţine câteva aspecte 
semnificative: 

a) băieții îşi exprimă opţiunea pentru un număr mai mare de 
copii în comparaţie cu fetele. 38 băieţi din 42 (90,47%) ar dori să aibă 
2-3 copii, în timp ce fetele sunt mai rezervate în această privință: doar 
31 din 75 (41,33%) optează pentru 3-4 copii; 

b) numai 11 subiecţi din 107 (10,28%) declară că nu sunt decişi 
asupra numărului copiilor; 

c) o singură fată afirmă că nu ar dori să aibă copii. 

Părerile despre rostul şi numărul copiilor în viaţa unei familii 
sunt exprimate cu multă maturitate şi înțelepciune. Iată câteva din 
acestea: 

„Dacă un om nu are copii cred că degeaba mai trăieşte. A avea 
copii înseamnă a avea cea mai mare bucurie în viață. E bine să avem cât 
mai mulţi copii deoarece ei vor fi urmaşii noştri, ne vor purta numele 
familiei mai departe” (băiat); 

„Copiii reprezintă o bogăţie pentru familie, una din cele mai 
mari fericiri ale acesteia. Omul care are copii este asemenea unui pom 
care rodeşte” (fată). 

„Copiii sunt cei care aduc fericirea în viaţa de familie. Nu se 
poate concepe o familie fericită fără copii” (fată). 

Prin întrebarea: „Ce părere ai despre îndatoririle gospodăreşti 
ale membrilor cuplului familial?”, care se constituie ca o probă 
proiectivă, am urmărit să punem în evidență modul cum sunt înţelese 
îndatoririle gospodăreşti în familiile din care provin elevii şi care 
servesc drept model pentru viitoarea lor viață de familie. Aşa cum 
susține Cornelia Dimitriu, Familia se compune dintr-un număr mai mic 
sau mai mare de membri care, ca în orice unitate socială, au roluri, 
funcţii şi atribuţii diferite. Limitându-ne să facem distincţie numai între 
generaţia procreatorilor şi aceea a procreaţilor, între adulți şi 
nevârstnici, între educatori şi educați, acceptând ideea că în vreme ce 
funcția mamei este aceea de a reprezenta un principiu de duioşie, 
inteligenţă şi milă, de a aduce pe lume copii, de a spăla scutecele şi de a 
coase nasturi, funcția tatălui se rezumă la aceea de a reprezenta un 
principiu de autoritate şi de a agonisi câştiguri, - limitându-ne la 

asemenea imagini sărace, nu vom ajunge departe în înţelegerea 
existenţei şi rosturilor constelaţiei familiale. 

Cele mai multe dintre răspunsurile subiecților chestionați 
dovedesc o înțelegere realistă şi matură a raporturilor şi funcțiilor 
membrilor cuplului familial. Iată câteva dintre acestea: 

„Ambii soţi trebuie să participe deopotrivă la treburile 
gospodăreşti, bineînțeles ținând seama de unele activități specifice 
soției, iar altele specifice soțului”; 

„Consider ca un lucru nedemn pentru mine ca treburile ce-mi 
vor reveni mie, ca bărbat, să le facă soția. Este o calitate de preţ a 
bărbatului aceea de a ajuta soţia în treburile gospodăreşti. În vacanță am 
ajutat-o pe mama la multe treburi. Cred că, aşa cum o ajut acum pe 
mama, o voi ajuta şi pe tovarăşa mea de viaţă”; 

„Îndatoririle gospodăreşti în familie să nu fie neapărat 
specializate, decât doar acelea care nu pot fi îndeplinite decât de un 
anumit membru al familiei; mai precis, soțul poate să înlocuiască soția 
în multe cazuri dacă manifestă interes şi voinţă”. 

Răspunsurile citate şi multe altele ilustrează faptul că băieții şi 
fetele au o viziune corectă în această problemă, viziune izvorâtă din 
atitudinea plină de respect şi solicitudine pe care o au faţă de mamele 
lor, din implicarea directă a lor în treburile gospodăreşti ale familiei, din 
grija pe care o au față de frații şi surorile mai mici, toate acestea 
reprezentând un antrenament pregătitor pentru viitoarea lor viață de 
familie. 

Datele rezultate în urma aplicării testului la cele trei clase 
terminale (o clasă de băieți şi două clase de fete) au fost cuprinse în 
tabele care pun în evidență, prin comparație, calitățile (însuşirile) 
preţuite mai mult de băieţi, pe de o parte, şi de fete, pe de altă parte. 

Astfel, băieții situează pe primul loc noblețea sufletească (13), 
devotamentul faţă de familie (10), inteligenţa (9), iar pe ultimele locuri 
(opt şi nouă), ei aşează eleganța (37 din 42) şi starea materială bună (36 
din 42). 

Fetele apreciază în primul rând noblețea sufletească (39 din 65), 
inteligența (25), apoi modestia (15), iar pe ultimele două locuri 
frumuseţea fizică (27) şi eleganța (18). 


! Cornelia Dimitriu, Constelaţia familială şi deformările ei, E.D.P., 1973, 
p. 69. 

Proba s-a dovedit a fi dificilă pentru tinerii şi tinerele de 18-19 
ani, care nu dispun de o experienţă de viață suficientă pentru a putea 
aprecia, la modul real, valoarea acestor calități în viața de familie. 

Pregătirea viitorilor învățători pentru viața de familie a fost şi 
este o preocupare constantă a educatorilor din liceul nostru. An de an, 
profesorii de biologie, în colaborare cu medicul şcolar, au organizat o 
suită de expuneri-dezbateri cu teme vizând pregătirea fetelor şi băieţilor 
pentru viaţa de familie, teme dintre care reținem: „Ce trebuie să ştie o 
soţie şi viitoare mamă”; „Cum ne vom creşte şi educa copiii”; „Bolile 
copilăriei şi prevenirea lor”; „Copiii - bucuria şi trăinicia familiei”; „Din 
„secretele” unei căsnicii trainice, fericite”; „Cum să ne comportăm în 
relațiile familiale” etc. 

Pe aceeaşi linie se înscriu şi preocupările membrilor catedrei de 
psihopedagogie care au iniţiat un ciclu de convorbiri cu elevii din 
clasele terminale, sub genericul „Prietenie, dragoste, căsătorie”. Iată 
câteva dintre temele abordate: „Prietenia dintre băieți şi fete — un atribut 
al adolescenţei şi tinereții”; „Dragostea înseamnă nu numai atracție 
sentimentală, dar şi stimă şi respect reciproc”; „Dragostea adevărată este 
un sentiment lucid şi conştient”, „Căsătoria să se întemeieze pe 
dragoste, înțelegere şi respect reciproc”; „Cum trebuie să se comporte 
un băiat față de o fată şi o fată față de un băiat” etc. 

Sărbătorirea majoratului prilejuieşte, de fiecare dată, întâlniri 
ale tinerilor care păşesc pragul majoratului cu jurişti, absolvenţi tot ai 
liceului nostru, care le vorbesc colegilor lor mai mici despre 
răspunderile profesionale şi sociale, precum şi despre căsătorie ca act de 
maximă importanță, de înaltă responsabilitate şi maturitate. Toţi 
diriginții înscriu în planurile de activitate educativă cu clasele, acţiuni 
menite să contribuie la o pregătire cât mai completă a absolvenţilor 
pentru viaţă, în general, şi implicit pentru viaţa de familie. Manifestările 
cultural-educative organizate la sfârşit de săptămână în internat oferă 
largi posibilități elevilor (băieți şi fete) să se distreze împreună, să se 
cunoască mai bine, să se împrietenească, să înveţe să se comporte 
manierat în asemenea împrejurări etc. 


Concluzii: 

* Investigația noastră în rândul elevilor claselor terminale 
vizează un domeniu în care experienţa lor personală nu este operantă, 
se reduce doar la dimensiunile şi aspectele vieții familiilor din care 
provin. 

* Tineretul, în care includem şi pe viitorii învăţători, trebuie 
pregătit pentru viața de familie aşa cum este pregătit pentru profesie, 
pentru muncă. Aceasta trebuie să fie o preocupare educativă prioritară 
a diriginţilor, părinţilor, a societăţii în ansamblul ei. 

* Absolvenţii noştri îşi întemeiază familii viabile, trainice, îşi 
cresc copiii cu dragoste şi doresc ca aceştia să înveţe în şcoala care i-a 
format pe ei. Deşi nu dispunem de date statistice complete, informațiile 
pe care le avem despre absolvenţi ne-au condus la concluzia că sunt 
destul de rare cazurile de desfacere a căsătoriilor în rândul acestora. 

* Viaţa de internat, ambianța cultural-educativă din şcoală, 
activitățile de autogospodărire în cămin, cantină, şcoală, muncile de 
utilitate socială etc. îi pregătesc pe viitorii învăţători pentru a duce o 
viață de familie ordonată, frumoasă. 

EDUCATORUL 

MIRAJUL PROFESIEI DE ÎNVĂȚĂTOR" 


O componentă de bază a aptitudinii didactice este capacitatea 
educatorului de a comunica cu clasa de elevi. Acest aspect fundamental 
al actului educaţional include, alături de limbajul oral (care trebuie să 
tindă către perfecţiune, spre artă) şi aşa numita comunicare nonverbală, 
aptitudine de mare fineţe, complexitate şi utilitate. 

Despre persoanele care viețuiesc împreună sau care conlucrează 
vreme îndelungată se spune că se înțeleg din priviri. Afirmația vizează 
acele modificări, aparent imperceptibile ale feţei şi ale părților ei, 
gesturile membrelor sau mişcările corpului în ansamblu care, în diverse 
împrejurări şi pentru unele persoane, au multiple conotaţii. 

Mihail Sadoveanu evocă cu măiestrie această însușire a 
personalității învățătorului său: ...Uite, şi acum mi se pare că Domnu’ 
nostru a fost un om deosebit. Îi scânteiau privirile şi era şi el mişcat 
când ne spunea despre mărirea strămoşilor. Când făcea un semn cu 
mâna, aşa într-o parte, parcă ridica o perdea de pe trecut, şi eu vedeam 
tot ce spunea glasul lui... 

În aceste meşteșugite cuvinte este surprins un aspect esenţial al 
comunicării didactice: trăirea afectiv-emoţională a conținutului transmis 
şi utilizarea gesticulaţiei şi mimicii ca forme ale comunicării gestuale cu 
scopul de a sensibiliza sufletele copiilor şi a le face să vibreze. Pentru 
copilul Sadoveanu, Domnu” Trandafir era un fel de magician, care îşi 
fascina elevii cu glasul, cu vorbele şi cu gesturile sale. Prin astfel de 
mijloace învățătorul reuşeşte să pătrundă în minţile sărace şi înceţoşate 
ale copiilor ca în nişte încăperi slab luminate, îşi încălzeşte propriul 
suflet la lumina incandescență emanată de zecile de ochi ațintiți asupra 
sa, se străduieşte să descifreze de pe chipurile contorsionate ale copiilor 


* Vasile Fetescu, Educator adevărat, Editura PIM, laşi, 2004. 
! Mihail Sadoveanu, Domnu” Trandafir, în volumul Prietenul de la catedră, 
Editura Tineretului, Bucureşti, 1962, p. 7. 

mirarea, nedumerirea, neputința, ca şi sclipirea scânteietoare a 
înțelegerii. Cred că astfel de momente de tensiune intelectuală, în care 
fluxul emoţional şi spiritual circulă intens, în ambele sensuri (de la 
învăţător la clasă şi invers), reprezintă mirajul profesiei de învățător. 


Dascălii cu vocaţie — făuritori de personalităţi — construiesc, cu 
migala şlefuitorului de diamante, edificiile umane şi, prin aceasta, rămân 
pentru totdeauna în memoria afectivă a învățăceilor. 

Se mai întâlnesc totuşi persoane mature care, deşi au beneficiat 
în copilărie de truda şi priceperea unui învăţător pentru a deveni ştiutori 
de carte, nu au înțeles complexitatea şi noblețea acestei profesiuni. Un 
episod petrecut cu mulţi ani în urmă mi-a întărit această constatare. 
Iată-l: 

O foarte iscusită şi prețuită învăţătoare de la Liceul „Costache 
Negruzzi”, pe nume Codrina Ludu, mi-a relatat, cu obidă în suflet, că 
într-o zi de iunie, când încheierea anului şcolar bătea la uşă, când cu 
elevii clasei a IV-a pe care o conducea făcea recapitularea finală a 
materiei pentru a ajuta pe copii să-şi ia zborul spre cursul gimnazial, a 
venit la ea mama unei fetițe a cărei promovare era incertă, să o roage, 
încă o dată, să facă în aşa fel ca şi fiica ei să absolve ciclul primar, iar 
mama să poată face din ea „măcar o învățătoare”. Formulată astfel, 
rugămintea acestei mame a lăsat-o pe eminenta dăscăliță fără replică. 

Pentru a-i atenua cât de cât amărăciunea provocată de situația 
jenantă în care fusese pusă, i-am citit colegei mele un fragment din 
cartea lui Gala Galaction Oameni şi gânduri din veacul meu în care 
autorul aduce un emoţionant omagiu învăţătorilor: Sunt patruzeci de ani 

între mine, cel de azi, şi aceste cărunte capete de dascăli, rechemate de 
emanaţiunea şi de recunoştinţa mea! ...Scumpi moşnegi, care m-aţi 
descoperit pe mine mie însumi, modeşti făclieri care aţi luminat potecile 
cugetului nostru odinioară, în anii claselor primare, cât de sfântă şi 
mai presus de orice răsplătire îmi apare munca voastră 
dăscălească/” (s.n.)! 

Lumina din sufletele curate, iradiată de ochii iscoditori şi 
neastâmpăraţi ai copiilor, reprezintă un îndemn necontenit spre căutări, 
pentru educatorul cu chemare față de profesia didactică. 

Munca desfăşurată în şcoală timp de peste patru decenii m-a 
condus la convingerea că cine nu iubeşte copiii şi nu are vocaţie pentru 
profesia didactică, nu are ce căuta în sfera activităţii educative. 


! Gala Galaction, Oameni şi gânduri din veacul meu, Editura de Stat pentru 
Literatură şi Artă, Bucureşti, 1955, p. 40-41. 

DÄSCÃLIȚA* 


Drumul până la şcoala din cătunul de peste deal nu măsoară 
mulți kilometri. Or fi vreo trei, poate ceva mai mult sau mai puțin, însă e 
greu de parcurs. Brăzdat adânc de roțile tractoarelor, este desfundat şi 
hleios, în anotimpurile cu ploi şi acoperit de un strat gros de praf, în 
lunile secetoase. 

Tânăra despre care este vorba în cele ce urmează a absolvit 
şcoala normală cu un an în urmă şi, după promovarea concursului de 
titularizare a optat pentru postul din sătucul învecinat, cu predare 
simultană la patru clase, ca să poată locui cu familia. Este bine să fii 
împreună cu ai tăi, a gândit ea, ca să te poţi bucura de avantajele 
căminului părintesc, până ce prinzi aripi şi îţi întemeiezi propria familie. 

Primul contact cu realitatea învățământului rural i-a oferit 
proaspetei absolvente o mare dezamăgire. Deosebirea dintre Şcoala de 
Aplicaţie din marele oraş, la care a făcut practica pedagogică pentru a 
deprinde tainele profesiei de învăţător şi şcolița în care urma să lucreze, 
este uriaşă. 

Aplicația era o şcoală mare, cu mulți elevi şi cadre didactice, 
dotată cu tot ceea ce este necesar pentru un învățământ modern, cu copii 
frumos îmbrăcaţi în uniforme, harnici şi interesați de învățătură. Era 
plăcut să te afli în faţa unei asemenea clase de elevi, să-ți susţii lecțiile 
de probă, pregătite minuţios după îndrumările învățătoarei, ale 
profesorului metodist şi ale profesorului de pedagogie... 

Când la primul început de septembrie după absolvire s-a 
prezentat la post, şcoala, o construcție modestă ce nu se deosebea prea 
mult de casele sătenilor din mica localitate, a întâmpinat-o cu lacătul pe 
uşă, cu împrejmuirea dărăpănată, iar curtea plină de bălării oferea 
vecinilor loc de păscut gâştele şi cârlanii. 


* Vasile Fetescu, Toamnă la Copou, Editura PIM, laşi, 2005. 

Îngrijitoarea, cu plată forfetară, era plecată la câmp şi, până la 
întoarcerea ei, tânăra învăţătoare s-a întreținut cu vecinele şi cu copiii 
lor. 

Soarele se ridicase mult pe bolta senină şi prefira o lumină 
gălbuie specifică începutului de toamnă, când dăscăliţa împreună cu 
femeia de serviciu, cu alte două gospodine şi câțiva copii, trebăluiau de 
zor la ameliorarea aspectului dezolant al şcolii. 

Ca o tânără deprinsă cu treburile gospodăreşti, şi-a suflecat 
mânecile şi a purces cu nădejde la treabă. Interiorul clădirii, alcătuit 
dintr-o sală de clasă încăpătoare, o cameră mai mică pentru cancelarie şi 
un hol, necesita multe îmbunătăţiri. Pregătirile pentru începerea 
cursurilor au continuat într-un ritm alert în toate zilele până la 15 
septembrie, astfel că în ziua inaugurală a anului de învățământ, şcoala şi 
împrejurimile ei arătau mulțumitor. 

În scurtă vreme sătenii au început să o aprecieze şi să o 
îndrăgească pe noua lor învățătoare care era calificată şi venise cu 
gânduri de stabilitate, spre deosebire de suplinitoarele de până atunci 
care se schimbau în fiecare an. Mulţi dintre ei nici nu ştiau cum o 
cheamă şi au numit-o simplu: dăscălița noastră. Aşa i-a rămas numele, 
nume care include sentimentul de respect şi ideea de adopție, de 
integrare în marea familie a comunității. 

Cei 13 copii aparţinând celor patru clase ale ciclului primar, 
învățau în aceeaşi încăpere, după un program pe care proaspăta 
absolventă şi l-a însuşit la şcoala normală: cu două clase începea 
cursurile la ora 8, de la 10 la 12 lucra cu toți copiii din cele patru clase, 
iar de la 12 la 14 rămânea cu elevii care veneau la şcoală la ora 10. 

Părinţii elevilor îi erau alături când avea de rezolvat probleme 
gospodăreşti iar copiii veneau cu drag la şcoală pentru că învăţătoarea 
lor le vorbea frumos, îi ajuta să înţeleagă şi să asimileze ceea ce nu au 
reuşit în anii precedenţi de la învățătoarele suplinitoare, care nu 
stăpâneau meşteşugul didactic, le aducea cărți de poveşti, îi învăţa să 
cânte şi să recite, şi se juca cu ei în orele de educaţie fizică şi în 
recreație. 

Corectarea cu regularitate a tuturor temelor efectuate în clasă şi 
acasă i-a ajutat pe copii să-şi îndrepte treptat greşelile grafice şi 
ortografice, să se exprime corect şi frumos în povestiri şi expuneri. 
Încet, încet au deprins mai bine şi mai temeinic calculul oral şi scris, 
desluşirea exerciţiilor şi problemelor la matematică, au învăţat să 
vorbească şi să se poarte civilizat la lecţii, în recreație, acasă. 

Indiferent de anotimp şi starea vremii, punctualitatea cu care 
sosea la datorie tânăra învăţătoare a devenit un reper orar pentru 
localnici, după cum oamenii care trăiesc în apropierea unei linii ferate îşi 
potrivesc ceasurile şi îşi ordonează treburile după circulația trenurilor. 
Putea fi auzită o spusă ca aceasta: hai, măi bărbate, nu te mai moşmondi 
atâta, că-i târziu, a trecut dăscăliţa la şcoală! 

Pe uliţa principală a satului, în drumul ei spre şcoală, oamenii o 
salutau pe dăscăliță cu respect, iar cei mai tineri îi spuneau sărut mâna. 
Ea le răspundea cu bunăvoință tuturor, întrebându-i de sănătate şi despre 
treburile care i-au scos din ogradă. 

Da, vrednica învățătoare străbătea zilnic, cu precizie de 
ceasornic bine reglat, pe orice vreme, drumul până la şcoală. Nu a 
întârziat şi nu a lipsit nici o dată, deşi inspectorii de la învăţământ 
ajungeau rareori în acest îndepărtat colţ de judeţ. Dragostea față de 
munca pe care a îmbrăţişat-o şi conştiinţa datoriei erau pentru ea singurii 
inspectori. 

Spre cinstea ei, a părinţilor care i-au dat o bună creştere şi a 
dascălilor care au pregătit-o, tânăra dăscăliță a păşit cu hotărâre şi 
optimism în profesia pe care şi-a ales-o. Fie ca toți cei ce au îmbrăţişat 
fascinanta şi nobila îndeletnicire de învăţător să-i calce pe urme, spre 
a-şi crea un nume care să fie rostit cu respect şi dragoste de generaţiile 
de copii şi de către părinții lor. 

DIRIGINTELE” 


Domnu” diriginte, este apelativul onorant cu care se adresează 
foştii elevi celui care le-a călăuzit paşii, ca părinte spiritual, în perioada 
şcolarităţii adolescentine, deşi foştii ucenici se află acum la vârsta 
tâmplelor argintii, a deplinei maturității fizice şi intelectuale, cu 
răspunderi profesionale, sociale şi familiale. 

În angrenajul microsocial al şcolii, dirigintele este un pinion cu 
important rol formativ-educativ. El păstoreşte o clasă de elevi, o 
organizează ca microgrup social, îi orientează țelurile, îi modelează 
treptat sintalitatea. Se poate afirma că personalitatea clasei de elevi, cu 
calitățile şi minusurile ei este opera dirigintelui, este rezultatul 
investiţiilor intelectuale şi morale ale acestuia. 

Roadele strategiilor educative ale dirigintelui se obiectivează în 
aspiraţiile clasei pe care o conduce, în comportamentul elevilor înăuntrul 
şi în afara grupului, în nivelul preocupărilor intelectuale, în relaţiile 
dintre elevi, în fluxul informațional şi afectiv dintre diriginte şi clasă, şi 
invers. 

O întrebare firească apare în legătură cu dobândirea şi 
exercitarea statutului de diriginte. Există secrete care stau la baza 
succesului în munca educativă de profesor-diriginte? Da! Răspunsul 
afirmativ vizează acele însuşiri ale dascălilor care sunt înnobilați cu 
această răspundere, însuşiri ce ţin de latura intimă, invizibilă a 
dărui muncii de educaţie. 

În această latură a activităţii didactice, educaţia, nu poţi acţiona 
numai cu mintea, aşa cum se petrec lucrurile în procesul de instruire. În 
educație, influenţele dascălului trebuie să pornească din convingeri, din 
inimă pentru a ajunge la inima adolescenților, confirmându-se adevărul 
că cine nu posedă convingeri nu poate forma altora convingeri. Înclin să 

cred că acesta este principalul secret al reuşitei în educaţie. Celelalte 
condiții necesare pentru a fi un bun diriginte sunt la vedere şi la 
îndemâna majorității dascălilor. 

Pe lângă calitățile intelectuale, profesionale şi morale, 
dirigintele trebuie să fie la curent cu problemele teoretice şi experienţele 
pozitive din domeniul educaţiei, să aibă continuitate pe întreaga durată a 
ciclului de învățământ în care lucrează, să-şi proiecteze mental tipul de 
personalitate pe care doreşte să-l realizeze din elevii săi, adică să-şi 
reprezinte fizionomia caracterială a fiecărui învățăcel. 

Se ştie că orice copil sau adolescent este o individualitate cu 
trăsături distincte, în plin proces de formare, care trebuie cunoscute şi 
dezvoltate. Pentru aceasta este necesar ca dirigintele să fie cât mai mult 
timp împreună cu elevii în cele mai diferite activități: plimbări, jocuri, 
vizite la muzee, expoziţii, vizionări de spectacole, excursii, activități de 
gospodărire a clasei şi a şcolii. 

O excursie în ţară cu întreaga clasă, de exemplu, este o lecție 
extrem de bogată în informații şi impresii, cu multiple valențe educative 
şi cu o mare încărcătură emoțională, care nu se uită. Excursia este o 
împrejurare de viaţă în care copilul sau adolescentul îşi dezvăluie şi alte 
trăsături psihice şi comportamentale decât cele manifestate în ambientul 
şcolar: interese, atitudini, curiozitate, moduri de comunicare şi de 
manifestare în natură, iniţiativă, spirit investigator, disponibilități şi 
abilități. 

Cu una dintre clasele la care am fost diriginte, pe când 
adolescenţii erau la începutul vieții de elevi normalişti, am organizat o 
excursie la Bucureşti, pornind de la premisa că viitorii învățători trebuie 
să cunoască nemijlocit capitala țării. Atât adolescenții cât şi unii părinți 
au fost surprinşi de inițiativa mea ca, pe durata excursiei, elevii să 
abandoneze uniformele (obligatorii în acea vreme) şi să se îmbrace cu ce 
au ei mai frumos, mai deosebit. Argumentul? Nu trebuie să apărem în 
fața bucureştenilor ca un grup de provinciali speriați şi încorsetaţi în 
uniforme. 

Cazarea la hotel a fost pentru ei o experiență inedită, iar pentru 
a evita surprize neplăcute i-am obligat să aibă asupra lor adresa şi 
numărul de telefon al hotelului, cu indicaţia ca, în caz de nevoie, să se 
adreseze primului agent de circulație care să-i îndrume spre locul de 
cazare. Din fericire nici un elev nu s-a rătăcit de grup. Cu acea clasă am 
reuşit să organizez câte o excursie în fiecare an de studiu, ceea ce, foştii 
elevi, nu vor uita toată viața. 

Clasele pe care le-am condus ca diriginte s-au constituit în 
grupuri unite, s-au stabilit legături sufleteşti trainice între elevi, legături 
ce s-au păstrat şi după absolvire. O dovadă a acestei suduri o constituie 
reuniunile colegiale organizate cu regularitate la intervale de 5 sau 10 
ani, prilej cu care deapănă amintiri din viața de elevi, se distrează, se 
bucură că se află din nou împreună, îşi împărtăşesc experienţele 
profesionale şi de viaţă. 

Respectul, grija şi înţelegerea, îmbinate cu o exigență măsurată, 
conduc la crearea unui climat de muncă, de disciplină şi încredere, ca în 
sânul unei familii numeroase şi unite. Una dintre seriile de absolvenți, 
care s-a dovedit cea mai sudată şi mai consecventă în organizarea 
reuniunilor aniversare, mi-a prilejuit să constat că foştii elevi aveau 
încredere în dirigintele lor, consultându-mă în legătură cu data şi 
programul întâlnirilor. 

Relațiile dintre clasă şi diriginte trebuie să se întemeieze pe 
sinceritate şi încredere. Le ceream elevilor mei să mă țină la curent cu 
tot ceea ce i se întâmplă fiecăruia dintre ei în orele de curs, în timpul 
meditaţiei, în internat sau în timpul liber, să aflu de la ei evenimentele 
mai puţin plăcute. Discuţiile asupra acestora erau mai blânde, dacă îmi 
spuneau ei ce şi cum s-a întâmplat, şi mai furtunoase în cazul că aflam 
de la alții. 

Profesorul-diriginte este agentul unificator, coagulant al 
influențelor educative exercitate de colectivul didactic (ca ansamblu de 
entități formative), de familie şi societate. Tot el este acela care trebuie 
să lupte împotriva influențelor negative care pot proveni din interiorul 
grupului şcolar sau din mediul social. 

Dirigintele poate deveni un factor educativ de maximă 
importanță numai dacă se bucură de autoritate profesională şi morală, 
dacă are un profil intelectual şi etic impecabil, dacă manifestă ataşament 
puternic şi sincer față de clasa pe care o conduce. 

Bun diriginte este profesorul care întruneşte calitățile de dascăl 
competent, exigent şi drept, de părinte sufletesc apropiat, de prieten mai 
mare, de colaborator şi sfătuitor. Profesorul-diriginte rămâne pentru 
toată viaţa în memoria afectivă a foştilor săi elevi, ca un reper în viaţă, 
ca o persoană de referință dacă el, dirigintele, a descoperit calea spre 
sufletele acestora, dacă i-a îndrumat şi ocrotit cu dragoste, ca pe proprii 
copii. 

Mulţi dintre foştii mei elevi mă considerau apropiat ca pe 
părintele lor. La una dintre reuniunile absolvenților din seria 1975, în 

momentele consacrate confesiunilor, am aflat că în limbajul lor familiar 
eram numit fata Fetescu. Mărturisesc că aflarea acestui atribut m-a făcut 
fericit. 

Un absolvent din seria sus-amintită (O. S.) îmi scria din armată 
şi în titlul unei misive, datată 22 nov 1975, mi se adresa: Stimate 
tovarăşe diriginte, iubitul meu părinte. Autorul scrisorii era un tânăr 
inteligent, spontan, vesel şi cu reale aptitudini muzicale. Pe fotografia de 
promoţie cu întreaga clasă i-am scris urarea: „Să-ţi fie viața frumoasă şi 
senină ca un cântec”. O.S. este autorul versurilor şi melodiei pe care au 
intonat-o cei 40 de băieți la festivitatea dedicată absolvirii Liceului 
Pedagogic, din care reproduc primele două versuri: 

Un Om pentru noi a rămas, 
Model pentru viaţă şi vis... 

De această clasă, ai cărei elevi au avut o evoluţie ascendentă pe 
parcursul celor cinci ani, m-am legat sufleteşte şi-mi place să cred că 
ataşamentul afectiv este reciproc. 

Cântecul închinat despărțirii de şcoală, de diriginte şi colegi a 
fost intonat, cu dragoste şi cu nostalgie, la toate reuniunile colegiale care 
au urmat. 

În finalul acestui eseu adresez un îndemn rimat actualilor şi 
viitorilor diriginți: 

Ca dascăl să fii generos şi competent; 
Ca diriginte, apropiat şi exigent. 

În profesie să dovedeşti ataşament 

ŞI să-ți păstrezi sufletul de-adolescent. 

EDUCATOR ADEVĂRAT" 


Moto: 
Poți fi educator adevărat, 
Dacă tu însuți eşti bine educat; 
Pentru că nu poți altora să dai 
Ceea ce nici tu nu ai. 


Opţiunea pentru profesiunea didactică este, din păcate, adeseori 
conjuncturală. Mulţi absolvenţi de liceu devin studenţi la facultăţi cu 
profil didactic doar pentru că acestea au mai multe locuri sau pentru că 
examenul de admitere li se pare mai uşor. Alţii, care nu reuşesc să 
pătrundă în învățământul superior, sunt angajați ca învățători sau 
profesori suplinitori la şcolile rurale din localităţi izolate, acolo unde 
cadrele didactice calificate refuză să meargă. 

După un timp, suplinitorii se obişnuiesc cu activitatea didactică 
Şi, neavând alternative, încep să caute o modalitate de calificare şi de 
stabilizare în interiorul acestei profesiuni. 

Marea diversitate a învățământului postliceal, a învățământului 
superior de scurtă şi de lungă durată, de stat şi particular, oferă multiple 
19-20 de ani, sau mai mult, că vor deveni cadre didactice (educatoare, 
învăţători sau profesori), se trezesc, peste ani, dascăli calificați cu 
vechime şi cu examen de definitivare în învățământ. În mod firesc apar 
câteva întrebări. 

Cine le-a verificat acestor tineri aptitudinile generale şi speciale 
necesare pentru a profesa ca educatori?;, au ei chemare pentru acest 
domeniu de activitate?; care este nivelul lor de educație elementară şi 

general-umană?;, le-a controlat cineva starea de sănătate trupească şi 
sufletească, somatică şi mentală? 

Acestea sunt doar câteva întrebări pe care ar trebui să şi le pună 
cei ce hotărăsc destinele învățământului, al viitorului țării, adică. Dar nu 
şi le pun. Dacă ar fi preocupați de asemenea probleme nu ar accepta 
compromisul „umanitar”, care funcționează deseori la încadrarea în 
învăţământ a unor suplinitori: „trebuie să mănânce şi el (ea) o bucată de 
pâine”. Dar cu ce consecinţe? 

În felul acesta pătrund în învățământ persoane care nu posedă 
calități minime necesare unui educator, fără pregătire profesională sau, 
şi mai grav, cu tulburări de comportament sau chiar mentale. De la astfel 
de „educatori” te poţi aştepta la manifestări din cele mai dăunătoare 
procesului educaţional: agresiuni verbale şi fizice asupra elevilor, 
solicitări de servicii sau bunuri de la elevi şi părinți, utilizarea unui 
comportament dezonorant. 

Greşeli cu urmări grave se fac la angajarea în învățământ a 
maiştrilor instructori, cei ce desfăşoară lucrările practice cu elevii. 
Lipsiţi de o minimă pregătire psihopedagogică şi metodică, inculți şi 
fără o educaţie elementară, mulți dintre ei folosesc în relațiile cu copiii 
atitudini şi expresii greu de imaginat. 

Am cunoscut un asemenea „profesor”, cum pretindea să i se 
spună, care venea beat la şcoală, fuma şi mânca seminţe în timpul orelor 
scuipând cojile în obrajii elevilor, îi înjura şi-i lovea cu şutul în fund, pe 
băieți şi fete, fără discriminare. 

Cu puțini ani în urmă, de când pregătirea învăţătorilor şi 
educatoarelor a intrat în sfera afacerilor (murdare şi primejdioase), am 
fost solicitat, în stil pompieristic, să prestez activități didactice la o 
unitate postliceală privată care pregătea cadre didactice pentru 
învățământul preşcolar şi primar, cu dublă specializare (învăţător- 
educator). 

Erau admişi să se pregătească în această S.R.L. absolvenţi de 
licee, fără a susţine probe eliminatorii de aptitudini, fără vizită medicală, 
fără concurs de admitere, doar pe baza diplomei de bacalaureat şi a taxei 
de înscriere, destul de consistentă. Aşa se face că am găsit în acest 
„colegiu” „studenți? (cum îi numea în chip flatant patronul) cu 
bacalaureatul promovat la limită, obținut la cele mai diferite licee, cu 
vârste cuprinse între 19 şi 50 de ani, cu o cultură generală în mare 
suferință, fără altă motivaţie decât aceea de a dobândi calificare şi 
stabilitate pe posturile pe care le ocupă sau pe care le vor obține după 

absolvirea şcolii. Cu o astfel de „selecţie” e uşor de presupus că între 
„studenți” se pot afla şi persoane cu un sistem nervos labil, cu educație 
şi moralitate precare, cu comportamente şi maniere nepotrivite. 

Am acceptat solicitarea sus pomenită mânat de dorinţa de a veni 
în sprijinul acestor persoane care îşi caută un loc de muncă dar, în acest 
timp, mi-am dat seama că nu am cu cine materializa bunele mele 
intenţii. Elevilor le lipseau cunoştinţele elementare de cultură generală 
care i-ar fi ajutat să înțeleagă şi să asimileze noțiunile fundamentale ale 
disciplinei de specialitate. Erau pasivi, chiar indiferenți şi nu manifestau 
nici un semn de îngrijorare privind examenul de la finele anului şcolar. 
Am găsit explicaţia acestei stări de lucruri abia la examenul din sesiunea 
iunie, când elevii mei s-au dovedit contrariaţi, unii chiar iritați de faptul 
că nu le-am permis să copieze (ceea ce, probabil, era o practică 
generală). Drept urmare, aproape jumătate dintre ei au devenit 
restanțieri. Nici la următoarea examinare nu s-au dovedit mai bine 
pregătiți şi mulţi dintre ei nu au promovat. Nu s-au îngrijorat nici de data 
aceasta. Primiseră, probabil, asigurări că lucrurile se vor rezolva în 
favoarea lor (doar au plătit!). 

Convingându-mă că patronul nu avea nevoie de oameni care să 
muncească, să asigure calitate pregătirii viitorilor învățători şi 
educatoare, ci de angajați care să-l ajute la creşterea veniturilor, am 
renunțat la activitatea respectivă. 

Cele câteva luni de muncă la această S.R.L. au reprezentat o 
experiență care mi-a dat posibilitatea să văd, din interior, cum o 
activitate de interes național este transformată într-o afacere ordinară, 
într-un comerţ cu diplome. 

Este condamnabilă uşurinţa cu care politicienii îşi dau girul 
pentru înfiinţarea unor asemenea şcoli particulare care pregătesc cadre 
didactice, fără să ia în calcul daunele sociale, pe termen lung, pe care le 
pot produce acestea. 

Se ştie că un învăţător cu o pregătire precară, lipsit de o 
motivaţie adecvată, va da multe serii de absolvenţi ai ciclului primar 
slab pregătite, pentru care parcurgerea următoarelor trepte de şcolarizare 
este pusă sub semnul întrebării. Dar nu numai atât. Pierderile din punct 
de vedere educativ, în asemenea cazuri sunt incomparabil mai mari. Ce 
fel de educaţie poate să facă elevilor un învăţător cu o personalitate 
deficitară în compartimentul educaţie? 

Privită sub aceste unghiuri, politica guvernantilor în domeniul 
învățământului în general şi al pregătirii cadrelor didactice, în special, 

trebuie regândită şi retrasată. Oricâte şcoli ar fi construite sau reabilitate 
din temelii, oricât de modern şi de funcțional ar fi mobilierul din dotare, 
oricâte calculatoare, fie ele şi de ultimă generaţie, conectate la internet 
ar exista în şcoli, nimic nu dă valoare şi substanță actului educaţional 
dacă nu este realizat de dascăli excelent pregătiţi şi superior motivaţi, 
dacă nu există educatori adevăraţi. 

INIȚIEREA VIITORILOR ÎNVĂȚĂTORI 
ÎN CERCETAREA PSIHOPEDAGOGICA: 


În condiţiile societății contemporane, caracterizată prin explozia 
informaţională în toate domeniile, şcoala nu mai poate oferi tinerei 
generații o informaţie completă şi definitivă, fapt ce impune deplasarea 
accentului de pe latura informativă a procesului de învăţământ pe cea 
formativă. 

Accentuarea caracterului formativ al procesului de învăţământ, 
impusă de revoluţia ştiințifico-tehnică mondială, acționează ca o cerință 
didactică generală, cu valoare de principiu. 

Una dintre sarcinile formative prioritare ale procesului de 
învățământ în şcoala normală este înarmarea viitorilor învățători cu 
metodologia cercetării pedagogice, dezvoltarea interesului şi atitudinii 
pozitive față de această activitate. 

Fiecare educator (învăţător, profesor) poate şi trebuie să fie un 
cercetător al propriei sale activităţi, să-şi pună probleme, să caute 
răspunsuri, să găsească modalităţile şi căile cele mai eficiente pentru 
optimizarea activităţii sale instructiv-educative. 

Această atitudine activă şi creatoare față de activitatea didactică 
trebuie cultivată şi formată încă de pe băncile şcolii, urmând ca în 
munca la catedră să fie dezvoltată şi aprofundată. 

Răspunzând comenzii sociale privind pregătirea prospectivă a 
viitorilor învățători, în Şcoala Normală „Vasile Lupu” din laşi se 
desfăşoară multiple şi variate activități menite să contribuie la realizarea 
acestui deziderat. Printre acestea se numără şi activitatea cercului de 
iniţiere în cercetarea pedagogică, activitate ce o prezentăm în cele ce 
urmează: 

Programul cercului de inițiere în cercetarea pedagogică este 
eşalonat pe trei ani şcolari şi cuprinde: 

a) aprofundarea cunoştinţelor teoretice în legătură cu etapele şi 
metodele cercetării pedagogice; 

b) iniţierea viitorilor învăţători în metodologia cercetării 
pedagogice; 

- alegerea, ordonarea şi studierea bibliografiei; 

- întocmirea fişelor pe probleme, alegerea citatelor, modul de 
consemnare a trimiterilor bibliografice; 

- alegerea temei de cercetat; 

- culegerea, prelucrarea şi interpretarea materialului faptic, 
formularea concluziilor, a generalizărilor; 

c) elaborarea unei lucrări individuale sau în grup. 

Aprofundarea cunoştinţelor teoretice privind metodologia 
cercetării pedagogice s-a făcut pe baza unei bibliografii selective, 
alcătuită împreună cu membrii cercului de iniţiere în cercetarea 
psihopedagogică. 

După pregătirea teoretică s-a trecut la aplicarea în practică a 
unor metode de cunoaştere ştiinţifică a elevilor (experimentul 
pedagogic, diferite feluri de teste etc.). 

Prezentăm în cele ce urmează câteva sugestii de investigare 
pedagogică pentru cunoaşterea mai completă a elevilor, subscriind în 
felul acesta la ideea unanim acceptată că între gradul de cunoaştere a 
direct. Pentru cunoaşterea capacității de gândire abstractă (a 
perspicacităţii) la elevii din clasa a IV-a ne-am folosit de un set de 12 
teste alcătuite după J. M. Lahy şi I. M. Nestor. Testele au fost selectate 
cu grijă pentru a fi cât mai apropiate de nivelul dezvoltării mentale a 
copiilor de 10 - 11 ani. 

Iată conținutul celor 12 probe: 

a) Să se sublinieze cuvântul care nu se potriveşte să fie 
împreună cu celelalte: 

1. LEMN, DOP, PIATRĂ, CORABIE, PLUTĂ; 

2. TRANDAFIR, LILIAC, GAROAFĂ, STEJAR, MICŞUNEA; 

3. ŞOARECE, CAL, PISICĂ, VRABIE, CÂINE; 

4. ŞCOALĂ, BORDEI, PRIMĂRIE, SPITAL, TEATRU; 

b) Să se scrie în locul punctelor cele două numere care urmează: 

5. 9124159: saca 

6. 248 16.... 


NU 
AA 
o0 
= 
o) 

c) După ce citiți cu atenție propoziţiile 1 şi 2 scrieți dacă este 
adevărat sau neadevărat ceea ce se afirmă în propoziția a III-a: 

7) Toţi oamenii sunt muritori. 

Petre este şi el om. 

Deci Petre este muritor. 

8) Merele se coc numai în ținuturile cu mult soare. 

Suedia este un ținut lipsit de soare. 

Deci merele se coc şi în Suedia. 

d) Din cuvintele de mai jos formați propoziţii cu înțeles şi 
arătaţi dacă ce se spune în aceste propoziții este adevărat: 

9) Mănâncă nici un iarbă nu câine. 

10) Vorbească să nu calul poate. 

11) Câte zile are săptămână opt fiecare. 

12) Sunt mierea şi flori adună albinele din harnice. 

Corectarea lucrărilor, centralizarea şi sistematizarea datelor s-a 
făcut în cadrul cercului, dându-ne posibilitatea să cunoaştem mai întâi 
performanţele individuale ale elevilor, aşa cum rezultă din următorul 
tabel, pe care-l exemplificăm: 


Nr. [Numele şi Rezultate individuale la cele 12 probe Punctaj 
crt  |prenumele I II MIV V VIVIIVIIIX X XIXI b g 

1 AC. g bb jb |g |b jg lb lb |g lb |s |b |7 |5 |13;5 

2 Al. b |b |b |b |b ig |b jb jb |b jb |b |111 |22 

3 C.M. g |b jb |b |g |b |b |b |b |b |b jb |10|2 |20,5 


Abrevieri: b = răspuns bun ; g = răspuns greşit 


Rezultatele foarte diferite la cele 12 probe ne-au determinat să 
întocmim un tabel care să exprime ierarhizarea testelor după gradul lor 
de dificultate şi să le acordăm un număr diferit de puncte în funcție de 
aceasta: 


Testele 7 2 B 2b B l 5 hol UL 6 
Numărul de elevi ce | 25 | 23 [2312312212020 [19]19]18|[13|2 
au rezolvat corect 

% 89,2 [82,1 [82,1[82,1[78,5|71,4|71,4]67,8]67,8|64,2]469|7,1 


Numărul de puncte 1,5 1,5 |2 |2 12,5 |1,5 |2,5 3 12 1,5 |2 J4 


Pe primul loc în ordinea dificultății se situează proba nr. 6 pe 
care au rezolvat-o corect numai 2 elevi, deşi proba nr. 5, asemănătoare, a 
fost rezolvată corect de 19 elevi. Cum se explică aceste rezultate foarte 
diferite? 

La proba nr. 5 elevii au sesizat cu uşurinţă că este vorba de un 
şir de numere în progresie aritmetică cu raţia (r) = 3. 

La proba nr. 6 nu au sesizat că este vorba de o progresie 
geometrică cu rația (q) = 2. Mulţi dintre ei au avut tendința să aplice 
acelaşi procedeu ca la proba anterioară, ceea ce dovedeşte inerția, 
fixitatea, lipsa de mobilitate a gândirii. 

Cele mai uşoare probe s-au dovedit a fi nr. 7, 2, 3, 12, care au 
fost rezolvate corect de majoritatea elevilor. Numărul punctelor 
totalizate de fiecare elev s-a raportat la numărul de puncte posibil şi s-au 
ierarhizat elevii în ordine descrescătoare, stabilindu-se astfel rangul în 
cadrul colectivului clasei. 

Nivelul general de gândire al clasei a fost pus în evidenţă prin 
următorul tabel: 


Nr. de puncte | Numărul de elevi Aprecieri 
80 — 100% 6 Gândire abstractă avansată 
50 — 80% 16 Gândire abstractă normală 
20 — 50% 5 Gândire abstractă în curs de formare 


Aşa cum rezultă din acest tabel, 22 elevi din cei 27 ai clasei 
(81,50%) posedă o gândire abstractă normală şi avansată şi numai 5 
elevi (18,50%) au o gândire abstractă în curs de formare. 


kkk 


Pentru a cunoaşte calitatea atenției şi ritmul (viteza de lucru) la 
elevii de clasa a IV-a, am folosit un număr de 3 teste alcătuite de 
membrii cercului de inițiere în cercetarea pedagogică. 

Dăm spre exemplificare o parte din testul nr.1 al cărui autor este 
elevul Gîlcă Dinu din anul III A: 

Să se sublinieze literele alăturate aflate în ordine alfabetică în 
următoarele şiruri de litere: 

adfvurbcecdezglorj 
mnopdiîhvxzanfip 
hiîjamosdtțmnopr 
ljigbxnvederaltţ 
etc. 

Testul nr. 2, al cărui autor este elevul Rusu Ioan din anul III A, 
cere elevilor să sublinieze litera „m” atunci când se află între două 
vocale şi litera „e” atunci când se află între două consoane: 

ameneumabeămures 
aebămîghumşeîmer 
Jmgeromamireofmo 
nmpocărmseulejfx etc. 

Testul nr. 3, autor elevul Simion Tiberiu din aceeaşi clasă, cere 
elevilor să sublinieze numerele alăturate aflate în ordine crescătoare din 
2 în 2: 

9863 57101314161458 1019 

1 3 5 18 1923 72 91 43 45 87 89 6 94 96 98 8 

11 15149 1118 12 14 19 21 23 76 79 81 84 88 
90 93 96 91 94 81 83 85 41 44 47 35 39 60 62 etc. 

Înainte de aplicare, fiecare probă a fost exemplificată şi 
explicată. În efectuarea probelor s-a permis elevilor să lucreze fiecare în 
ritmul său, fără a avea însă posibilitatea să revină asupra testului. Li s-a 
cerut, de asemenea, să se anunțe imediat ce au terminat, pentru a li se 
înscrie pe lucrări timpul folosit pentru efectuarea lor. 

La testul nr. 1 elevii trebuiau să sublinieze 145 litere alăturate 
aflate în ordine alfabetică din cele 288 litere câte cuprindea testul; în 
testul nr. 2 apăreau 58 de elemente ce trebuiau subliniate, iar testul nr. 3 
cuprindea 151 de numere aflate în ordine crescătoare din 2 în 2. 

Totalizarea rezultatelor individuale obținute la cele trei teste de 
atenție a fost făcută cu membrii cercului şi înscrisă într-un tabel din care 
am reprodus o parte spre exemplificare. 

În tabelul alăturat elevii au fost ierarhizaţi după trei criterii: 

a) numărul de elemente subliniate corect raportat la numărul 
total de elemente ce trebuiau subliniate; 

b) coeficientul de calitate; 

c) timpul utilizat pentru efectuarea celor trei probe. 

TABEL 
Cuprinzând rezultatele individuale la cele trei probe de atenţie. 


Testul nr. 1 Testul nr. 2 Testul nr. 3 
o 
= o o 
3 E 3| 2 
D 2 = |3 lelš 
2 a= 
£ o o o A 5 laige 
3 O o o rari 
E; 3 3 pi 43| JE le EIZIE EES 
D E 2 2 PlSle ls |© ig |S |g 232 
= zi = = oel a2 le] |3258 
& 3 S 5 SE 3 Bsz ]|ž |á v5 
apa T |= T la 5 la E 2 |82| lS ls 
O9lo o S D S o S D g 2 |S kolo o '3 
2 [5 2 0 l3 2 3 l3 2 |3 [3 l£ = 51 |ăla |335 
olg je |Z |z |2 le |3 |z [e je |3 z2 [e |3 = Jala ]le] |28 eg 
| E [3 6 e E i 6 le le [2 Ele 3 3 |&|e|E|a |52 
Z|z |e la [O |© le ja |O |o JB ja |O E jà 3 OaE J jest 
o 9 A o 
9 9 
2 2 S 3 7E 
pa © 23 
N eN 
<+ = o Ta) DES 
1|3 a ae, 3 i = IS l= l- la Ș lo i 304 [9 fen o | “e %. 
a — E: S Baal 354 |œ% (=) Ezi o g 
g = £ £ 5g 
E E = 5 Sa 
Sai o O = 22) 
[33 9 ș 
Q 9 
co o 
a = 22 
* =, = = Es 
2|2 la la la le lazi: la la la la 34 |S fa a l= Iž lg leo 
"A a E 354 |% [=] S ER 
El =! g £ e] 
= fz] E£ co la) 
00 N 
O 00 
3 s R o 
3 8 3 2 z 
N [72] n N 2 
el so = — 28 
39 [3 ga lg le Ola: O lo ja |, 193 |2 Jy A la lala vE 
z : | $ 
Z |2 g |° SA je 354 |A | |s |“ J2 
= E = | e” 
£ 5 £ E 23) 
So 
Li p = a 


Ierarhizând elevii în ordine descrescătoare după coeficientul de 
calitate, calculat prin împărțirea numărului sublinierilor corecte la 
numărul sublinierilor posibile plus omisiunile, plus greşelile, am 
întocmit un tabel care exprimă nivelul general de atenție al clasei 
respective: 


Limite Nr. de elevi Aprecieri asupra calităţii atenției 
80 — 95% 8 Atenție foarte bună 
60 — 80% 15 Atenție normală 
35 — 60% 6 Atenţie slab dezvoltată 


Din tabelul de mai sus rezultă că 23 elevi din cei 29 prezenți 
(79,31%) au o atenție bună şi foarte bună, ceea ce ne îndreptățeşte să 

afirmăm că majoritatea elevilor posedă o atenție voluntară suficient de 
rapidă şi stabilă. 

Numărul elevilor cu atenție slab dezvoltată (6 din 29, adică 
20,69%) este relativ mic, reprezentând un indiciu că în această direcție 
mai trebuie perseverat. 

În funcţie de cele două variabile (calitatea atenţiei şi viteza de 
lucru), cei 29 elevi ai clasei pot fi grupaţi astfel: 

1. Elevi care lucrează foarte repede şi atent = 7 (24,13%); 

2. Elevi care lucrează într-un ritm moderat şi atent = 10 (34,48%); 
3. Elevi care lucrează încet dar atent = 6 (20,68%); 

4. Elevi care lucrează încet şi neatent = 6 (20,68%). 

Această grupare a elevilor după calitatea atenției şi ritmul de 
lucru oglindeşte două dintre caracteristicile de bază ale atenţiei, 
caracteristici de care trebuie să țină seama învățătorul în organizarea şi 
desfăşurarea procesului de învățământ. 

kkk 

Activitățile desfăşurate în cadrul cercului de inițiere în 
cercetarea psihopedagogică s-au soldat cu multiple rezultate: 

a) au oferit membrilor cercului posibilitatea de a cunoaşte 
nemijlocit modul de folosire a instrumentelor de investigație 
pedagogică, precum şi modul de prelucrare şi interpretare a datelor 
culese; 

b) datele acumulate reprezintă un material prețios pentru 
cunoaşterea şi caracterizarea elevilor luaţi în studiu de către elevii 
practicanți, 

c) concluziile la care am ajuns în urma prelucrării şi 
interpretării datelor obținute prin aceste investigaţii, fără a le considera 
adevăruri general valabile, pot fi de un real folos învăţătorilor, 
ajutându-i să-şi cunoască mai bine elevii, indicându-le în acelaşi timp, 
direcțiile preocupărilor instructiv-educative viitoare; 

d) caracterul atractiv şi interesant al activităţilor desfăşurate în 
cadrul cercului de iniţiere în cercetarea psihopedagogică a determinat 
creşterea interesului elevilor practicanți pentru astfel de preocupări, 
stimulându-i să continue această activitate la un nivel superior. 

ÎNTRE CATEDRĂ ŞI BANCI 


Era mijloc de septembrie, prima zi a unui nou an şcolar. Pentru 
George Dascălu acest eveniment marca şi începutul carierei sale 
didactice. După o noapte de somn fragmentat şi încărcat de coşmaruri, 
îmbrăcat cu costumul special comandat pentru banchetul de absolvire, 
proaspătul învăţător a ajuns cel dintâi la şcoală. Copleşit de emoţii, a 
aranjat pe bănci cărțile pentru clasa I, peste care a aşezat, cu dragoste, şi 
câte o floare pentru fiecare copil. Ştia că va primi în grijă 23 de gâgâlici 
pe care-i aştepta cu nerăbdare să-i cunoască. Câte necunoscute, câte 
palpitații la acest început de drum... Cum vor fi copiii, cum se va 
descurca el în noua sa calitate de învățător, la care a visat de mic copil şi 
pentru care s-a pregătit cu temei în toți anii de studii la Şcoala Normală. 

Îi revin în minte sfaturile profesorului său de pedagogie pe care 
îl preţuia ca dascăl, dar mai ales ca om. „Să căutaţi calea spre sufletele 
curate ale copiilor, să vă apropiaţi de ei, să-i înțelegeţi şi să-i iubiți! 
Numai astfel îi veţi ajuta să se dezvolte şi să înflorească, sub ochii 
voştri, ca nişte flori bine îngrijite, iar voi veţi rămâne pentru totdeauna în 
memoria lor afectivă”. 

Lui nu-i este indiferent ce îşi vor aminti aceşti 23 de copii, cu 
ochii luminoşi şi iscoditori, despre primul lor învăţător. Propriile sale 
amintiri despre anii de şcoală primară nu sunt deloc plăcute... O 
învăţătoare în vârstă, veşnic nervoasă şi acră, învăţa elevii din două 
clase, I şi a III-a, în aceeaşi încăpere, îi asurzea cu glasul ei pițigăiat şi 
strident, cu loviturile puternice produse cu o riglă în catedră, pentru a 
face linişte, obiect cu care lovea deseori şi palmele bicisnice ale copiilor 
care se foiau sau vorbeau, care nu-şi făceau temele sau nu spuneau lecţia 
ca pe apă. 

Hotărât lucru, el nu va proceda ca fosta lui dăscăliță despre care 
nu-i face plăcere să-şi amintească. Adevărații educatori, cei cu chemare 


* Vasile Fetescu, Educator adevărat, Editura PIM, laşi, 2004. 

şi har pentru această nobilă profesie rămân pentru toată viaţa în minţile 
şi inimile copiilor. Jean Bart a păstrat o vie şi neştearsă amintire despre 
învățătorul Ion Creangă. 

Când l-am cunoscut, în copilărie, eu nu eram decăt un şcolar 
mititel în clasa a Il-a primară, în vârstă de 8 ani. Creangă era în pragul 
bătrâneţii. Totuşi, îmi aduc destul de bine aminte de el. Printre atâția 
dascăli severi şi înăcriţi, care mi-au chinuit copilăria ani de-a rândul, 
îmi apare figura blândă şi jovială a lui domnul Creangă, pe care toți 
băieții îl iubeau. Cu ce dragoste, cu ce căldură, îşi îndeplinea el nobila 
misiune de luminător.. 

Un alt fost discipol al lui Creangă, pe nume Protespin, îşi 
aminteşte: La şcoală de obicei venea bine dispus şi, înainte de a începe 
lecţia intra în vorbă cu copiii, întrebându-i ce fel de jocuri mai ştiu, ce 
au mai făcut pe acasă, ...toate aceste întrebări făcute cu blândeţe aveau 
darul de a face pe copii mai puţin timizi, aşa că de la început se stabilea 
un fel de apropiere sufletească între copii şi învățătorul lor, ceea ce 
avea ca urmare că lecţiile ni se păreau ca o continuare a convorbirii 
prietenești dintre noi, copiii, şi bunul nostru învăţător. 

Atitudinea calmă, binevoitoare a educatorului, manifestată prin 
răbdare şi înţelegere faţă de copii, ajutorul acordat acestora pentru a 
depăşi dificultățile, sunt de natură să micşoreze distanța dintre învățător 
şi elevi, să-i încurajeze şi să-i apropie, ca parteneri şi colaboratori. Câtă 
dreptate avea Pestalozzi când afirma: spre a creşte oameni, înainte de 
orice ştiinţă şi orice metodă, trebuie să ai inimă. 

Experiența didactică a demonstrat că lauda şi încurajarea 
copiilor (întăririle pozitive), sunt incomparabil mai eficiente în educație 
decât ocara, blamul sau corecția fizică. Şi dresorul de animale de la circ, 
după o evoluție reuşită a acestora în arenă, le recompensează cu o 
mângâiere, o bomboană sau o bucăţică de zahăr. 

Distanţa spaţială dintre catedră şi bănci nu trebuie să devină o 
piedică, o barieră în calea fluxului afectiv-informațional care trebuie să 
circule liber în ambele sensuri. Nici apropierea exagerată faţă de elevi 
nu este benefică pentru un climat de muncă şi comportament disciplinat. 

Aceste adevăruri şi multe altele le-a trăit şi le-a înţeles eroul 
prezentului eseu, slujind cu dăruire de apostol profesiunea pentru care a 


! Jean Bart, Evocări despre învățătorul Ion Creangă în volumul Prietenul de 
la catedră, Editura Tineretului, Bucureşti, 1962, p. 15. 
? Op. cit., p. 16. 

optat şi căreia i s-a consacrat. Cu înaintări şi poticneli, cu bucurii şi 
întristări, cu victorii şi înfrângeri, George Dascălu şi-a croit anevoie 
drumul spre înfăptuirea ţelului propus, acela de a-şi făuri un nume, de a 
se număra printre dascălii iubiți şi respectați de copii, apreciați şi stimați 
de părinţi, împliniți în plan profesional, în viaţa de familie şi în cea 
obştească. 

EDUCATORUL IDEAL ÎN VIZIUNEA ELEVILOR ŞCOLII 
NORMALE „VASILE LUPU” DIN IAŞI 


„Educatorul care îşi face din profesie 


rațiunea existenţei sale, îşi construieşte, 
de fapt, propria statuie” 


În perspectiva devenirii lor profesionale ca viitori învăţători, 
elevii Şcolii Normale sunt preocupați de statutul lor de dascăli în 
formare şi de calitățile necesare unui foarte bun educator. 

Cercetarea întreprinsă de noi în scopul sondării opiniei elevilor 
de la şcoala susnumită, în legătură cu calitățile educatorului ideal, deşi 
nu reprezintă o premieră în domeniu, are o semnificaţie aparte dată fiind 
finalitatea pregătirii profesionale a absolvenţilor şi urmărind, totodată, 
conştientizarea actualilor elevi asupra profilului moral-intelectual pe 
care trebuie să-l dobândească până la terminarea studiilor. 

Împreună cu membrii cercului de iniţiere în cercetarea 
psihopedagogică am elaborat un chestionar pe care l-am aplicat unui 
rând de clase, începând cu clasa a IX-a, până la clasa a XII-a, cu 
următorul conţinut: 

1. Valorificând experiența ca elev şi practicant la Şcoala de 
aplicație, care consideri că sunt calităţile necesare unui educator ideal 
(învăţător, profesor)? Enumeră-le în ordinea importanţei; 

2. Care sunt manifestările negative ce blochează 
comportamentul firesc al elevilor în relațiile cu cadrele didactice? 
Enumeră-le în ordinea gravității; 

3. Dintre trăsăturile de personalitate ale educatorului ideal, pe 
care crezi că le posezi şi care crezi că îţi lipsesc?; 


* Vasile Fetescu, Preocupări pedagogice, Editura Spiru Haret, laşi, 1995. 

4. Care dintre educatorii ce te-au modelat până acum îi vei 
prelua ca model pentru viitoarea ta activitate didactică? Indică doar 
ciclul de şcolaritate şi specialitatea. 

Pentru ca subiecții să dea răspunsuri cât mai sincere, li s-a 
precizat că pot să nu semneze foile pe care au lucrat. 

Răspunsurile la întrebări au fost prelucrate cu ajutorul 
membrilor cercului, iar pe baza datelor obținute s-au întocmit tabele care 
ilustrează modul în care se conturează tot mai precis imaginea 
personalității educatorului ideal în conştiinţa elevilor, pe măsura 
însuşirii cunoştinţelor de pedagogie şi psihologie şi a dobândirii 
experienţei didactice în cadrul practicii pedagogice. 

Cercetarea efectuată a urmărit cunoaşterea opiniilor elevilor, 
sprijinirea lor în a înțelege importanța factorilor favorizanţi în cadrul 
procesului didactic şi a urmărilor nefaste ale acțiunii factorilor 
neadecvaţi, precum şi evidenţierea stadiului în care se află formarea 
personalității subiecților ca viitori educatori. 

La toate clasele pregătirea profesională a educatorului este 
situată pe primul loc sau al doilea loc în ierarhia calităților. Fiind 
apreciată în mod corect ca una dintre cele mai importante calități ale 
unui educator ideal, pregătirea profesională include nu numai ce ştie 
acesta, dar şi modul cum transmite, cum transpune în practică, prin 
atitudinile şi comportamentele sale, zestrea intelectuală şi morală pe care 
o posedă. 

Aşezarea pe primele două locuri a acestei calități evidențiază 
faptul că elevii şcolii normale, însuşindu-şi cunoştinţe la disciplinele de 
specialitate, intrând în contact direct cu prestațiile didactice în cadrul 
practicii pedagogice, devin conştienţi de marea responsabilitate a 
misiunii ce le va fi încredințată şi văd în această calitate a educatorului 
cheia succesului în activitatea lor. 

Dragostea faţă de profesie şi faţă de copii este o altă calitate pe 
care subiecţii o consideră indispensabilă unui educator ideal şi o situează 
pe primul loc elevii din clasa a X-a, pe locul al doilea cei din clasa 
a IX-a şi pe locul al patrulea cei din clasa a XII-a. Practica pedagogică 
facilitează elevilor şcolii normale contactul nemijlocit cu viitoarea 
profesiune, pe care o asimilează şi o îndrăgesc tot mai mult. 

Cea de a treia calitate pe care trebuie să o posede un educator 
ideal, este de a fi un bun cunoscător al psihologiei copilului şi să aibă o 
temeinică pregătire pedagogică pentru a crea un climat afectiv adecvat 
desfăşurării actului educațional. 

Tactul pedagogic şi măiestria pedagogică sunt menţionate de 
foarte mulți dintre subiecți ca fiind calități determinante pentru 
realizarea procesului didactic la cotele cele mai înalte. 

Cu o frecvență mai mică, dar nu lipsite de importanţă în 
constelația calităților educatorului ideal, s-au mai regăsit în răspunsurile 
subiecţilor la prima întrebare: spiritul de dreptate în aprecierea elevilor, 
calmul, răbdarea, empatia, spiritul organizatoric, inițiativa, autoritatea, 
vocabularul adecvat etc. 

Evidenţierea acestor calități ale educatorului de către elevii 
şcolii normale reflectă faptul că ei înţeleg importanţa lor în reuşita 
procesului educaţional şi, implicit, năzuințele subiecților de a le dobândi 
prin educaţie şi autoeducaţie. 

Elevii antrenați în cercetarea noastră consideră inoportună în 
relaţia educator-elevi severitatea excesivă, deficiență pe care o situează 
pe primul loc cei din clasele a IX-a, a X-a şi a XI-a, iar cei din clasa a 
XII-a o situează pe locul al doilea. 

Alte deficiențe cu efecte de blocaj în relațiile educator-elevi, 
având repercusiuni grave în procesul instructiv-educativ, mai sunt 
menţionate: caracterul formal al activității profesorului, dezinteresul, 
lipsa de înţelegere faţă de elevi, slaba pregătire profesională, absenţa 
dragostei şi respectului faţă de elevi, limbajul neadecvat etc. 

La întrebarea a treia (care sunt trăsăturile educatorului ideal pe 
care crezi că le posezi şi care consideri că îți lipsesc), răspunsurile 
elevilor au fost foarte diferite, în funcție de maturizarea lor psihologică 
şi de experiența şcolară, răspunsuri pe care le redăm în sinteză în 
tabelele de mai jos, exprimate în cifre absolute şi procente. 

Calitățile pe care le posedă a IX-a a X-a a XI-a a XII-a 


Dragoste faţă de profesie 14 41 14 45 |l4 IT A7 53 
Încredere în elevi 10 29 10 32 15 41 

Vocabular adecvat 1 2,9 3 8,3 

Răbdare 12 35 10 27 J11 31 
Capacitate de a capta atenția 6 17 |3 9,6 

Inteligență 2 2 

Cultură generală 1 2,9 1 3,5 3 8,3 

Bun organizator 2 5,5 7 21,8 
Autoritate 1 2,9 4 12 
Apreciere dreaptă 2 5,5 |2 6,4 l3 8,3 

Bine pregătit 2 64 |l 2,7 
Corectitudine, seriozitate 4 129 11 30,5 14 12 
Sensibilitate, creativitate, fantezie 3 96 [2 5,5 

Putere de convingere 1 3,5 1 3,1 
Măiestrie pedagogică 1 3,5 

Onestitate 2 64 l3 8,3 12 6,2 
Originalitate 1 2,7 

Aptitudini pedagogice 4 11,11 
Autoperfecționare 3 83 [3 9,3 
Tact pedagogic 5 128 J3 9.3 
Spirit organizatoric 1 2:7 


Scopul urmărit prin această întrebare a fost acela de a-i 
determina pe subiecți să-şi facă o introspecţie, să se autoanalizeze pentru 
a-şi da seama care dintre trăsăturile educatorului ideal le posedă şi care 
le lipsesc, stimulându-i astfel spre autoperfecţionare, spre optimizarea 
propriei personalități. 

Analizând răspunsurile subiecților, am constatat frecvența 
calităților definitorii pentru educator, cu mențiunea că se întâlnesc 
diferenţe sensibile de la clasele începătoare (a IX-a şi a X-a), la clasele 
care se apropie de absolvire (a XI-a şi a XII-a), şi este explicabil acest 
lucru. 

Elevii din clasele mai mari, confruntându-se tot mai mult cu 
profesia de învățător, consideră că posedă calități ca: dragoste faţă de 
profesie şi față de elevi, răbdare, corectitudine şi seriozitate, chiar tact 
pedagogic, afirmă unii dintre ei, deşi această calitate se dobândeşte în 
urma unei experiențe didactice de mai lungă durată. 

La partea a doua a întrebării (care dintre calităţi consideră ei că 
le lipsesc), răspunsurile au fost sintetizate în tabelul următor. 

Calitățile pe care le posedă a IX-a a X-a a XI-a a XII-a 


Exprimare logică, corectă 3 8,8 1 27 

Calm 4 1111 [3 96 |3 83 |6 187 
Scris frumos 2 5,5 

Cunoştinţe vaste, cultură 7 20,5 6 16 |2 6,2 
Corectitudine, exigență 1 2,9 2 6,2 
Experienţă didactică 10 29 |16 51 |24 66 |l6 50 
Autoritate 3 8,8 3,5 1 3,1 
Apropiere față de elevi 4 11.11 3 83 |I 3,1 
Capacitatea de a crea atmosfera propice 2 55 | 96 

învăţării 

Fantezie, inventivitate 2 5,5 | 3,5 2 6,2 
Siguranţă, încredere în forțele proprii 2 5.5 1 2,7 

Tact pedagogic, măiestrie pedagogică 3 96 |4 11,11 J6 18 
Capacitate de a capta atenția 1 3,5 

Spirit organizatoric, inițiativă 1 3,5 |2 5.5 1 3,1 

Inteligență 1 27. 

Seriozitate l 2,7 |2 6,2 

Dragoste față de profesie 1 27 |2 6,2 


Cei mai mulți dintre subiecți indică, în mod firesc, că le lipseşte 
experiența didactică, pe locurile următoare situându-se: cultura generală, 
tactul pedagogic, spiritul organizatoric, capacitatea de apropiere față de 
copii, răbdarea (calmul) etc. 

Aceste răspunsuri evidențiază faptul că cei mai mulți dintre 
subiecți sunt conştienţi că se află în procesul de formare ca viitori 
educatori, că perioada de şcolaritate le oferă posibilitatea dobândirii 
calităților necesare practicării profesiunii pentru care se pregătesc. 

Ultima întrebare din chestionar a urmărit evidenţierea opțiunii 
elevilor şcolii normale spre modelul de educator preferat şi, totodată, 
sursa calităților indicate de ei ca fiind necesare unui educator ideal. 
Rezultatele sunt cuprinse în tabelul de mai jos. 

Clasa Clasa Clasa Clasa 
VOR SERVI CA MODEL: a IX-a a X-a a Xl-a a XII-a 


Nr.  %. Nr.  %. Nr.  %.Nr. %. 


(Învățătorul pe care l-au avut în cl. I-IV [26 76 |16 52 |18 50 |9 28 
Învăţători de la Şcoala de Aplicaţie J 5,9 13 9,6 |10 27118 56 
Dirigintele 4 11,84 12,96  16,6|14 44 
Profesorul de istorie 11 32|1 3,225 13 |14 44 
Profesorul de limba română 13 36 |13 42 |6 16,6 |9 28 
Profesori de pedagogie, psihologie 7 20,52 6,4 |11 30,510 31 
Profesori de alte specialități 18 52 |12 38 |21 58,3|13 40,6 


Se constată din datele înscrise în tabel că la clasele a IX-a şi a 
X-a, şi în mai mică măsură la clasele a XI-a şi a XII-a, modelul de 
educator este învățătorul pe care l-au avut subiecții în clasele I - IV, cel 
care le-a îndrumat primii paşi în cunoaştere şi a cărui imagine o vor 
păstra toată viaţa. 

La clasele a XI-a şi a XII-a sunt preluaţi ca model mulţi 
învățători de la şcolile de aplicație, alături de care se inițiază în viitoarea 
profesie. Această opțiune pune în evidență influența covârşitoare a 
învățătorului asupra copiilor. De astfel, orientarea multor elevi spre 
şcoala normală a fost influenţată în bună măsură de dragostea şi 
prețuirea pe care le au copiii față de cel care i-a introdus pentru prima 
oară în tainele cunoaşterii. 

Pentru mulți subiecţi, din toate clasele, vor servi ca model în 
viitoarea lor profesie diriginții, profesorii de istorie, de limba română, de 
pedagogie şi psihologie, precum şi de alte specialități. 

Cercetarea întreprinsă în legătură cu imaginea profesorului 
(educatorului) ideal ne-a permis să formulăm, în încheiere, câteva 
concluzii: 

- elevii Şcolii Normale „Vasile Lupu” şi nu numai ei, îşi doresc 
educatori care să întrunească cele mai multe dintre calitățile 
profesorului ideal. Educatorii cu o vastă cultură generală şi de 
specialitate, dublată de ample informaţii metodice şi de pedagogie, care 
îi ajută cu răbdare şi cu tact pe elevi să depăşească dificultățile întâlnite 
în calea cunoaşterii, rămân pentru totdeauna în memoria afectivă a 
acestora. Acesta, de fapt, ar trebui să fie idealul profesional al oricărui 
educator care se respectă, 

- pentru elevii şcolii normale, învățătorii de la şcolile de 
aplicaţie, cât şi profesorii de toate specialităţile trebuie să fie modele 
demne de urmat, exemple de devotament şi dragoste faţă de profesie, 
exemple de tact şi măiestrie pedagogică, de dragoste şi înțelegere faţă 
de elevi. Este, credem noi, cel mai înalt ţel pentru un dascăl să devină 
un model, o „icoană vie” la care să se raporteze cu venerație foştii săi 
elevi; 

- se poate afirma că în Planul de învățământ pentru şcoala 
normală nu există discipline importante şi dexterităţi. Privite din 
perspectiva finalității şcolii normale, toate obiectele contribuie la 
conturarea unei personalități armonioase a viitorilor învățători şi 
educatoare. Ancheta noastră a relevat că unii elevi vor avea ca model în 
activitatea didactică profesori de muzică, educație fizică, desen etc.; 

- cercetarea întreprinsă de noi a urmărit şi unele scopuri 
educative: să-i îndemne pe subiecți la reflecţie, privind condiția lor de 
elevi ai şcolii normale şi cea de viitori învăţători, stimulându-i să se 
autoperfecționeze în perspectiva devenirii lor profesionale şi ajutându-i 
să-şi elucideze noțiunile de model moral şi model profesional; 

- în fine, o ultimă concluzie, educatorul ideal, care de fapt nu 
există în realitate, întruchipează perfecțiunea spre care au tins şi vor 
tinde formatorii din toate timpurile, precum şi cei ce se formează ca 
viitori educatori. Oferindu-le elevilor şcolii normale imaginea unui 
asemenea educator, le oferim o perspectivă, un țel spre care să aspire şi 
care să-i mobilizeze şi să le sporească energiile. 

ÎNCEPUTURI 


Țara se afla angajată în cea de a doua conflagrație mondială, 
secătuită de cheltuielile războiului, iar viaţa oamenilor de rând, a 
femeilor şi copiilor era profund marcată de sărăcie, de spaima 
bombardamentelor şi de listele tot mai lungi cu morți şi dispăruți, 
publicate de ziarele vremii. 

În această atmosferă tulbure, dominată de nesiguranţă şi lipsuri, 
în toamna anului 1942 am început să învăţ la Şcoala Normală „Al. 
Vlahuţă” din Şendricenii Dorohoiului, la şcoala cunoscutului cărturar şi 
om de cultură C.N. Iancu, având ca ţel declarat să mă fac învățător şi să 
mă întorc în satul meu natal, Dorobanţi, din ținutul Botoşanilor. 

Evenimentele istorice care s-au petrecut în intervalul de timp 
până la absolvire au permis radicalizarea idealului meu profesional. A 
apărut dorinţa şi posibilitatea de a continua studiile în învăţământul 
superior şi de a deveni profesor, fapt împlinit odată cu absolvirea, în 
1955, a Universităţii Bucureşti. 

Dar cea mai importantă contribuţie la formarea mea ca om şi ca 
educator au avut-o cei opt ani de studii la Şendriceni, şcoală aşezată 
într-un splendid cadru natural de care m-am îndrăgostit şi de care mă 
simt legat pentru totdeauna, cu toate că viaţa petrecută aici n-a fost deloc 
uşoară. Condiţiile de trai şi de învăţătură au fost îngreunate de război şi 
de urmările lui, de cumplita secetă care a lovit Moldova în anii 
1946-1947. 

Acum, cu mintea şi experiența omului care a trecut prin 
avatarurile profesiei şi ale vieții, îmi dau seama că dascălii sub 
oblăduirea cărora m-am format în şcoala normală erau oameni obişnuiţi, 
animați însă de dorința şi voinţa de a face din copiii de țărani, sănătoşi la 
trup şi sprinteni la minte, adevăraţi apostoli ai satelor, buni învățători şi 


* Vasile Fetescu, Educator adevărat, Editura PIM, laşi, 2004. 

înflăcărați patrioți. Ei ne-au insuflat dragostea pentru profesia pe care 
ne-am ales-o şi ne-au picurat în suflete spiritul normalist. 

Înclin să cred că pentru a fi un excelent dascăl nu trebuie să fii 
neapărat savant. Trebuie să stăpâneşti bine specialitatea pe care o predai, 
să ştii cum să transmiți, pe înțelesul elevilor cunoştinţele prevăzute de 
Programele şcolare şi să pui suflet, multă dăruire în treaba pe care o faci. 
Dascălii noştri înțelegeau că menirea lor nu era doar de a ne ajuta să 
dobândim cunoştinţele şi abilitățile necesare viitoarei noastre profesii, ci 
de a ne modela mintea şi inima spre a deveni, la rândul nostru, buni 
educatori. 

În amintirile despre învățătorul său, Domnu” Trandafir, Mihail 
Sadoveanu evocă marea bogăţie sufletească a acestuia şi disponibilitatea 
de a o dărui, cu generozitate, elevilor săi. Tu bagi de seamă că nu-ţi 
vorbesc de gramatică şi de aritmetică. Şi nici nu-ţi voi vorbi. Acestea se 
făceau bine; băieţii învățau după puterile lor; dar sunt nişte lucruri aşa 
de neînsemnate când le pui faţă în față cu învăţătura cealaltă, 
sufletească pe care ne-o dă Domnu’! Şi ne-o da această învățătură, nu 
pentru că trebuia şi pentru că i se plătea, dar pentru că avea un prisos 
de bunătate în el şi pentru că în acest suflet era ceva din credinţa şi din 


curăţenia unui apostol. 
KKK 


Spre surprinderea mea, mi-am început cariera didactică la o 
şcoală generală de 7 ani din Bârlad în calitate de director, funcție pentru 
care nu aveam nici veleități, nici experiența minimă necesară. În plus, 
am fost primit de către viitorii colaboratori şi colegi cu răceală, cu 
oarecare ostilitate din partea unora. Înlocuisem la conducerea școlii o 
învățătoare cu experiență, în prag de pensionare. 

Noul meu statut de lider al unui colectiv care manifesta vădit 
fenomenul de respingere, nu era de invidiat. Tinerețea şi lipsa de 
experiență mă dezavantajau. Dar, specialitatea de psihopedagog şi 
pregătirea inițială de învățător m-au ajutat să fiu acceptat şi respectat în 
scurtă vreme. A fost nevoie de tact şi înțelegere, de răbdare şi 
înțelepciune, de clarviziune şi fermitate în biruirea dificultăților. Am 
dobândit, astfel, o experiență utilă care m-a condus la concluzia că 


! Mihail Sadoveanu, Domnu’ Trandafir, în volumul Prietenul de la catedră, 
Ed. Tineretului, Bucureşti, 1962, pp. 10-11. 

aroganța şi intransigenţa, ca şi toleranța excesivă şi lipsa de autoritate 
sunt dăunătoare în actul de conducere. 

Sunt convins că debutul în profesia didactică a avut o influență 
pozitivă asupra evoluţiei mele ca profesor şi director la prestigioase şcoli 
din laşi, ca formator al multor generaţii de educatoare şi învățători. 

Din îndelungata activitate de perfecționare a cadrelor didactice 
din învățământul preşcolar şi primar, din datele culese cu prilejul 
inspecțiilor speciale pentru acordarea gradelor didactice, mi-am format 
convingerea că de reuşita sau nereuşita debutului profesional depinde 
evoluţia ulterioară a prestațiilor educatorului. 

Am cunoscut şcoli în care venirea unui proaspăt absolvent 
(învățător sau profesor) era transformată într-un eveniment, fiind primit 
cu bunăvoință şi încredere şi ajutat să se integreze în colectiv, în 
activitatea didactică şi în viața comunității. Nivelul elevat al muncii 
instructiv-educative din şcoală îl obliga pe noul venit să-şi alinieze 
conduita şi stilul de muncă la cel al noilor săi colegi, să înveţe din 
experiența acestora. 

Din nefericire se întâlnesc cazuri în care tânărul absolvent este 
întâmpinat cu ostilitate dacă directorul vede în el un potențial candidat la 
funcția pe care o deţine şi la care ţine cu orice preţ, ori dacă acesta este 
numit pe un post sau o catedră deținute în suplinire de soția primarului, a 
preotului sau a şefului de post, iar în şcoala respectivă domnesc intrigile, 
bârfele, certurile, singurele schimburi de experiență fiind cele în 
domeniul reţetelor culinare. 

În asemenea cazuri, noul coleg este izolat, neagreat de către 
director şi oamenii lui, i se fac tot felul de şicane şi este sfătuit, direct 
sau pe ocolite să-şi găsească un post mai aproape de oraş. Situaţia se 
agravează dacă în şcoala respectivă sunt iubitori ai lui Bachus, iar noul 
venit cade în mrejele lor. În acest caz, viitorul lui profesional şi 
prestigiul de educator sunt în pericol de a-i fi compromise. 

Se poate afirma că parcursul profesional al unui debutant 
depinde de nivelul de aspirații al colectivului în care îşi face ucenicia, de 
capacitatea lui de a rezista tentațiilor spre vicii, de idealul profesional şi 
de viață pe care şi le-a stabilit. 

Tânărul învăţător sau profesor nu trebuie să uite că este 
educator nu numai al copiilor care îi sunt încredințați, ci şi al părinților 
acestora, precum şi al tinerilor din sat, pentru care trebuie să constituie 
un exemplu de seriozitate, de muncă şi de comportament civilizat. 

Regretatul profesor Alex. Gr. Ostafi, care ne-a călăuzit paşii în 
însuşirea disciplinelor psihopedagogice şi ne-a introdus în tainele 
mirifice ale profesiei de învăţător, ne atrăgea deseori atenția asupra 
faptului că învățătorul nu este un simplu funcţionar, el este o 
personalitate cu înalte răspunderi sociale şi morale, şi nu-i este permis să 
se compromită sprijinind pereţii cârciumilor sau rezemând gardurile 
sătenilor care au fete frumoase şi sprințare. 

ARIPI FRÂNTE* 


Învățătorul emerit Gheorghe Sireteanu (fie-i țărâna uşoară) mi-a 
povestit, în obişnuitele noastre întâlniri, un caz tipic privind dificultățile 
cu care se confruntă tinerii absolvenţi de facultăți şi de şcoli normale, 
când se prezintă la posturi în localitățile rurale. 

Cazul la care făcea referire amicul meu s-a petrecut cu mulți ani 
în urmă în satul Bârsăneşti din judeţul Iaşi, aşezare izolată, departe de 
calea ferată şi de alte căi de comunicaţie, cu gospodării modeste, 
răzleţite pe povârnişurile a două dealuri, cu ulite întortocheate şi 
desfundate, pe care le puteai străbate doar cu cizme în anotimpurile 
ploioase, cu o şcoală veche, neîncăpătoare şi şubredă, durată puţin după 
anul 1900. 

Tânărul absolvent despre care îmi vorbea era al doilea cadru 
didactic calificat pentru clasele de gimnaziu, spre bucuria sătenilor care 
aveau copii elevi, şi a autorităților şcolare, mai puţin pentru cel în cauză, 
care a ales postul pe baza informațiilor oferite de o hartă a judeţului. 
Decepţionat şi necăjit, a fost îndrumat să locuiască la o familie de 
bătrâni nevoiaşi, în camera lor de curat şi, pentru că acolo nu aveau 
sobă, când a venit frigul i-au oferit profesorului un pat în odaia în care 
locuiau ei. În plus, când s-au înţeles asupra chiriei, au convenit să-i 
asigure şi mâncarea. 

Într-una din seri, gospodina a pregătit pentru cină obișnuita 
ciorbă, de data aceasta cu fasole, pe care a servit-o în două străchini: în 
una pentru musafir şi în alta, ceva mai mare pentru gazde. Când au 
sfârşit de mâncat, în strachina bătrânilor a mai rămas puţină ciorbă pe 
care gospodina a răsturnat-o înapoi în oală, urmând să fie consumată a 
doua zi. 

Acest fapt a reprezentat, se pare, picătura care a făcut să se 
reverse paharul amărăciunilor pe care le-a trăit, aici, tânărul profesor şi, 


* Vasile Fetescu, Educator adevărat, Editura PIM, laşi, 2004. 

în clipa aceea, i s-au năruit toate visele şi ambițiile cu care venise să-şi 
ocupe postul de dascăl, ţel pentru care muncise până la sacrificiu în cei 
patru ani de studii universitare. 

La prima oră, în ziua următoare s-a prezentat la director şi l-a 
anunţat că pleacă să-şi încerce norocul în altă parte... Era asemenea unei 
păsări căreia la primul ei zbor, i s-au frânt aripile. 

CUM NE ADRESĂM ELEVILOR 


Reconsiderarea relaţiilor profesor-elevi implică, printre altele, 
modificarea radicală a locului şi rolului celor doi factori participanți la 
procesul de învățământ: profesorul să nu fie singurul emițător de 
informaţii, iar elevul să nu mai fie un simplu receptor al acestora. 
Reaşezarea relaţiilor profesor-elevi pe baze noi vizează formarea unui 
cuplu profesor-clasă în care profesorul dirijează, colaborează, îndrumă 
activitatea de informare şi formare prin efortul propriu al elevilor. Acest 
deziderat major al noii optici privind relaţiile profesor-elevi nu se poate 
realiza fără ameliorarea relațiilor de comunicare dintre aceştia. Despre 
acest aspect al relaţiilor profesor-elevi ne propunem să ne ocupăm în 
lucrarea de față. 

Modul în care profesorul se adresează elevilor, comunică cu ei, 
este de o importanță covârşitoare în procesul instructiv-educativ. 
Această importanță rezidă, îndeosebi, în implicaţiile psihologice, 
pedagogice şi sociale, pozitive sau negative, pe care le are. 

Prin felul în care se adresează elevilor, profesorul favorizează 
sau împiedică formarea unui climat afectiv favorabil colaborării cu 
elevii în procesul informativ-formativ. Rolul climatului afectiv adecvat 
în procesul educațional este comparabil, după opinia noastră, cu acela al 
temperaturii în procesul de prelucrare la cald a metalelor. 

Modul de adresare al profesorului influențează pozitiv sau 
negativ atitudinea elevilor față de obiect şi față de profesor, 
inspirându-le încredere, sinceritate, dragoste faţă de disciplina respectivă 
sau, din contra, determinându-i la o atitudine rezervată, nesinceră, 
îndepărtându-i de profesor, de disciplina pe care o predă. 

Prin felul în care se adresează elevilor, profesorul poate accelera 
sau frâna fluxul informațional şi afectiv de la profesor la elevi şi invers. 


* Vasile Fetescu, Preocupări pedagogice, Editura Spiru Haret, laşi, 1995. 

„Reuşita dialogului şcolar dintre elevi şi profesor nu depinde 
numai de pregătirea profesională sau ştiinţifică a acestuia... Ea este în 
funcție de atitudinea pe care o manifestă profesorul faţă de recepţia 
elevilor. 

Modul său de a fi, amabil sau distant, rigid sau tolerant, iritant 
sau calm, poate amplifica şi, respectiv, bloca fluxul comunicării” 

În sfârşit, efectele formative ale obiectelor de învățământ, 
precum şi activitatea educativă a profesorilor sunt influențate 
considerabil de relaţiile de comunicare dintre educatori şi elevi. 

Pentru a cunoaşte preferinţele elevilor în legătură cu modul de 
adresare al profesorilor am alcătuit un chestionar pe care l-am aplicat la 
un set de 5 clase de la anul I şi până la anul V, totalizând 174 de elevi. 
Totodată, printr-o anchetă, am sondat opinia elevilor în legătură cu alte 
aspecte ale acestei probleme. Chestionarul cuprinde următoarele 
întrebări: 

1. Care mod de adresare din partea profesorilor îl preferi? (S-au 
oferit elevilor modurile cele mai frecvente de adresare, urmând ca ei să-l 
indice pe cel care îl preferă). 

2. Care mod de adresare din partea profesorilor îți displace? De 
ce? 

3. Cum preferi să-ți spună profesorii: tu, mata, dumneata sau 
dumneavoastră? 

Răspunsurile elevilor la cele trei întrebări au fost totalizate mai 
întâi pe clase, apoi în tabele sintetice pe întrebări, rezultatele fiind 
exprimate în cifre absolute şi în procente. 

Tabelul nr. 1 
cuprinzând rezultatele la prima întrebare 


Anul/ Preferă modul de adresare: 
număr de |După prenume |După numele  |După prenume|Cu apelativul  |Cu apelativul 
elevi de familie diminutivizat |,„Elevul X” „Domnul X” 
Nr. % Nr. % Nr. % Nr. % Nr. % 
1/35 11 31,45 12 34,30 1 2,80| 11 31,45 - - 
11/40 7 17,50 33 82,50 - - - - - - 
II1/28 8 28,57 12 | 42,86 2 7,15 6 24,42 - - 
IV/39 20 51,28 16 |41,08 2 5,13 - - 1 2,56 
V/32 14 43,75 11 34,60 1 3,00 5 15,55 1 3,00 
A 60 |34,49| s84 [4827] 6 [3,45] 22 |1264) 2 1,15 


Ana Tucicov şi Dan Potolea, Relațiile dintre adulți şi copii în dobândirea 
experienței sociale de către copii, în Personalitatea copilului, București, 
1972, p. 117. 

Din primul tabel se observă că, din cei 174 elevi chestionați, 84 
(48,27%) preferă ca profesorul să li se adreseze după numele de familie; 
60 elevi (34,49%) preferă modul de adresare după numele mic; 12,64% 
după numele de familie cu apelativul „elevul x”. Foarte puțini elevi 
(3,45%) preferă să li se spună după numele mic diminutivizat în familie. 
Numai 2 elevi (1,15%) doresc ca profesorii să li se adreseze cu 
apelativul „domnul x”. 

Următoarea întrebare a căutat să sondeze opinia elevilor în 


legătură cu modurile de adresare care le displac, pe care nu le preferă. 
Tabelul nr. 2 


Anul/ Preferă modul de adresare: 
număr de prenume numele familie |nume diminutiv | apelativ „elev |Apelativ „dl 
elevi X? X? 

Nr. % Nr. % Nr. % Nr. % Nr. % 
1/35 3 8,57 4 11,44 5 14,28 - - 23 | 65,73 
11/40 9 22,50 - - 7 17,50 - - 24 | 60,00 
III/28 - - - - 2 7,15 - - 26 | 92,85 
IV/39 2 5,13 - - 9 23,07 1 2,56 | 27 | 69,25 
V/32 1 3,00 - - 7 21,85 4 21,50 | 20 | 62,50 
Total/174| 15 8,62 4 2,29 30 17,24 5 2,87 | 120 | 68,98 


Aşa cum rezultă din tabelul nr. 2, foarte mulți elevi, 120 din cei 
174 chestionați (68,98%) nu doresc ca profesorii să li se adreseze cu 
apelativul „domnul x”, motivând că acest mod de adresare nu este 
potrivit în relațiile profesor-elevi sau că uneori se foloseşte într-o formă 
ironică. Unui număr de 30 elevi (17,24%) le displace modul de adresare 
după numele mic diminutivizat, argumentând că este un mod de 
adresare prea familiar şi deci nepotrivit în relațiile şcolare. 

Din sondajul făcut, a reieşit că unii profesori folosesc în relaţiile 
de comunicare cu elevii nume date acestora de către colegi sau de către 
alte persoane (porecle). Împotriva acestui mod de adresare s-au 
pronunţat toți elevii anchetați, fără nici o excepție. De asemenea, toți 
elevii au declarat că dezaprobă şi condamnă pe acei profesori care în 
relaţiile de comunicare cu elevii folosesc cuvinte şi expresii jignitoare, 
lezând adânc personalitatea elevilor, ştirbindu-şi propria demnitate şi 
autoritate. 

Sunt deosebit de grăitoare în acest sens cuvintele lui John 
Steinbek: Când un copil îi surprinde pentru prima oară pe adulți aşa 
cum sunt - când în căpşorul lui grav apare pentru prima dată ideea că 
adulții nu au o inteligenţă sublimă, că nu întotdeauna judecata lor e 

dreaptă, gândirea lor bună şi vorba corectă - atunci lumea lui se 
prăbuşeşte într-un haos îngrozitor.! 

Cea de a treia întrebare cere elevilor să indice cum preferă să le 
spună profesorii: „tu”, „mata”, „dumneata” sau „dumneavoastră”. 


Tabelul nr. 3 


Anul/ număr Preferă să li se spună: 
de elevi Tu Mata Dumneata Dumneavoastră 
Nr. % Nr. % Nr. % Nr. % 
1/35 3 8,57 4 11,44 5 14,28 - - 
11/40 9 22,50 - - 7 17,50 - - 
11/28 - - - - 2 7,15 - - 
TV/39 2 5,13 - - 9 23,07 1 2,56 
V/32 1 3,00 - - 7 21,85 4 21,50 
Total/174 15 8,62 4 2,29 30 17,24 5 2,87 


Deşi chestionarul a fost dat unor elevi între 16 şi 19 ani, în mod 
surprinzător, cei mai mulți dintre ei au declarat că preferă ca profesorii 
să li se adreseze cu formula „tu” (125 elevi din 174, reprezentând 
71,84%). 

Doar 39 elevi (22,41%) preferă formula „dumneata”, 7 elevi 
(4,03%) preferă apelativul „mata”. 

Încercând să aflăm motivul acestei preferințe pentru formula 
„„tu”, mulți elevi ne-au declarat că, întrucât părinții le spun aşa, doresc ca 
şi profesorii, care sunt părinţii lor spirituali, să le spună la fel. Alți elevi 
au optat pentru această formulă considerând că ea exprimă şi o notă de 
apropiere a profesorilor față de ei. 

Atât chestionarul cât şi ancheta ne-au oferit posibilitatea să 
formulăm câteva concluzii, care am dori să fie cunoscute de cât mai 
multe cadre didactice şi aplicate consecvent în relațiile de comunicare cu 
elevii: 

- Calitatea de educatori ne obligă ca, în relaţiile cu elevii, să 
folosim un mod de adresare care să nu jignească, să nu fie un atentat la 
personalitatea acestora; 

- Profesorii trebuie să ofere elevilor modele de adresare 
frumoasă, politicoasă, sobră, apropiată, fără a deveni familiară. În 
unele ţări, cum este Franţa, de exemplu, obligaţia profesorului de a se 
adresa frumos, politicos, elevilor este înscrisă în Regulamentul şcolar; 


! John Steinbek, La răsărit de Eden, p. 27. 

- Pentru profesorii de la şcolile normale, care pregătesc 
viitoare cadre didactice, modul de adresare are o importanță majoră, 
deoarece ei sunt aceia care oferă viitorilor învăţători şi educatoare 
modele de adresare şi de atitudine în relaţiile cu elevii. Este uşor de 
presupus că aşa cum vorbim şi ne purtăm noi cu viitorii învăţători, tot 
aşa vor vorbi şi se vor purta şi ei cu elevii lor; 

- Se ştie că elevii imită pe profesori, de aceea modul de 
adresare al profesorilor este preluat de elevi şi cultivat în relaţiile lor 
cu colegii sau cu cei mai mici decât ei; 

- Formula pe care o folosim şi tonul cu care ne adresăm 
elevilor trădează coloratura afectivă a relaţiilor profesor-elevi: 
apropierea, simpatia, respectul, dragostea faţă de elevi, sau din contra, 
răceala, disprețul, antipatia față de ei. Apreciem că pentru a dovedi 
spirit de echitate, atitudine egală față de elevi, este necesar ca 
profesorii să folosească aceeaşi formulă de adresare pentru toţi elevii. 
De aceea considerăm necesară stabilirea, prin Regulamentul şcolar, a 
formulelor de adresare, diferențiate pe trepte de învățământ şi 
obligatorii pentru toate cadrele didactice. 

A DOUA FAMILIE” 


Pentru multă lume 
denumirea de şcoală normală, 
atribuită instituției de 
învățământ care pregăteşte 
învățători şi educatoare, nu este 
la îndemână. Mai cunoscută a 
devenit denumirea de şcoală 
pedagogică sau liceu pedagogic, 
pe care a avut-o respectiva 
unitate de învățământ după 
Reforma din 1948. 

Ca om a cărui pregătire 
inițială şi aproape toată activitatea profesională s-au desfăşurat în şcoala 
normală sunt puternic legat sufleteşte de acesta şi o preţuiesc. După opt 
ani de învățătură ca elev la Şcoala Normală „Al. Vlahuţă” din 
Şendricenii Dorohoiului, după 6 ani de dăscălie la Şcoala pedagogică 
din Bârlad şi alți 27 de ani la Şcoala Normală „Vasile Lupu” din Iaşi, 
pot spune că ea, şcoala normală, a devenit pentru mine a doua familie. 

Am fost numit la conducerea şcolii ce era pe cale sa se nască, la 
data de 1 iulie 1966, urmând ca în cele două luni şi jumătate, până la 15 
septembrie, să întemeiez Liceul pedagogic care, la acea dată ființa doar 
pe hârtie. Şi au fost destule de făcut pentru ca în ziua inaugurală a anului 
şcolar 1966-1967 să-i putem deschide cursurile. 

Orele se desfăşurau după-amiaza la liceele Eminescu şi 
Negruzzi, internatele pentru fete şi băieți funcționau improvizate în două 
localuri, elevii mărşăluiau de la şcoală la cantină şi de la cantină la 
internat pe distanțe mari şi pe orice vreme. 


* Vasile Fetescu, Educator adevărat, Editura PIM, laşi, 2004. 

Darea în folosință a localului propriu din vecinătatea 
campusului studențesc Tudor Vladimirescu la mijlocul verii anului 
1970, a constituit o mare binefacere pentru întreaga suflare a şcolii. 
După patru ani de chin în condiții vitrege ne puteam desfăşura 
activitatea în mod normal în casa noastră. 

Încadrarea comportamentului elevilor în prevederile 
regulamentului şcolar, însuşirea cunoştinţelor de cultură generală şi 
profesională cu seriozitate şi răspundere, formarea conştiinţei şi a 
conduitei patriotice, dobândirea spiritului normalist şi concretizarea lui 
în muncă şi în viaţă au fost principalele repere în educaţia normaliştilor. 

Câteva trăsături emblematice de personalitate trebuie să 
caracterizeze pe cei îndrituiți să facă educație: integritatea morală şi 
verticalitatea caracterială, iubirea de profesie şi de ţară, trăinicia şi 
exemplaritatea vieţii sociale şi de familie, spiritul gospodăresc, empatia 
şi dragostea faţă de copii etc. 

Aşadar, educația în şcoala normală trebuie să se supună unor 
comandamente sociale, culturale şi etice, altele decât în celelalte şcoli. 
Ceea ce se petrece în vremurile tulburi ale tranziției pe tărâmul 
educației, adică indisciplina şi degringolada care s-au instalat şi 
domnesc slobode, nu pot fi acceptate în şcoala normală, care pregăteşte 
viitori educatori. 

Preocuparea pentru acuratețe în formarea personalității 
învăţătorilor s-a manifestat în şcolile normale de-a lungul existenţei lor. 
Am în față Decalogul școlarilor, publicat în Anuarul Şcoalei Normale 
„Vasile Lupu” din Iaşi, pe anul 1929-1930 şi pe care îl transcriu: 

Mă leg: 

1. Să-mi țin cuvântul dat; 

2. Să ascult cu bunăvoință şi cuviință de cei ce mă îngrijesc şi 
se străduiesc să-mi dea învăţătură şi bună creştere; 

3. Să nu tăinuiesc adevărul; 

4. Să fiu drept şi cu mine şi cu alții, măsurându-mi vorbele şi 
faptele; 

5. Să cruț pe cei ce suferă şi să ajut, pe cât pot, pe cei căzuţi 
prin nedreptatea sorții; 

6. Să fiu curat la port şi la vorbă; 

7. Să fiu ordonat şi stăruitor la muncă; 

8. Să cinstesc obiceiurile strămoşeşti şi legile ţării mele; 

9. Să-mi iubesc fara şi neamul ca pe mine însumi; 

10. Să-mi amintesc că viaţa nu începe şi nici nu se isprăveşte cu 
mine, şi că este o răsplată pentru toți şi toate. 

M-am aflat la timona acestei ambarcațiuni care se numeşte 
Şcoala Normală „Vasile Lupu” din laşi în două dintre momentele 
cruciale ale existenţei ei: prima oară de la 1 iulie 1966, când într-un timp 
record a trebuit să pregătesc lansarea ei la apă, atunci când şi-a 
redeschis porțile pentru copiii sătenilor din comunele judeţului Iaşi, până 
în 1971. Era anul când am sărbătorit prima promoţie de absolvenţi, când 
greutățile începutului se cam încheiaseră iar activitatea şcolii intrase 
oarecum pe făgaş normal. În acel an au început şicanele şi presiunile 
pentru aducerea la conducerea şcolii a unei persoane care râvnea la o 
nouă dregătorie după ce, cu puţin timp în urmă pierduse alta, politică. 

Şi de data acesta s-a confirmat Justeţea zicalei „Pe cine nu laşi 
să moară nu te lasă să trăieşti”. Bietul Vasile Mitrofan, inspectorul 
general de atunci (odihnească-se în pace) mă prevenise asupra felului 
cum ar putea să evolueze lucrurile, când am acceptat venirea în şcoală a 
respectivei persoane. În consecință, m-am dat la o parte, considerând că 
menirea mea ca dascăl este să mă aflu în fața clasei de elevi, nu în 
funcție administrativă. 

Nu pot să uit însă cum personajul care a venit să instaleze noul 
director îl fămâia pe acesta, fără să spună un cuvânt de mulțumire, 
măcar din vârful limbii dacă nu din inimă, pentru cel ce a transformat o 
idee (cea de înființare a Liceului pedagogic) într-o unitate funcțională 
sub toate aspectele. 

Am revenit pentru a doua oară la fimonă la scurt timp după 
evenimentele din 1989, când corabia noastră se afla în derivă, când 
democraţia şi libertatea mult visate de români se transformaseră în 
anarhie cvasigeneralizată, când unii colegi dezorientaţi şi deficitari la 
capitolul deontologie didactică se erijau în tribuni ai elevilor sau ai 
personalului ajutător, incitându-i la demonstraţii, greve, mitinguri, 
revendicări absurde şi păguboase. Erau atât de prinşi cu activitatea 
revoluţionară încât unii dintre ei uitau să mai intre la ore. 

Sprijinit de câţiva colaboratori devotați şi inimoşi, am reuşit să 
readuc nava la linia de plutire, să temperez entuziasmul maladiv al 
unora şi să instaurez o stare de relativă normalitate. Drept recompensă, 
în preajma datei de 1 septembrie 1992 mi s-a oferit un cadou-surpriză: 
decizia de pensionare, cu toate că eu nu cerusem şi intenționam să solicit 
o prelungire a activității. 

La aproape un deceniu de la izgonirea din şcoala ce-mi 
devenise a doua familie, conducerea Inspectoratului şcolar mi-a acordat, 
cu prilejul Zilei Învățătorului, Diploma de Onoare, însoţită de o 
frumoasă scrisoare de mulțumire pentru munca prestată în cei peste 40 
de ani de activitate didactică. La rândul meu aduc mulțumiri 
inspectorului general Mihai Dumitriu. Şi, pentru că distincția a venit cu 
multă întârziere, în cartea mea intitulată „Flori târzii” am dedicat un 
catren acestui eveniment: 

Mi s-a conferit Diploma de onoare 
Pentru merite deosebite-n trebi şcolare. 
E, de fapt, o recunoaştere tardivă, 

Un aconto bun pentru ... colivă. 

Acum, ca şi în anii '90, normaliştii au tendința de-a prelua în 
comportamentul şi practicile lor conduite şi manifestări ce se petrec în 
alte şcoli, uitând că viitorul lor profesional este cu totul altul şi că acesta 
impune un profil spiritual bogat şi o moralitate impecabilă. Este de 
datoria celor ce răspund acum de destinul acestei prestigioase şcoli să 
asigure pregătirea unor învăţători de înaltă prestanţă intelectuală şi 
morală. 

EDUCAŢIA GENERALĂ 

MĂRIA-SA CONŞTIINŢA” 


Când cei dedați răului săvârşesc tot felul de nelegiuiri şi nu se 
mai tem de nimic; 

Când legile sunt făcute pentru a fi încălcate chiar de către cei ce 
le-au adoptat; 

Când corupția s-a transformat într-un cancer social ajuns în 
stadiul de metastază; 

Când sărăcia se extinde şi se adânceşte în pofida statisticilor 
cosmetizate ale guvernanților; 

Când tranziția tinde să se permanentizeze în beneficiul 
îmbogățiților peste noapte; 

Când criza economică este acompaniată de criza morală, ca 
expresie a unei societăţi grav bolnave; 

Când tineretul debusolat este tot mai expus şi agresat de cele 
două mari nenorociri ale lumii contemporane: SIDA şi drogurile; 

Când nemunca, hoția şi cerşetoria s-au instalat confortabil în 
locul muncii şi al cinstei; 

Când cei mai buni tineri absolvenţi ai învățământului superior 
iau drumul străinătăţii pentru a-i îmbogăţi şi mai mult pe bogaţii lumii; 

Când economia subterană, evaziunea fiscală şi blocajul financiar 
erodează temeliile economiei naţionale; 

Când conştiinţa multor români a adormit sau s-a abrutizat, ce 
ne-a mai rămas? 

Speranţa! 

Speranţa în redeşteptarea neamului, în trezirea la realitate, în 
însănătoşirea economiei şi a climatului politic şi moral. 

De ce Măria-sa conştiinţa? Pentru că ea, conştiinţa, este forul 
interior suprem al fiecăruia dintre noi, ea ne este sfetnic, ne stimulează 
sau frânează acţiunile, ne veghează, judecă şi apreciază faptele. 


* Vasile Fetescu, Toamnă la Copou, Editura PIM, laşi, 2005. 

Poţi să minți pe alții, să fugi oriunde, 
Dar de tine nu te poţi ascunde. 
Conştiinţa — ea e vajnic păzitor 

Şi, totodată, martor şi judecător. 

Conştiinţa este zeu pentru toți muritorii, afirmă dramaturgul 
antic grec Menandru şi, totodată, infailibilul şi incoruptibilul judecător, 
care hotărăşte în fiecare clipă, când vrem să-l ascultăm şi a cărui voce 
ajunge chiar şi la acela care nu vrea să o asculte, oricât de mult s-ar 
împotrivi — susține H. von Moltre. 

În fond ce trebuie să înţelegem prin cuvântul conştiinţă? 
Dicţionarul explicativ al limbii române defineşte conştiinţa ca sentiment 
al responsabilității morale faţă de propria conduită, proces de 
conştiinţă ca dificultate de a hotări într-o problemă morală greu de 
rezolvat”; mustrare de conştiinţă ca remuşcare, regret şi a fi fără 
conştiinţă a fi lipsit de scrupule. 

În înțelesul filosofic al conceptului, conştiinţa înseamnă 
sentimentul, intuiţia pe care ființa umană o are despre propria existenţă 
şi despre lucrurile din jurul ei. 

Într-o accepţiune restrânsă, conştiinţa individuală reprezintă 
sistemul de frânare a acţiunilor neconforme cu codul etic social acceptat, 
de impulsionare şi susținere a actelor morale pozitive. 

În mod firesc apare întrebarea: de ce la unele persoane 
indiferent de treapta socială, de gradul de cultură, de orientarea politică, 
funcționează această instanță supremă de coordonare a 
comportamentului, iar la altele nu? Cu alte cuvinte, de ce unii oameni au 
conştiinţă, în timp ce altora le lipseşte? Educația familială, şcolară şi 
socială este aceea care formează personalitatea umană a cărei coloană 
vertebrală este conştiinţa. Atenţie deci, la educaţie! 

Deseori auzim expresiile: aşa mi-a dictat conştiinţa; am ascultat 
glasul inimii; conştiinţa m-a îndemnat să-mi onorez profesia cu 
răspundere şi dăruire; sunt cu conştiinţa împăcată. 

Mulţi semeni de-ai noştri săvârşesc fapte reprobabile, antiumane 
şi antisociale cu bună ştiinţă, în cunoştinţă de cauză, premeditat. Despre 
aceştia spunem că sunt lipsiţi de conştiinţă sau au o conştiinţă deficitară, 
viciată. 

Dintre persoanele care săvârşesc răul în mod conştient, puţine 
au mustrări de conştiinţă, regretă în mod sincer plonjarea în apele 
murdare ale mizeriei morale. Înseamnă că în forul intim al acestora mai 
licăreşte o luminiță, o speranță de îndreptare. Altfel stau lucrurile cu 

persoanele care s-au ticăloşit complet, care nu mai au nimic sfânt, care 
au devenit pensionari pe viață ai stabilimentelor de detenție. Grav pentru 
familie şi comunitate este când în această postură se află tineri care au 
păşit cu stângul în viaţă şi devin un pericol şi o povară pentru societate. 

Pentru cei virtuoşi regula de acțiune în împrejurări îndoielnice 
este glasul inimii afirmă Kalidasa, poet şi dramaturg indian. Să ascultăm 
deci glasul inimii, sfânta flacără a sufletului (A Barbier) sfetnicul sincer 
şi devotat al omului, care îl ocroteşte de rele şi îi oferă liniştea şi 
echilibrul sufletesc, căci nimic nu-i mai sincer decât conştiinţa şi mai 
avantajos decât sfaturile ei, ne asigură Oxenstierna, diplomat şi moralist 
suedez. 

O societate este sănătoasă sub aspect politic şi moral dacă îşi 
promovează în forurile de conducere şi de decizie persoane cu un înalt 
grad de conştiinţă civică, sensibile la nevoile celor mulți, cu o 
impecabilă moralitate, devotate până la sacrificiu celor care i-au ales. 

Am aşternut pe hârtie aceste rânduri la îndemnul conştiinţei — 
sanctuarul cugetului meu — iar dumneavoastră, cititorilor, vă adresez 
îndemnul: în momentele cruciale, în cele de grave încercări şi de mari 
îndoieli, consultaţi-vă cel mai fidel, mai bun şi mai sincer sfetnic: 
propria conştiinţă. 

CARACTERUL ÎN LUMINI ŞI UMBRE" 


Ansamblul de însuşiri sau calități psihice stabile, rotunjite 
într-un întreg, emblematice pentru personalitatea omului, este cunoscut 
sub numele de caracter. Trăsăturile de caracter imprimă individului 
manifestări, comportamente şi atitudini constante, specifice. Nu există 
două persoane cu structuri caracteriale identice, după cum nu se află 
două individualități aidoma. 

Caracterul este componenta esențială, definitorie a 
personalității, care o aureolează sau o umbreşte, este pentru oameni 
geniul bun sau rău — spune Epicharmus. Un caracter frumos, bine 
împlinit şi statornicit, dă valoare şi prestigiu persoanei care îl are. 

Cunoaşterea caracterului persoanei cu care pornim în viață, al 
acelora cu care lucrăm sau venim în contact, este de maximă importanță. 
Pot fi prevăzute atitudinile şi reacțiile lor, evitându-se astfel surprizele, 
dezamăgirile, situațiile conflictuale. 

Descifrarea exactă şi completă a fizionomiei caracteriale a 
oamenilor este aproape imposibilă, pentru că apare fenomenul de 
mascare, de tăinuire a unor fațete, aşa numitul cameleonism. Stă în 
puterea multora dintre semenii noştri de a-şi cosmetiza caracterul, de a-i 
mistifica unele trăsături. De aceea, iniţiativele, afirmațiile, promisiunile 
acestora trebuie privite cu rezervă, cu prudenţă. 

În orice structură caracterială pot exista unele minusuri (trăsături 
negative). Om perfect din acest punct de vedere nu cred că există. 
Important este să nu lipsească însuşiri esenţiale, definitorii. 

Într-o exprimare lejeră, se spune despre o persoană cu grave 
carenţe caracteriale că este lipsită de caracter. Afirmația este inexactă. În 
asemenea cazuri este vorba despre o predominare a trăsăturilor negative 
de caracter, cele pozitive aflându-se în inferioritate. Mai corect ar fi să 
se spună că individul respectiv are un caracter deficitar sau urât. 

Tatăl unei fete care era pe punctul de a se căsători, îmi prezenta, 
cu oarecare încântare, calităţile viitorului ginere. În caracterizare nu era 
menţionat nici un defect. I-am spus fericitului părinte că aş dori să-mi 
facă un portret caracterial al ginerelui său peste cinci ani pentru că, aşa 
cum afirmă Menander, piatra de încercare a caracterului este timpul, şi 
ca să nu-l las descumpănit i-am spus: un soț este acceptabil dacă nu este 
betiv şi nu este bădăran. Aproape toate celelalte defecte pot fi tolerate 
sau corectate. 

La unele persoane tinere sau chiar mature caracterul nu este bine 
conturat şi stabilizat. Pentru acestea apariţia unei tentaţii puternice poate 
zdruncina edificiul şubred. S-a observat că unele dregătorii şi situații 
favorizează deformarea caracterului, contribuie la distrugerea temeliei 
demnităţii personale, cum este definit caracterul de La Rochefoucauld. 

Se mai spune că omul îşi dezvăluie caracterul când este pus în 
trei ipostaze: atunci când 1 se încredințează un secret, când i se dau bani 
cu împrumut şi când este înscăunat într-o mare dregătorie. 

Nu există nici o legătură între frumuseţea fizică şi integritatea 
caracterului. 

Frumuseţea fizică e moştenită 
Şi-i de toată lumea preţuită. 
Dar se poate ca un chip frumos 
Să ascundă un suflet ticălos. 

Din păcate, mulți băieți şi fete, ajunşi la momentul crucial al 
alegerii partenerului de viață, au în vedere numai înfăţişarea fizică şi mai 
puţin sau deloc, frumuseţea caracterului. În aceste cazuri, după ce 
flacăra dragostei s-a stins iar frumuseţea s-a ofilit, pot apărea regretele, 
dar uneori e prea târziu. 

Integritatea ca şi minusurile caracterului sunt puse în evidență 
de fapte sau manifestări aparent minore. Un tânăr cu care colaboram în 
rezolvarea unor probleme gospodăreşti, când rămânea fără bani apela la 
mine să-l împrumut cu mici sume. Cu întârzieri de 2-3 zile restituia 
datoria. Ultima dată după ce a primit împrumutul solicitat nu a mai dat 
pe la mine. L-am zărit odată prin oraş, m-a ocolit, iar eu mi-am dat 
seama că şi-a vândut cinstea aproape pe nimic. 

Experienţe de acest gen, de-a dreptul surprinzătoare, am avut şi 
cu alte persoane care mi-au înşelat încrederea, dezvăluindu-şi astfel 
minusurile din structura caracterului. 

Imediat după 1989, caracterul multora dintre concetăţenii noştri 
s-a restructurat şi s-a metamorfozat brusc. Şi-au trecut în conservare 

însuşirile de caracter cu care au operat în epoca de aur — şi care le-au 
adus numai foloase şi privilegii — şi au scos de la naftalină trăsăturile de 
rezervă: egoismul, lăcomia, individualismul exacerbat, aroganţa, invidia, 
perfidia, lenea, minciuna, necinstea, neruşinarea etc., pe care le-au pus 
în funcțiune la intensitate maximă, în noul context social, economic şi 
politic. 

Toate relele, care macină temeliile societății româneşti 
postdecembriste şi blochează mersul ei înainte, sunt datorate şi 
carenţelor caracteriale ale persoanelor ce s-au căţărat în sferele înalte de 
conducere şi au subordonat idealurile sociale intereselor meschine, 
personale. E greu de presupus că situaţia se va normaliza atâta timp cât 
binele național este sacrificat pentru interesul individual sau de grup, cât 
promovarea demnitarilor se va face după criterii politice şi interese de 
partid, şi nu după competenţă şi puritatea caracterului. 

POLITEŢEA* 


Moto: Cine respectă pe alții, 
se respectă pe sine 


- Fugi, domnule, de-aici cu politeţea ta! — îmi spunea cu reproş 
bunul meu coleg şi prieten, poetul Mihai Munteanu. Politeţurile erau 
sarea şi piperul întâlnirilor dintre cucoanele din înalta societate, cu vie 
adânci în boierimea şi moşierimea de altădată; erau şi apanajul 
madamelor din mahalalele oraşelor şi târgurilor, care, când se întâlneau, 
îşi sărutau aerul din jurul urechilor, se gratulau cu fel de fel de formule 
înțesate cu franțuzisme, şi se bârfeau reciproc la întâlnirile cu alte surate. 

Cred că are dreptate amicul meu... 

Azi nu mai are nimeni nici vreme, nici chef pentru astfel de 
dulcegării lingvistice. Nesfârşita şi obsedanta tranziție românească a 
generat şi proliferează un limbaj de tinichea, cu atacuri violente şi 
demolatoare, cu expresii dure, lipsite de sensibilitate şi umanism. Într-o 
luptă pentru existență caracteristică junglei, principiul care pe care tinde 
să se generalizeze în toate sferele activităţii sociale. Înving cei cu tupeu, 
cei cu bani mulți, cei ce, călcând peste cadavre, se caţără cât mai 
aproape de vârful piramidei administrative şi politice, de unde sfidează 
pe cei mulţi şi săraci, pe cei ce se zbat cinstit pentru a supraviețui. 

Aşadar, despre politeţe ca mod firesc şi dorit de comportament 
social se poate vorbi mai mult la timpul trecut. Deocamdată. 

În vorbirea curentă, cuvântul politeţe este folosit cu înțelesul de 
amabilitate, bună-cuviinţă, respect. Se spune despre cineva că este 
politicos dacă are o atitudine cuviincioasă, amabilă, binevoitoare, 
îndatoritoare faţă de cei din jur. În limbaj popular, conduita politicoasă 
se exprimă prin sintagmele: bună-creştere, bunăcuviinţă, bună-purtare, 

politeţea fiind apreciată de John Locke drept prima şi cea mai angajantă 
din toate virtuțile sociale. 

Politeţea ar trebui să fie o formă statornică de comportament, de 
manifestare constantă, în toate situațiile, nu doar o haină de gală, purtată 
la ocazii. 

Politeţea să nu fie 
Strai de sărbătoare, 
Ci o nestinsă făclie 
Călăuzitoare. 

Există persoane care sunt manierate, îndatoritoare, numai în 
societate, cu alții adică, şi grosolane în mediul familial, manifestând 
astfel un comportament duplicitar. 

Nu întotdeauna politeţea este autentică, reală. Întâlnim adesea o 
falsă politeţe, un fel de spoială peste un caracter denaturat, care mai mult 
scoate în evidenţă hidoşenia sufletească decât o acoperă, devenind „o 
mască cu surâsul pe buze” sau o monedă unanim cunoscută drept falsă, 
după caracterizarea lui Arthur Schopenhauer. 

În opinia noastră, politeţea poate fi comparată cu un veşmânt 
care înfrumuseţează şi înnobilează pe cel ce îl poartă. Rămânând în aria 
comparaţiilor, politețea adevărată, autentică, manifestată în toate 
împrejurările de viaţă ale omului este asemănată într-un proverb persan 
cu o monedă destinată să îmbogăţească nu atât pe cel ce o primeşte, cât 
pe cel ce o dă. 

Bunele maniere se învaţă, ca orice act de conduită. Bazele 
acestei preţioase trăsături de caracter se pun începând din primii ani de 
viață, o dată cu deprinderea mersului şi a vorbirii, în condițiile unei vieți 
familiale armonioase, prin exemplele oferite, prin explicaţii şi exerciţii. 

Să nu vă aşteptaţi ca fiul sau fiica dumneavoastră să fie 
politicoşi, manieraţi, dacă dumneavoastră, părinții, vă comportaţi în 
relaţiile familiale şi sociale ca nişte bădărani. Un băiat dintr-o familie 
onorabilă de intelectuali, al cărui tată i se adresa mai mereu cu cuvinte şi 
expresii jignitoare, când a devenit, la rândul său tată, folosea acelaşi 
limbaj inacceptabil faţă de proprii copii. 

Ce maniere în comportamentul social poți să pretinzi unui 
adolescent care îi adresează propriei mame cuvinte şi expresii greu de 
reprodus, căreia nu-i spune niciodată „sărut mâna” sau „mulţumesc”, iar 
pe tatăl său îl etichetează ca depăşit şi incapabil să înţeleagă viaţa şi 
idealurile tineretului actual. Asemenea stări de lucruri se întâlnesc 
frecvent în familiile în care se fac greşeli în educația copiilor, 

tolerându-li-se moduri necuviincioase de adresare, manifestări grosolane 
în relațiile cu cei care le-au dat viaţă. 

Fără dragoste şi respect faţă de părinţi, mulţi adolescenţi cad sub 
influența găştilor de cartier, fiind amenințați de pericolul drogurilor şi al 
virusului HIV, sunt antrenați în încăierări ale grupurilor rivale, în violuri 
şi tâlhăru. Despre comportament politicos în aceste nefericite situaţii 
nici nu poate fi vorba. 

Dar cât de plăcut este să vedem tineri salutând respectuos, 
adresându-ni-se cu formule reverenţioase, care ştiu să utilizeze când şi 
unde trebuie cuvintele magice „vă rog” şi „„mulțumesc”, care oferă 
întâietate femeilor şi vârstnicilor la urcarea în mijloacele de transport şi 
cedând locurile de pe scaune persoanelor îndreptăţite a le ocupa. 

Se pare însă că în ultimii ani asemenea manifestări sunt ca nişte 
flori rare. Pe bună dreptate J. Joubert spune despre politeţe că este 
Floare a umanităţii. Cine nu este destul de politicos, nu este destul de 
uman, iar A Suares consideră politeţea ca pe nimic mai util pentru a trăi 
între oameni. 

Alături de familie, care pune primele cărămizi la edificarea 
personalității, un rol important în formarea comportamentului politicos 
al copiilor revine şcolii. Prin ambianța intelectual-morală şi estetică ce 
trebuie să domnească în orice instituție de învățământ, prin orele de 
dirigenție, activități cultural-artistice şi sportive, prin colaborarea 
permanentă cu părinţii elevilor, şcoala poate contribui în mod substanțial 
la formarea unei conduite disciplinate şi politicoase la copii şi tineri. 

Este necesar să fie prevenite şi înlăturate situațiile în care 
cadrele didactice manifestă neglijenţe în modul de a se adresa elevilor 
sau practică atitudini nepermise şi dăunătoare în relațiile cu aceştia. Un 
tânăr profesor, aflat la începutul carierei sale, cu o bună pregătire de 
specialitate, dar lipsit de aptitudini didactice, nu se bucură de autoritate 
în fața elevilor, fumează împreună cu ei, iar la partidele de fotbal din 
curtea şcolii, ucenicii îi adresează cuvinte şi expresii dezonorante şi 
chiar înjurături. Este uşor de imaginat ce fel de maniere pot dobândi 
elevii de la un asemenea educator! 

Cei ce răspund de destinele învățământului şi au abilităţi de 
control şi de decizie trebuie să ia măsuri drastice în asemenea cazuri 
nefericite. 

LICEENII 


Satul în care am venit pe lume, Dorobanţi, aparține comunei 
Nicşeni, situată la nord-est de municipiul Botoşani, reşedinţă de judeţ. 
Statorniciți pe acele meleaguri pe la sfârşitul secolului al 
nouăsprezecelea, dorobănţenii îşi întemeiau gospodării trainice, cu 
familii numeroase, îşi lucrau cu hărnicie şi dragoste puţinul pământ pe 
care îl aveau, şi pentru care au dat jertfă de sânge în cele două războaie 
mondiale, îşi creşteau copiii în frica față de Dumnezeu, insuflându-le 
cultul pentru muncă şi pentru cinste. Viaţa lor spirituală era călăuzită de 
singurele instituţii existente în localitate: şcoala, biserica şi mai târziu 
căminul cultural. 

Evident, nu puteau lipsi din peisajul social rural din acele 
vremuri cârciumarii, micii negustori cu dugheni înghesuite în încăperi 
mici Şi întunecoase, comercianții ambulanți ce cutreierau satele cu fel de 
fel de obiecte poleite şi de proastă calitate, care luau ochii fetelor şi 
nevestelor tinere, cerşetorii proveniți din mahalalele sărace ale 
Botoşanilor, iar în preajma alegerilor, invadau satele hoarde de agenți 
electorali care făceau propagandă mincinoasă partidelor politice care-i 
angajau. 

În acest cadru economic, politic şi social în care şcoala şi 
biserica îşi disputau supremația, țăranii mai înstăriți, la îndemnul 
învăţătorilor, îşi strângeau cureaua şi îşi trimiteau copiii, cu aplecare 
pentru carte, să înveţe la şcolile secundare de la oraş, pentru a fi şi 
odraslele lor în rând cu cele ale învăţătorilor, preotului, ţârcovnicului sau 
ale boierului. 
roadelor pământului, susținerea unui copil de ţăran la liceu reprezenta un 
efort considerabil pentru întreaga familie. 

Şi totuşi, Dorobanţii se număra printre satele cu un mare număr 
de liceeni, faţă de altele, ai căror locuitori erau poate mai înstăriți. Era, 
cred, meritul cadrelor didactice care, muncind cu tragere de inimă, 
pregăteau bine copiii şi îi îndemnau pe săteni să-i dea la învățătură mai 
departe. 

Acest context favorabil a făcut ca la un moment dat să existe 
într-un sat relativ mic, cum era Dorobanţii, un număr de peste 30 de 
elevi la licee teoretice, la liceul comercial şi la şcoala normală. Dacă-mi 
amintesc bine, numai la aceasta din urmă eram vreo zece elevi, 
aparținând aceleaşi generaţii. Îmi place să cred că satul meu era unul 
dintre puţinele care, în acea vreme, dădea un număr atât de mare de 
intelectuali. 

Pe atunci, principalul drum de legătură a satului Dorobanţi cu 
oraşul era desfundat în anotimpurile cu ploi şi căruțele intrau în glod 
până la butuci, ceea ce făcea ca deplasarea sătenilor la oraş să se facă 
mai mult pe jos. Dacă plecai cu unu, două ceasuri înainte de ivirea 
zorilor şi dacă erai sprinten la mers, reuşeai să te întorci acasă aşa, cam 
pe la chindie, când soarele mai are de parcurs cale de vreo două lungimi 
de prăjină până la asfințit. Ajungeai stors de vlagă şi rupt de foame. 
Pentru că fiecare bănuţ era câştigat cu multă sudoare, nu ne înduram să-l 
cheltuim pentru a cumpăra ceva de-ale gurii. Aveam în traistă o bucată 
de malai sau câteva turte din făină integrală, coapte pe plită, pe care le 
îmbucam la scurtul popas făcut la fântâna de pe şleahul Teişoarei unde 
ne potoleam setea şi ne răcoream obrajii cu apa ei binefăcătoare. 

Venirea în vacanțe a copiilor de ţărani şcoliți la oraş era prilej de 
bucurie pentru familie. Apărea un om în plus la treburile gospodăreşti şi 
la cele ale câmpului. Truditorul ogoarelor ştia un lucru esenţial: lipsa de 
activitate, trândăvia, reprezintă o invitație la dobândirea unor apucături 
rele, la vicii. De aceea, copilul trimis la învățătură nu era absolvit de 
muncile agricole când revenea acasă. 

În răcoarea serilor de vară, ca şi în zile de sărbători, liceenii se 
adunau la căminul cultural unde, sub conducerea talentatului învățător 
Ioan Pavel (fie-i ţărâna uşoară), învățau să interpreteze cântece pe patru 
voci, să recite poezii şi să dea viaţă personajelor din micile piese de 
teatru puse în scenă cu mijloace puține, dar cu mare dăruire. 

Formaţia de dansuri populare, alcătuită din băieți şi fete 
îmbrăcaţi în costume naționale, specifice zonei, reuşea să redea, în bună 
măsură, frumuseţea jocului popular moldovenesc. 

Repetiţiile pentru programele artistice se bucurau de prezența 
elevilor de liceu aproape fără absente şi erau un bun prilej de a ne întâlni 
laolaltă băieţi şi fete, de a ne cunoaşte mai bine, de a se înfiripa prietenii 
şi idile. Aproape după fiecare repetiţie încheiată cu rezultatele aşteptate, 
domnu” Pavel ne oferea cam o oră de dans, cântându-ne la vioară 
şlagăre din acea vreme (tangouri, valsuri şi hore) în ritmul cărora 
dansam cu mare plăcere. 

Dar aceste momente distractive, oferite de către neuitatul domn 
Pavel ca recompensă pentru participarea noastră, cu interes, la repetiții, 
nu satisfăceau decât o mică parte din apetitul nostru tineresc pentru 
petreceri. De aceea, organizam aşa-numitele chermeze, bunici ale 
discotecilor de azi, mai cuminţi şi mai decente, şi cu mijloacele modeste 
de care dispuneam. Un patefon cu plăci ne oferea muzica, ghirlandele şi 
confetele le confecționam noi, cărțile poştale ilustrate, pentru 
desemnarea reginei, erau cumpărate de la oraş şi trimise „andrisantelor” 
de cei care dispuneau de bani, bufetul bine asortat oferea vin de proastă 
calitate, din belşug botezat cu apă, şi siropuri leşietice de culori incerte 
şi cu gust nedefinit. Berea caldă şi răsuflată, vândută la halbe, sporea 
transpiraţia şi producea efecte diuretice. Cu toate acestea, noi ne distram 
dansând cu o neostoită plăcere până la epuizare. 

Programele noastre artistice le prezentam şi în satele învecinate, 
formaţiile devenind cunoscute şi apreciate dincolo de granițele comunei. 
Sala căminului nostru cultural se dovedea neîncăpătoare pentru 
mulțimea de săteni ce dorea să vadă spectacolul. Se recurgea atunci la o 
soluție de compromis. 

În curte era improvizată o scenă, pentru pereţi şi cortină erau 
folosite covoare şi cearşafuri, umbra fiind oferită de copaci. Neajunsul 
era că, lipsind stația de amplificare, spectatorii nu prea auzeau ce se 
vorbea pe scenă. 

Noi, liceenii, eram mândri de spectacolul pe care îl pregăteam şi 
îl prezentam, iar părinţii noştri se fuduleau că au copii „artişti”. Aveam 
preocupări frumoase şi ne petreceam timpul liber în chip plăcut şi util. 
Şi mai era un câştig. Acele activităţi ne apropiau sufleteşte, făceau să ne 
simţim bine împreună şi să ne respectăm. 

Prilej pentru frumoase petreceri ne ofereau sărbătorile 
Crăciunului şi Anului Nou, când grupe de liceeni, organizate pe prietenii 
şi vârste, mergeau să colinde şi să ure fetele, însoțiți de nelipsitul 
patefon. Adăstam la casele prietenelor noastre, unde se întindeau mese 
îmbelşugate cu bunătăţi culinare şi băutură, şi unde încingeam dansuri, 

asortate cu glume şi bună dispoziţie. O parte dintre fete se alăturau apoi 
grupului de urători sau colindători şi porneam, mai departe, la celelalte 
fete. Era frumos, distractiv şi deconectant. 

Nu pot să uit o întâmplare petrecută într-o noapte de An Nou. 
Eram, cred, prin clasa a III-a la şcoala normală şi venise la mine, să 
petreacă sărbătorile, Costică Avădănesei din Broscăuţi (odihnească-se în 
pace); un coleg pe care îl mai ajutam la învăţătură şi cu care mă vizitam 
în vacanțe, dar care a rămas de căruță. 

Noi doi împreună cu Cezar Adimi, un foarte bun prieten, elev la 
liceul comercial, plecat şi el în lumea drepţilor, am convenit să mergem 
cu uratul la prietena mea, Virginica Armaşu din Dorohoi, aflată în 
vacanţă la unchiul ei, un bogătaş care locuia într-un sat la vreo şapte 
kilometri de Dorobanţi. A fost o hotărâre soră cu nebunia, luată probabil 
sub influența vinului şi a prostiei, pentru că drumul până acolo, peste 
câmpuri înzăpezite, trecea pe lângă o pădure de unde ne-au dezmierdat 
auzul urletele unor lupi, iar familia Vornicu din Dimăcheni, unde se afla 
dulcineea pentru care venisem, avea luminile stinse şi porțile ferecate. A 
fost un act necugetat care se putea sfârşi dramatic pentru noi. 

După decembrie 1989 căminele culturale au fost abandonate, au 
dispărut ca instituţii, clădirile lor au început să se degradeze, iar cele mai 
rezistente sunt transformate în cafebaruri, în discoteci sau depozite 
pentru materiale. 

Cu gândul la frumoşii ani ai adolescenței, la vacanţele petrecute 
împreună cu fetele şi băieţii de seama mea, la serbările şi petrecerile 
pline de farmec şi poezie, îmi pun adeseori întrebarea: cu ce se ocupă 
liceenii de azi când se întorc la sate, în vacanţă? 

EDUCAȚIE ELEMENTARĂ 


Din păcate, întâlnim tot mai frecvent copii şi tineri care, prin 
manifestări aparent banale, dovedesc minusuri în educația elementară. 
Am în vedere lipsa de politeţe întâlnită în mijloacele de transport în 
comun, în care copiii şi tinerii stau impasibili pe scaune, în timp ce 
persoane în vârstă, sau chiar vizibil suferinde, îşi menţin cu greu 
echilibrul stând în picioare, cu bagaje în mâini. Carenţe în eficiența 
„celor şapte ani de acasă” manifestă şi acei tineri care, mergând în 
grupuri gălăgioase ocupă întregul trotuar, fumează de-a valma, băieți şi 
fete, scuipă, aruncă la întâmplare ambalajele şi capetele de ţigări, se 
înghesuie înaintea femeilor şi a persoanelor vârstnice la urcarea în 
mijloacele de transport, nu ştiu să salute politicos, poartă uneori 
îmbrăcăminte indecentă, îşi consumă ardentul sentiment de dragoste 
prin săruturi prelungite în mijlocul trotuarului sau în mijloacele de 
transport ori în parcurile publice. 

Încerc un sentiment de nemulțumire, de durere chiar, când văd 
ce se petrece cu actualul tineret, pe care îl pândesc cele două mari 
nenorociri ale prezentului: virusul HIV şi drogurile, cărora le cad 
victime din ce în ce mai mulți copii şi tineri. 

Generației adulte, celor care şi-au asumat guvernarea ţării, îi 
revine răspunderea pentru creşterea şi educarea unui tineret sănătos din 
punct de vedere fizic, intelectual şi moral, capabil să preia conducerea 
societăţii peste câţiva ani, să instaureze starea de normalitate în toate 
sferele vieții şi o democraţie autentică. 


* Vasile Fetescu, Parfum de spini, Editura PIM, laşi, 2003. 

A FI ECONOM 


„Economul este cel mai bogat dintre oameni” afirmă Nicolas 
Chamfort, scriitor, moralist şi pamfletar francez, iar Publilius Syrus 
consideră economia drept „cel mai sigur câştig”. 

Pornind de la aceste adevăruri, aducem în prim plan importanța 
educației economice ca o componentă a educației generale. 

În viziunea noastră, educația copiilor şi tinerilor în spiritul 
economiei ar trebui să aibă ca ţinte, pe lângă gospodărirea judicioasă a 
resurselor băneşti, utilizarea atentă şi ocrotirea bunurilor care alcătuiesc 
condițiile materiale ale activităților şcolare: manuale, mobilier, aparatură 
modernă, materiale didactice tradiționale, scule şi aparatură de atelier şi 
laborator, instalațiile electrice, sanitare, termice etc. 

În înțeles mai larg, econom înseamnă om chibzuit, calculat, 
cumpătat, rezistent la tentaţii, realist, cu simțul măsurii. Cuvântului 
econom 1 se atribuie însă şi unele sensuri peiorative: zgârcit, avar, zgârie 
brânză, Hagi Tudose etc. 

Educaţia pentru formarea însuşirii de a fi econom trebuie să 
înceapă din copilăria timpurie prin cultivarea grijii pentru păstrarea şi 
îngrijirea jucăriilor, a obiectelor de îmbrăcăminte şi încălțăminte, a 
mobilierului pe care îl foloseşte copilul. 

Unii părinți, mai ales dintre cei care îşi permit libertăți 
financiare, dorind să facă bucurii unicului lor copil, îl copleşesc cu 
Jucării, unele nepotrivite vârstei şi dorințelor acestuia, îi satisfac şi cele 
mai extravagante cereri, astfel încât odorul ajunge la concluzia că tot 
ceea ce vede şi visează poate obține. 

Pe măsură ce copilul creşte, pretenţiile lui devin tot mai mari şi 
mai rafinate, adăugându-se cheltuieli pentru îmbrăcăminte de lux, pentru 
țigări de cea mai bună calitate, pentru cafea şi băuturi fine, distracții 
înlănţuite, jocuri de noroc, călătorii în străinătate, droguri. 

Un copil crescut în astfel de condiţii face casă bună cu lenea, 
dispune de mai mulți profesori preparatori, are reacţii alergice la 

cuvântul economie şi manifestă dispreț pentru tot ceea ce înseamnă 
muncă. 

Atunci când părinţii şi bunicii îşi dau seama ce fel de om au 
crescut, încearcă zadarnic să mai dreagă câte ceva, dar e prea târziu. 
Răul s-a înrădăcinat, îşi produce efectele, iar părinții suportă 
consecinţele. Culeg ceea ce au semănat. 

Cauzele? Dragostea nemăsurată, egoistă a părinţilor față de 
progenitura lor (plăcerea acestora de a provoca bucurii copilului este o 
dovadă de egoism). Altă cauză o constituie manifestarea aşa numitei legi 
a compensaţiei. Ceea ce şi-au dorit şi nu au avut ei în copilărie, vor să 
asigure, cu prisosință, copilului lor. Este şi aceasta tot o formă de 
egoism parental cu urmări negative în plan educativ. Procedând astfel, 
părinţii îi stimulează pe copii să formuleze pretenții tot mai mari, să 
creadă că toate dorințele lor pot fi satisfăcute, că totul li se cuvine fără să 
li se ceară nimic. 

Un aspect esențial al educaţiei pentru economie îl reprezintă 
modul cum sunt folosiți şi prețuiți banii în familie. Copiii preiau de la 
părinţi atitudinea acestora față de felul cum se câştigă şi se gospodăresc 
veniturile băneşti, când copiii sunt antrenați la programarea cheltuielilor, 
la ierarhizarea priorităților, când sunt la curent cu eventualele rezerve 
băneşti ale familiei. 

Am mai spus şi altă dată. În lumea satului interbelic banul era la 
mare preţ. În familiile numeroase de țărani, banii se câştigau greu şi erau 
foarte puţini față de nevoi. Din această cauză, erau administrați cu mare 
chibzuială. Fiecare bănuţ era legat cu şapte noduri şi era dat la fonciere 
sau la cumpărături cu durere în suflet. Se făceau economii la toate 
bunurile care trebuiau procurate cu bani, inclusiv la chibrituri, sare, gaz 
(petrol lampant) ş.a. 

Verbele a strânge, a cruța, a păstra, (în înţelesul de a economisi), 
erau frecvent folosite în familiile săteşti. 

Țăranul îşi învăţa copiii să muncească, 
Să fie harnici, să economisească. 

Ştia că banii sunt mai prețuiți 

Atunci când cu sudoare proprie-s stropiți. 

Constrângerile privind consumul erau argumentate cu exemple 
convingătoare. Îmi amintesc două dintre ele. 

O familie dintr-un sat vecin, recunoscută pentru hărnicia şi 
spiritul gospodăresc, pentru averea acumulată, şi-a înzestrat toţi copiii, 
opt la număr, cu case construite pe grădini mari, înainte de căsătorie, cu 

mai multe hectare de pământ, cu căruţe cu cai, oi şi vaci, aceştia 
devenind la rândul lor gospodari harnici şi înstăriți. În legătură cu 
spiritul de economie al acestei familii se spune că mergea până la 
despicarea băţului de chibrit înainte de a-l folosi, pentru a-i dubla 
utilizarea. 

Celălalt exemplu. Mitru Cotruţă, un gospodar din satul meu a 
plecat odată cu o haraba plină de saci cu grâu la târg să-i vândă. La 
intrarea în Botoşani, situat la 18 km de sat, se aflau în zilele de târg 
mulți angrosişti de cereale, care se repezeau ca un stol de ulii asupra 
căruţelor ce trosneau sub povara încărcăturilor. Cu nişte sonde metalice 
scoteau probe de grâu din sacii ţăranilor, se tocmeau la sânge asupra 
preţului, şi după ce cădeau la învoială, conduceau căruțele la depozite. 
Acolo, ţăranii erau păcăliți la procentul de corpuri străine, erau furaţi la 
cântar şi înşelaţi la calcule. 

Eroul nostru, Mitru Cotruţă, care nu stătea prea bine cu ştiinţa de 
carte şi cu calculele aritmetice, la întoarcerea spre casă, singur în carul 
cu boi, a refăcut socotelile după un algoritm numai de el ştiut şi, cam pe 
la jumătatea drumului a ajuns la concluzia că a fost înşelat cu cinci bani 
(0,05 lei). A făcut cale întoarsă la depozitul negustorului pentru 
recuperarea pagubei. 

Educaţia copiilor şi tinerilor în spiritul economiei a dispărut din 
preocupările părinților şi ale educatorilor. Nesfârşita tranziție 
românească, cu numeroasele ei disfuncţii în toate planurile, favorizează 
creşterea unor generații de risipitori şi distrugători, de simpli 
consumatori fără a fi implicați în producerea banilor şi a bunurilor de 
folosință familială sau comunitară. 

O societate care nu îşi economisește resursele, în care furturile şi 
distrugerile depăşesc orice limită, ai cărei membri nu sunt educați în 
spiritul economiei şi al respectului pentru valorile materiale, este 
condamnată la stagnare, la sărăcie. „Acolo unde nu ai pus (nu ai 
acumulat, n.n.) n-ai ce lua” — spune un proverb albanez. 

Deprinderea de a economisi, comportamentul stimulat de 
convingeri economice se formează prin învăţare, exemple şi exersare. 
Rolul cel mai important în acest demers educativ revine părinţilor şi 
educatorilor cărora le adresez îndemnul: învățaţi-i pe copii şi tineri cum 
să câştige şi să economisească banii, pentru că dexteritatea de a-i risipi o 
dobândesc singuri! 


205 


PLIMBAREA 


Pentru persoanele care şi-au încheiat activitatea profesională şi 
au intrat în concediu nelimitat, ieşirea zilnică dintre pereții 
apartamentului, care pentru unii au devenit un fel de cămaşă de forță, 
este mai mult decât binefăcătoare, este o necesitate. 

Ca mulți alții aflați în aceeaşi situație, mi-am propus ca în 
fiecare zi, indiferent de vreme, să ies din casă pentru câteva ore, să văd 
şi să mă vadă lumea, să fac puţină mişcare mergând pe jos, să mă 
aerisesc. În asemenea plimbări am constatat un fapt grav şi dureros: 
comportamentul civilizat al ieşenilor de toate culorile şi aproape de toate 
vârstele nu mai există. Iată un exemplu, pentru început. 

Grupuri de adolescenți, băieţi şi fete se deplasează ocupând 
întreaga lăţime a trotuarului. Vorbesc toți deodată cu voci stridente, râd 
zgomotos în cascade, sunt gata să dea peste persoanele vârstnice, dacă 
acestea nu se feresc din calea lor. Tihna şi starea de bine pe care le cauţi 
într-o plimbare pe Copou se duc pe apa sâmbetei, dacă ai ghinionul să ți 
se sincronizeze paşii cu un astfel de grup. 

Pentru a-mi putea continua plimbarea în linişte, mă îndepărtez 
de grupul gălăgios şi obositor, fie grăbind, fie încetinind paşii. Dar mă 
lovesc de o altă dovadă a lipsei de civilizație care mă îngrețoşează. Pe 
fiecare decimetru pătrat al trotuarului se lăfăie bucăţi de flegmă, de 
secreții nazale sau de scuipat. Păşesc printre ele ca la şotron, dar atenția 
îmi este atrasă şi de alte manifestări ale lipsei de educație elementară şi 
de bun simţ. Peste tot, pe trotuar şi pe spaţiul verde (care ar trebui să 
aibă iarbă şi flori, dar nu are) sunt semănate chiştoace şi ambalaje de la 
țigări, bilete de la mijloacele de transport în comun, hârtii de tot felul, 
capace şi sticle de la sucuri, deşi coşurile pentru gunoi, vopsite cu o 
culoare care te invită să le foloseşti, se află la tot pasul. 

Încercând un sentiment de profundă nemulţumire față de aceste 
aspecte, îmi vine în minte o întâmplare la care am fost martor şi care 
m-a impresionat în mod plăcut. Mă aflam într-o staţie de troleibuz, unde 
mai aşteptau câteva persoane, între care şi o doamnă cu o fetiță de vreo 
trei-patru ani, care mânca ceva dintr-un pacheţel. Când a isprăvit de 
mâncat, a întrebat-o pe maică-sa ce să facă cu ambalajul. Aceasta i-a 
arătat un coş pentru gunoi aflat în apropiere. Când fetiţa a ajuns la locul 
indicat a constatat că nu ajunge la coş. Atunci mama a ridicat-o puţin, 
astfel ca fetiţa să pună hârtia acolo unde trebuia, oferindu-i, astfel, 
prilejul de a trăi satisfacția că a făcut un lucru bun. Cred că am asistat la 
un exercițiu frumos şi eficient de formare a comportamentului civilizat, 
pe care l-am aprobat şi admirat. Imediat după acest episod a sosit în 
stație şi troleibuzul aşteptat. Din el au coborât câteva persoane. O 
doamnă bine şi un domn arătos au aruncat pe asfalt biletele de călătorie 
folosite. 

Revin la plimbările mele. Pe trotuarele multor artere de 
circulație am întâlnit unul dintre cele mai neplăcute aspecte. Scârnele 
câinilor, scoşi la plimbare de stăpânii lor, le întâlneşti cu o frecvență 
revoltătoare. Posesorii acestor drăgălaşe animale de companie ar trebui 
obligați să curețe murdăriile lăsate în urmă de patrupede, aşa cum se 
întâmplă în ţările civilizate. S-ar evita, astfel, călcarea şi înşirarea lor de 
către pietoni. 

Plăcerea unei plimbări în Copou îmi este diminuată şi de 
claxoanele automobilelor care circulă pe bulevard cu viteză de raliu, 
precum şi de fumul şi gazele de la ţevile de eşapament, pe care acestea 
le răspândesc din belşug. 

Ajungând la rondul de la Agronomie, mă urc într-un tramvai din 
cele lungi, moderne, silențioase şi elegante, cu scaune tapițate. Şi aici 
jeşenii şi-au pus imediat amprenta lipsei lor de civilizație: stofa de la 
fotolii este murdară sau tăiată, mânerele de sprijin ale băncilor sunt 
rupte, pe spatele unor scaune au apărut desene şi scrisuri pornografice, 
multe geamuri sunt zgâriate. În vagonul în care mă aflam, când coboram 
dealul Copoului, s-a urcat o ceată de adolescenți îmbrăcați ca pentru 
sport, care probabil veneau de la antrenament şi se îndreptau spre 
diferite zone ale oraşului. Erau extrem de expansivi, vorbeau şi râdeau 
zgomotos, întrecându-se să povestească întâmplări din şcoala în care 
învață sau din cartierul în care locuiesc. Astfel, toți călătorii din vagonul 
respectiv au aflat că la şcolile la care învaţă, profesorii nu prea vin la 
ore, că elevii copie pe rupte, că după ce s-au asigurat cu note de trecere 

nu se mai omoară cu învățatul şi nu mai dau pe la şcoală, că fiecare 
dintre ei are gaşca lui în cartier, că profa” de engleză de la o şcoală 
oarecare este în relaţii amoroase cu proful de muzică şi multe altele. 
Nici unul dintre călătorii aflați în tramvai şi, deranjați de gălăgia 
grupului respectiv, nu a avut curajul să ia atitudine față de manifestările 
acelor mici barbari, pentru că ar fi riscat să se expună ieşirilor 
imprevizibile ale acestora. 

Trebuie să mărturisesc, nu fără părere de rău, că adeseori 
plimbările mele s-au încheiat cu năduf, în locul liniştii şi relaxării pe 
care le căutam. Şi aceasta datorită faptului că în urbea de pe malul 
Bahluiului absența educaţiei civice elementare şi lipsa conduitei 
civilizate, pe care le întâlneşti la tot pasul, urâțesc oraşul şi viața 
locuitorilor. Se pare că civilizația străzii şi comportamentul decent în 
mediile publice mai au multe carenţe. 

VESTIMENTAȚIA ÎN TRANZIȚIE 


În miez de vară, când arşiţa atinge cote alarmante şi face victime 
printre persoanele vulnerabile la temperaturi ridicate, m-am hotărât să 
plec câteva zile pentru a mă răcori şi linişti în creierul munţilor. În drum 
spre Vatra Dornei m-am abătut, ca de obicei, pe la prietenii mei de o 
viață, Jeniţa şi Ghiţă Gaftiniuc, trăitori în satul Maxut, o suburbie a 
oraşului Hârlău. 

Aici, în ograda inundată de verdeață, la o masă lungă, mărginită 
pe laturi de două bănci, umbrită jur-împrejur de plante agățătoare 
alcătuind un chioşc vegetal cu umbră deasă şi răcoroasă, e cum nu se 
poate mai plăcut să savurezi o dulceaţă de cireşe amare, aşa cum numai 
Coana Jeniţa ştie să o potrivească, nici prea legată, nici prea subțire, care 
te unge la inimă şi-ţi tămăduieşte, zice-se, niscaiva suferințe ale 
stomacului. 

Paharul brumat de apa rece, scoasă atunci din fântâna de alături, 
acompaniază de minune degustarea dulceţii şi a gogoşilor care mai 
păstrează, încă, o parte din fierbinţeala uleiului în care s-au rumenit. 

În acest tihnitor şi mirific cadru natural dialogul se încheagă lin, 
actualizând evenimente mai vechi sau mai noi, evocând întâmplări cu 
oameni cunoscuţi sau nu, amintiri comune. Aşa aflu că unul dintre 
nepoţii prietenilor mei a absolvit liceul la Botoşani şi intenționează să 
susțină concursul de admitere la Politehnica ieşeană, şi sunt rugat să-l 
găzduiesc la mine două zile. 

Pentru că băiatul nu a mai fost prin laşi, m-am oferit să-l aştept 
cu maşina la autogară deşi nu-l cunosc. „O să-l recunoaşteţi — mă 
asigură Coana Jenița — este un băiat înalt şi frumos, seamănă cu 
taică-su”. 

La sorocul convenit, înarmat cu asemenea date precise de 
recunoaştere, oferite de bunică, şi cu informaţiile telefonice despre ora şi 

locul sosirii primite de la mama băiatului, am purces în întâmpinarea lui. 
Demersul meu a fost însă plin de surprize. La autogara de Vest am aflat 
că autobuzul care trebuia să sosească de la Botoşani la ora 18 a sosit la 
17% la autogara Vama Veche. În mare grabă m-am deplasat la locul 
indicat. Da, într-adevăr, cursa pe care o aşteptam eu sosise cu 15 minute 
înainte de ora indicată pe biletul de călătorie, iar eu urma, în aceste 
condiții, să caut un băiat înalt şi frumos, să caut, adică, acul în carul cu 
fân. 

Mă uitam la toți tinerii, pentru că aproape toți erau înalți şi 
frumoşi, şi la un moment dat am început să mă îndoiesc de capacitatea 
mea de discriminare şi de recunoaştere. M-am învârtit mai multe minute 
în împrejurimile autogării şi numai sfânta întâmplare a făcut să-l 
descopăr pe tânărul căutat. Acesta era îmbrăcat ca un turist care urmează 
să abordeze pieptişul munților, nu Everestul învățământului tehnic 
superior. 

Era, într-adevăr, nepotul Coanei Jenița înalt şi frumos, ca toți 
adolescenții de vârsta lui, îmbrăcat cu un tricou cu mânecă scurtă, cu 
pantaloni scurţi, al căror nume nu-mi este la îndemână, cu nişte adidaşi 
sofisticați în picioare, şi cu un rucsac triunghiular în spate, după ultima 
modă. 

Am aflat din discuția purtată în timpul cinei că doreşte să 
urmeze Facultatea de Electronică şi Telecomunicații, una dintre puţinele 
facultăţi ale politehnicii la care se susţine concurs de admitere. 

Dimineaţa următoare, după un frugal mic dejun, musafirul meu 
era gata de plecare la Universitate, îmbrăcat la fel ca la sosirea în laşi. A 
rămas surprins când l-am întrebat de ce nu şi-a pus pantaloni lungi, 
cămașă albă, cravată, sacou, aşa cum se cade să fii îmbrăcat când te 
prezinți la un examen într-o instituție academică de învățământ, ca semn 
de respect față de aceasta şi de importanţa evenimentului. 

M-am convins, puţin mai târziu, că aproape toți candidații la 
admitere aveau aceeaşi ținută vestimentară lejeră, nonconformistă. Acest 
episod îmi aminteşte de o altă întâmplare oarecum asemănătoare. Eram 
diriginte la o clasă a IX-a la Şcoala normală „Vasile Lupu” din Iaşi şi 
făceam pregătiri pentru ziua şcolii, care se sărbătorea la data de 15 
decembrie. Eu trebuia să organizez cu clasa mea echipe care să 
primească şi să conducă invitaţii la sala de festivități. 

Propunându-le membrilor acestor grupe să se îmbrace cât mai 
frumos, băieții în costume, cu cămaşă albă şi cravată, fetele cu bluză 
albă şi fustă neagră sau bleumarin, fiica unei dăscălițe, absolventă şi ea a 

şcolii noastre, s-a ridicat în picioare şi a spus că nu poate să se îmbrace 
aşa cum am cerut eu pentru că ea nu are şi n-a purtat niciodată fustă. De 
când se ştie a purtat numai pantaloni sau, mai nou, blugi. 

Spusele acestei adolescente m-au surprins şi m-am întrebat: cum 
o fi îmbrăcat-o maică-sa când a mers cu ea la teatru şi la biserică? De 
aceea, n-ar fi de mirare ca libertinajul adolescentin în vestimentație să se 
extindă şi la spectacolele de teatru sau operă, la concerte sau chiar la 
slujbele de la biserică... 

Spre surprinderea mea, o mai mare lipsă de decență, de 
pudicitate chiar am întâlnit şi la sate, unde codane de 13-15 ani se 
plimbă pe strada principală a localității într-o ţinută extralejeră, 
potrivită, mai curând, pentru prezentarea la concursul de dansatoare din 
buric, organizat pe litoral. De la un asemenea simulacru de 
îmbrăcăminte nu mai este decât un pas până la folosirea banalei frunze, 
pe care au purtat-o, fără complexe, strămoşii noştri biblici, Adam şi Eva. 

Mai există o tendinţă, la fel de dezagreabilă şi inacceptabilă, 
întoarcerea la primitivism, prin preluarea de către adolescenţi a unor 
practici specifice membrilor aşezărilor tribale de a se împodobi cu fel de 
fel de inele, cercei, brățări, lănţişoare, verigi, atârnate în toate părțile 
corpului unde pot fi prinse: urechi, nas, sprâncene, buze, limbă, buric, 
glezne. Este un snobism dizgrațios, o formă de manifestare a decăderii 
din condiția de om civilizat în aceea de aborigen. 

În lumea civilizată, ţinuta vestimentară îl reprezintă şi îl 
defineşte pe om ca personalitate şi ca membru al grupului social. 

Cu optimismul ce mă caracterizează, sper că, mai curând sau 
mai târziu, adolescenţii şi tinerii vor înțelege şi vor îmbrățișa acest 
adevăr axiomatic. 

CODIȚĂ 


Nu, nu este vorba, în cele ce urmează, de un căţel sau pisoi cu 
acest nume... Aşa l-am numit pe un adolescent, mai-marele peste o 
ditamai tonetă înţesată, până la refuz, cu ziare, reviste, cărți etc., care îşi 
poartă părul şaten, puţin ondulat, legat într-o codiţă la spate. 

Aşadar, Codiţă este ziaristul cu patru procente din vânzări, care 
munceşte o lună şi jumătate din vacanţa de vară ca să-şi poată oferi zece 
zile pe litoral prin autosponsorizare, deşi, după propria mărturisire, 
părinţii i-ar fi putut satisface această dorință. 

Aflând secretul, cu greu destăinuit, băiatul a crescut în ochii 
mei, devenindu-i apoi, client permanent. 

Bine, veţi spune, ce e atât de grozav în faptul că un adolescent 
(elev în clasa a X-a sau a XI-a), ca mulți alții, îşi sacrifică o parte din 
vacanță pentru a-şi câştiga banii necesari unui sejur la munte sau la 
mare? 

Aspectul este aparent banal, dar faptul în sine are conotaţii 
psihologice, educative şi sociale semnificative... 

Prin munca pe care o prestează şase zile pe săptămână, câte 
zece-douăsprezece ore, indiferent de vreme, acest adolescent îşi pune în 
valoare şi îşi consolidează unele trăsături fundamentale de caracter: 
răspunderea şi capacitatea de a gestiona publicații care totalizează o 
mare sumă; puterea de a suporta căldurile toride, vântul, ploile etc.; 
politețea, răbdarea şi bunăvoința de a răspunde tuturor solicitărilor. 

Totodată, prin activitatea pe care o desfăşoară, Codiţă 
dobândeşte o experienţă de viață deosebit de utilă pentru viitoarea sa 
integrare în angrenajul social-economic. 

În acelaşi timp, mulți dintre covârstnicii lui îşi prelungesc 
somnul până la orele amiezii, după nopțile petrecute, pe banii părinţilor 
sau bunicilor, prin baruri, discoteci, restaurante, case cu tot felul de 


* Vasile Fetescu, Flori târzii, Editura Cutia Pandorei, Vaslui, 2002. 

oferte, care le pervertesc sufletele şi-i îndepărtează de muncă şi de viața 
familială şi socială normală. 

Lipsiţi de un ideal profesional şi moral, neîndrumaţi şi 
nesupravegheaţi, asemenea tineri pot deveni o povară şi un pericol 
pentru societate. 

Părinții, factorii şi organismele sociale cu atribuţii în domeniul 
educației, nu trebuie să uite că tineretul ne reprezintă pe noi, generația 
adultă, iar societatea de mâine va avea profilul spiritual şi moral al 
tinerilor pe care îi creştem şi formăm astăzi. 

Codiţă este doar un exemplu, decupat din peisajul social actual, 
care a înțeles un lucru esențial: adolescenții, tinerii în general, să nu fie 
doar beneficiari şi consumatori ai bunurilor produse de alţii, ci trebuie să 
muncească pentru a crea, ei înşişi, noi valori materiale şi spirituale. 

POLITEȚEA ÎN DIALOG" 


În peregrinările mele pe plaiuri moldave, m-am abătut deseori şi 
pe la Cordărenii bunului meu coleg şi prieten, poetul Mihai Munteanu. 
De fiecare dată m-au entuziasmat liniştea şi tihna pe care i le oferă 
grădina mare, inundată de pomi, arbuşti şi fel de fel de plante care cresc 
în voie, de-a valma, alcătuind laolaltă un colț de rai în care poetul 
meditează şi îşi scrie cărțile. Gândurile îi sunt acompaniate de cântecele 
sutelor de păsărele care şi-au găsit loc pentru concert în desişul de 
verdeață. 

Şi pentru ca activitatea creativă să-i fie stimulată şi susținută, 
prietenul meu a avut ingenioasa idee de a planta, prin cele mai 
umbroase şi tainice desişuri câte o măsuţă primitivă şi bănci însoțitoare 
cu două-trei locuri. 

Singurătatea şi liniştea de codru îi sunt perturbate doar de 
cotcodăcitul celor două găini pe care le are în proprietate şi care îşi 
anunţă zgomotos darul pe care îl oferă zilnic stăpânului lor. Ouă mari, 
cu coajă rezistentă pe care poetul le consumă cu plăcere şi respect pentru 
cele ce i le dăruiesc. 

Cocoşul, un porumbac infatuat, îşi poartă consoartele prin 
desişuri în orele fierbinți ale miezului de zi, le cheamă la festinul oferit 
de stăpân, cântă cu ardoare pentru a stimula hrana şi a uşura siesta celor 
două nedespărțite tovarăşe ale sale. Îşi găseşte, totuşi, timp şi pentru a 
dialoga cu poetul. 

Amicul meu mi-a mărturisit că, în scurtele momente de repaus pe 
care şi le acordă, stă de vorbă cu cele trei galinacee. Cocoşul este mai 
receptiv şi mai disciplinat în dialog. Când poetul îi vorbeşte, el tace şi 
ascultă cu atenţie străduindu-se, parcă, să înțeleagă ceea ce i se spune. 

Politetea mă obligă, spune Mihai Munteanu ca şi eu să-l ascult 
când el emite pe diferite tonuri, ceea ce are să-mi transmită prin cântecul 
său. 


* Vasile Fetescu, Parfum de spini, Editura PIM, laşi, 2003. 

Singurătatea prietenului meu este diminuată şi de prezența celor 
trei pisici care, deşi nu fac parte din gospodăria lui, după un ceasornic 
pisicesc, sunt nelipsite la vremea când el prânzeşte sau cinează. Acestea 
sunt servite ca nişte musafire ocazionale şi scărpinate cu mătura pe 
burtă, apoi pleacă la domiciliile lor. 

Într-una din zile la ora confesiunilor, poetul mi-a împărtăşit 
părerea sa despre felinele casnice, găsind şi câteva asemănări cu o altă 
fiinţă care trăieşte în casa omului: se pisicește când are interes, îşi arată 
ghearele şi zgârie dacă nu eşti atent, pune stăpânire pe întreaga 
gospodărie, conduce dictatorial şi, în unele cazuri îşi extinde vânătoarea 
de şoareci în vecini sau aiurea. 

I-am spus amicului meu că nu-i împărtăşesc întru totul părerea 
despre cealaltă categorie de „feline”, la care face aluzie, dar am reţinut 
spusele sale în legătură cu dialogul. 

Fiecare dintre noi a fost dezamăgit, uneori, de incapacitatea unor 
semeni de a susţine o discuție civilizată. Cea mai importantă regulă a 
unui dialog este de a asculta cu atenție spusele interlocutorului, fără a-l 
întrerupe şi de a-ţi expune punctul de vedere cât mai coerent, în termeni 
adecvaţi şi clar. Divagațiile, trecerea bruscă de la o idee la alta, 
modificarea nejustificată a planurilor şi persoanelor în discuţie, creează 
dificultăţi în receptarea mesajului, generează confuzii, blochează calea 
spre înţelegere. 

Politetea în dialog este o dovadă de educaţie elementară şi o 
condiție de bază în desfăşurarea unor convorbiri civilizate. 

REUNIUNI COLEGIALE" 


O frumoasă şi emoţionantă tradiție statornicită în multe şcoli o 
constituie reuniunile absolvenţilor pentru a aniversa zece, douăzeci sau 
mai mulți ani de la despărțirea de colegi, de şcoală. Întâlnirile colegiale 
sunt organizate mai adesea de absolvenţii şcolilor cu internat, între care 
s-au legat prietenii trainice de-a lungul anilor petrecuți împreună ca în 
sânul unei familii numeroase. 

Legăturile sufleteşti formate în condiţiile vieții de internat se 
menţin peste ani şi-i atrag pe colegi, cu 
forță de magnetism emoțional, la întâlnirile 
periodice cu şcoala şi cu dascălii care i-au 
format. 

Trebuie să recunosc că nu mă 
număram printre profesorii buni, aşa 
numiții profesori de comitet, cum erau 
numiți unii colegi în argou şcolăresc. 

Eram plasat în categoria dascălilor 
scorțoşi, a celor care le cereau elevilor să 
înveţe şi să aibă un comportament adecvat 
statutului lor. 

După absolvirea şcolii ŞI 
confruntarea cu exigenţele profesiei, cu 
examenele pentru obținerea gradelor 
Promoţia 1977 la întâlnirea didactice, optica foştilor elevi asupra 

de 10 ani prestațiilor didactice ale subsemnatului s-au 
schimbat radical. Cunoştințele şi abilitățile dobândite la disciplinele pe 
care le-am predat i-au ajutat să se integreze în activitatea didactică, să 
promoveze examenul de definitivare în învățământ şi să facă faţă 
cerințelor gradelor didactice următoare. 


* Vasile Fetescu, Educator adevărat, Editura PIM, laşi, 2004. 

Poate şi din aceste motive seriile de absolvenţi, la ale căror 
reuniuni colegiale am participat, s-au bucurat de prezența mea, iar eu 
m-am simțit fericit că sunt din nou în mijlocul lor. 

Un enunţ, care vizează înalta menire a educatorilor dintotdeauna 
şi de pretutindeni, îmi persistă în memorie şi pe care îl actualizez: 
Profesorul, de orice specialitate şi vârstă, trebuie să fie pentru învăţăcei 
o sursă nesecată de informații, de îndemnuri cu finalitate formativă şi 
nicidecum un emiţător de opinii politice, de date autobiografice, de 
amintiri din viaţa personală sau de bancuri. 

Participând cu puţin timp în urmă la reuniunea unei clase care a 
absolvit acum 25 de ani, am încercat să descopăr în figurile 
participanților, deplin maturizate, trăsăturile adolescentine, care le 
dădeau farmec şi candoare. Nu 
am reuşit să suprapun înfățişările 
lor de acum cu chipurile pe care 
le aveau cu mai bine de un sfert 
de veac în urmă. Din această 
cauză, pe câțiva dintre ei, pe care 
nu i-am mai întâlnit în acest 
interval de timp, nu i-am 
recunoscut... Şi m-am întristat. În 
aspectul lor de acum, în vârsta lor 
mi-am văzut, ca într-o oglindă 
încețoşată, dimensiunea reală a 
vârstei mele. Promotia 1978 la 25 de ani de la absolvire 

Timpul a lucrat intens asupra fizicului lor producând 
transformări profunde. Activitatea profesională, viaţa socială şi familială 
au operat în plan psihic, moral şi comportamental. Cu bucurie am 
constatat că vorbele lor au măsură şi greutate, limpezime şi înțelepciune. 
Mi-am dat seama că am în faţă omeni maturi şi cumpăniţi. În spusele lor 
sunt evocate experienţe profesionale, aspecte din viaţa de familie, fac 
referiri, cu nedisimulată mândrie, la proprii copii, liceeni sau studenți. 

Şi modul de a se distra poartă pecetea timpului scurs de la 
absolvire. Dansează mai aşezat, cântă melodii pe care le-au îndrăgit ca 
liceeni, evocă momente hazlii din viaţa de elevi, se tachinează reciproc 
fără menajamente şi fără umbră de supărare din partea unora sau a 
altora. 


Cele mai savurate amintiri sunt cele privitoare la năzbâtiile 
deochiate, care au avut ecou în toată şcoala la vremea respectivă. Au 

povestit despre felul cum reuşeau să păcălească pe unii profesori sau 
conducerea şcolii, despre evadările nocturne din internat, cu 
complicitatea pedagogului, felul cum reuşeau să-şi motiveze absenţele 
nemotivate, cum fumau clandestin, cum copiau, folosind metode inedite, 
cu alte cuvinte, evocau tot ceea ce dă varietate, culoare şi farmec vieții 
de elev intern. 


27 mai 2000, cu promoţia 1975 la întâlnirea de 25 de ani 
în tabăra Muncel 


Întâlnirile de promoţii sunt o expresie a dragostei şi preţuirii 
absolvenţilor pentru şcoală şi dascălii care i-au format, a trăiniciei 
sentimentelor colegiale care s-au cristalizat de-a lungul anilor de şcoală, 
o manifestare a spiritului normalist pe care l-au dobândit în timpul 
anilor de studii şi care s-a păstrat şi amplificat. 

Acelaşi spirit normalist şi dragostea faţă de şcoală i-au adus la 
alma mater şi pe absolvenţii de acum cincizeci de ani de la Şcoala 
Normală „Vasile Lupu” din laşi, pentru o emoţionantă şi, poate, ultimă 
revedere. Aceşti veterani arătau împovărați de ani, cu puteri puţine, 
îmbrăcaţi în costume ale căror modele şi croială te trimit la moda de 
cum 25-30 de ani. 

I-am admirat, totuşi, ca pe nişte adevărați eroi care au biruit 
impedimentele vârstei, ale stării de sănătate, ale distanțelor şi 
constrângerilor financiare, pentru a veni, cu lacrimi pe obrajii brăzdați 
de riduri, să se întâlnească cu colegii, cu şcoala, cu copilăria şi 
adolescenţa lor, de mult apuse. 

Nutresc convingerea că asemenea manifestări organizate de 
trecutele generaţii de absolvenţi au efecte educative benefice asupra 
actualilor elevi şi de aceea ar trebui încurajate, sprijinite şi extinse. 


Şendriceni. O parte dintre colegi cu soțiile, 
la întâlnirea din iulie 1969 

DREPTUL LA AMINTIRI 


Este o însuşire specifică ființei umane de a tezauriza în 
portofoliul său mnemic evenimente, fapte, întâmplări, trăiri afective, 
chipuri de ființe dragi, locuri. Aceste achiziţii alcătuiesc zestrea 
personală a fiecăruia, avuția sa cognitiv-afectivă pe care nu i-o poate 
fura nimeni dar care, din păcate, se erodează, se diminuează în timp. 

Cele mai prețioase componente ale acestei bogății sufleteşti sunt 
amintirile din copilăria timpurie, despre care Jeune Hermite spunea că 
sunt „realitatea bătrânilor” sau, cum afirma Jean Paul, ele (amintirile) 
sunt „singurul rai de unde nu putem fi izgoniți”. 

Despre copilărie a scris ca nimeni altul învățătorul răspopit, Ion 
Creangă, ale cărui cărți cu povestiri au făcut deliciul primelor noastre 
lecturi. 

Promoţia de absolvenţi din anul 1950 a Şcolii Normale „Al. 
Vlahuţă” din Şendriceni-Dorohoi şi-a dat întâlnire, poate pentru 


RL 

ultima dată, în ziua de 19 iulie 2003, la o reuniune colegială. O inițiativă 
temerară, dacă luăm în calcul că de la absolvire s-au scurs 53 de ani, 
timp în care mulţi dintre cei ce părăseau entuziaşti şcoala acum mai bine 
de o jumătate de veac au trecut în eternitate, iar alţii, cu sănătatea 
şubrezită nu s-au încumetat să facă deplasarea. Au venit doar câțiva, cei 
care au mai avut voinţa şi puterea să o facă. 


19 iulie 2003, la picnicul ad-hoc din parc 


Am revenit la alma mater să ne întâlnim cu copilăria, să ne 
potolim setea la izvorul nesecat al amintirilor, să retrăim la alte cote de 
intensitate momente şi întâmplări din viaţa de elevi, în ambianța mirifică 
a Şendriceniului drag. Nu ne-au împiedicat nici osteneala drumului, nici 
povara anilor, nici şubrezenia sănătăţii, nici puținătatea banilor. 

Cu inimile pline de bucuria revederii, cu ochii înceţoşaţi de 
vârstă dar şi de emoţii, am dat ocol clădirii şcolii, am admirat 
numeroasele anexe adaptate noului profil al aşezământului, ne-am 
plimbat pe malul iazului, am adăstat în insula care ne-a inspirat şi 
legănat visele adolescentine, am înconjurat bisericuța în care am susținut 
cu corul slujbele duminicale, şi am poposit în frumosul parc, cel care ne- 
a primit de fiecare dată cu răcoarea şi aerul său paradisiac. Aici s-a 
desfăşurat, de fapt, scurta noastră întâlnire aniversară, cu un picnic 
organizat ad-hoc, cu bucate scoase din sacoşele celor prezenţi, cu 
băutură în cantități adaptate restricțiilor vârstei şi stării de sănătate a 
participanţilor, toate udate din belşug cu apa rece şi inconfundabilă de la 
bătrâna cişmea, apă pe care în anii de şcoală o căram cu sacaua. 

Fotografiile făcute cu micul grup de participanţi au imortalizat 
prezența noastră la Şendriceni în ziua de 19 iulie, anul de graţie 2003. 

Sigur că bucuria ar fi fost mai mare şi deplină dacă toţi colegii care mai 
fac umbră pământului ar fi fost prezenți. 

La ultimele două sau chiar trei reuniuni nu am putut intra în 
localul şcolii şi nici în unele dependinţe pentru că noii proprietari nu au 
manifestat solicitudine față de dorința noastră. Mai mult, am întâmpinat 
dificultăţi chiar şi la intrarea cu autoturismele în curtea şcolii!... 


Dumnealor, stăpânii actuali ai domeniului Şendriceni uită că 
şcoala cu anexele şi împrejurimile ei este în proprietatea noastră 
afectivă, a celor care ne-am petrecut acolo o bună parte din copilărie, 
unde am muncit cu mintea şi cu braţele, pe durata celor opt ani petrecuţi 
acolo înfrăţiţi cu locurile, cu natura înconjurătoare, cu şcoala, şi le 
purtăm pe toate în suflet, ca pe nişte odoare. 

Din acest motiv ne socotim îndreptățiți ca, din când în când, să 
revenim în acest loc drag nouă, să depănăm amintiri, să retrăim 
emoţional clipe din anii copilăriei şi adolescenţei petrecuţi acolo. Ne 
simţim frustrați de dreptul de a avea acces neîngrădit la amintirile 
noastre şi suntem convinşi că orice instanță morală, căreia ne-am adresa, 
ne-ar da câştig de cauză. 

A VREA" 


În ansamblul componentelor personalităţii omului străluceşte, ca 
un far călăuzitor al vieții şi activității lui, voința. De puterea şi rezistența 
ei depind, în cea mai mare măsură, reuşitele sau eşecurile fiecăruia 
dintre noi. 

Ca mai toate procesele psihice, voinţa se formează prin 
educație, bazele ei punându-se încă din copilăria timpurie prin aşa- 
numita educaţie a frânelor, precum şi prin reglaj afectiv. 

A dori ceva nu este totuna cu a vol. S-a dovedit ştiinţific şi 
practic adevărul că a putea înseamnă a vrea (altfel spus, dacă vrei cu 
adevărat, poţi). Acţiunea, fapta nu sunt declanşate şi susținute energetic 
de simpla dorință, de simpla opțiune pentru ceva. La baza oricărui 
demers intelectual sau fizic stau cele trei faze constitutive ale procesului 
voluntar: orientarea spre scop, mobilizarea energiilor necesare pentru 
înlăturarea obstacolelor, declanşarea şi susținerea acțiunii printr-un efort 
continuu. 

Incapacitatea omului (tânăr sau matur) de a-şi înfrâna atracţia 
spre tentaţii, îl împinge, în cele din urmă, spre viciu (fumat, consum de 
alcool, de droguri, spre lene, abuzuri şi practici sexuale aberante etc.). 
Simpla dorință de a le abandona, după ce viciile s-au instalat şi 
înrădăcinat, nu este operantă în absenţa unui efort voluntar susținut. 

Dependenţa de un agent nociv (nicotină, alcool, drog) are o 
asemenea putere de dominare asupra individului, încât numai o voință 
puternică, asistată şi susținută de specialişti, o poate învinge. Pentru a nu 
se ajunge la starea de dependență, părinţii, educatorii, societatea în 
ansamblu trebuie să-şi unească eforturile pentru a o preveni. Sunt utile, 
dar nu suficiente, campaniile antidrog, antifumat, antiSIDA, desfăşurate 
de mas-media, asociaţiile medicale şi nonguvernamentale etc., ale căror 
acțiuni sunt adeseori anihilate de reclamele agresive care se fac pentru 
țigări, băuturi alcoolice, distracţii cu iz de dezmăţ şi prostituție. 

Când eşti tânăr, cu un sistem de valori morale şubred, 
dezorientat de abundența ispitelor, agresat de reclamele viclene, şi lipsit 


* Vasile Fetescu, Parfum de spini, Editura PIM, laşi, 2003. 

de o voinţă consolidată, este uşor să cazi victimă unor vicii către care 
eşti ademenit prin multiple mijloace. Dar cine şi cum te ajută să nu cazi 
în prăpastie? 

Am cunoscut persoane care şi-au stabilit țeluri şi chiar au luat 
decizii demne de laudă în vederea abandonării unui viciu, însă nu au 
dispus de resursele volitive necesare pentru a le duce la îndeplinire. 

În alte cazuri, tineri sau maturi îşi propun să se lase de fumat, de 
exemplu, începând cu o dată calendaristică oarecare, fără să reuşească. 
Şi acestora le lipseşte capacitatea de a-şi activa forţele implicate în actul 
de voinţă. Grav este că orice eşec într-un asemenea exercițiu deschide 
drumul altor încercări nereuşite, ceea ce duce la slăbirea voinţei şi 
renunțarea la alte tentative în acest scop. 

Efortul voluntar trebuie să fie susținut şi continuat, cu orice preț, 
până la eradicarea răului, aşa cum pentru vindecarea unei boli, 
tratamentul recomandat de medic se impune a fi urmat corect şi în 
întregime. 

Din cele spuse până acum am dori să se înţeleagă că voinţa este 
factorul esențial în evitarea şi debarasarea de un anumit viciu. 
Persoanele lipsite de voință cedează uşor falselor plăceri ale viciului 
periclitându-şi sănătatea, sau, în unele cazuri, viaţa, irosindu-şi banii 
câştigaţi cu trudă. Un fapt, la care am fost martor, m-a uimit şi indignat. 
O tânără mamă a venit la chioşcul din fața blocului în care locuia, de 
mână cu fetița de 3-4 ani şi a dat, fără nici o ezitare, 18.000 de lei pe un 
pachet de ţigări. Când fetița i-a solicitat să-i cumpere şi ei o acadea de 
1.500 de lei, mama a bruscat-o spunându-i: nu ţi-am luat ieri? 
Comentariile le las să le faceți dumneavoastră, cititorii. 

Adolescenţii, tinerii şi chiar maturii care devin fumători, 
alcoolici, toxicomani, purtători ai virusului HIV, sunt victime ale 
neputinței lor de a rezista ispitelor şi ale incapacității de a lupta cu 
practicile dăunătoare, după ce le-au contractat. De aceea, în campaniile 
din mas-media şi ale altor organisme şi organizaţii accentul trebuie pus 
pe prevenirea unor asemenea situații şi apoi pe combaterea şi înlăturarea 
lor. 

Voinţă trebuie să dovedească şi cei care gestionează avuția țării, 
spre a înţelege că nimic nu este prea costisitor pentru asigurarea sănătății 
fizice şi psihice a naţiunii. 

AUTOEDUCAŢIA 


Paul Popescu Neveanu în Dicţionarul de psihologie defineşte 
autoeducaţia ca fiind „procesul de formare a propriei personalități şi 
conduite conform unor modele şi cerințe şi în baza unor eforturi 
personale”. Este educaţia de sine şi pentru sine — adăugăm noi. 

Această definiţie ne oferă posibilitatea să facem distincție între 
educație şi autoeducaţie, între instruire şi autoinstruire (autodidaxie). 

Educaţia (formală sau informală) este constituită din suma 
influențelor exercitate asupra individului de către şcoală, familie, 
societate, proces în care omul (copil, tânăr sau adult) este obiect al 
educației. 

În cazul autoeducaţiei, care vizează desăvârşirea propriei 
personalități, în concordanță cu mobilurile interne specifice, individul 
este concomitent subiect şi obiect al educației, devine propriul său 
educator. 

Se ştie că educaţia şcolară nu poate oferi omului toate 
cunoştinţele şi abilitățile necesare pentru întreaga viaţă. Ca să se poată 
adapta dinamismului economiei capitaliste, omul trebuie să înveţe toată 
viața. 

Autoinstruirea constă în extinderea pe durata întregii vieți a 
învăţării prin efort personal, din proprie inițiativă şi se constituie într-o 
componentă a autoeducaţiei. 

Dar autoeducația nu izvorăşte întotdeauna dintr-o aspirație 
proprie. Ne îmbogățim cunoştinţele, ne corectăm atitudinile şi 
comportamentele pentru a răspunde adecvat solicitărilor activităţii 
profesionale, vieții sociale, țelurilor devenirii ca personalitate împlinită 
într-un context social-istoric dat. 

Mobilurile acestor eforturi? În multe cazuri intervine o 
motivaţie egoistă, aceea de a fi ca nimeni altul, de a ne situa deasupra 
tuturor. În alte cazuri, mobilul este unul generos-uman, de a ne pune în 


226 


slujba binelui general, de a contribui la progresul şi prosperitatea 
societăţii. 

Autoeducaţia vizează o paletă largă de componente ale 
personalității umane: continuarea, în forme specifice, a instrucției 
şcolare, adecvarea comportamentului şi atitudinilor pentru optimizarea 
activității profesionale, perfecționarea continuă a conduitei civice în 
raport cu modificările survenite în comandamentele vieții sociale, 
adaptarea la rigorile vieţii de familie şi la responsabilitatea creşterii şi 
educației urmaşilor, însuşirea şi aplicarea în practică a normelor de 
conviețuire socială, altele decât cele dobândite în şcoală şi în familia de 
provenienţă. 

Autoeducaţia nu mai este operantă la vârsta senectuţii. 
Capacitatea de adaptare şi de asimilare a informaţiilor scade ca urmare a 
pierderii abilităților fizice şi intelectuale, a instalării decrepitudinii. Din 
aceste cauze vârstnicul trăieşte din amintiri, multe dintre ele deformate, 
îşi creează o lume ruptă de realitățile prezentului, pe care îl detestă. 

...Când eram tânăr, îşi aminteşte cu nostalgie vârstnicul, 
tineretul nu era stricat ca cel de azi. Fetele erau fete până la căsătorie, îşi 
păstrau puritatea şi pudoarea pe care le purtau cu demnitate ca pe o aură 
ce stârnea respectul şi prețuirea băieților. Părinţii erau stăpâni pe copiii 
lor şi îi creşteau în spiritul respectului față de muncă şi faţă de cei ce 
le-au dat viaţă. Băieţii erau educați şi ei în spiritul ruşinii şi al bunului 
simţ, al cinstei şi al hărniciei. Nu băteau toată ziua străzile şi nu pierdeau 
nopțile în baruri, discoteci şi case de pierzanie ca cei de azi...Se pare că 
în unele privințe au dreptate bătrânii dacă reținem tendinţa tineretului 
actual spre libertinaj excesiv şi lipsa de interes şi de autoritate a multor 
părinți. 

Nimeni nu este capabil de autoeducaţie fără să fi beneficiat de 
un proces educativ eficient. Educaţia sau buna creştere realizată în 
familie şi şcoală dă roade atunci când este continuată prin autoeducaţie, 
când tânărul sau adultul îşi perfecționează şi înfrumusețează 
personalitatea prin voinţă şi eforturi proprii. 

Acumularea necontenită de cunoştinţe în scopul îmbogățirii 
culturii generale şi a culturii profesionale, aprofundarea studiului într-un 
domeniu de interes economic sau social, obținerea unei noi calificări 
prin studii teoretice şi activități practice, a unor performanţe deosebite în 
plan teoretic sau practic, toate acestea sunt rodul autoinstruirii, al 
autoperfecționării, într-un cuvânt al autoeducaţiei. 

Tot autoeducaţie înseamnă şi dacă facem eforturi să ne 
stăpânim impulsurile, să ne înfrânăm dorinţele, să rezistăm tentaţiilor, 
dacă perseverăm în atingerea unor țeluri nobile, dacă ne înăbuşim 
înclinațiile spre comoditate şi compromisuri. 

Viaţa cu solicitările, plăcerile, bucuriile şi capcanele ei 
reprezintă un permanent şi solicitant exercițiu de autoeducaţie. Numai 
cei ce învață din experienţa proprie şi a altora, numai cei ce îşi 
construiesc un sistem solid de autoreglaj şi de aspirații realizabile urcă 
treptele afirmării profesionale, familiale şi sociale. 

Diplomele şcolare, universitare, postuniversitare şi chiar 
titlurile academice nu reprezintă întotdeauna şi o garanție a educaţiei 
elementare, inițiale. Poţi întâlni, din păcate, oameni titraţi şi înzorzonați 
cu înalte funcţii nepoliticoşi, cu atitudini şi manifestări dizgraţioase, 
dezonorante. Să ne amintim doar cazul magistratului, intens mediatizat, 
care îşi arăta goliciunea dorsală vecinilor cu care se afla în conflict. În 
astfel de cazuri educaţia primară deficitară s-a dovedit a fi un fundament 
şubred pe care nu s-a putut clădi autoeducația. 

Ceea ce nu ai învăţat şi nu ai deprins în cei şapte ani de acasă, 
nu poți dobândi nici în cele mai înalte şcoli şi academii. Autoeducația 
este, cred, cel mai preţios câştig spiritual al omului pe parcursul vieţii. 

POSTFAȚĂ 
Profesorul Vasile Fetescu — pedagog eminent şi scriitor 


Sub un titlu voit nostalgic, Toamnă la Copou, profesorul Vasile 
Fetescu a publicat de curând un volum de eseuri, articole, evocări pe 
teme psihopedagogice şi sociale, cu o prefaţă de Ion N. Oprea. Rezultă 
din el că în ultimul deceniu au mai apărut, sub aceeaşi semnătură, alte 
patru volume, într-o suită ce denotă nu numai voință de expresie 
publică, dar şi un anume program compensator. Dacă în multe cazuri 
timpul retragerii la pensie constituie mai degrabă un abandon, pentru 
Vasile Fetescu, pedagog de vocație şi director de mari aşezăminte 
şcolare, mai toată cariera, această retragere a devenit prilej de a-şi pune 
în lumină calități pe care mai înainte nu le putuse etala destul. 
Preocupări pedagogice (1995), Flori târzii — proză, versuri, aforisme 
(2002), Parfum de spini (2003), Educator adevărat (2004), Toamnă la 
Copou (2005) indică nu numai un ritm semnificativ de manifestare 
intelectuală, dar şi modalități de expresie a căror complementaritate pare 
evidentă. 

Autorul, navigând multă vreme predilect în lumea didactică, nu 
e aşadar un novice în domeniul scrisului cu adresă mai largă. Născut în 
1929, la  Dorobanţi-Botoşani, el a absolvit Şcoala Normală 
„Al. Vlahuţă“ din Şendricenii Dorohoiului, apoi Facultatea de Filozofie 
a Universităţii Bucureşti, după care a depus o lungă şi remarcabilă 
activitate didactică la Bârlad (până în 1961) şi laşi (până în 1992), 


profesorul având mai tot timpul şi o funcţie de conducere. Cu toate 

astea, el a publicat în revuistica de specialitate şi în presă articole de 
psihopedagogie, remarcându-se mai ales ca analist al procesului 
învățării. O parte din contribuţii le-a tipărit într-un volum de studii şi 
articole (Preocupări pedagogice, 1982), asupra căruia avea să revină, cu 
nuanţe noi şi sub acelaşi titlu, în etapa ultimă a carierei. 

Un pas înainte, deloc neglijabil, îl constituie culegerea de studii 
şi eseuri Lumina educaţiei, în care pedagogul adună cele mai însemnate 
contribuţii ale sale în domeniu, sistematizate în patru capitole: Școala şi 
educaţia şcolară, Familia şi educaţia familială, Educatorul, Educaţia 
generală. Conexiunea temelor e strânsă până la nedisociere, toate având 
ca temei vasta experienţă socioprofesională a autorului. Detaliul analitic 
e aliat în text cu viziunea integratoare, exactitatea ştiinţifică se acordă cu 
puterea persuasivă a unui stil la fel de sobru pe cât de elegant. 

L-am cunoscut pe autor cu aproape şase decenii în urmă. Din 
cei opt ani, cât durau studiile la Şendriceni, patru i-am parcurs împreună, 
primii pentru mine, ultimii pentru el, iar pe traseul lor ne-a fost dat să ne 
intersectăm mereu paşii. Mi-l amintesc destul de bine, mai ales că s-a 
întâmplat să ne plimbăm adesea, discutând, pe aleile somptuosului parc 
din fața şcolii. El era pe punctul să încheie studiile medii, eu în pragul 
unei adolescențe care se manifesta fără dramatism aparent, dar 
acompaniată de interogațiile fireşti ale vârstei. Nu uit acele secvenţe 
peripatetice, în care diferenţa de ani conta, fără să descurajeze totuşi 
dialogul, dorința de cunoaştere mutuală. Ele justifică ceea ce autorul 
cărții numeşte undeva „dreptul la amintiri”, ca „însuşire specifică ființei 
umane de a tezauriza în portofoliul său mnemic evenimente, fapte, 
întâmplări, trăiri afective, chipuri de fiinţe dragi, locuri”. Sunt elemente 
ce se regăsesc din plin şi în Lumina educaţiei. 

Pregătit să se devoteze procesului formativ, într-o epocă de 


schimbări fundamentale şi de inerente privaţiuni, autorul a ştiut să-i facă 

față cu demnitate, punând la lucru însuşiri native, dar şi calităţi 
dobândite prin muncă. Labor improbus pare a-i fi fost, după îndemnul 
unui dascăl şendricenean, o deviză permanentă, ineluctabilă, ale cărei 
efecte se recunosc în activitatea sa de pedagog, de conducător al unor 
instituții didactice, de publicist şi scriitor mai apoi. Munca, rânduiala, 
disciplina, conştiinţa datoriei, devotamentul social, iată laitmotivele 
programului ce se degajă din noua carte subscrisă de Vasile Fetescu. 
Intitulând-o Lumina educaţiei, autorul a avut în minte, în mod expres, un 
gând heraclitian ce echivala educaţia, ca sursă lăuntrică de lumină, cu 
soarele însuşi. Asemenea reflecţii, adesea în expresie personală, se 
găsesc peste tot în volum, ca modalități de a sublinia valori de 
incontestabilă actualitate. Accentul pus pe vocație, ataşament, 
profesionalism în munca didactică e semnificativ pentru discursul 
elaborat de pedagog de-a lungul anilor. Sunt noţiuni ce revin insistent în 
analizele sale, fie că se referă la şcoală, familie, educator etc. 
Deschiderea spre lume şi viaţa activă, profesională, a autorului 
s-a desfăşurat, se poate spune, între două şcoli normale: cea de la 
Şendriceni, unde şi-a însuşit datele de bază ale meseriei de pedagog, şi 
cea de la Iaşi, pe care a condus-o mult timp ca director, având totodată şi 
obligaţii didactice. Evocând, în eseul Începuturi, sintetic, secvenţa 
„normalistă” de la început, autorul o raportează la contextul social- 
politic de după război şi relevă marea influenţă pe care spiritul acelui 
aşezământ a avut-o asupra sa. Dorinţa de a deveni un „educator 
adevărat” (sintagmă ajunsă şi titlu de carte) acolo s-a înfiripat, în 
condiții deloc uşoare, cu strădanii şi sacrificii admise de toată lumea, 
profesori şi elevi deopotrivă. Ele l-au ajutat pe viitorul pedagog să 
înfrunte greutățile inerente meseriei şi timpului în care a trăit, un timp de 
schimbări dramatice, asupra cărora învățătorul ajuns profesor şi 


conducător de instituții şcolare avea să mediteze mereu. Nu oricine 

dispunea de tărie morală pentru a le depăşi. Aripile frânte, cum se poate 
citi într-o altă secvenţă, n-au lipsit acelui timp de confruntări cu o 
realitate socială adesea foarte dură. 

Unele texte din volum, îndeosebi cele despre învățare, autorul 
fiind şi un specialist în docimologie, au un caracter mai tehnic, fără a 
deveni prin aceasta mai puțin interesante sau chiar inaccesibile. Între 
severitate şi toleranță excesivă, autorul caută o cale de mijloc, în mod 
firesc, dar înclină evident spre întâia atitudine, pe seama unei experienţe 
personale, desigur, însă şi ţinând cont de vasta cazuistică a universului 
şcolar. Interesul pentru psihopedagogie se simte în analizele întreprinse, 
definind o constantă a reflecției autorului. 

Primează în mod cert experiența personală, valorificată în 
lumina unei lungi şi complexe istorii. Căci profesorul a condus multă 
vreme aşezăminte şcolare de prestigiu, dovedindu-se un „pedagog cu 
multiple şi alese calităţi“, cum definea el însuşi pe director, într-un text 
reprodus şi în cartea de față. Era firesc ca această misiune (nu doar 
administrativă) să-i rețină luarea-aminte şi să-i furnizeze considerații 
mai înalte, de ordin educativ, dacă nu chiar filozofic. Consideraţii de 
profesionist al pedagogiei, posesor al unei vaste experienţe în acest 
domeniu şi pregătit să abordeze critic realitățile respective. Un aer 
melancolic pluteşte peste unele pagini, scrise pesemne la contactul cu 
aspecte deloc entuziasmante ale lumii noastre. Autorul nu disperă însă, 
găsind mereu o cale de transgresiune a impasului. Lumini şi umbre se 
îngemănează peste tot, dar sfârşesc prin a nutri un discurs pozitiv, 
născător de speranţă. 

O meditaţie preambulară despre lipsa de răsplată a muncii 
educatorului, înscrisă ca moto la unul din texte, îi va fi adus aminte 
autorului de poezia lui Vlahuţă din marele hol al Şcolii Normale din 


Şendriceni: „Sfânta muncă e aceea ce răsplată-n ea-şi găseşte/ 

De-nţelegi tu asta, cheia fericirii tale-o ții/ Urgisit de toţi să fii,/ Tu de-a 
pururea iubeşte, / Iar ca să trăieşti în pace nimic lumii să nu-i cei/ Binele 
te-nvaţă a-l face/ Ca albina mierea ei”. Munca educatorului trebuie dusă 
fără gând de răsplată. 

Un pedagog autentic nu-şi încheie de altfel misiunea odată cu 
ieşirea la pensie. El rămâne un observator asiduu şi un actant al spaţiului 
social, chiar dacă trebuie să facă apel la alte mijloace. Profesorul Vasile 
Fetescu a descoperit un mijloc foarte productiv de a rămâne prezent, ca 
factor modelator, pe calea scrisului. În cărţile publicate de-a lungul 
ultimului deceniu, el a pus în valoare mai vechi „preocupări 
pedagogice”, adăugând însă modalități noi de abordare a realului sub 
unghi educativ. Amintirile şi-au găsit în ele un loc legitim, ca expresie 
nu mai puţin demnă de interes a fenomenului studiat. 

Pe cât de bogată în idei, pe atât de sobră şi reținută sub aspect 
formal se vădeşte Lumina educației, noul dar pe care profesorul Vasile 
Fetescu a ținut să ni-l facă. Asemenea cărți, elaborate pe seama unei 
vaste experienţe pedagogice şi năzuind a se adresa unui public vast, sunt 
încă rare. Ele ar trebui să nu lipsească din nici o şcoală şi nici unui 
educator, dacă e sensibil la nevoia ameliorării permanente a muncii sale. 

Misiunea oricărui pedagog, rezultă din carte, implică nu numai 
o competenţă specială, dublată de talent, dar şi un exercițiu al răbdării, 
după cum ne previne autorul de la început: „Asemenea şlefuitorului de 
diamante, educatorul modelează cu migală şi măiestrie multiplele fațete 
ale personalității copilului”. Aşezată ca moto pe frontispiciul cărții, 
această reflecţie indică un credo pedagogic, o confesiune memorabilă, la 
capătul unei cariere ce se continuă sui generis pe calea scrisului. Nu e un 


surogat, ci o altă formă, complementară, a discursului paideic. 
Alexandru Zub 

Cuprins 


ŞCOALA ŞI EDUCAȚIA ȘCOLARĂ 


Şcoala şi formarea atitudinii pozitive faţă de învățătură la elevi .......... 9 
O'scoală:ă muncii scie centi dastea daia dt aa atu diac cuci es 15 
Invaret anda E a tt d 0 ae aa sau 30 at aa 19 
Mobilurile învățării... men nenea eee anna na nana 23 
Informativ şi formativ... nenea anna anna nana 27 
A MVA ea ară atatea ăla aaa lea ea Et Da că alea d 30 
Reacţia afectivă a elevilor faţă de note... nene nene nene 32 
Prioritafi i ca at ăia ii ea cad 2030 0 cea E a aa ăla cadă 
Disciplina în :şeOălă: isi inst ceia aaa dada e tu ea du 
Ainbientul:ŞCOLAI: insi s E e E E AE O ca ea ca ici 
Diplome de premiun rer aoe EE da O E R 
A Nle tOn sei scai at a iata RE E C EA a Tai late at 
Directorul şi climatul din şcoală 
Directorul — pedagog cu multiple şi alese calităţi ....... mec neeneeeeeee 60 
Pregătirea cultural-artistică a normaliştilor „s.es 63 
Evocări de la Șendricehi „seci cina nitel a 67 
Spiritul: normalis t sista caca si n A E ac cea aia ară 72 
FAMILIA ŞI EDUCAȚIA FAMILIALĂ 
FOTO sos ia ne lată oa ata ae 88 oa a tal aa au at as a Aaa ca a 77 
Educaţia familială... nenea anna anna nana 80 
Părinți, cunoaşteţi atitudinea copilului dumneavoastră faţă de 
nväfaturð ss se usi too aia aa ol 3 DC a a i ti i atol o ee a da 84 
Familia şi atitudinea elevilor faţă de învățătură... nene eee eee nea 87 
Părinți Şi CODUL casio ea i ga at ca E n Aeae CD ae 109 
Părinţii pot deveni duşmani ai propriilor copü ..... cnc ne nenea 113 
Semne de intrebare: sea te a 900 ia E e 2 a ul 115 
Greşeli inst n ionale sec Ca da a Dad O aa Be atita dal 117 
Pretul lenei sie i i aaa ata a d a ao a a at o Cta a 119 
Munta peeo orian e ERE E ata an auto a dea a 122 
Cultul MUNCILE acei ea a aia e ai maina ta ati 232 125 
Cultul DOLL sosire st 20 oa AE pa acra tt 28. 127 
Lecţie 
Pregătirea viitorilor învăţători pentru viața de familie .......... mancare 131 


234 


EDUCATORUL 


Mirajul profesiei de învăţător... mean nenea 141 
Dăscăliță societ sea cade aci cc cl te atacat ua 0 aa dota ci 144 
Dirigintele sesizata ia aaa ceia ci eră E tea cadita cică det e 147 
Educător adevărat n nins iata a aa a aan la data 151 
Iniţierea viitorilor învăţători în cercetarea psihopedagogică............. 155 
Între catedră şi BODO EA atata e ti n it oa 08 pi act a 162 
Educatorul ideal în viziunea elevilor Şcolii Normale , Vasile Lupu” 

UNLAS esnan oa a ata cu Pale il Daia aa 7 aa R 165 
Íneepútuti a RO ARN a RMO OO ARI SN AR al Ra A RD ae op RON 172 
Aripi JANE sasea co aia a ao E OE EE oa a a le ea 176 
Cum ne adresăm elevilor ....... cena nenea nana an nene nana eee anna 178 
A doua familie... ceeace green neaann ea aenea aaa eanne aaa neenaeaa 183 

EDUCAȚIA GENERALA 

Măria-sa conştiinţa nenea nene aa aan 189 
Caracterul în lumini gi umbre... mec nene nenea ea nea aaa 192 
Politețea sis iza iza cca tin tacita E TEO Pad aa 80 die ata 195 
Liceenii ar rae a EE R ta ap cc i Ra aa igo Bt 198 
Educaţie elementară ...... mean anna na aaa ana annae 202 
A fi ECONO Msn citita o Cea ia Dada daca aaa i ta 203 
Plimbäred: corran ada 000 20 0300 ERER ERAT 206 
Vestimentația în tranziție ... mean nn nenea nenea nn nn anna 209 
COAMA cica pata 03002 0000 00 e 20 aa 0 a pa atu 212 
Politețea în dialog... iesise eine taiata ina taiata dă cun ca aaa ăia iata 214 
Reuniuni colegiale.: nina iesiti ie aia coate tanda cana ie taci aceata 216 
Dreptul la amintiri n css eine aici coa eata da i iau ica aai aatieita 220 
A VEUR ste ocol taca ga da a a da tat 0 a a OR ate i 224 
AULOCAUCAȚIU onecoa a eA EOR E ER E EO 226 
Postala eem 0 oaia aia oda OE aaa ai ta 229 


235 


